
Cel mai însemnat sfânt din veacul al XIX-lea, Sfântul Serafim din 
Sarov (t 1833), a spus unui ucenic din Mănăstirea Sarovului: „Bucuria 
mea, dobândește duhul păcii și atunci mii se vor mântui în preajma ta.” 
Ce anume a vrut să arate vestitul Sfânt din Sarov prin aceste cuvinte? 
- Pacea, despre care el vorbește, este unul dintre semnele cele mai de 
seamă ale Împărăției lui Dumnezeu, care, după cuvintele Sfântului 
Apostol Pavel, „nu este mâncare și băutură, ci dreptate și pace și 
bucurie întru Duhul Sfânt.” /Rom. 14:17/ 

În dorinţa sa de a arăta mai deslușit adevărul despre Împărăţia lui 
Dumnezeu, marele Apostol al neamurilor a pus față în față două 
lucruri: 1. mâncarea și băutura, prin care se înţeleg toate trebuinţele 
și desfătările trupești ale omului și 2. Împărăția Cerului, care este 
dreptatea, pacea și bucuria în Duhul Sfânt. Sfântul din Sarov a luat cel 
mai firesc semn al Împărăției lui Dumnezeu, pacea, şi l-a făcut sino- 
nim cu fericirea raiului, către care tinde fiecare credincios ortodox ade- 
vărat. De aici se răspândesc raze peste cuvintele Sfântului Serafim: 
„Bucuria mea, dobândește duhul păcii și atunci mii se vor mântui în 
jurul tău.” Aceasta înseamnă: cel ce iubește pacea duhovnicească și 
se adăpostește la umbra harului lui Dumnezeu de vijeliile păcătoase 
ale patimilor, acela va intra încă de aici în Împărăția păcii veșnice, 
unde va gusta bucuria cea veșnică și netrecătoare și va ajuta și altora 
să se facă părtași la această Împărăție a păcii și a bucuriei. 
Plămădiţi fiind din trup și suflet, și zidiți după chipul lui Dumnezeu, 


sântem chemaţi să avem o viață nu doar trupească, ci și duhovnicească. 

Prin sfânta taină a Botezului, noi, în chip de neatins, ne naștem de 
sus, /In. 3:3/ anume din cer și pentru cer. Ţinta acestei nașteri din 
nou, de sus, este de a ne învrednici să intrăm și să petrecem veșnic 
în Împărăţia dreptății, a păcii și a bucuriei. Acestea ni le descoperă 
Mântuitorul prin cuvintele: „De nu se va naște cineva de sus, nu va 
putea să vază împărăţia lui Dumnezeu.” /In. 3:3/ Cu alte cuvinte 
spus, fără naştere din apă și din Duh, /In. 3:5/ adică fără botez, nu 
este mântuire! 

Mântuirea se dobândește prin supunerea trupului către duh, 
prin ducerea unei vieți duhovnicești, după învăţătura Sfântului 
Apostol Pavel: „Cu duhul umblaţi, și pofta trupului nu o veţi 
săvârși.” /Gal. 5:16/ 

Cei ce viețuiesc cu duhul și s'au pus sub cârmuirea Sfântului Duh 
păzesc cu supunere legământul: „De trăim cu Duhul, cu Duhul să 
și umblăm.” /Gal. 5:25/ Dar ce înseamnă, de fapt, să viețuim și 
să lucrăm cu duhul? Vom vedea în cuvântul acesta închinat vieții 
duhovnicești. 

CE ESTE VIAŢA DUHOVNICEASCĂ? 


Spre deosebire de moarte, care este neînsuflețire și nemișcare, viața 
se caracterizează prin mișcare și luptă. Viaţa duhovnicească este și 
ea mișcare și luptă. 

Mișcarea în viața duhovnicească se cuvine să fie îndreptată înainte 
și în sus, spre atingerea desăvârșitei asemănări cu Dumnezeu. /Mt. 
5:48 / De se oprește omul a se mai mișca înspre Dumnezeu, începe să 
se sfarăme lăuntric, semn al morții sufletești. De aceea apa curgătoare 
nu capătă miros de stătut, pentru că se află în neîncetată mișcare, iar 
apa stătătoare din lacuri prinde o mâzgă și capătă miros greu. 

Lupta în viața duhovnicească este nevăzută, căci duhul care o poartă 
este nevăzut. Nu se cade ca ea să fie îndreptată împotriva oamenilor 
văzuţi, cu care noi, adesea, din neînțelegere intrăm în relații de 
vrăjmășie, ci împotriva patimilor din noi și a dracilor din afara noastră. 
Acestea sânt întărite și de Sfântul Apostol Pavel, prin cuvintele sale 
minunate: „Căci nu este nouă lupta împrotiva cărnii și sângelui, 
ci împrotiva începătoriilor și a stăpâniilor, și a ţiitorilor lumii 
întunerecului veacului acestuia, împrotiva duhurilor vicleniei întru 
cele cerești,” /Efes. 6:12/ adică împotriva dracilor. 

Dar există draci? - întreabă unii. Nu sânt oare aceștia numai în- 
truchipări ale răului din lume? Biserica lui Hristos, întemeindu-se 
pe dumnezeiasca Descoperire /lov 1:6; Mc. 1:23; Apoc. 20:10/ ș. a. și 


pe cercarea Sfinților Părinți, învaţă cu tărie că există demoni numiţi 

și duhuri rele, draci. Asemenea îngerilor, duhurile rele sânt ființe 
duhovnicești, nevăzute și dăruite cu înțelegere, care s'au abătut de 
la bine din pricina relei întrebuințări date voii slobode ce [i s'a dăruit 
de Dumnezeu, punând, astfel, început răului în lume. 

Cel ce crede în Dumnezeu, pe Care nu-L vede, se cade să creadă și 
în lumea nevăzută, unde există și îngerii și diavolii, deoarece, chiar 
de sânt nevăzuți, ei ființează. 

Credinţa, acest minunat aparat dumnezeiesc, sădit întru noi în chip 
de neînțeles nouă, captează acestea așa cum aparatul radio captează 
undele electromagnetice, cu neputinţă de prins fără ajutorul său, 
unde socotite ca inexistente înainte de inventarea radioului. Dar iată 
că „cele inexistente” s'au dovedit a exista! Acum știm cu toții că astfel 
de unde ne înconjoară în chip nevăzut și împânzesc pământul întreg. 
Întocmai este și cu credința. 

Ea captează undele din lumea cealaltă și ne convinge cu iscusință 
de existenţa îngerilor și a diavolilor. Sfântul Apostol Pavel dă o 
definiție clasică credinţei: „Credinţa este dovedirea lucrurilor celor 
nevăzute.” /Evr. 11: 1/ 

Un tânăr i-a mărturisit schimonahului Zosima, vestit nevoitor 
Rus și înțelept învățător duhovnicesc din veacul al XIX-lea, că nu 
împărtășește credinţa în existenţa diavolilor. 

„lertați-mă, spuse el, dar nu cred în așa mare măsură într'acele 
îngrozitoare arătări diavolești, despre care se scrie atât de mult 
în vieţile sfinților și despre care am ascultat atâtea istorisiri. Ca 
să mă încredințez personal de asta, am dorit să văd eu însumi pe 
înfricoșătorul și scârbavnicul diavol. Pentru aceasta, mam rugat 
mai cu seamă lui Dumnezeu, când mam aşezat să dorm, și nu 
m'am împrejmuit cu semnul Sfintei Cruci. Am stat întins mult timp 
așteptându-l și până la urmă am adormit, însă nici treaz, nici în vis, 


nu am văzut nimic îngrozitor.” 

La aceste cuvinte, Părintele Zosima i-a răspuns: „Iocmai prin aceasta, 
că nu ți sa arătat, diavolul te-a întrecut în viclenie. Cugetă și singur: 
ce folos ar fi avut el, dacă ţi se arăta? Doar ar fi tulburat și ți-ar fi 
speriat inima tânără. Atunci, în spaima ta, ai fi început să te rogi 
și să-l cauţi pe Dumnezeu, iar diavolul, biruit în felul acesta de un 
tânăr, ar fi fost rușinat! Dar dacă nu ți sa arătat, mult a câștigat: prin 
întărirea îndoielii tale, el te-a călăuzit către necredinţa în existența 
lui. Pentru nimic altceva nu se ostenește mai mult vrăjmașul acesta, 
decât pentru ca pretutindenea să se ascundă. Căci el niciodată nu 
este primejdios în război deschis, ci cu războiul său nevăzut pierde 
pe mulţi!”! 

Așadar, există diavoli! Să nu ne amăgim cu necredinţa în existența 
lor, căci aceasta este biruinţa lor asupra noastră. Însuși Domnul lisus 
Hristos, Care a venit nu să ne înșele, ci să ne descopere adevărul 
despre lumea și viața duhovnicească, ne-a arătat că există diavol, 
draci pe care El îi izgonea. /Mt. 8:32/ lar în rugăciunea Tatăl nostru, 
El ne învaţă să ne rugăm nemijlocit aşa: „izbăvește-ne de cel vi- 
clean,” adică de satana. 

lată împotriva cui trebuie să fie îndreptată lupta noastră: împotriva 
oștirilor nevăzute ale diavolului. Cel care începe să ducă război cu 
aproapele său face o mare greșeală, pentru că mută frontul și schimbă 
obiectul luptei, aducând astfel mare pagubă pentru sufletul său. 
Chiar și în cele mai strălucite biruințe ale sale asupra aproapelui, 
un astfel de războinic nechibzuit cunoaște neîncetat înfrângerea, 
pentru că a îngăduit patimilor sale să îl stăpânească. 

„L-am ocărât! Osă mă țină minte!” se laudă unul care l-a vătămat cu 
cruzime pe aproapele său. Dar nici nu bănuiește că, așa cum albina, 


atunci când își înfige acul în cineva, își pricinuiește sieși cel mai 


1 Sfaturi stărețești ale câtorva părinți nevoitori ai evlaviei din veacurile XVIII-XIX, 
Moscova, 1913, p. 170-171. 


arhim. SERAFIM 
Alexiev | 11 


mare rău, pentru că ea însăși moare, tot astfel, Și acela care a ocărât 
pe cineva a suferit mai mult duhovnicește decât cel defăimat, pentru 
că s'a făcut mort pentru iubire și, de aici, pentru mântuire. 

„M'am răzbunat!” rostește un altul, cu mândrie. Sărmanul, nu 
pricepe cât s'a păgubit, desăvârşindu-se în ură. 

„l-am întins o cursă” își freacă mâinile cu o mulțumire rea un al treilea, 
căci nu vede că singur a căzut într'o capcană mai înfricoșătoare, cea 
pe care cel viclean i-a așezat-o înainte, spre a-l prinde în mrejele urii. 
O astfel de luptă nu naște biruitori, ci întotdeauna învinși. Ea nu 
aduce cinste, ci necinste înaintea lui Dumnezeu și înaintea îngerilor 
Săi. Din partea Evangheliei lui Hristos nu-ţi aduci cinste și nu te 
încununezi cu biruință dacă ești crud și răzbunător, ci dacă ești 
blând, iubitor, răbdător, împăciuitor. 

Ai fost ocărât și ai răbdat: aceasta este biruința nevăzută! Dacă 
unii te-au batjocorit, iar tu te-ai rugat pentru ei, iată măreția 
duhovnicească! Dacă te-au blestemat, iar tu i-ai binecuvântat, iată 
rușinea vrăjmașilor sufletului tău! O astfel de purtare este în duhul 
Evangheliei, care grăiește: „ubiţi pre vrăjmașii voștri, binecuvântaţi 
pre cei ce vă blastămă, bine faceți celora ce urăsc pre voi și vă rugați 
pentru cei ce vatămă pre voi și vă prigonesc, ca să fiți fii ai Tatălui 
vostru celui din ceruri, că pre soarele său îl răsare preste cei vicleni 
și preste cei buni, și plouă preste cei drepți și preste cei nedrepți.” 
/Mt. 5:44-45/ 

Și astfel, lupta duhovnicească nu este împotriva trupului şi împotriva 
sângelui, ci împotriva duhurilor vicleniei de sub ceruri. Numai ura 
împotriva lor este virtuoasă și legiuită, îndreptățită și mântuitoare. 
Dar unde le vom afla pe aceste duhuri ale vicleniei, ca să deschidem 
front împotriva lor? Înainte de toate, în noi înșine. Nu sântem, oare, 
plini peste măsură de patimi, și în spatele fiecărei patimi, după 


învățătura Sfinților Părinţi se ascunde și un drac? Există draci ai 

iubirii de argint, ai mândriei, ai lăcomiei pântecelui, ai mâniei, ai 
urii, ai curviei, ai pizmei, ai beţiei și alții.” 

Noi trebuie să avem ca datorie să izgonim dintr înșine aceste 
duhuri întunecate. Prin urmare, trebuie să începem cu noi înșine 
această luptă duhovnicească nevăzută, și singura binecuvântată. 
Pe lângă aceasta, trebuie să o purtăm cu îndârjire și fără cruțare 
de sine vicleană, dacă dorim să ieșim biruitori, cu ajutorul lui 
Dumnezeu, și dacă dorim să dobândim acea pace duhovnicească 
cu ajutorul căreia vom putea ajuta miile de oameni din jurul 
nostru să intre și ei în Împărăţia lui Dumnezeu și să dobândească 
mântuirea veșnică. 

Cine nu pornește lupta de la el însuși, ci de la ceilalți oameni, 
socotind că este chemat să lupte înainte de toate cu răul din ei, în 
loc să-l urască pe diavol, urăște pe sărmanele victime ale acestuia. 
Noi, însă, se cade să facem această deosebire importantă, întru care 
ne învaţă de Dumnezeu insuflații și de har înțelepțiții Sfinți Părinți: 
„Urăște păcatul, și nu pe păcătos! Faţă de păcătos se cuvine să simțim 
milă, ca față de un rob nenorocit al diavolului, și să-l tămăduim cu 
dragoste, ca pe un bolnav.” (Avva Dorothei) 

Cine nu se tulbură din pricina robiei, un cumplit adevăr obștesc? 
Dar cine, din pricina robiei, îl urăște pe robi? Noi, îndreptățiți, urâm 
robia și deplângem pe robi. Însă iată că în partea morală săvârșim 
această greșeală nimicitoare: urâm pe păcătoși, iar nu păcatul și pe 
diavol, care îi înrobește. 

Din aceasta se nasc necontenite certuri și neînţelegeri, care otrăvesc 
legăturile dintre oameni spre biruința deplină a satanei. Ca să 
încetăm a ne sfădi cu aproapele nostru, spre a noastră pierzanie, 
se cade să ne îndreptăm toate săgețile mâniei înlăuntru, către noi 
înșine, și atunci nu vor mai rămâne săgeți pentru semeni. 


2 Dobrotoliubie, vol. II, Moscova, 1895, p. 104. 

Aceasta este lupta cea dreaptă, pentru care Dumnezeu dăruiește 
răsplăți bogate. 

peeȘĂ cel ce face altfel, răbdând și păzind răul în lăuntrul său, dar 
biciuindu-l și osândindu-l în ceilalți, iar de va și lupta cineva la 
jocuri, nu se încununează, de nu se va lupta în chip legiuit. [UI Tim. 
2:5/ Dimpotrivă, acela va câștiga osândire, căci este scris: „Căci cu 
ce judecată veți judeca, judecaţi veți fi.” /Mat. 7:2/ 

Așadar, lupta cu noi înșine - iată deviza celui care voiește cu adevărat 
să ducă o viață duhovnicească. 

Propria noastră inimă, iată arena de luptă! Sufletul nostru, iată câmpul 
de luptă! 

TEMEIURILE VIEŢII DUHOVNICEȘTI 


Dată fiind cufundarea noastră în păcate, viața duhovnicească nu 
este ceva de la sine înțeles și lesnicios. Cel ce voiește să dobândească 
duhul de pace al mântuirii, pentru a ajuta și pe alții pe calea lor către 
Dumnezeu, se cuvine să-și pună propria sa viață duhovnicească pe 
o temelie sănătoasă. 

Unde își are început viața duhovnicească? În credința în Dumnezeu, Care 
este Duh. /In. 4:24/ EI ne-a zidit după chipul și spre asemănarea 
Sa, /Fac.1:26-27/ a sădit în noi temeiul duhovnicesc și năzuința 
duhovnicească de a-L căuta, și El vrea de la noi „cu Duhul să 
umblăm.” /Gal. 5:25/ De credinţa în Dumnezeu sânt strâns legate 
nădejdea și dragostea pentru Dânsul. Și „fără de credinţă nu este cu 
putință a bineplăcea: căci cel ce se apropie de Dumnezeu trebuie să 
crează că este, și că acelora ce caută pre dânsul dătător de plată se 
face.” /Evrei 11:6/ Ce te va îndemna spre viața duhovnicească, dacă 
tu nici nu crezi în Dumnezeu, nici nu nădăjduiești în EI, nici nu-L 
iubești pe EI?... 

Dar pornind de la aceste părţi alcătuitoare ale vieții duhovnicești, 
credința, nădejdea și dragostea, se cuvine Creștinului ortodox ca, 
mai departe, să se apuce de treabă spre a-și clădi prin făptuire viața 
duhovnicească. 

Ce temelie se cuvine el să pună și din ce material trebuie să zidească 
mai departe? 

SMERENIA 


Temelia vieții duhovnicești este smerenia. Puterea vrăjmașului nostru se 
ascunde în mândrie. Însă tot acolo se află și neputinţa lui. Luceafărul 
s'a înălțat călăuzit de mândrie spre înălțimi străine lui ca făptură, 
dar tot din mândrie a și căzut. Cu mândria, îi ispitește pe toți oamenii. 
Nu întâmplător, la căderea cea dintâi în păcat, cea mai puternică 
ispită pentru Adam și Eva a fost aceasta: „veți fi ca niște dumnezei.” 
/Fac. 3:5/ Dar nu sa întâmplat așa. Rezultatul a fost potrivnic: cei 
ce s'au mândrit au căzut, din pricina mândriei lor, chiar mai prejos 
decât dobitoacele. / Ps. 48:12-13, 21 / 

Dacă vrem să biruim pe vrăjmașul mântuirii noastre este de tre- 
buinţă, înainte de toate, să îmbrăcăm pavăza smereniei. Aceasta 
ne va face de neatins înaintea diavolului, căci el este neputincios 
înaintea smereniei. 

Domnul lisus Hristos, Care „a desfăcutlucrurile diavolului,” /IIn.3:8/ 
a arătat prin smerenia Sa arma cea mai puternică împotriva duhurilor 
vicleniei de sub ceruri. Întreaga viață pământească a Mântuitorului 
este o pildă minunată de smerenie nemaivăzută. Și pogorârea Sa de 
pe Scaunul cel ceresc pe acest pământ păcătos, și nașterea Sa într'o 
peșteră pentru oi, și creșterea Sa nebăgată în seamă în tainicul oraș 
Nazaret, și ascultarea Sa fără cârtire față de semeni, și desăvârșita 
slujire a celorlalți până la jertfa de sine, și spălarea picioarelor 
ucenicilor Săi, patimile Sale și moartea Sa pe cruce, toate dau mărturie 
despre desăvârșita Sa smerenie. Dar această smerenie a Mântuitorului 
ne îndatorează şi pe noi să ne facem următori Lui. „Că pildă am dat 
vouă, ca precum eu am făcut vouă, și voi să faceți,” /In. 13:15/ le-a 
spus El ucenicilor, după ce le-a spălat picioarele. Cel ce se smerește 
pune singura temelie dreaptă a vieții sale duhovnicești-morale. 


Dacă omul pornește pe calea feluritelor nevoinţe duhovnicești fără 

smerenie, ci împins de mândrie, atunci, mai devreme sau mai târziu, 
va cădea. Numai nevoinţele și faptele înălțate pe temelia cea adâncă 
a smereniei nu se vor clătina. Cu cât este mai înaltă clădirea pe care 
voim să o ridicăm, cu atât mai adânci temelii se cuvine să punem. Astfel se 
întâmplă și în viața duhovnicească. Cu cât voim să ne înălțăm mai 
sus către Dumnezeu, cu atât mai mult trebuie să ne smerim. 
Puterea diavolului se află în mândrie, dar în ea stă și pierzania lui. 
El e puternic prin mândria lui, dar numai în fața celor mândri, căci 
numai asupra acestora are el putere. Înaintea celor adânc smeriți, 
mândria lui se vădește o armă neputincioasă de luptă. Gheaţa poate 
fi foarte tare, dar numai pe vreme geroasă. De-o încălzește soarele, 
atunci gheaţa cea tare începe să se topească, neputincioasă. Asemenea 
și mândria celui viclean este neputincioasă în fața însoritei smerenii 
a celor cu adevărat bineplăcuți lui Dumnezeu. Prin smerenia lor, ei 
se vădesc a fi cei mai viteji luptători. Oare, nu este acesta cu adevărat 
vitejie, să fii ocărât, iar tu să nu te răzbuni, să ierți și să biruiești răul 
cu binele? /Rom. 12:21/ 

Sfântul Antonie cel Mare a văzut răspândite peste pământ toate 
cursele celui viclean şi a strigat plin de tulburare: „Cine va putea să 
scape de acestea?,” dar a auzit un glas care i-a răspuns: „Cei ce au 
smerită cugetare!” 

Nu întâmplător Mântuitorul a așezat smerenia ca temelie a fericitei 
vieți duhovnicești: „Fericiți cei săraci cu duhul, că acelora este 
Împărăția Cerurilor.” /Mt. 5:3/ Dacă vrem să dobândim duhul 
păcii, prin care să ajutăm miilor de credincioși din jurul nostru să 
se mântuiască, se cuvine să începem a duce o viață duhovnicească, 
așezând ca temelie a sa smerenia. Într'această virtute a celor săraci 
cu duhul stă ascunsă pacea duhovnicească, despre care vorbește 
Sfântul Serafim din Sarov. Către dobândirea acestei păci ne îndrumă 


neîncetat Mântuitorul, după cum ne povățuiește: „[să] vă învățați 

de la Mine, că sânt blând şi smerit cu inima, și veți afla odihnă 
sufletelor voastre.” /Mt. 11:29/ 


OSÂNDIREA DE SINE 


Al doilea temei al vieții duhovnicești este osândirea de sine. Cel ce a 
iubit și a urmat nefățarnic smerenia se cunoaște cel mai bine după 
osândirea de sine. Cel mândru nu se osândește niciodată pe sine. El 
se socotește întotdeauna a fi drept. Numai cel smerit este pregătit să 
recunoască înaintea sa, înaintea semenilor şi înaintea lui Dumnezeu 
toate greselile sale. Cel ce se osândește pe sine, numai pentru 
aceasta, se află într'un război binecuvântat cu duhurile rele, căci a 
rupt legătura cu mândria care îi era însuflată de acestea. 

Osândirea de sine se arată în lucrare prin părerea de rău pentru păcatele 
săvârșite, care, însă, își află chip văzut în mărturisirea lor prin Sfânta 
Taină a Pocăinței. Pentru a putea să-ți mărturisești sincer păcatele, e 
nevoie ca mai întâi să le vezi, să te îngrețoșezi de ele și să te osândești 
pe sineți pentru ele. Cel care în inima sa plină de patimi izvodește 
îndreptățiri întru păcate, zice Psalmul Ps. 140:4, aceluia nu îi este cu 
putință să-și îndrepteze nici măcar păcatele sale cele mărunte, cu 
atât mai puţin să pornească pe calea vieţii duhovnicești statornice 


și orânduite. 
HOTĂRÂREA DE A NU MAI REPETA PĂCATELE GRELE 


Hotărârea de a nu mai repeta păcatele grele trebuie,de asemenea, să stea 
la temelia vieții duhovnicești. Osândirea de sine nu este îndeajuns. Ea 
se cuvine să fie însoțită de hotărârea neclintită de a nu mai săvârși 
fărădelegile din trecut. Altminteri, nu vom avea propășire în viața 


duhovnicească. Omul va bate pasul pe loc dacă este dezbinat, dacă 

acum se ridică, acum cade, și dacă acum zidește și apoi năruiește 
ce a înălțat, întocmai precum trista mărturisire a poetului Dimcio 
Debelianov: 


Eu mor, și luminos nasc iară 
suflet osebit, în neorânduială, 
și noaptea fără milă nimicesc 
ce ziua-n chip neobosit zidesc. 
(Cântec negru) 


Închipuiţi-vă că un om tulbură izvorul, iar un altul așteaptă ca apa să 
se limpezească. Care dintre aceștia va birui? Firește că cel ce vădește 
reaua voință de a tulbura izvorul. Aceștia doi, cel care așteaptă 
limpezirea și cel care tulbură, se află, împreună, în sufletul nostru. 
Trebuie să împiedicăm aplecările cele rele din noi să ne tulbure izvorul 
inimii cu pornirile păcătoase, și acesta se va limpezi... Abia atunci 
vom înţelege cu fapta cât de adevărate sânt cuvintele lui Hristos: 
„Fericiţi cei curați cu inima, că aceia vor vedea pre Dumnezeu.” 
/Mt. 5:8/ Neîncetata osândire de sine Și hotărârea neclintită de a 
fi credincioşi Ziditorului nostru slăbesc relele deprinderi din noi și 
le întăresc pe cele bune. Pe calea aceasta, până la urmă, din oameni 
fățarnici ne vom uni în lăuntrul sufletului nostru și vom putea să ne 
încredințăm întreaga viață lui Hristos Dumnezeu. În acest chip vom 
dobândi duhul păcii, pentru mântuirea noastră și a semenilor noștri, 
cu care Dumnezeu ne-a pus spre împreună viețuire. 


RÂVNA DUPĂ O VIAȚĂ BINEPLĂCUTĂ LUI DUMNEZEU 


AI patrulea temei al vieții duhovnicești este râona de a fi bineplăcuţi lui 


Dumnezeu. Această râvnă este miezul vieții duhovnicești. Acolo unde 

este lipsă de râvnă spre a bineplăcea lui Dumnezeu, acolo nu este viață 
duhovnicească. (Sfântul Theofan Zăvorâtul, Ce este viața duhovnicească 
și cum să o dobândim) Pentru aceasta, cea dintâi grijă a credinciosului ce 
dorește să înainteze în viața duhovnicească sau, dacă nu duce o astfel 
de viață, să pună din acea clipă început bun adevăratei vieți după 
Dumnezeu, este de a aprinde această râvnă în inima sa. 

Dar ce fel de râvnă pentru o viață bineplăcută lui Dumnezeu putem 
avea în condiţiile noastre grele de viață?, vor întreba unii. Ei își 
îndreptățesc râvna lor slabă prin împrejurările grele de viață. Dar 
oare aceasta să fie pricina? Oare ține râvna de împrejurări prielnice? 
Cum putem atunci lămuri că râvna cea mai mare - râvna Apostolilor 
- s'a vădit în cele mai grele situaţii, în necazuri, în prigoane și chinuri 
/II Cor. 4:8-9/ Râvna ţine de credinţa, nădejdea și dragostea de 
Dumnezeu și nu de împrejurările exterioare ale vieții. Dacă nevol- 
nică îţi este credința, palidă îţi este și dragostea. De-ţi lipsește nădej- 
dea, slabă îți este și râvna. 

Puţina râvnă este precum o flacără mică, pe care vânturile potrivnice 
ale vieții cu ușurință o pot stinge. lar râvna tare este precum focul 
puternic, pe care vânturile nu numai că nu-l sting, ba chiar mai mult 
îl întețesc. 

Un adevărat credincios Creștin nu se tulbură din pricina furtunilor 
vieții. Prin râvnă, el gonește departe de sine toată frica și necredința, și 
își mărturisește cu îndrăzneală credința în Dumnezeu, luând aminte 
că „celor fricoși şi necredincioși şi spurcați și ucigași (...) partea lor în 
iazerul cel ce arde cu foc şi cu piatră pucioasă.” / Apoc. 21:8/ Adevă- 
ratul Creștin este neînfricat. EI știe că Dumnezeu, Ajutorul și Ocroti- 
torul Său, este Atotputernic, și pentru aceasta grăiește împreună cu 
Sfântul Proroc David: „Nu mă voiu teme de mii de noroade, carile 
împrejur mă împresoară.” /Ps. 3:6/ „Spre Dumnezeu am nădăjduit, 


nu mă voiu teme ce va face mie omul.” /Ps. 55:12/ 

El nu se teme de nimic altceva decât de a nu-l afla moartea stins duhovnicește. 
El nu trăiește pentru pământ și pentru desfătările sale păcătoase, ci 
pentru cer și pentru veșnicele lui bucurii duhovnicești. 

Toţi sfinții mucenici și oameni bineplăcuţi lui Dumnezeu s'au osebit 
printr'o astfel de râvnă pentru o viață bineplăcută lui Dumnezeu. 
Mulțumită acesteia, au săvârșit nevoințele lor cele minunate, care 
și astăzi stârnesc uimire. Din râvnă după Dumnezeu, părintele loan 
din Kronstadt dormea adeseori numai trei - patru ceasuri pe noapte, 
ducea o înaltă viață duhovnicească și era întotdeauna gata, plin de 
jertfă, să își dea și ultimele sale puteri în slujba fraților celor mici ai 
lui Hristos. 


RUGĂCIUNEA 


Al cincilea temei al vieții duhovnicești este rugăciunea. Râvna și 
rugăciunea sânt atât de strâns legate între ele încât una fără cealaltă 
nu poate ființa. De este râvnă, este și rugăciune. Acolo unde nu este 
râvnă, lipsește și rugăciunea. Și dimpotrivă, dacă în inimă arde 
dorința de rugăciune, dintr aceasta se aprinde neîntârziat și o râvnă 
fierbinte. Dacă, însă, rugăciunea s'a stins, se va stinge și râvna de a 
duce o viață duhovnicească, bineplăcută lui Dumnezeu. 

De aici înțelegem că, de vrem să ardem de râvnă pentru Dumnezeu, 
este de trebuință să ne rugăm des! Ce-ar fi dacă fiecare Creștin 
ortodox, în fiecare zi, o dată cu rugăciunea sa, şi-ar aprinde și inima 
de la flacăra candelei ce arde înaintea icoanelor din casă?! Atunci ar 
străluci tot în acea râvnă plină de har, și cu dragoste ar plini înalta 
sa datorie Creștinească. 

După ce a vorbit cu Dumnezeu pe muntele Sinai, Moisi a coborât de 
acolo cu totul arzând de strălucirea harului lui Dumnezeu. Dacă și 


noi ne suim des pe Sinaiul cel duhovnicesc, prin unirea în rugăciune 

cu Dumnezeu, atunci vom arde de râvnă asemenea prorocilor din 
vechime, şi ne vom mântui și noi, și miile de semeni ai noștri, și 
cunoscuții din jurul nostru. 

Nevoinţa rugăciunii este barometrul duhovnicesc care arată cum 
este vremea sufletului nostru. Dacă însetăm după rugăciune, este 
un semn bun. El arată că sufletul nostru este viu și însetează după 
Dumnezeu. De va pieri, însă, această sete sfântă pentru vorbire 
în rugăciune cu Dumnezeu, este un semn rău, anume că păcatul 
a umplut sufletul cu întunericul său și că sântem aproape de acea 
stare vrednică de plâns, care se numește moarte duhovnicească. 
Dintr'o astfel de moarte duhovnicească ne poate învia doar Dum- 
nezeu, prin minunea pocăinței noastre, a fiecăruia dintre noi. El ne 
întoarce iarăși la rugăciune și la râvnă. 

Așadar, râuna se păstrează prin rugăciune, la fel cum focul se întreține 
prin adăugirea de combustibil. Din rugăciunea sinceră se naște un 
simțământ cald față de Domnul, care se arată rar la început, apoi mai 
des și tot mai des, până ce la cei întăriţi acesta se preschimbă în 
simțirea neîncetată a lui Dumnezeu. Acest simțământ este dulce 
și fericit, și prima sa ivire te îndeamnă să-l dorești Și să-l cauţi, 
încât să nu mai părăsească inima ta, căci în el este raiul (Sfântul 
Theofan Zăvorâtul). Cel ce voiește să intre într'acest rai se cuvine, 
după sfaturile Episcopului Theofan Zăvorâtul, să urmeze această 
pravilă: Când te rogi, să nu încetezi rugăciunea până ce nu se va 
trezi în inima ta vreun simțământ față de Dumnezeu: fie evlavie, fie 
credincioșie, fie mulțumire. .., fie smerenie, fie nădejde. Dacă o lumânare 
stă foarte mult în razele Soarelui, se încălzește peste măsură. Așa 
se întâmplă și aici. Când cel ce se roagă stă foarte mult sub razele 
unirii voite cu Dumnezeu, inima lui se încălzește din ce în ce mai 
mult de căldura nepământească a harului și râvna lui se va înteți. 


Adevărata viață duhovnicească începe atunci când omul primește 

această căldură, acest foc binecuvântat. (Sfântul Theofan Zăvorâtul) 
Dar râvna poate scădea și în locul ei să-și facă loc răceala. Însă 
întotdeauna este această răceală aducătoare de pierzanie? vor 
întreba unii. Episcopul Theofan Zăvorâtul răspunde că există o 
răcire vremelnică, pricinuită de oboseală sau de boală. Aceasta nu 
este foarte primejdioasă, deoarece trece repede, o dată cu încetarea 
pricinei. Cumplită este însă răceala pricinuită prin depărtarea de bună- 
voie de la voia lui Dumnezeu, ca urmare a unei viețuiri păcătoase. Această 
răceală ucide duhul și taie viața duhovnicească. 

Trebuie să ne temem ca de moarte de această răcire. Ea apare ca 
urmare a nepăsării în viața duhovnicească. Această nepăsare, la 
rândul ei, este legată de biruirea noastră de desfătări nebineplăcute 
lui Dumnezeu, de căderea noastră în păcate și mai cu seamă de 
nemărturisirea acestora. Fiecare păcat rupe legătura noastră cu 
Dumnezeu. Numai prin pocăință și prin Sfânta Iaină a Spovedaniei, 
care ne dăruiește iertare de păcate, putem reface unirea cu Cerul. 
Din scânteia acestei împăcări de bunăvoie cu Dumnezeu se poate 


aprinde iarăși focul râvnei stinse după Dumnezeu! 

CONDIȚIILE DE ÎNTREȚINERE A VIEȚII DUHOVNICEȘTI 


Așa cum pentru viața trupească a omului este nevoie de aer, hrană și 
adăpost, tot așa și viața duhovnicească are trebuință de aerul, hrana 
și adăpostul potrivite. 

7 


POMENIREA NEÎNCETATĂ A LUI DUMNEZEU 


Aerul care întreţine viața duhovnicească este pomenirea neîncetată a 
lui Dumnezeu. Se cuvine omului să se deprindă cu aceasta, să nu-l 
uite pe Ziditorul său nici măcar o clipă a vieții sale. 

Dumnezeu este pretutindenea, iar noi sântem totdeauna într însul, 
și nu în afara Lui, cum greșit cred unii. Nimic nu poate viețui în afara 
lui Dumnezeu. El este Atotţiitor, iar El de nimic nu este cuprins. 
„Întru dânsul viem și ne mișcăm și sântem.” /F. Ap. 17:28/ Dar dacă 
noi sântem totdeauna în Dumnezeu, El nu este întotdeauna în noi. 
Prin puterea voii slobode dată nouă de Dumnezeu și libertatea de a 
ne face voia, avem această putere, nemaiauzită, de a ne închide ini- 
mile în fața Ziditorului nostru. Și astfel, sântem în Dumnezeu, dar 
Dumnezeu nu poate fi în noi, din vina noastră. Stăm precum pietrele 
în apă. Ele sânt într'aceasta, căci ea le cuprinde de pretutindeni, dar 
aceasta nu este în ele, deoarece sânt tari Și de nepătruns. Dacă voim ca 
Dumnezeu să fie în noi și noi întru Dânsul, trebuie ca, prin pocăință, 


să ne prefacem din pietre tari în ciuperci moi. Ciupercile sânt în apă, 

şi apa este în ele. Pomenirea neîncetată a lui Dumnezeu ne va face să 
fim moi precum ciupercile și supuși harului lui Dumnezeu. Dar cum 
se poate ca în mijlocul numeroaselor noastre îndatoriri lumești și în 
frământarea zilnică să-l pomenim neîncetat pe Dumnezeu? Este cu 
putință! Așa cum în timp ce muncim sau chiar în timp ce ne rugăm, 
ne putem gândi la lucruri păcătoase, de ce nu ar fi cu putință să 
cugetăm la Dumnezeu? Trebuie numai să schimbăm ținta gândurilor 
noastre. Sfântul loan Cassian spune: „Lucrarea minţii noastre poate fi 
asemuită unei pietre de moară, care se învârte iute, în cerc, mișcată de 
curgerea năvalnică a stihiei apei. Ea nu poate a nu se învârti, pentru 
că este mișcată de apă. Dar de morar ține ce macină piatra de moară - 
grâu sau pleavă. Astfel, și mintea noastră, în cursul vieții noastre de 
aici nu poate să rămână goală (nelucrătoare) la mișcarea gândurilor, 
deoarece neîncetat este pusă în mișcare de șuvoaie năvalnice de 
impresii, ce se revarsă către ea de pretutindenea. Dar pe care dintre 
acestea îl primim și îl însușim, ţine doar de voia și dorința noastră.” 
Priviţi la Sfântul Apostol Pavel! Orice săvârșea, totul era legat de 
Dumnezeu. El a dobândit aceasta deoarece cugeta numai la ceruri, 
și nu la cele pământești. /Col. 3:2/ Chiar și când mânca și bea, 
dorea să o facă întru slava lui Dumnezeu, /1 Cor. 10:31/ cu atât 
mai mult rugăciunea, despre care a spus: „Rugaţi-vă neîncetat!” 
[1 'Thes. 5:17/ 

Multe lucruri în viața noastră de zi cu zi sânt obiceiuri. Dacă nu vom 
dobândi obiceiuri bune, negreșit vom dobândi din cele rele. De ce, 
atunci, să nu ne îngrijim să dobândim obiceiuri bune?... Trebuie să 
ne dăm osteneala de a ne obișnui încă de la trezirea din somn să 
cugetăm la Dumnezeu toată ziua. Nimic deosebit nu ni se cere aici, 
fără numai buna dorire ca, în timpul împlinirii datoriilor noastre, să 
cugetăm la Dumnezeu, să ne deprindem a ne întoarce gândurile cele 


împrăștiate către Părintele nostru Cel ceresc. 

Trebuie să ne amintim totdeauna că Domnul este aproape, că El este 
în preajma noastră, lângă noi, că nu ne lasă din ochi, că vede faptele 
noastre, că ia aminte și la cele mai anevoie de prins mișcări ale inimii 
noastre. Sfântul Împărat David astfel a făcut. EI a simţit totdeauna 
apropierea lui Dumnezeu și de aceea a putut spune: „Am văzut pre 
Domnul înaintea mea pururea.” /Ps. 15:8/ Noi, credincioșii Nou- 
lui Legământ, care ne bucurăm de vrednicia deosebită de a primi 
în inimi pe Mântuitorul nostru prin Împărtășirea cu nestricăciosul 
Său Trup și cu preacinstitul Său Sânge, avem un temei cu mult 
mai de seamă de a simţi apropierea lui Dumnezeu. Oare nu a spus 
Mântuitorul Însuși: „Cela ce mănâncă trupul Meu și bea sângele 
Meu, întru Mine rămâne și Eu întru el?” /In. 6:56/ lar în Apocalipsă 
citim cuvintele Sale: „lată stau la ușă și bat; de va auzi cineva glasul 
meu și va deschide ușa, voiu intra la el și voiu cina cu el și el cu 
mine.” /Apoc. 3:20/ 

Cei deprinși să viețuiască neîncetat cu cugetul la Dumnezeu văd 
singuri ce urmări mântuitoare apar în sufletele lor din aceasta. 
Desigur, pomenirea lui Dumnezeu se cade a fi însoțită de frica lui 
Dumnezeu și de simțământul cucerniciei. Numai astfel se nasc stări 
mântuitoare care suie către Dumnezeu. 

Pentru a dobândi obiceiul de a cugeta la Dumnezeu, după sfatul 
Sfinților Părinţi, trebuie ca în fiecare zi să citim măcar puțin din 
cuvântul lui Dumnezeu, mai cu seamă din Noul Legământ și din 
Psaltire, precum și să ne deprindem zi de zi în așa-numita rugăciune 
a lui lisus. Să spunem măcar de 100 de ori: „Doamne lisuse Hristoase, 
Fiul lui Dumnezeu, miluiește pre mine păcătosul!” Firește, această 
rugăciune ne va aduce bucurie, cu roade ale harului, dacă o rostim 


nu mecanic, ci cu evlavie și stare de rugăciune. 

FAPTELE SĂVÂRȘITE ÎN NUMELE LUI DUMNEZEU 


Hrana care întreţine viața duhovnicească sânt faptele săvârșite 
în numele lui Dumnezeu, cu adâncă smerenie, nu pentru a fi văzuți. 
Hrana sufletului este chiar smerenia. Ea înlocuiește și faptele, după 
învățătura Sfinților Părinţi, cea ridicată pe cuvântul lui Dumnezeu. 

Spre zidirea noastră, Mântuitorul ne-a istorisit pilda plină de înaltă 
învățătură a Vameșului și a Fariseului, care ne învață smerenia. 
Vameșul nu avea fapte bune, dar se căia sincer înaintea lui Dumnezeu 
pentru multele sale păcate și a plinit lipsa de fapte bune cu smerenia. 
Astfel, el s'a mântuit. /Lc. 18:10-14/ Și Fariseul ar fi putut să se mân- 
tuiască prin faptele sale bune, dacă le-ar fi înveșmântat în smerenie. 
Dar el s'a trufit și tocmai din această pricină faptele sale bune nu i-au 
slujit spre mântuire. 

Din cele spuse desprindem două învățăminte: 1. Faptele bune 
săvârșite cu mândrie nu sânt aducătoare de mântuire și 2. Pocăința 
smerită pentru prilejurile pierdute de a săvârși fapte bune duce la 
mântuire. 

Dar există și o a treia situație: săvârșirea de fapte rele. Care este 
soarta celui ce săvârșește răul în locul binelui și nici nu se gândește 
să se pocăiască pentru aceasta? 

Cel ce săvârșește fapte rele în locul faptelor bune este asemenea unui 
om care bagă otravă în organismul său duhovnicesc. Nimic altceva 
nu slăbește mai mult viața duhovnicească decât urmarea căii răului 
și împlinirea poftelor firii cu care am fost dăruiți. Calea aceasta duce 
spre greaua îmbolnăvire duhovnicească. Ea slăbește voința, împăti- 
mește mintea și pervertește inima. Omul acesta, continuând să tră- 
iască trupește, moare pentru viața duhovnicească și pe bună drep- 
tate poate fi numit un „mort viu.” Fireşte, Dumnezeu poate să-l 


învieze și pe el, prin taina pocăinţei. Dumnezeu dă chip de pocăință 
F + i 

fiecărui om și mai cu seamă fiecărui Creștin ortodox, care a primit 
harul înnoitor (dătător de viaţă nouă) al Sfintelor Taine ale Botezului 
și Mirungerii. 

Odată primit, harul nu se mai ia de la om până la sfârșitul vieții lui, 
astfel încât orice păcătos poate, dacă vrea, să se folosească de harul 
ceresc primit în dar spre a se pocăi Și a fi viu. /lez. 18:23; 33:11/ 
Dacă omul alege, însă, să meargă pe calea coborâtoare a păcatului, 
Domnul îi dă libertatea să facă ce voiește. Și, cu toate acestea, în 
dragostea Sa părintească îi trimite, la felurite prilejuri din viață, în- 
deosebi prin boli, necazuri și nenorociri, pricină de amintire și îl 
cheamă la pocăință. Chiar Și celui mai îndârjit păcătos, potrivnic 
Lui, Ziditorul nu îi ia harul Său. Doar la Înfricoșata Judecată îi va 
lipsi cu totul de harul Său pe păcătoșii ce nu s'au pocăit, poruncind 
slujitorilor Săi, îngerii, să îi taie înaintea Lui. /Lc. 19:27/ Într'un 
înțeles duhovnicesc, această tăiere, după tâlcuirea Sfântului Vasilie 
cel Mare, este despărţirea pentru totdeauna și luarea harului 
de la cei ce nu l-au folosit spre mântuirea lor. De aceea, pentru ca 
omul să nu ajungă la o astfel de moarte duhovnicească, trebuie a se păzi 
să nu săvârșească ceva oprit de conștiință și să nu lase ceva pe care i-l 


încredințează ca datorie legea lui Dumnezeu. 
RĂBDAREA 


A treia condiţie însemnată pentru hrănirea vieții duhovnicești este răbdarea. 
Aceasta este adăpostul în care îi este dat sufletului să viețuiască. În multe 
locuri din Sfânta Scriptură ni se arată că Dumnezeu vrea de la noi 
să fim răbdători, deoarece întru răbdare omul se călește pentru viața 
duhovnicească, și prin răbdare el izbutește să crească cu duhul în 
mijlocul celor mai neprielnice împrejurări ale acestei lumi, care 


„întru cel viclean zace.” /I In. 5:19/ „Întru răbdarea voastră veţi 

dobândi sufletele voastre!” /Lc.21:19/ - ne poruncește Mântuitorul, 
înfățișându-ne în răbdare calea către Dumnezeu. lar Sfântul Apostol 
Pavel ne învaţă: „cu răbdare să alergăm la lupta carea este pusă 
înaintea noastră,” /Evr. 12:1/ pe calea către veșnicie. Adeseori se 
aude printre oameni o vorbă ca aceasta: „Şi-a ieșit din răbdări.” Ce 
înseamnă aceasta? Înseamnă că omul, înfuriat sau supărat, a ieșit 
din binecuvântatul său adăpost duhovnicesc, în care Dumnezeu l-a 
rânduit să locuiască. O dată ce a ieșit din adăpostul sufletului său, adică 
din răbdări, acest om și-a pierdut pacea lăuntrică, dulcea sa liniște și 
așezarea sa tăcută cea plină de har. Dintr'o dată, s'a trezit în mijlocul 
vânturilor vijelioase ale ispitelor și s'a văzut înaintea prăpastiei, către 
care l-a purtat izbucnirea și nerăbdarea sa. Ce se cade să facă acest 
om? Trebuie să se întoarcă de îndată întru sine, să intre în locuința 
sa, pe care în chip nechibzuit a părăsit-o, și să redobândească pacea 
pierdută prin starea de pocăință cu rugăciune. 

Dacă punem întrebarea: Când își iese, de obicei, omul din răbdări, 
adică când părăsește casa sufletului său?, vom răspunde: Atunci 
când nu mai poate să stea înlăuntru. Fiecare locuință este plăcută 
atunci când este primenită, aerisită și când într însa se găsește ceva 
cu care omul să se hrănească. Altminteri, dacă aceste condiții nu se 
împlinesc, locuința devine nesuferită, chiar urâcioasă, și omul caută 
să iasă afară. 

Astfel este și în viața duhovnicească. Omul trăiește în răbdare 
dacă îl pomenește neîncetat pe Dumnezeu, aerul cel mai curat 
pentru suflet, şi dacă își hrănește inima cu harul faptelor bune Și 
cu simțământul dulce al smereniei. Dar dacă nu-l pomenește pe 
Dumnezeu, dacă nu îngrijește flacăra rugăciunii înlăuntrul său 
și dacă slăbește duhovnicește din pricină că nu face nimic bun, ci 
săvârșește neîntrerupt fapte rele - un astfel de om, la orice prilej 


neplăcut și la orice ispită de dinafară își va ieși din răbdări, adică va 

izbucni, se va mânia, îşi va ieși din fire, părăsind răbdarea, această 
locuinţă a sufletului binecuvântată de Dumnezeu. 

Luând aminte la toate acestea, minunatul stareț de la Optina, 
Ieroschimonahul Ambrosie spune: „Casa sufletului este răbdarea, 
iar hrana lui este smerenia. Dacă nu este hrană în casă, cel care 
viețuiește acolo iese afară - adică dacă omul nu are smerenie, el își 
iese din răbdări.” 

Cât de ușor și limpede este deslușită, în aceste câteva cuvinte, taina 
păcatului! Multe amărăciuni va întâlni omul duhovnicesc pe calea sa! 
Dacă nu are răbdare să aștepte sfârșitul oricărei încercări și oricărui 
necaz cu nădejde în purtarea de grijă a lui Dumnezeu, niciodată nu 
va aștepta până la capăt roadele trudei sale duhovnicești. 

Răbdarea trebuie să se întindă peste tot ceea ce pronia lui Dum- 
nezeu ne trimite în viața noastră duhovnicească. Prin răbdare, omul 
devine bun luptător și nevoitor, și dobândește adeseori mai multe 
izbânzi duhovnicești decât altul, prin nevoinţa sa de bunăvoie. 
lov a fost un nevoitor de bunăvoie atunci când trăia în cucernicie şi se 
bucura de copiii săi; el nu uita să se roage lui Dumnezeu pentru ei 
în fiecare zi, pentru a abate judecata dreaptă a lui Dumnezeu de la 
greselile lor fără de voie. El săvârșea fapte bune, era tată al tuturor 
orfanilor și ocrotitor al văduvelor. ÎL cinstea pe Dumnezeu în zilele 
îmbelșugării sale și, prin aceasta, a bineplăcut foarte Ziditorului 
Său. Dar el a ajuns şi nevoitor fără de voie, atunci când, sub loviturile 
încercărilor trimise asupră-i de Dumnezeu, a pierdut totul: țarini, 
averi, dobitoace, slugi, copii, chiar şi sănătatea, şi cu toate acestea 
nu a cârtit, ci a rostit neuitatele cuvinte: „Gol am ieșit din pântecele 
maicii mele, gol mă voiu și întoarce acolo. Domnul au dat, Domnul 
au luat, cum au plăcut Domnului, așa sau și făcut: fie numele 
Domnului binecuvântat” /lov 1:21/ 


Nevoința de bunăvoie l-a arătat pe lov a fi un bărbat mult-cucernic, 

dar nevoința fără de voie, stăruitoare, în îndurarea celor mai grele 
lovituri care se abăteau asupra lui, i-a înveșnicit numele și a proslăvit 
în lumea întreagă virtutea lui. Şi astfel, dacă voim să ne ținem viața 
duhovnicească la înălțimea cuvenită pentru a ne mântui și noi, și 
semenii noștri, se cade, neîntârziat, să sporim în cea mai grabnică 


aducătoare de biruinţă virtute: răbdarea. 

PRIMEJDII PENTRU VIAŢA DUHOVN ICEASCĂ 


Deoarece viața duhovnicească este un război cu vrăjmași foarte 
puternici și foarte vicleni, cu diavolul în afara noastră și cu patimile 
în lăuntrul nostru, niciodată nu trebuie să ne slăbim puterile 
duhovnicești, să nu lăsăm niciodată privegherea, să nu ne amăgim 
pe noi înșine că am izbândit în luptă și l-am biruit pe vrăjmașul. 
„Privegheaţi Și vă rugați!” ne previne Mântuitorul. /Mt. 26:41, Mar. 
13:33, Mar. 14:38/ 

Întreaga viață pământească este o luptă, în care omul poate uneori 
să dobândească oarecari biruințe, iar alteori să fie rănit și înfrânt. 
Tocmai de aceea, luptătorii înţelepţi împotriva păcatului nu și-au 
îngăduit să se arate biruitori înainte de vreme pentru izbânzile lor. 


SLAVA DEȘARTĂ 


Cea dintâi și cea mai mare primejdie pentru viața duhovnicească se 
ascunde în slava deșartă. Aici avem de luptat cu un vrăjmaș peste 
măsură de iscusit. Atacurile lui sânt foarte chinuitoare și viclene. 
Acolo unde îi este cu putinţă, îi biruie pe oameni cu ajutorul 
propriilor lor patimi și păcate. lar acolo unde întâlnește împotrivire 
și luptă împotriva patimilor și păcatelor, însuflă gânduri deșarte 
7 7 7 

de felul acestora: „lată, am biruit Și slăbiciunea asta a mea, şi pe 


cealaltă! Cât de mult m'am ridicat duhovnicește!” Cel ce se iubește 

pe sine într'acest chip, din pricina reușitelor mărunte, lesne poate 
să se piardă. 

Slava deșartă risipește comorile duhovnicești adunate. Ea nimicește 
lucrările bune câștigate. ÎI întoarce înapoi, de năprasnă, pe omul care 
s'a ridicat cu mari osteneli la o oarecare înălțime duhovnicească. De 
aceea, cel ce voiește să ducă o viață duhovnicească dreaptă e dator, 
mai înainte de toate, să stăruie a alunga din inima sa simțământul 
slavei deșarte. În acest scop, de fiecare dată când săvârșește un bine, 
el trebuie să-și spună: „Nu nouă Doamne, nu nouă, ci numelui tău 
dă slavă!” /Ps. 113:9/ 


NEGRIJA ȘI TRÂNDĂVIA 


A doua primejdie mare pentru viaţa duhovnicească o reprezintă 
delăsarea și lenea noastră. Ele pot fi stări firești, izvorâte din firea 
noastră care lesne se istovește, dar foarte adesea sânt pricinuite și 
de înrâurirea diavolească asupra noastră. După ce te-ai ostenit o 
vreme asupră-ți, săvârşind voia lui Dumnezeu cu silire de sine către 
nevoință, pentru curățirea sufletului nostru de păcate, de tine se poate 
apropia în chip nevăzut ispititorul și începe, cu viclenie, să adune în 
cugetul tău astfel de gânduri: „Îndeajuns te-ai chinuit! Îngăduie-ţi 
acum puțină odihnă!” Acest cuget este atât de ademenitor, spune 
Sfântul Theofan Zăvorâtul, încât nici nu te vei gândi că trebuie să i 
te împotrivești. Și, pe lângă aceasta, este atât de ticălos, că de i te vei 
încredința numai pentru puțină vreme, toate din lăuntrul tău se vor 
tulbura. Delăsarea este asemenea unei spărturi mici întrun stăvilar. 
De îndată ce s'a ivit doar o astfel de spărtură mică, stăvilarul nu va 
mai rezista; apa îl va lua negreșit. Ceva asemănător lucrează în noi 
şi delăsarea: va lua totul, încât va trebui să o iei de la capăt, să începi 
să te reclădești pe sineți. (Sfântul Theofan Zăvorâtul) 

Adeseori ne îngăduim a ne delăsa, dar deosebit de pierzătoare este 
negrijania noastră după Postul Mare, care se nimerește odată cu 
venirea primăverii. În timpul Sfintelor Păresimi, ascultând cântările 
pline de pocăință și umilință (Suflete al meu, suflete al meu, scoală! 
Pentru ce dormi?..., Ușile pocăinței deschide-mi, Dătătorule de viață.. și 
altele) poate că ne-am ostenit să fim treji, cu trezvie, veghetori. Dar 
după Înviere, dacă ne îngăduim să mâncăm fără măsură, dacă vom 
petrece în desfătări ale simțurilor către care ne îndeamnă natura ce 
se trezește primăvara, putem pierde dintr'odată tot ce am agonisit 
în Postul Mare. 

Primăvara aprinde cu osebire simțurile. Simțământul plăcut 
dătător de viață încă nu este greșit; bucuria vieții, care cuprinde 
toate cele vii și le supune puterilor fremătătoare ale firii, poate fi 
folosită de sufletul credincios spre a mulțumi lui Dumnezeu pentru 
că a lăsat pe pământ, alături de necazuri, și atât de multe bucurii. 
Dar dacă această bucurie se preschimbă în visări la fărădelegi 
şi în desfătări ale simțurilor neîngăduite de Dumnezeu, atunci 
omul, pe nesimţite, pornește pe calea patimilor și rupe legătura cu 
viața duhovnicească. De aceea, nu trebuie niciodată să ne lăsăm 
pradă delăsării și trândăviei duhovnicești, nici să nesocotim pra- 
vila noastră duhovnicească. Sarcina noastră este a ne aminti că în 
întreaga noastră viaţă duhovnicească sântem înconjurați de aprigi 
vrăjmași nevăzuțţi, cu care trebuie să ne luptăm până la moarte, 
ca niște ostași ai lui Hristos, ce poartă război pentru dreptatea lui 
Dumnezeu și pentru mântuirea sufletelor noastre nepieritoare. Pe 
câmpul nostru de luptă, pe linia de foc a frontului, nu este potrivit 
să stai în lenevire și delăsare, în trândăvie. De vrei să-l biruiești pe 
vrăjmașul care neîncetat veghează și pândește, trebuie ca și tu să 
veghezi la venirea lui, și atunci Hristos îţi va ajuta să-l zdrobești. 

MULȚUMIREA PATIMILOR 


A treia primejdie pentru viața duhovnicească este mulțumirea patimilor. 
În scrierile duhovnicești, patimi sânt socotite nu numai aplecările 
trupești, ci și mânia, lăcomia pântecelui, iubirea de argint, mândria, lenea 
și altele. 

Lupta cu patimile este de neocolit în viața duhovnicească. Ea este 
cea mai chinuitoare și mai înverșunată luptă, deoarece patimile nu 
dau înapoi niciodată, până ce omul, cu ajutorul lui Dumnezeu, nu le 
biruiește. Omul nu a fost zidit cu înclinații păcătoase, dar, în urma 
căderii în păcat, darurile cele bune sădite în sufletul lui s'au prefăcut 
în patimi. Nevoia de a mânca s'a prefăcut în lăcomie a pântecelui, 
nevoia de a bea în beție, simțământul firesc de dezgust față de rău 
în cruda osândire a semenilor, înclinația către înmulțirea neamului 
omenesc în adulter și desfrânare, iar darul de a ne mânia împotriva 
diavolilor, cei ce seamănă rău în sufletele noastre, s'a prefăcut în 
mânie împotriva semenilor noștri. 

Fiind ceva neînsemnat și după fire străin sufletului omenesc, patimile 
pot fi îndepărtate prin împreună-lucrarea Ziditorului, Care ne-a 
făcut de la început buni. /Facere 1:31 / Episcopul Theofan Zăvorâtul 
vorbește foarte lămuritor: „Patimile sânt întru noi, dar nu sânt 
neatârnate în noi. Mintea, de pildă, este o parte însemnată a sufletului 
și nu poate fi îndepărtată fără a nimici sufletul, dar patimile nu sânt 
așa. Ele au pătruns în ființa noastră și pot fi alungate dintr'însa fără 
ca aceasta să împiedice omul a mai fi om. Dimpotrivă, atunci când 
sânt gonite, lasă omul să fie om cu adevărat, pe când prin prezența 
lor ele îl stricau și făceau din el o ființă în multe privințe mai rea 
decât dobitoacele.” 

Toate patimile își au obârșia în „facerea voii proprii, iubirea de 


câștig, iubirea de sine, adică din pofta trupului și pofta ochilor, 

și trufia vieții.” /1 In. 2:16/ Pe acestea se și sprijină ele (patimile). 
Pentru ca cineva să poată începe a duce o viață duhovnicească în 
Hristos, trebuie să se lepede de sine, /Mc. 8:34/ adică de patimile 
cele păcătoase din sufletul său. Dacă omul se biruie pe sine și se 
însuflețește prin hotărârea de a fi bineplăcut numai lui Dumnezeu, 
patimile încep să și piardă reazemul în acest om. Și o dată ce și-au 
pierdut sprijinul, ele nu mai au puterea dinainte, când omul se târa 
după ele ca un dobitoc supus. /I Cor. 12:2/ 

Să-ţi plinești patimile înseamnă să rupi legătura cu viața du- 
hovnicească sau, măcar, să te abaţi cu voie proprie de la calea ei 
mântuitoare și să-ți cauţi singur pierzania. 

Cel ce își împlinește patimile îl poftește pe diavol în sufletul său. 
Vrăjmașul vine în preajma omului și trăiește din lucrările lui cele 
rele, așa cum câinele, când adulmecă o măcelărie, se tot învârtește în 
preajma ei, așteptând să îi arunce cineva vreun os sau vreo bucată 
de carne. Dacă, însă, măcelăria este golită și preschimbată, bunăoară, 
într'o florărie, câinele va veni, după obicei, încă de câteva ori, dar 
când va vedea că nu mai este carne acolo pentru el, ci miroase 
frumos a flori, va pleca dezamăgit cu coada între picioare și nu se va 


mai întoarce altă dată. 


Viața DUHOVNICEASCĂ 
a creștinului ORTODOX | 36 


LUPTA CU PATIMILE 
BIRUIREA VOII DE SINE 


Pentru ca omul să-și izgonească patimile din suflet, se cuvine, cu 
strădanii osârduitoare ale voinţei, să își biruie voia de sine și să își 
sădească lucrarea voii lui Dumnezeu în inimă. Spre atingerea acestei 
meniri, el trebuie să se deprindă, înainte de toate, să-și urmărească 
gândurile și simţirile și să recunoască către ce înclină ele: către a 
bineplăcea lui Dumnezeu sau a bineplăcea sieși. De cum va înțelege 
aceasta, omul nu va mai greși dacă va porni să le săvârșească pe toa- 
te împotriva plinirii voii de sine și mai ales dacă se va hotări să nu 
mai fie înrobit patimilor sale păcătoase. Un Bătrân spunea adesea 
ucenicului său: „la aminte, să nu ţii în sinea ta pe acel trădător!” 
„Cine este acela?,” a întrebat odată ucenicul. „Voia de sine,” i-a 
răspuns lui starețul. Și, într'adevăr, ea este vinovată pentru toate 
nenorocirile omului, după cum deslușește Episcopul Theofan. De 
aceea, trebuie ca omul duhovnicesc să îi stea împotrivă, cu stăruință 
hotărâtă, până la sânge. /Evr. 12:4/ 

Oricât de slabe ni s'ar părea patimile care se ivesc în noi, în chip neînsemnat, 
trebuie să ne împotrivim lor ca unora dintre cele mai mari și puternice 
ispite. Altminteri, de le îngăduim să apară slobode în noi, ele repede 
vor crește, se vor întări și vor deveni cumpliții noștri tirani. De nu vom 


smulge neghina cât este încă mică, aceasta degrabă se va înmulți și 


arhim. SERAFIM 
Alexiev | 37 


își va întinde atât de larg rădăcinile, încât îţi va fi peste putință să 
o mai stârpești. De nu te lepezi de țigări sau de alcool la începutul 
împătimirii de ele, curând după aceea vei deveni un jalnic rob al lor. 
Când bem apă, scoatem din ea şi cea mai mică musculiță căzută 
în pahar. Dacă ni se înfige în deget cel mai mic spin, ne dăm mare 
osteneală să scăpăm de acesta. Dacă în ochiul nostru intră un fir de 
praf, nu avem liniște până ce nu îl scoatem. La fel trebuie să facă 
omul duhovnicesc cu patimile sale. El are nevoie să le izgonească 
din sufletul său chiar și pe cele mai neînsemnate dintre ele, căci 
greselile mici cresc în patimi mari. 

Dar cum să alungăm patimile din noi? Cu osebire, sânt trei feluri: 

1. Episcopul Theofan ne sfătuiește să arătăm vrăjmășie și mânie față 
de ele. De te mânii împotriva patimii tale de cum ai simțit ivirea ei, 
deja ai biruit-o pe jumătate, deoarece patimile se reazemă pe mila 
noastră față de ele. lată, numai mânia aceasta este îngăduită și chiar 
poruncită. Sfinţii Părinţi învaţă că mânia pentru aceasta a fost dată 
ca să ne înarmăm cu ea împotriva patimilor și mișcărilor păcătoase 
ale inimii Şi, astfel, să le izgonim. „Mâniaţi-vă, și nu greșiți,” /Ps. 
4:4/ citim în Psaltire. „Mâniaţi-vă împotriva patimilor şi nu veți mai 
greși,” ne povăţuiește Episcopul Theofan, „căci de îndată ce patima 
este alungată de mânie, prin aceasta se taie orice prilej de păcat.” 

2. Chemarea ajutorului lui Dumnezeu în rugăciune. Dar experiența arată 
că nu orice cuget pătimaș se risipește atunci când ne mâniem și îl 
alungăm. În dese rânduri, el rămâne și, stăruitor, cere ale sale. „Aceasta 
se întâmplă,” lămurește Episcopul Theofan, „deoarece în trezirea 
acestor cugete adeseori participă diavolii, iar ei sânt nerușinați. Oricât de 
mult te-ai mânia pe ei, tot vor stărui în cugetul lor. Este neîndoielnic 
că după mâniere trebuie să alergăm la încă un alt mijloc.” Aceasta este 
chemarea ajutorului lui Dumnezeu în rugăciune. „Doamne, ajută! lisuse 
Hristoase, Fiul lui Dumnezeu, miluiește-mă!,” „Doamne, ca să ajuţi 
mie grăbește!” /Ps. 69:1/ 

Vrăjmașii, arși de numele Domnului, vor fugi. Sfântul Isihie, preot în 
Ierusalim, spune: „Cu numele Domnului lisus bate-i pe potrivnici,” 
adică pe draci. Omul este slab, dar cu ajutorul lui Dumnezeu se 
întărește. /Filip. 4:13/ 

Deslușind ucenicilor săi cum să se lupte cu diavolul, Sfântul loan 
Colov spune: „Eu lucrez ca un om, care stă sub un copac și privește 
împrejur cu grijă. Omul acesta, de cum vede că se apropie de el fiare 
ca să-l sfâșie, de îndată se urcă în copac și fiarele, venind, dau târcoale 
copacului, iar apoi pleacă. Asemenea și eu, de cum zăresc fiarele 
cele duhovnicești că se apropie de mine prin cugetele pătimașe, de 
îndată îmi înalț mintea către Domnul.” 

Episcopul Theofan asemuiește stăpânirea sufletului omenesc de 
către patimi cu o desfrânată frumoasă, pe care cârmuitorul unei țări 
o plăcea și a luat-o de soție. Vechii ei prieteni au început să o caute 
și, aflându-o în casa cârmuitorului, au început să o fluiere. Dar ea, 
de cum a auzit fluieratul cunoscut, a alergat în încăperile dinăuntru 
şi a venit înaintea binefăcătorului ei, cârmuitorul, unde a aflat liniș- 
te. Așa trebuie să facă și sufletul cu patimile și diavolii de care s'a 
lepădat. Când aceștia îl strigă, sufletul trebuie să alerge în rugăciune 
la Domnul, și acolo va afla pace. 

După Sfântul Isihie al Ierusalimului, cel ce duce o viață duhovnicească 
trebuie să țină toate cele patru lucruri care urmează: 1. smerenie, 
pentru ca prin ea să lupte cu dracii cei mândri, 2. luare-aminte ascuțită, 
spre a nu îngădui cugetelor însuflate de patimi să intre în inimă, 
3. împotrivirea la gânduri, ca să le alunge cu mânie, și 4. rugăciunea, 
pentru a cere ajutorul lui Dumnezeu. 

3. Deasa spovedire și primire a Sfintei Împărtășanii. Acestea sânt, la 
rândul lor, mijloace foarte lucrătoare de luptă împotriva diavolilor 
şi pentru biruirea patimilor. Ce este spovedirea curată a păcatelor, 


dacă nu rupere a legăturii cu diavolul și pornire pe o cale nouă, 

a virtuții! Păcatele noastre sânt agoniseală a satanei, pe care noi o 
adunăm în sufletele noastre și cu care ne îmbogățim. Această agoni- 
seală se păstrează în noi ca niște comori diavolești. Cei ce îngră- 
mădesc în sufletele lor păcate se află sub stăpânirea diavolului, după 
cuvintele Sfântului Apostol Petru: „căci ceea ce te biruiește, aceea te 
și robește.” /II Pet. 2:19/ Diavolul poate avea, pe drept, pretenţia că 
cei păcătoşi sânt ai lui, pentru că lucrează ca robi ai săi. 

Dacă păcătosul însă azvârle toate păcatele din sufletul său prin 
spovedanie deschisă, dacă se pocăiește de fărădelegile sale și pornește 
pe o cale nouă și dreaptă, care duce la Hristos, el se smulge de sub 
stăpânirea diavolului. lar atunci când acesta, cerându-și drepturile 
asupra jertfei aduse lui odinioară, pătrunde în sufletul omului 
şi vede că nu mai are nimic al lui într însul, nici o agoniseală, îl 
părăsește rușinat. 

Cu astfel de suflete curățite de patimi și păcate se unește Dom- 
nul lisus Hristos mai ales în taina cea cu neputinţă de cuprins cu 
mintea a Sfintei Împărtășanii. Prin ea, Dumnezeiescul Sânge se 
revarsă în sufletele noastre bolnave și slăbite, și noi devenim iarăși 
buni și destoinici vieții duhovnicești! Sufletul unit cu Mântuitorul 
dobândește putere și se poate împotrivi cu bine diavolilor și 
patimilor sădite de aceștia. 

Pentru întărirea simțământului mântuitor al pocăinței, cel ce 
viețuiește duhovnicește trebuie ca măcar o dată pe zi să rostească 
Psalmul 50 şi de multe ori rugăciunea lui lisus. lar seara, când a rămas 
singur cu sine, Creștinul trebuie să socotească cum a petrecut ziua 
ce s'a scurs și, după ce și-a amintit păcatele, să le însemneze în 
carnețelul său de preț,” și neîncetat să se pocăiască pentru ele. Cu 


cel dintâi prilej la îndemână, el trebuie să meargă la duhovnicul său 


3 Părintele Serafim se referă aici la înseamnarea pe hârtie a păcatelor, spre a fi citite 
la spovedanie. (n.tr.) 


Viața DUHOVNICEASCĂ 
a creștinului ORTODOX | 40 


și astfel, spălat în harul Sfintei Taine a Pocăinței, în fiecare zi să pună 
început bun şi după fiecare cădere de îndată să se ridice și să reia 
lupta cu păcatul - și, tot așa, până la sfârșitul vieții sale. Prin curățirea 
necontenită a inimii în felul înfățișat mai sus, omul, în chip nevăzut, 
va ajunge la acea pace despre care Sfântul Serafim din Sarov a spus: 
„Bucuria mea, dobândește duhul păcii și atunci mii se vor mântui 
împrejurul tău!” 


Ziditorului, Purtătorului de grijă, Răscumpărătorului, Sfințitorului 
și Mântuitorului nostru, slavă în vecii vecilor. 
Amin! 

CAPITOLUL 
DOAMNE, 

| | DĂ-MI SĂ PUN 

ÎNCEPUT BUN! 


PREDICI ALESE 


DESPRE PACEA SUFLETULUI: 


lubiți fraţi, astăzi vom vorbi despre pacea dătătoare de har a 
sufletului, de care, după cuvântul lui Dumnezeu, atârnă mântuirea 
sufletului nostru. 

Vom lua ca punct de plecare două gânduri din Psaltire, pe care le 
vom cita după traducerea slavonă a Sfintei Scripturi. 

Întâiul gând grăiește astfel: „Cu cei ce urau pacea eram făcător de 
pace.” /Ps. 119:7/ Aceasta înseamnă că blândul împărat David nu a 
vrăjmășuit pe semenii săi, ba nici chiar pe cei care erau peste măsură 
de potrivnici lui. 

Al doilea gând cuprinde una dintre cele mai înalte descoperiri făcute 
de cuvântul lui Dumnezeu. El ne spune că Dumnezeu se află acolo 
unde este pace și dragoste între oameni, iar nu acolo unde clocotesc 
patimi, dezbinări și gâlcevi. El grăiește: „și s'a făcut în pace locul 
lui.” /Ps. 75:2/ 

Este vreo legătură între aceste două gânduri ale Psalmistului? Este, 
şi una temeinică. Primul gând grăiește despre pacea noastră cu 
oamenii, iar al doilea, despre pacea noastră cu Dumnezeu. Dacă 
sântem în pace în relațiile cu oamenii, atunci și Dumnezeu se va 
sălășlui întru noi, deoarece EI se află acolo unde este pace și dragoste 


între oameni: și s'a făcut în pace locul lui. 


4 Rostită la Mănăstirea Kniajevo, purtând hramul „Acoperământul Maicii 
Domnului,” pe 3/16 Martie 1986. 


arhim. SERAFIM 
Alexiev | 43 


Când citim din viețile sfinților și urmărim felul în care aceștia, după 
o luptă îndelungată cu păcatul din ei, cu acest cel mai mare vrăjmaș 
și răzvrătitor al nostru, au aflat în cele din urmă pace în Dumnezeu, 
îi fericim pentru că și-au biruit patimile cu ajutorul lui Dumnezeu 
și au câștigat raiul încă de aici, de pe pământ. Înţelegem că fericirea 
noastră veșnică și trainică se află în petrecerea întru Dumnezeu. Dar 
când cei ce ne vor binele ne sfătuiesc să pornim și noi pe calea sfin- 
țeniei, ca să ajungem la această fericire, de îndată dăm înapoi. De 
ce? Pentru că ne temem că, legându-ne cu Dumnezeu, vom pierde 
legătura „plăcută” cu păcatul ademenitor ce viețuiește în noi. În 
chip părelnic, însetăm după mântuire, dar ne închipuim că o putem 
dobândi fără să plinim cele două condiţii de căpătâi: 1. să viețuim 
în pace cu oamenii și 2. să înălțăm Scaun de pace lui Dumnezeu 
în sufletele noastre. Vrem să avem pace cu Dumnezeu, dar fără să 
mergem pe calea luptei cu păcatele noastre. Așa facem noi. Așa 
lucrează și toți păcătoşii. 

Unul ține minte răul și nu vrea să ierte răul ce i s'a făcut. Parcă dacă 
iartă, pierde ceva de mare preț - când, de fapt, se va slobozi de tirania 
chinuitoare a păcatului. 

Altul, însă, este groaznic de trufaș și socotește ca umilitor să ceară 
iertare de la cel pe care l-a ocărât sau pe care chiar el l-a jignit. Parcă 
a cere iertare înjosește vrednicia omenească și aplecarea înaintea 
fratelui îl face pe cel ce se smerește un om nevrednic, mic, aproape 
caraghios în ochii celorlalți. Dar acest simțământ este înșelător. De 
fapt, înaintea ochilor atotvăzători ai lui Dumnezeu, caraghios este 
trufașul plin de sine, în chip nebunesc. lar omul care se pocăiește 
Și își cunoaște păcatele îi va îndupleca prin smerenia sa pe oamenii 
înţelepţi, și mare biruinţă face în ceruri, după cuvintele Mântuitorului: 
mare bucurie va fi în cer, printre îngerii lui Dumnezeu, pentru un 


păcătos ce se pocăiește. /Lc. 15:7/ 


Viața DUHOVNICEASCĂ 
a creștinului ORTODOX | 44 


Un al treilea este necioplit, rău, osândește pe toți și toate. Poate oare 
un astfel de Creștin să spună: „Cu cei ce urau pacea, eram făcător de 
pace?” / Ps. 119, 7/ Dar cum să spună așa ceva cel ce osândește, dacă 
el face tocmai dimpotrivă - prin osândirea sa îi tulbură chiar și pe 
oamenii cu fire pașnică! Prin purtarea sa potrivnică lui Dumnezeu, 
el arată, în chip întors, că în sufletul necinstitor, care îi osândește 
pe cei dimprejur, nu împărățește Dumnezeu! Cel ce osândește își 
otrăvește singur sufletul. Până ce nu se leapădă de acest păcat al 
său, urât înaintea lui Dumnezeu, nu va gusta din pacea cea dulce a 
Sfântului Duh. 

lubiţii mei! Noi sântem chemați să moștenim împărăția păcii, care 
se numește împărăţia lui Dumnezeu, împărăția dreptății, împărăția 
bucuriei veșnice. /Rom. 14:17 / Această împărăție nu este de neatins. 
Sfinții, în viața lor, au câștigat-o, lucrând cu osteneală necurmată, 
cu ajutorul lui Dumnezeu, spre biruirea păcatelor proprii. Și ei au 
fost ca noi, păcătoși, oameni cu slăbiciuni. Dar cu rugăciune neînce- 
tată și cu trude ale voii slobode, cu care i-a dăruit pe ei Dumnezeu, 
au primit har din preaplin și, cu ajutorul lui, au ajuns încă de aici 
părtași ai Împărăției harului, prin care au intrat întru Împărăția 
veșnică a slavei. 

Și dacă unii dintre cei ce ne doresc binele, văzând viața noastră 
duhovnicească aflată în neorânduială, ne sfătuiesc să pornim odată 
la împlinirea făgăduinţelor noastre monahale Și de la Sfântul Botez, 
și să apucăm pe calea mântuirii cu hotărâre (iar aceasta este calea 
pe care au mers Sfinţii), ce răspuns am putea da? Mulţi dintre noi 
ar cârti cu ușurință: „Noi nu sântem sfinți și nu putem fi astfel.” 
Adevărat este că nu sântem sfinți; dar, iubiții mei, să nu uităm că, 
deși nu sântem sfinți, cu toții sântem chemați să devenim sfinți, 
[1 Thes. 4:7/ să ne învrednicim de milosârdia intrării în unirea 


veșnică cu Dumnezeu, așa cum ne învaţă Sfântul Apostol Pavel: 

„Pacea să urmați cu toții și sfințenia, fără de carile nimenea va vedea 
pre Dumnezeu.” /Evr. 12:14/ 

Care este folosul nostru din cele spuse până acum? 

Este limpede! De ne-a adus vătămare cineva, să ne ostenim a asupri 
simțământul ocării și să păstrăm pacea în inima noastră, după pilda 
Sfântului Împărat David, care a spus: Cu cei ce urau pacea eram făcător 
de pace. Atunci vom face un pas, chiar dacă mic, către sfințenie, și 
Dumnezeu va împărăţi în sufletele noastre. „Căci s'a făcut în pace 
locul lui.” /Ps. 75:2/ Dacă însă cel ce ne-a ocărât (adeseori acesta 
este un om apropiat de noi) ne cere ajutorul, să alergăm degrabă în 
ajutor, fără să spunem: „M'a jignit. S'a purtat rău cu mine. la să-l las 
acum să se chinuie, ca să înțeleagă că nu a făcut bine.” Să nu uităm 
că de la sufletele fără pace ale celor ce țin minte răul s'a depărtat 
harul lui Dumnezeu și Dumnezeu nu petrece în ei, căci s'a făcut în 
pace locul lui. 

Dacă îţi este anevoie, iar un semen al tău te-a rugat să îl ajuţi cu 
ceva care îţi stă în putință, sârguiește-te să-i faci voia! Nu îngădui 
diavolului să tulbure sufletul tău cu cârtire lăuntrică, că toți se 
folosesc de tine, ci dimpotrivă, tu însuți să te folosești de întâmplarea 
aceasta, pentru a face bine. Așa vei păzi pacea lui Dumnezeu în 
sufletul tău. Căci s'a făcut în pace locul lui. Ai credinţă că Dumnezeu 
poate rândui lucrurile astfel încât să rămână vreme îndestulătoare 
și pentru îndatoririle tale. Prin îngăduința lui Dumnezeu, se poate 
uneori ca oamenii să se poarte nedrept cu tine și să te nesocotească. 
În această împrejurare, în loc să cârtești, bucură-te lăuntric, căci prin 
aceasta primești putinţa să te smerești. Astfel, Dumnezeu arată că 
nu te-a uitat, nu te-a nesocotit, ci se îngrijește de buna creștere și 
zidirea ta duhovnicească. 

lubiţii mei, fie ca prin aceste gânduri și altele asemenea lor, să punem 


începutul stăruinței noastre spre dobândirea păcii lui Dumnezeu 

înlăuntrul nostru. Să plinim prilejurile de nevoinţă, de smerenie, de 
silire a sinelui spre bine, pierdute până acum! Să începem, în cele din 
urmă, să creștem cu duhul și ne vom încredința prin trăire „că nu 
este împărăţia lui Dumnezeu mâncare și băutură, ci dreptate și pace 
și bucurie întru Duhul Sfânt.” /Rom. 14:17/ Atunci vom înţelege 
cât de mare, cât de adânc este tâlcul cuvintelor din psalmi, rostite 
pentru Domnul: sa făcut în pace locul lui și vom înţelege că pacea cu 


Dumnezeu este, de fapt, raiul sufletului. Amin! 

VRAJMAȘI NOUĂ ÎNȘINES 


lubiţii mei! lema cuvântului către voi de astăzi este „Vrăjmași nouă 
înșine.” Ce înseamnă aceasta? 

Printre oamenii păcătoși este larg răspândită astăzi părerea că în 
lumea aceasta, a răului și a vrajbelor, omul trebuie să se lupte cu 
vrăjmașii săi, care i-au pricinuit atât de multe necazuri, și că, dacă 
se poartă blând și smerit cu cei din preajma sa, aceștia îl vor strivi. 
Din păcate, această judecată o împărtășesc și mulți dintre Creștinii 
ortodocși. Ei îi privesc pe cei din jurul lor ca pe niște dușmani. Nici 
unul dintre ei nu gândește, după cuvintele Sfântului loan Gură de 
Aur, că el însuși își este cel mai mare vrăjmaș, prin patimile sale, 
prin mândrie, iubire de sine şi egoism fără de rușine. În certuri, fie- 
care îl învinuiește pe celălalt, fiecare se socotește îndreptățit înaintea 
cugetului său ca să se mânie pe aproapele său care l-a ocărât și i-a 
adus vătămare, fie materială, fie duhovnicească. 

Ca duhovnic, am auzit un Creștin spunând: „Acesta m'a rănit rău! 


pr 


Nu mai vreau să-l văd înaintea ochilor!” La întâmpinarea mea: „Dar 
dumneavoastră trebuie să îl iertați! Dacă nu veţi face acesta, nici 
Dumnezeu nu vă va ierta!,” mi se răspunde de obicei: „Bine, îl voi 
ierta în inima mea, dar nu vreau să-l întâlnesc și să mai vorbesc cu 


pr 


el. Mi-a rănit sufletul 


5 Rostită la Mănăstirea Kniajevo, cu hramul „Acoperământul Maicii Domnului” la 
4/17 Iulie 1984. 

Să ne punem însă întrebarea: cât de adevărată este părerea atât 
de răspândită că omul se vatămă sufletește de cei ce vrăjmășesc 
împotriva sa? 

Ca să dăm un răspuns la întrebarea aceasta, mai întâi de toate, 
trebuie să ne lămurim: Ce înseamnă pentru noi vătămare? Cu 
adevărat păgubitor pentru noi este numai acel lucru care ne face 
să greșim înaintea lui Dumnezeu și care ne pătează sufletul cel 
zidit după chipul lui Dumnezeu. După cum se întrevede din Sfânta 
Evanghelie, întreaga vrednicie a omului nu se află în cele pe care 
le are ca semne lumești văzute: bogăția, slava, știința, talentul ș.a., 
„Ci în viața sa lăuntrică şi curată întru Hristos, în care se arată omul 
cel ascuns al inimii, întru nestricăciunea celui blând și liniștit duh, 
carele este înaintea lui Dumnezeu de mult preț.” /I Pet. 3:4/ 
Virtutea, iată, aceasta este adevărata vrednicie a Creștinului ortodox! 
și dacă ne-am trudit foarte să agonisim această virtute, nici unui om 
nu îi este cu putință să ne lipsească de ea, nici chiar diavolului! De 
ea ne putem lipsi numai noi singuri, dacă sântem necredincioși lui 
Hristos, dacă dăm rea folosință voii noastre slobode. Dumnezeu a 
dat omului suflet nemuritor, menit să fie lăcaș al Sfintei Treimi. /In. 
14:23 / Sufletul acesta este ca o cetate de necucerit pentru vrăjmași! 
Nici un vrăjmaș nu poate să o cucerească cu sila și să intre cu biruință 
în ea. De vedem zi de zi, ceas de ceas cum multe suflete omenești cad 
în mâinile diavolului ispititor, aceasta se întâmplă pentru că omul 
singur se face propriul său trădător, deschizând diavolului porţile 
sufletului, prin împlinirea patimilor - mândria, răzbunarea, răutatea 
ș.a. - și dă cheile (sufletului) în mâinile lui! De nu ar deschide singur 
porțile sufletului său înaintea vrăjmașului, nimeni nu ar putea 
pătrunde să îi aducă pagubă! lată și adeverirea acestui lucru: 

Să spunem că cineva te-a ocărât greu și te-a rănit prin cuvinte. Dacă 


rabzi cu credință în Dumnezeu, cu nădejde și dragoste pentru EI, 

sufletul tău nu numai că nu va suferi nici o vătămare din răutatea 
străină, ci dimpotrivă, chiar mai mult se va întări în virtute și va 
străluci în lumina virtuților lui Hristos, răbdarea, blândeţea și 
smerenia. / Mt. 11:29/ Cu aceste virtuți vei vedea înaintea ta deschise 
porțile raiului! 

Altfel stau lucrurile pentru cel care te-a ocărât. El singur se face 
vinovat împotriva sa când vădește răutate și singur își pricinuiește 
mare pagubă prin vrajba sa. Da, îţi pricinuiește un rău mare, pe care 
nici cel mai neîmpăcat dintre diavoli, cu toată ura sa față de noi, nu 
ni-l poate pricinui. Firește, dacă cel ce ne-a vătămat se pocăiește și 
își mărturisește păcatul, îl va izgoni din sufletul său pe diavolul cu 
care s'a întovărășit spre a sa pierzanie. lar dacă rupe legătura cu 
diavolul, se va slobozi din robia întunecată a păcatului /In. 8:34/ 
și va primi iarăși în mâini cheile sufletului său. Dar de nu aduce 
pocăință, singur își va pricinui pierzanie veșnică. 

Și astfel, și ocărâtorul, de nu se pocăiește, și ocărâtul, dacă nu rabdă 
bărbătește vătămarea, ci hotărăște să se răzbune, împreună vor 
primi mare vătămare de la vrăjmășia pe care o au unul față de altul. 
Dar, luaţi aminte! Ei primesc această rănire nu unul de la celălalt, ci 
fiecare de la sine însuși. De aceea, se poate spune că cel care greșește 
este cel mai mare dușman al său. 

După cuvintele Sfântului loan Gură de Aur, cel păgubit, de îndată 
ce începe să se mânie de răul care i-a fost făcut și să hulească pe 
Dumnezeu, primește mare vătămare sufletească, însă nu de la 
pricinuitorul răului, adică de la vrăjmașul său, ci de la propria lui 
nerăbdare și slăbănogire duhovnicească. Dacă ar fi răbdat, ar fi 
putut, prin părelnica vătămare pe care i-o pricinuiește vrăjmașul 
închipuit, să agonisească uriaș folos duhovnicesc. Iar folosul acesta 
este mântuirea veșnică a sufletului! 


Bineînţeles, când te vatămă, vrăjmașul nu are scopul de a-ți mântui 

sufletul. Dar Dumnezeu întoarce lucrurile în așa fel încât acest 
vrăjmaș, împotriva propriei voi, se face pentru tine binefăcător și 
părtaș în marea lucrare a mântuirii sufletului tău, căci îți dă prilejul 
să rabzi, să te rogi şi să ierți. 

Fericit cel ce rabdă relele, deoarece prin răbdare își adaugă noi 
agoniseli în vistieria sufletească de virtuți. Cel ce, însă, face rău 
aproapelui său fără a se căi după aceea, este tare năpăstuit, pentru 
că va moșteni după moartea sa aceeași soartă cu cel mai mare 
pricinuitor al răului, diavolul. 

Slavă lui Dumnezeu, Care a rânduit să ne putem folosi și de 
răul străin spre binele nostru! Se cere numai să nu pricinuim rău 
nimănui, să nu osândim pe nimeni, să credem tare în Dumnezeu și 
să ne purtăm cu dragoste unii cu alții, după cum Însuși Iisus Hristos 
ne-a poruncit: „Poruncă nouă dau vouă, ca să vă iubiți unul pre 
altul.” /In. 13:34-35/ Să știm că așa precum noi sântem neputincioşi 
după suflet și că așa cum nu putem totdeauna să purtăm obida cu 
mărime de suflet și să ne folosim de ea spre mântuirea noastră, așa și 
sufletele semenilor noștri sânt slabe și neputincioase. Dacă dorim să 
plinim porunca evanghelică a iubirii celorlalți ca pe noi înșine, / Mt. 
22:39/ sântem datori să nu le punem piedici în calea către mântuire. 
Marele Apostol Pavel ne învaţă: „să nu puneţi poticnire fratelui sau 
sminteală;” /Rom. 14:13/ „Iubirea de frați să rămâie;” /Evr. 13:1/ 
„Pacea să urmaţi cu toții și sfințenia, fără de carile nimenea va vedea 
pre Domnul.” /Evr. 12:14/ Pe lângă aceasta, trebuie să ne amintim 
neîncetat cuvintele adânci ale Sfântului loan Gură de Aur: „Pe cel ce 
se păzește a nu-și aduce vătămare sieși, nimeni altcineva nu va putea 
a-l vătăma. Și dimprotivă, celui ce nu voiește să fie veghetor și să 
plinească cele ce este dator a le face (adică poruncile lui Dumnezeu), 
aceluia nimeni nu o să-i poată aduce folos.” 


lubiţii mei! Ce învățături să tragem din toate cele spuse până aici? 

Mântuirea noastră nu este legată de purtarea bună a semenilor noștri 
față de noi, ci de noi înșine. Semenii noștri pot fi foarte buni și foarte 
lingușitori cu noi. Dacă sântem însă nelucrători la mântuirea 
noastră și aplecaţi către păcat (de pildă, spre îngâmfare, osândire, 
curvie, lăcomia pântecelui ș.a.m.d.), plinătatea dragostei lor nu ne 
va fi de folos nouă, ci lor înșile - deoarece, în ciuda bunătății lor, noi 
vom pieri. Și dimpotrivă: dacă hotărâm să ne luptăm bărbătește cu 
patimile înlăuntrul nostru, orice obidă ar fi, orice răzbunare, orice 
altă răutate ne-ar face cei din preajma noastră, vrăjmășia lor nu va 
atinge începutul nemuritor din noi, nu va pricinui nici o pagubă du- 
hovnicească sufletului, ci dimpotrivă, îl va îmbogăţi, dacă ne arătăm 
viteji și răbdători. În înțelesul acesta ne învaţă și Mântuitorul: „Întru 
răbdarea voastră veţi dobândi sufletele voastre.” /Lc. 21:19/ Răul îl 
va pierde pe acela care îl săvârșește, dar nu și pe acela care îl rabdă. 
Cel ce săvârșește rău piere, iar cel ce rabdă răul se mântuiește. Cea 
mai puternică dovadă a acestui lucru o vedem în viețile sfinților 
mucenici. Îndurând multe rele Și chinuri, ei acum strălucesc ca 
soarele întru Împărăția Cerurilor! /Mt. 13:43/ 

Și astfel, fie ca începând de astăzi să luăm hotărârea de a nu mai 
pricinui rău nimănui, ci să răbdăm vitejește răul care ni se aduce. 
Și să înțelegem adevărul mântuitor că nimeni nu va fi vinovat de 
pierzania noastră decât numai noi singuri, prin împătimirea noastră, 
prin șovăiala noastră, și puțina noastră credinţă... Și, înțelegând 
aceasta, să ne spunem: „Îndeajuns ne-am fost vrăjmași nouă înșine! 
Îndeajuns ne-am împiedicat singuri mântuirea! Să începem a trage 
folos duhovnicesc și din binele pentru care trebuie să aducem 
mulțumire, și din răul pe care sântem datori să-l îndurăm cu 
răbdare.” 


Și atunci Dumnezeu ne va milui și ne va mântui. Amin! 

DREPTATEA NOASTRĂ ȘI DREPTATEA LUI DUMNEZEU 
DESPRE ÎNDREPTĂȚIREA DE SINE 


lubiților! Negreșit, vi s'a întâmplat să vedeți cum cineva, apropiat 
al vostru, învinuit pe nedrept, se aprinde dintr'odată de mânie și 
începe să se apere pe sine cu înflăcărare, atacându-i înverșunat pe 
învinuitorii săi. Cel ce răspunde astfel se poate socoti pe sine Creștin, 
poate chiar să dorească a duce o viață duhovnicească, dar încă nu 
s'a înălțat la acea treaptă a răbdării prin care se mântuiesc sufletele. 
/Lc. 21:19/ Îndreptățirea de sine năvalnică grăiește despre lipsa 
smereniei la acel om și despre prezența mândriei, a unor patimi 
puternice și a unor simțăminte neplăcute lui Dumnezeu, ce așteaptă 
numai un prilej din afară ca să izbucnească. 

În pâraiele de munte sânt ochiuri de apă unde, pe fund, se găsește 
nisip curat, argintiu. Dacă zvârlim o piatră întrun astfel de loc, apa 
va rămâne limpede. Dar în câmpii există și bălți care par limpezi, 
pe al căror fund s'a depus mult mâl. De veţi arunca o piatră într'o 
astfel de baltă, mult se va tulbura. Asemenea se întâmplă și cu 
oamenii. Cei drepți sânt precum iazurile de munte, nu se tulbură 
chiar dacă sânt învinuiți pe nedrept. Sufletul lor rămâne curat și 
liniștit atunci când piatra este aruncată asupra lor. lar cei păcătoși 
sânt asemenea iazurilor părelnic limpezi, răspund mânios și își vă- 


desc în felul acesta mocirla patimilor, așezată pe fundul sufletelor 


arhim. SERAFIM 
Alexiev | 53 


lor. Când sânt învinuiți în chip nedrept, drepții fie spun adevărul 
- că în împrejurarea aceea nu sânt vinovați, lucru prin care îi ajută 
pe învinuitorii lor să nu cadă în păcatul defăimării și al osândirii, 
sau, dacă nu sânt crezuțţi - tac și își pun nădejdea în Dumnezeu că îi 
va ocroti și îndreptăți. Drepții nu nădăjduiesc în vreo dreptate a lor 
de vreun fel și nu caută să o apere cu toate mijloacele, și îngăduite 
și neîngăduite, ci nădăjduiesc în dreptatea lui Dumnezeu. Ei de 
aceea se și numesc drepți, deoarece au ales dreptatea lui Dumnezeu în lo- 
cul celei omenești. Ei nu au dreptatea lor personală, ci flămânzesc 
și însetează după dreptatea lui Dumnezeu, potrivit învățăturii lui 
Hristos despre fericiri. /Mt. 5:6/ 

Păcătoșii, dimpotrivă, necunoscători și călcători ai dreptății mari a 
lui Dumnezeu, apără în chip înflăcărat fiecare „dreptate” jalnică a 
lor. De aceea, când sânt învinuiți, mai cu seamă atunci când este în 
chip neîntemeiat, ei ies furtunos și trufaș în apărarea dreptății lor. 
Încercaţi să daţi unui păcătos care se îndreptățește pe sine sfatul: 
„Rabdă, frate, chiar de ești învinovăţit pe nedrept! Poartă fără de 
cârtire nedreptatea săvârșită asupra ta și Dumnezeu te va milui pen- 
tru răbdarea ta.” EI de îndată îţi va răspunde: „Cum!? Să rabd? De aș 
fi fost vinovat, nu m'aș fi zbuciumat atât de mult. Dar cum să rabd, 
când văd că îmi sânt puse pe seamă fapte pe care nu le-am săvârșit! 
Nu, nu pot să îndur învinuiri nedrepte!” Un astfel de „iubitor de 
dreptate” este de fapt nu iubitor de Dumnezeu, ci iubitor de sine. 
Astfel de scene întâlnim destul de des în viață. Băgăm de seamă că 
ele se întâmplă nu numai în rândul mirenilor, ci, din păcate, și printre 
preoți și în mănăstiri. Fiecare se îndreptățește pe sine. Fiecare își 
îndreptățește întărâtarea sufletului său cu o vină străină. Și aproape 
nimeni nu înclină să se mustre pe sine. 

De unde izvorăște aceasta? Din căderea noastră în păcat, al cărui 


început l-au pus strămoșii noștri în rai. După călcarea poruncii 

de a se înfrâna de la rodul oprit, Dumnezeu l-a întrebat pe Adam: 


pr 


„Ce ai făcut?” Adam i-a răspuns: „Nu eu, ci femeia!” După aceea 
Dumnezeu a întrebat-o pe Eva: „Ce ai făcut?” Ea i-a răspuns: 
„Nu eu, ci șarpele.” De atunci până astăzi se răspândește în lume 
îndreptățirea de sine, care caută vina numai în ceilalți. 

În ciuda educației Creștine, noi, de fapt, ne cufundăm în nepăsare 
duhovnicească şi, de aceea, după cuvintele Sfântului Marcu Ascetul, 
„ducem război cu oamenii, război pentru ceva ce ne este vătămător, 
ca și cum ar fi ceva de folos.” 

Deprinzând duhovnicia adevărată, acest Sfânt Părinte vorbește 
despre trei stări în care se află mintea omenească: cea după fire, cea mai 
presus de fire și cea potrivnică firii. 

Atunci când mintea se află în starea ei firească, omul caută neîncetat 
vina în sine însuși și își spovedește smerit păcatele. Atunci când 
însă este o împrejurare împotriva firii, omul uită de dreptatea lui 
Dumnezeu și poartă război cu oamenii, precum cei ce ocărăsc 
pe nedrept. lar atunci când mintea se ridică la o nouă stare, mai 
presus de fire, află în sine roadele Sfântului Duh, arătate de Apostol: 
„dragostea, bucuria, pacea, îndelunga-răbdare ș.a.” /Gal. 5:22/ 
De-a lungul vieții se vorbește mult despre dreptate. Dar dreptate 
nu are, deoarece fiecare socotește că are dreptate. Dreptatea nu 
este în noi, păcătoșii cei ce osândim, ci la Dumnezeu, Judecătorul 
Nepărtinitor, fără de greșeală, despre Care vorbește Psalmistul: 
„Drept ești, Doamne, și drepte sânt judecăţile tale.” /Ps. 118:137/ 
Despre „dreptatea noastră” cea omenească, însă, găsim scris într'una 
din rugăciunile de la Taina Sfântului Maslu: „Ioată dreptatea noastră 
este înaintea ta ca o cârpă lepădată.” lar cu o astfel de cârpă nu se 
intră în rai. Întruna dintre pildele lui Hristos citim următoarele: La 
o nuntă, a intrat Împăratul să vadă pe oaspeţii ce ședeau la masă și 


„văzut-a acolo pre un om care nu era îmbrăcat în haină de nuntă 

(adică dreptatea harului). Prietene, cum ai intrat aici neavând haină 
de nuntă? și a zis slujitorilor: Legând lui mâinile și picioarele, luaţi-l 
și-l aruncați întru întunerecul cel mai dinafară; acolo va fi plângerea 
și scrâșnirea dinţilor.” /Mt. 22:11-13/ 

lubiții mei! Dumnezeu nu vrea să ne vadă în zdrenţele sărmanei 
noastre „dreptăți.” El nu încuviințează când ne vede că ne lăudăm 
cu cinstea și păruta noastră virtute, căci cu asemenea „dreptate” 
nimeni nu poate sta înaintea judecății lui Dumnezeu. /Ps. 142:2/ 
Cunoscând aceasta, Sfinții au căutat nu să arate dreptatea lor, ci 
smerindu-se, repetau, rugându-se, cuvintele Psalmistului: „să te 
îndreptățești întru cuvintele Tale și să biruiești când te vei judeca 
Tu.” /Ps.50:5/ 

În viaţa Sfântului Maxim Mărturisitorul citim: Când s'a pornit 
furtuna eresului monotelit, când împărați și patriarhi, cler și norod 
au fost târâți într însa, Sfântul Maxim, în ciuda amenințărilor, neclătit 
a rămas în Sfânta Ortodoxie. Nici îngrozirile, nici dosădirile n'au 
putut să-l zdruncine. Și în loc să vădească cu aprindere nedreptatea 
pătimirilor la care era supus, el a rostit înaintea chinuitorilor aceste 
minunate graiuri: „Mulţumesc Dumnezeului meu că sânt în mâinile 
voastre și cu niște pricini nedrepte ca acestea sânt cercetat, ca prin 
acestea greșalele mele cele de voie (greșelile de voie sânt cele pe 
care omul le săvârșeşte cu știință, cu participarea voii sale libere) și 
prihana vieţii mele să se curățească.” (Sfântul Dimitrie al Rostovului, 
Vieţile Sfinților pe luna lanuarie, ziua 21) 

Prin aceste cuvinte de neuitat, Sfântul Maxim ne-a descoperit un 
adevăr din cale afară de însemnat: prin răbdarea pătimirilor fără 
vină și a învinuirilor nedrepte se acoperă greșelile noastre cu voie 
şi se lecuiesc patimile îmbătrânite din viața noastră. Dacă am ști 
şi am ține minte neîncetat acest adevăr, și dacă l-am urma în faptă 


necurmat, ar fi îndeajuns pentru mântuirea sufletelor noastre. 

Practic, în condiţiile noastre, aceasta înseamnă următoarele: să spu- 
nem că o soră rănește pe alta, care este fără vină. Aceasta trebuie, 
de îndată, să cugete astfel: „Dumnezeu a îngăduit să sufăr fără vină 
pentru păcate săvârșite de mine. Mulţumesc Ziditorului meu că 
atât de mult se îngrijește de curățirea sufletului meu de toate relele 
și fărădelegile cu care nu voi putea intra în Împărăţia Cerurilor!” 
Dacă cea vătămată va gândi astfel, aprinderea ei împotriva celei ce 
a rănit-o va trece de îndată, și o va da uitării. Și lucrul mai de seamă 
este că cea care nu și-a apărat dreptatea va primi de la Dumnezeu 
cununa dreptății Sale. 

lubiților, dacă dorim cu adevărat să ne curățim de păcatele noas- 
tre și să ne tămăduim de patimile noastre, să încercăm, cu ajutorul 
lui Dumnezeu, să nu învinuim pe nimeni și nimic, pentru mânia 
și firea noastră supărăcioasă, în afară de iubirea noastră de sine, 
iubirea de cinstire și mândria. De pătimim „nevinovaţi,“ de sântem 
învinuiți fără pricină, să mulțumim lui Dumnezeu, așa cum a 
mulțumit Sfântul Maxim Mărturisitorul, și să luăm aminte că învi- 
nuirile îndreptăţite și mustrările neîndreptățite, îndurate răbdător 
și fără cârtire, ne sânt nespus de folositoare, după cele zise de Apos- 
tolul Pavel: „...că celora ce iubesc pre Dumnezeu toate împreună- 
lucrează spre bine.” /Rom. 8:28/ Prin învinuirile întemeiate, dacă 
le îndurăm fără cârtire, biruim mândria și ne răscumpărăm vina. 
Iar prin mustrările nedrepte primim atât iertare pentru păcatele cele 
fără voie, pentru care nu ne-am pocăit, cât și tămăduire de patimile 
noastre, care nu pot fi dezrădăcinate în alt chip. 

Și astfel, când sântem învinuiți pe nedrept și osândiţi, să nu avem 
îndreptățire de sine, ci cu pocăință să tăcem și în taină să ne rugăm 
lui Dumnezeu ca să ne ierte păcatele pe care le-am uitat. Și, abia 
atunci, din învinuirile împotriva noastră se va naște nevinovăția; 


din păcătoși, fără să știm cum, ne vom preface în drepți. Astfel, prin 

pătimirile nemeritate ne vom face bineplăcuțţi lui Dumnezeu, după 
cuvintele Sfântului Apostol Petru: „Că aceasta har este, de rabdă 
cineva întristăciune pentru cugetul lui Dumnezeu, pătimind pre 
nedrept.” /1 Pet. 2:19/ Amin! 

PIEDICI PĂRELNICE ÎN CALEA MÂNTUIRIIS 


lubiților, un cunoscut vine adesea la mine și mă întreabă: „Cum să 
fiu smerit?” „Citește Sfinții Părinți!” l-am sfătuit eu. „Ei arată și prin 
pilda lor, și prin învățătura lor cum se dobândește smerenia.” „Îi 
citesc,” îmi răspunde el, „dar cele pe care le citesc parcă nu îmi intră 
în inimă. Și simt că întreaga taină a vieţii duhovniceşti se ascunde 
tocmai în smerenie. Știu că aceasta este temelia virtuților și a mântui- 


pr 


rii. Dar cum să o dobândesc pe aceasta, nu pot înțelege!” Eu iarăși îi 
amintesc prietenului meu unele învățături ale Sfinților Părinți despre 
smerenie, care îi sânt bine cunoscute. Dar fiindcă omul acesta doar 
citește, și nu se ostenește să plinească cele citite - deoarece ascultă, 
dar nu se face ascultător - rămâne străin de smerenia dorită. Ceva îl 
tot împiedică să o dobândească. 

Poate și cu noi, iubiții mei, se întâmplă asemenea! Cu toții știm 
câte ceva despre smerenie. Toţi o iubim și ne este plăcută. Citim la 
Sfinții Părinţii că ea aduce mântuirea și fără alte virtuți; tânjim și noi 
să ne mântuim prin ea; dar când vine clipa hotărâtoare să arătăm 
smerenie, ceva parcă ne împiedică. Se pune întrebarea: ce este ceea 
ce ne împiedică? 

Avva al nostru, vrednicul de pomenire Arhiepiscop Serafim 


(Sobolev) ne istorisea despre un monah căruia i s'a dat să aibă în 


6 Rostită la Mănăstirea Kniajevo, cu hramul „Acoperământul Maicii Domnului,” la 
31 Iulie/13 August 1983. 

grijă porcii mănăstirii. Și el auzise multe lucruri despre smerenie, 
dar tot nu știa cum să o dobândească. Și suspina neîntrerupt 
după ea, spunând: „Până acum aș fi ajuns sfânt, dar mă împiedică 
porcii!” Iată, noi râdem de acest monah! Dar oare știți că aproape 
toți cugetăm ca el? Unul se simte împiedicat de porci, altul de vaci 
şi de găini, al treilea de ascultarea la trapeza mănăstirii, al patrulea 
de caracterele rele ale celor din jur, iar al cincelea de egoismul celor- 
lalți Și de ocările cu care îl copleșesc... Dar sânt, oare, toate aceste 
înrâuriri din afară o piedică în calea dobândirii smereniei? Fără 
îndoială că nu! Piedicile zac adânc în noi, și nu în împrejurările 
din afara noastră. Piedică în calea dobândirii smereniei sântem noi 
înșine, și nu semenii noștri. Sfinții Părinți adeveresc că nici oamenii 
din jurul nostru, nici ascultările grele, nici atitudinea rea față de noi 
nu ne pot împiedica să dobândim smerenia cea mântuitoare. Sin- 
gurele opreliști sânt mândria noastră, iubirea noastră de cinstire, 
lenevirea noastră duhovnicească de a îndura răbdători necazurile, 
îndreptăţirea noastră neîntreruptă și lipsa noastră de hotărâre în a 
folosi „părelnicele” piedici pomenite, spre zidirea duhovnicească 
și mântuirea noastră - deoarece aceste „opreliști” îi împiedică pe 
cei nelucrători, dar îi ajută pe cei puternici în hotărârea lor de a trăi 
după Dumnezeu, drept și sfânt. Aceste „piedici” îi doboară pe cei 
slabi în credinţă, dar îi ridică de la pământ pe luptătorii cinstiți, 
căzuți pentru scurtă vreme, ca să dobândească o viață virtuoasă încă 
şi mai înaltă. Nu există piedici pentru cei ce îl iubesc pe Domnul 
din toată inima și se ostenesc sincer să fie în luptă neîncetată cu 
patimile lor și în unire a credinței cu Cel Preaînalt. Nici diavolul 
nu poate pune opreliști în calea celor ce luptă împotriva lui. 
Dimpotrivă, el se face pricină a izbânzii lor, împotriva voii lui. 
Acest lucru a fost arătat în chip minunat de Sfântul Apostol Pavel, 


prin cuvintele: „celora ce iubesc pre Dumnezeu toate împreună- 

lucrează spre bine.” /Rom. 8:28/ Cuvântul toate înseamnă aici Și 
binele și răul. 

În zadar dă cineva vina pe atitudinea grosolană faţă de el pentru 
mânia sa. Dacă el se luptă cu sine, prin grosolănia celor din jur poate 
dobândi inima cea mai blândă și virtuoasă. Cu ce l-au împiedicat 
pe Sfântul Serafim din Sarov tâlharii care l-au atacat în pădure? 
Aceștia l-au bătut crunt. l-au pricinuit mulțime de răni și l-au lăsat 
pe jumătate mort, căzut la pământ. Cu toate acestea, însă, ei nu 
numai că nu l-au dus în păcat, ba l-au înălțat la înălțimea nerăutății 
îngerești și a atotiertăciunii. 

Mai toți se plâng; „De mă rănesc, sufăr și eu, căci sânt om, nu înger! 
De mă nesocotesc, mă simt și eu jignit. De mă ocărăsc, am și eu 
simțăminte rele față de cei ce m'au ocărât. De mă păgubesc, mă 
umplu de mânie și de ură. Dacă mă provoacă, mă răzbun și eu. Dacă 
nu m'ar fi stârnit, aș fi rămas liniștit. Ei! de nu ar fi astfel de opreliști, 
şi eu aș trăi sfânt și în virtute.” 

Astfel de oameni nu știu ce spun. Ei nu înţeleg că prin cuvintele 
lor tăgăduiesc Sfânta Evanghelie. lisus Hristos nu a spus nicăieri: 
„Fericiţi veți fi, când veți trăi liniștiți în chilia voastră, și nimeni nu 
vă va stânjeni.” Dimpotrivă, El învaţă: „Fericiţi veți fi când vor ocărî 
pre voi, și vă vor prigoni, şi vor zice tot ce este viclean împrotiva 
voastră, mințind pentru mine. /Mt. 5:11/ lubiți pre vrăjmașii voştri, 
binecuvântaţi pre cei ce vă blastămă, bine faceți celor ce urăsc pre voi 
și vă rugaţi pentru cei ce vatămă pre voi și vă prigonesc.” /Mt. 5:44/ 
Sfințenia nu se dobândește fără luptă. Fără necazuri nu există 
sporire în viața duhovnicească. Sfântul loan Gură de Aur învață 
minunat: „Dumnezeu îngăduie necinstirea și rabdă pe cei nelegiuiți 
ca ei să slujească nevoirii celor binecredincioși.” lar Sfântul loan 
Scărarul învață că egumenul este dator neîncetat să mustre sufletele 


încredințate lui, ca să le dea prilej să se smerească. 

Așadar, de ne fac mustrare, să o primim cu tăcere! Așa ne vom învăța 
blândețea. De ne spun cuvânt rău, să îl primim ca fiind vinovați, 
și astfel vom spori în smerenie. De se poartă cu noi cu mândrie și 
nesocotire, să nu îngăduim simțămintelor rele și răzbunătoare să 
intre înlăuntrul sufletului nostru, și astfel să ne învăţăm răbdarea. 
De ne cer să ostenim la vreo muncă, să o săvârșim cu conștiință 
curată, Și Dumnezeu ne va ajuta să creștem în smerenie. De ne pun 
la bucătărie, să nu ne încruntăm din pricina grelei ascultări ce ne-a 
fost încredințată, ci să ne amintim că, pregătind hrana pentru surori, 
slujim Domnului lisus Hristos. 

Cel ce este mare în smerenie, acela este mare și în har, căci s'a 
spus: „Domnul, celor mândri le stă împrotivă, iar celor smeriți 
dă dar.” /lacov 4:6/ lar să fii mare în har înseamnă să dobândești 
sfințenia! 

lubiţii mei, după ce am auzit cele spuse aici, să nu ne mai întrebăm 
de-acum cum se dobândește smerenia, ci să ne folosim de fiecare 
mustrare, de fiecare ocară, de fiecare ascultare, silindu-ne să purtăm 
totul cu răbdare. Răbdarea ne va duce la smerenie. Smerenia va 
atrage asupra noastră harul lui Dumnezeu, iar harul ne va duce în 
rai! Amin! 


7 Mănăstirea în care s'a rostit acest cuvânt este una de maici. (n. ed.) 

DESPRE POCĂINȚA MÂNTUITOARE* 


„Doamne, Dumnezeul meu, măcar de nu am făcut nici un bine înaintea ta, 
ci dă mie dupre milosârdia ta să pun început bun.” 

lubiţilor! Sfântul loan Gură de Aur ne-a învăţat să ne rugăm cu 
aceste cuvinte în fiecare seară, înainte de a merge la odihna de 
noapte.” Minunatul plăcut al lui Dumnezeu a înțeles foarte bine 
sufletul omenesc și a văzut nestatornicia inimii omenești. A știut că 
noi, credincioşii, chiar dacă am primit harul lui Dumnezeu la Sfântul 
Botez, nu sântem slobozi de slăbiciunile proprii firii omenești. El a 
înțeles că noi, Creștini fiind, însetăm după Dumnezeu, tânjim să vie- 
țuim în pace cu El și cu semenii noștri, dar din pricina nestatorniciei 
noastre, ba luăm hotărâri bune să ducem o viață duhovnicească, ba 
le călcăm; ba dorim binele, ba ne abatem către rău. 

Sfântul cu Gură de Aur din Constantinopole cunoștea bineslăbiciunile 
oamenilor. Dar ceea ce este important pentru noi în această situație 
este ce învățătură a tras el din trezvitoarele și adâncile sale cercetări 
asupra nestatorniciei omenești. A tras oare învățătura că nu are rostsă 
se propovăduiască unui neam omenesc „necredincios și îndărătnic?” 
/Mt. 17:17/ Nu! Acest mare propovăduitor al pocăinţei nu a ostenit 


8 Rostită la Mănăstirea Knieajevo, cu hramul „Acoperământul Preasfintei Născătoare 
de Dumnezeu” la 31 Iulie/13 August 1985. 

9 În tipicul românesc, se găsesc în Ceaslov, la Rugăciunile Dimineţii, Rugăciunea 
a 8-a, a Sfântului loan Gură de Aur - Dupre numărul Ceasurilor nopții, și ale zilei. 
(n. ed.) 

niciodată să urmeze pilda și povețele Sfântului Apostol Pavel, care 
scrie ucenicului său Timothei: „Propoveduiește cuvântul, stăi asupră 
cu bună-vreme și fără de vreme, mustră, ceartă, îndeamnă cu toată 
îndelunga-răbdare și cu învățătură.” /II Tim. 4:2/ 

Astfel a făcut Sfântul loan Gură de Aur, îndemnat de pilda 
dumnezeiescului Învățător lisus Hristos, Care a semănat și continuă 
să semene cuvântul lui Dumnezeu nu numai în pământ bun, dar 
și lângă cale, unde semințele au fost călcate în picioare și păsările 
cerului le-au mâncat, și pe pietriș, unde nu aveau pământ mult, 
și în spini, care le-au înnecat pe ele. /Mt. 13:4-8/ Dumnezeu este 
neobosit în îndelunga Sa răbdare. El îi îndeamnă și pe slujitorii 
Săi credincioși să aibă îndelungă-răbdare precum Dânsul. lată, și 
Sfântul cu Gură de Aus, care ardea de credinţă în milostivirea lui 
Dumnezeu față de noi, cei neîndreptațţi și nestatornici, nu ne lasă în 
necazuri și deznădejde, neluând în seamă căderile noastre în păcat, 
repetate în fiecare zi, ci ne învaţă ca în fiecare seară, cu stăruinţă tare 
şi neclătinată, să îndreptăm către Dumnezeu rugăciunea: „Doamne, 
Dumnezeul meu, măcar de nu am făcut nici un bine înaintea ta, ci 
dă mie dupre milosârdia ta să pun început bun.” 

Unii pot privi cu scepticism această rugăciune și să spună: „Să 
punem început bun? Deșartă nădejde! Câtă apă poate fi vărsată 
într'un urcior spart, atâta bun început se poate aștepta de la un om 
ce s'a obișnuit cu păcatul!” 

Dar, iubiții mei, luați aminte la următoarele: Sfântul loan Gură de 
Aur nu hrănește în noi nădejdea deșartă că omul păcătos poate singur 
să pună început bun. Nu, dimpotrivă, după cuvintele Sfântului, 
păcătosul trebuie să se roage lui Dumnezeu ca să îi dea harul Său, și 
cu ajutorul Lui să pună început bun. Asta-i cu totul alt lucru! Aceasta 
presupune credință în Dumnezeu, pocăință și nădejde în atotputernicul 


ajutor al lui Dumnezeu. Omul nu se poate schimba de unul singur. 

Dar Dumnezeu este atotputernic! Cu harul Său, Dumnezeu poate 
să facă și cele cu neputinţă pentru noi, poate să ne facă din păcătoși 
drepți! 

Aceasta mărturisește Psalmistul, când se roagă lui Dumnezeu cu 
următoarele cuvinte: „Stropi-mă-vei cu issop, şi mă voiu curăți; 
spăla-mă-vei, și mai vârtos decât zăpada mă voiu albi. (...) Întoarce 
faţa ta de către păcatele mele și toate fărădelegile mele șterge.” /Ps. 
50:8;10/ Păcătosul trebuie să aştepte, cu mare credință şi cu pocăință 
neîntreruptă și înnoită, ca Dumnezeu să zidească inimă curată în 
pieptul său și să-l întărească „cu duh stăpânitor.” /Ps. 50:11;13/ 
De la noi, nevrednicii și necredincioșii înaintea lui Dumnezeu, 
se cere numai un lucru: să ne zdrobim inima cu pocăință și să ne 
smerim duhul nostru trufaș, după ce ne vom vedea cât sântem de 
păcătoși. Restul îl va săvârși EI! Sfinţii Părinţi ne învață că în lucrarea 
mântuirii noastre trebuie să facem cele ce sânt în puterea noastră. Și 
atunci Dumnezeu va face, din partea Sa, cele cu neputinţă nouă, 
căci EI Însuși spune: „Cele cu neputinţă la oameni sânt cu putință la 
Dumnezeu.” /Lc. 18:27/ 

Dar ce putem face noi? lată ce: de îndată ce-am greșit, cu zdrobire 
neprefăcută să ne întoarcem cu rugăciune către Dumnezeu, şi să ne 
pocăim cu adâncime! Aceasta măcar ne-a fost dată, aceasta stă în 
puterile noastre. Prin rugăciune, credința noastră se va întări, inima se 
va înmuia tot mai mult și duhul nostru se va smeri. Atunci Dumnezeu 
ne va da puterile harului ca să rupem legătura cu deprinderile noastre 
păcătoase și cu adevărat să punem început bun. 

Dar dacă nu ne rugăm, dacă nu ne pocăim și nu ne silim pe noi 
înșine spre zdrobirea inimii, niciodată nu vom ajunge la acel bun 
început, bineplăcut lui Dumnezeu, ci vom merge spre mai rău și 
mai rău, vom cădea tot mai jos şi mai jos, până ce, într'un sfârșit, 


nepocăința noastră ne va azvârli în cel iadul cel veșnic. 

Odată, a mers la Sfântul Sisoe un monah tânăr şi i-a spus: „Părinte, 
ce să fac? Am căzut în păcat!” „Ridică-te!,” i-a răspuns bătrânul, „și 
te vei mântui.” „M'am ridicat, dar iarăși am căzut,” a zis cu zdrobire 
tânărul nevoitor. „De ai căzut, iarăși te ridică! Pune început bun!” 
„Dar până când voi cădea şi mă voi ridica așa?” „Până la sfârșitul 
vieţii tale!” 

Câtă dreptate are Sfântul Sisoe! Dacă ne obișnuim ca după fiecare 
cădere a noastră în păcat să ne ridicăm cu pocăință sinceră, moartea 
poate să ne găsească îndreptați. Atunci vom fi mântuiți! „În ce te 
voiu găsi, în aceea te voi judeca!,” ne grăiește Domnul prin Sfânta 
Scriptură. De nu ne ostenim însă să ne ridicăm de îndată după fiecare 
cădere a noastră, adică de vom amâna să punem început bun, atunci 
ne vom deprinde să zăcem în noroi și nu ne vom curăța de el. În 
cazul acesta, pierzania noastră este sigură! 

lubiţii mei! Să ne amintim cuvintele rugăciunii de la Sfânta Taină 
a Maslului: „De câte ori vei cădea, scoală-te, şi te vei mântui!” Și 
fie ca, după făgăduinţa Sfântului loan Gură de Aur, să ne ostenim 
a săvârși măcar acestea: să ne pocăim, adânc să ne pocăim, și cu 
ajutorul harului ceresc să punem început bun mântuirii sufletului 
nostru, în fiecare zi. Și Dumnezeu nu ne va lepăda, văzând că iarăși 
ne întoarcem la EI cu inimă zdrobită, ca fii păcătoși, dar credincioși 


Lui. Amin! 

PRAVILĂ PENTRU O VIAȚĂ CUCERNICĂ" 


Silește-te pe sineți întotdeauna să te trezești devreme și la un ceas 
anume. Fără o pricină deosebită, să nu dormi mai mult de șapte 
ceasuri. Dimineaţa, de îndată ce te-ai trezit din somn, înalță cugetul 
tău către Dumnezeu și te închină cu evlavie, cugetând la Domnul 
lisus Hristos, Care a fost răstignit și a murit pe Cruce pentru a noastră 
mântuire. Apoi, fără de zăbavă, ridică-te, îmbracă-te și nu-ți îngădui 
să te odihnești și să stai întins în pat vreme îndelungată. Îmbracă-te, 
ia aminte că te afli în prezența Domnului Dumnezeu și a îngerului tău 
păzitor. Amintește-ți de căderea în păcat a lui Adam, care prin păcat 
s'a lipsit pe sine de veșmântul neprihănirii și roagă-te Domnului 
lisus să-ți dăruiască har ca să te îmbraci în el. După aceasta, grăbește 
de citește rugăciunile de dimineaţă. Îngenunchind, roagă-te cu grijă, 
cu evlavie, după cuviinţă, când te afli sub privirea Atotputernicului. 
Roagă-L să-ți dăruiască nădejde și dragoste, binecuvântare pentru 
ziua care începe și puteri să le întâmpini cu suflet bun pe toate 
cele pe care va găsi de cuviinţă să le trimită sau să le îngăduie, și 
să porți toate poverile, necazurile, tulburările, nenorocirile, scârbele 
și bolile sufletului și ale trupului din dragoste pentru lisus Hristos. 
Hotărăște neabătut ca toate să le săvârșești pentru Dumnezeu, toate 
să le primeşti din mâna Lui părintească. În fiecare dimineaţă, închină 
măcar un sfert de ceas unei scurte cugetări la adevărurile de credință, 


10 A Arhiepiscopului Platon Kostromski. 

mai cu seamă la neatinsa taină a Întrupării Fiului lui Dumnezeu 
și la Înfricoșata a doua Sa venire, la iad și la rai. Gândește: „Poate 
aceasta este ultima zi din viața mea” și pe toate le fă așa cum le-ai 
face dacă ar trebui să te înfățișezi înaintea judecății lui Dumnezeu. 
Mulţumește Domnului că te-a păzit în noaptea ce a trecut, că ești 
încă viu și nu ai murit în păcatele tale. Câţi oameni nu s'au înfățișat 
în noaptea aceasta înaintea înfricoșatei judecăți a lui Dumnezeu! 
Mulţumește lui Dumnezeu că mai este vreme pentru tine, că 
mai este har, milosârdie și chipuri de pocăință și de agonisire a 
Împărăției Cerurilor. Cugetă în fiecare zi la sineți, că abia acum 
începi și vrei să devii Creștin, iar vremea de până acum pierdută 
a fost. După rugăciune și cugetare, dacă timpul îţi îngăduie, 
citește vreo carte duhovnicească, de pildă Abecedarul duhovnicesc 
al Sfântului Dimitrie al Rostovului sau Comoară duhovnicească 
adunată din lume a Sfântului Tihon al Zadonskului, și citește până 
ce inima ta se va umple de blândețe. De te oprești la un loc și cugeți 
la el, citește mai departe și cu grijă ascultă cele pe care Domnul le 
grăiește în inima ta. 

După aceea, începe să faci lucrurile cele de fiecare zi și fie ca toată 
lucrarea ta să fie spre slava lui Dumnezeu. la aminte că Dumnezeu 
pretutindenea te vede, vede faptele tale, ocupațiile, simțirile, 
gândurile și dorinţele tale, și că îţi va da răsplată pentru toate faptele 
tale cele bune. Nu începe nimic fără a te ruga înaintea lui Dumnezeu, 
căci ceea ce grăim sau săvârșim fără rugăciune se vădește mai apoi 
fie nedrept, fie vătămător, și în chip nevăzut ne dojenește. Însuși 
Domnul a spus: „Fără de mine nu puteți face nimic.” /In. 15:5/ În- 
totdeauna fii binevoitor în munca ta și reușita muncii tale pune-o 
pe seama binecuvântării lui Dumnezeu. Împlinește tot ceea ce este 
anevoie pentru tine ca o pedeapsă pentru păcatele tale, cu duh de 


ascultare și smerenie. Ostenindu-te, repetă rugăciuni scurte, mai 

cu seamă rugăciunea lui lisus, Și închipuiește-ți-L pe Hristos, Care 
cu sudoarea feței Sale s'a trudit împreună cu Iosif. 

Dacă treburile tale se încheie cu bine, mulțumește Domnului după 
cum îți dorește inima. Dacă se încheie în chip nereușit, amintește-ți că 
Dumnezeu îngăduie aceasta, iar Dumnezeu le face toate spre bine. 
La vremea amiezii, închipuiește-ți că Părintele tău Cel Ceresc și-a 
deschis mâna Sa ca să te hrănească. Să nu uiţi niciodată să te rogi 
înainte de masa de prânz. Închină o parte din hrana ta pentru cei 
săraci. După masa de prânz, socotește-te a fi unul dintre cei cinci 
mii pe care în chip minunat i-a hrănit lisus Hristos, adu mulțumire 
Lui din inimă și Îl roagă să nu te lipsească de hrana cea cerească, 
cuvântul Său și de Preacinstitul Său Trup și Sânge. Dacă vrei ca 
viața ta să fie în pace, încredințează-te deplin voii lui Dumnezeu. 
Nu vei afla pacea sufletească până ce te vei odihni în Unul Dum- 
nezeu și Îl vei iubi numai pe El. Totdeauna și în toate să-ți aduci 
aminte de Domnul și de iubirea Lui sfântă pentru noi, păcătoşii. 
Ostenește-te în toate să plinești voia lui Dumnezeu, să fii bineplăcut 
numai lui Dumnezeu Cel Unul, pe toate lucrează-le și le rabdă 
pentru Dumnezeu. Nu te îngriji dacă oamenii din lumea aceasta te 
cinstesc și te iubesc, ci doar să fii bineplăcut lui Dumnezeu și să nu 
te mustre cugetul în păcate. Fii cu purtare de grijă asupra ta, asu- 
pra simţurilor, gândurilor, mișcărilor inimii tale și asupra patimilor. 
Nu socoti neînsemnat nimic din cele ce sânt legate de mântuirea ta 
veșnică. Când cugeți la Dumnezeu, roagă-te stăruitor, ca Domnul 
să-și amintească de tine când Îl vei uita pe El. Fie ca în toate să-ți fie 
învăţător lisus Hristos. Priveşte la EI cu ochii minții tale și te întreabă 
des: cum ar socoti, cum ar face în această privință lisus Hristos? Fii 
blând, liniștit, smerit, taci și rabdă, după pilda lui lisus. El nu-ți va 
da o Cruce pe care tu să nu o poţi duce. Chiar El te va ajuta să-ți 
porți Crucea. Nu gândi că poți dobândi vreo virtute fără scârbe și 

suferințe sufletești. Cere de la Domnul har ca să împlinești cât mai 
bine sfintele Sale porunci, chiar de ţi se vor părea foarte anevoioase. 
De plinești vreo poruncă a lui Dumnezeu, să te aștepți la ispite, căci 
iubirea pentru Hristos se cearcă prin împotriviri. Să nu rămâi nici 
măcar pentru scurtă vreme fără să lucrezi ceva, ci totdeauna petrece 
în osteneli și lucrări, căci cel ce nu trudește nu este vrednic a se nu- 
mi om. Însingurează-te în singurătate ca lisus, Care s'a îndepărtat 
de ceilalți oameni spre a se ruga Părintelui Ceresc. Dacă ești încercat 
cu necaz sufletesc sau răceală pentru rugăciune și pentru deprinderi 
ale evlaviei, nu lăsa lucrările bunei-cinstiri, precum Domnul lisus 
Hristos, Care în trei rânduri S'a rugat când sufletul Său era îndurerat 
până la moarte. Fă totul în numele Domnului lisus Hristos Şi, astfel, 
fiecare lucrare a ta va fi lucrare a evlaviei. Ostenește-te a te păzi și 
de cele mai mici păcate, căci cel ce nu fuge de cele mici, negreșit 
va cădea în păcate mari și grele. Dacă vrei să nu fii tulburat de 
gânduri rele, primește cu smerenie umilințele sufletești și necazurile 
trupesti, nu numai într'o vreme anume, ci necontenit, în tot locul 
și în orice lucrare. Fiecare gând care te depărtează de Dumnezeu, 
mai cu seamă cugetele trupești necurate, izgonește-l din inima ta 
cât mai grabnic cu putință, așa cum te-ai grăbi să scuturi de pe 
haina ta o scânteie care a căzut pe ea. Când vine un astfel de gând, 
roagă-te cu stăruință: Doamne, miluiește! Doamne, miluiește! Ajută- 
mă, Doamne! Nu mă lăsa! Izbăvește-mă din ispită! sau în alt fel, 
asemenea cu acesta. Dar în toiul ispitei nu te tulbura. Cel Care ţi-a 
trimis prilej de luptă, Acela îţi va da și puteri de biruinţă. Fii cu du- 
hul în pace, ai nădejde în Dumnezeu. Dacă El e cu tine, cine se va 
ridica împotriva ta? Roagă-te lui Dumnezeu să ia de la tine tot ceea 
ce hrănește iubirea de sine, chiar dacă este foarte amar pentru tine. 
Să doreşti a viețui și a muri pentru Dumnezeu și întrutotul să fii al 


Lui. De se va întâmpla să ți se facă necinste de la oameni, gândește 

că ea ţi-a fost trimisă de Dumnezeu spre slava ta și, în felul acesta, 
vei fi fără tristeţe și în slavă întru necinste. Dacă ai apă, hrană Şi îm- 
brăcăminte, fii mulțumit de ele, după pilda lui lisus, Care pentru 
noi a sărăcit. Nu te certa niciodată și nu te strădui mult să te aperi 
şi să te îndreptățeşti. Nu grăi nimic împotriva întâistătătorilor sau 
semenilor tăi, fără nevoie și îndatorire. Fii sincer și simplu la inimă, 
primește cu dragoste învățături, poveţe și mustrări de la ceilalți, 
chiar de ești foarte iscusit. 

Nu fi urâtor, pizmuitor, peste măsură de aspru în faptele și cuvintele 
tale. Ceea ce nu vrei să-ți facă alții, nu face nici tu lor, şi ceea ce vrei 
să-ți facă ceilalți, fă-le tu mai întâi. Dacă cineva te cercetează, ridică 
inima ta către Domnul și roagă-te să îți dea duh blând, smerit și 
adunat, iar după aceea fii mângâietor, simplu, grijuliu, cu mărime 
de suflet, orb și surd, după împrejurări. Gândeşte că Însuși lisus 
Hristos se află printre cei cu care vorbești. Nu spune nimic nechib- 
zuit, amintește-ți întotdeauna că vremea scurtă este Și că fiecare va 
trebui să dea socoteală despre fiecare cuvânt deșart. Fie ca fiecare 
vorbă a ta să aibă o noimă anume, ostenește-te să o îndrepți spre 
mântuirea sufletului. Ascultă mai mult decât să vorbeşti: de vei vorbi 
peste măsură, nu te vei putea feri de păcat. Cere de la Dumnezeu 
har ca să poți vorbi la vremea cuvenită și să taci la vremea potrivită. 
Nu fi curios, și nu căuta să afli noutăți, ele împrăștie duhul. Dacă 
aduci folos cuiva prin cuvintele tale, să știi că aceasta este lucrarea 
harului lui Dumnezeu. Când rămâi singur, cercetează-te pe tine în- 
suți să nu fi devenit mai rău decât erai înainte, dacă cumva nu ai 
căzut în păcate pe care nu le-ai mai săvârșit. Când greșești, cere de 
îndată iertare de la Dumnezeu, cu smerenie, zdrobire și nădejde în 
bunătatea Lui și grăbește-te să te spovedești înaintea părintelui tău 
duhovnic, căci fiecare păcat rămas fără pocăință este păcat de moarte. 


În plus, dacă nu te zdrobești și nu ai părere de rău adevărată pentru 

păcatul săvârșit, în scurtă vreme vei cădea în el. Sârguiește-te să faci 
tot binele, cât și când poți, și nu socoti de va fi prețuit binele tău, 
dacă îţi va fi cineva recunoscător. Nu te bucura atunci când ai făcut 
bine cuiva, ci când fără ținere de minte rabzi vătămarea adusă ție 
de aproapele tău, mai cu seamă de acela căruia i-ai făcut binefacere. 
Dacă cineva nu te ascultă de la întâiul cuvânt, nu îl sili cu ceartă, ci 
te folosește tu singur de binele pe care el l-a pierdut, căci nerăutatea 
îți va aduce cel mai mult folos. Dar când stricăciunea de la un om 
se răspândește la mai mulți, aceasta să nu rabzi, și nu căuta folosul 
tău, ci folosința celor mulți. Binele obștesc este mai bun decât cel 
personal. 

La vremea mesei de seară, amintește-ți de cea de pe urmă Cină a 
lui lisus Hristos și roagă-L să te învrednicească cu Cina Sa cerească. 
Înainte de a te culca ca să adormi, întreabă-ţi cugetul, roagă-te să 
primești cunoașterea păcatelor tale, gândește-te la ele, cere iertare și 
făgăduiește că te vei îndrepta. Apoi predă-te pe sineți lui Dumnezeu 
ca și când în noaptea aceasta va trebuie să te înfățișezi înaintea Lui. 
Încredințează-te Preasfintei de Dumnezeu Născătoare, îngerului tău 
păzitor, sfântului al cărui nume îl porţi. Închipuiește-ți că patul îţi 
este groapă, iar acoperământul giulgiu. După ce îţi faci semnul Crucii 
şi săruți crucea pe care o porți cu tine, adormi sub acoperământul 
Păstorului lui Israil, Cel Ce te păzește și nu va dormita, nici nu 
va adormi. /Ps. 120:4/ Dacă nu poţi să adormi sau să veghezi în 
timpul nopții, amintește-ți cuvintele: „lar la miezul nopții s'a făcut 
strigare: lată mirele vine, ieșiți în întâmpinarea lui!” /Mt. 25:6/ sau 
amintește-ți de acea zi din urmă, în care lisus S'a rugat Părintelui 
Său cu sudoare de sânge. Roagă-te pentru cei ce se află în boli grele 
și în chinuri de moarte, pentru cei ce suferă și pentru cei adormiţi. 
Roagă-te Domnului să nu te acopere întunericul cel veșnic. Ridică-te 


la miezul nopții și roagă-te cât îţi îngăduie puterile. 

Când ești bolnav, înainte de toate, pune-ți nădejdea în Dumnezeu 
și în dese rânduri amintește-ți și cugetă la patimile și moartea lui 
lisus Hristos, spre a te întări cu duhul înaintea suferințelor bolii 
tale. Roagă-te neîncetat, cum știi și cum poți. Cere de la Domnul 
iertare pentru păcate și răbdare în vreme de boală. Să te înfrânezi în 
tot chipul de la cârtire și năduf, atât de obișnuite în timp de boală. 
Domnul lisus Hristos a îndurat cele mai grele chinuri și suferințe 
pentru mântuirea noastră, și noi ce am făcut sau am îndurat pentru 
mântuirea noastră? 

Mergi la slujbele de la biserică, cât poţi de des, și te ostenește mai 
cu seamă, cât poți de des, să fii acolo la Sfânta Liturghie. Zilele 
de Duminică și de praznic să le închini, neapărat, faptelor bunei- 
cinstiri. Când ești în biserică, amintește-ți totdeauna că te afli în 
prezența lui Dumnezeu, a îngerilor și a tuturor sfinților. Cealaltă 
vreme a zilei, după Sfânta Liturghie, închină-o lucrării faptelor 
evlavioase. În fiecare an și fiecare lună cercetează-ți aspru cugetul. 
Mărturisește-te și te împărtășește cu Sfintele Taine, cât poți de des. 
Cât privește cuminecarea cu Sfintele Taine, să te apropii întotdeauna 
cu adevărată foame și sete sufletească, cu inimă zdrobită, cu evlavie, 
smerenie, credință, nădejde și dragoste. Cugetă, pe cât de des poți, 
la patimile și moartea lui lisus Hristos, rugându-l-te să-ți acopere 
toate păcatele cu acoperământul milostivirii Sale și să te primească 
în Împărăţia Sa. Să ai totdeauna numele lui lisus Hristos pe buzele 
tale, în mintea ta și în inima ta. Cugetă, pe cât de des îţi este cu putin- 
ță, la marea dragoste a Domnului Dumnezeu pentru tine, Cel slăvit 
și închinat în Sfânta Treime, și să-L iubești și tu din toată inima, cu 
tot sufletul și toate puterile tale. Făcând astfel, vei avea viață cu pace 
aici pe pământ, și viață veșnică și fericită în ceruri. 

Harul Domnului nostru lisus Hristos să fie cu tine. Amin. 

CAPITOLUL 


|| || || LEACUL UITAT 


SFÂNTA TAINĂ 
A SPOVEDANIEI 


CĂLĂTORUL CEL BOGAT 


Într-un sătuc lăturalnic și cu mireasmă balcanică sosi într'o vară, la 
odihnă, un tainic călător. Era un om foarte bogat. Călătorea de unul 
singur, era foarte ostenit și dorea cât mai grabnic să afle un loc unde 
să poposească pentru a se odihni. Era gata să-i facă fără grijă pe 
cei ce i-ar fi pus la îndemână un adăpost plăcut și liniștit. Bogăţiile 
fiindu-i nemăsurate, voia să aducă gazdelor primitoare un dar la 
care acestea nici nu visaseră vreodată. 

Mergând el pe uliţă, văzu deodată o căsuță îmbietoare la înfățișare, 
așezată într-un loc minunat și se hotărî să caute aici găzduire. Bătu 
la ușă, dar de-ndată ce i se deschise şi fu poftit să intre, se trase, fără 
voie, îndărăt. Dinlăuntru venea un miros greu. De la ce putea fi? - 
și oamenii și porcii trăiau laolaltă, sub același acoperiș. Fără să mai 
spună ce căuta, călătorul își ceru iertare și ieși în curte afară. Merse 
apoi de-a lungul pârâului limpede, care curgea prin mijlocul satu- 
lui. În apropiere, îi atrase privirea o altă casă frumoasă, de curând 
ridicată. Se hotărî să bată și la ușa acesteia, însă stăpânul casei era 
un om foarte rău. Văzând că se apropie un străin de porți, slobozi 
asupra lui câinii, nelăsându-l nici măcar să intre în ogradă. 

Văzând acestea, călătorul căută adăpost la o altă casă. Aici l-au poftit 
cu drag iar el a intrat. Văzând însă că toate cele ale casei acesteia 
zăceau în neorânduială, împrăștiate, acoperite cu praf și funingine, 


afundate în gunoi și păienjeniș, își dădu seama că nici aici nu va 

putea afla mult-dorita liniște. Ajuns la a patra casă, din pricina marii 
osteneli, se hotărî să poposească acolo, orice-ar fi fost. Însă aici, pe 
lângă neorânduială și murdărie, mai află și altceva: pe pereți se ve- 
deau urme de ploșniţe, iar el nu putea suferi paraziții. Mai mult, 
puricii săreau pe el, așa că se grăbi să iasă și de aici. Astfel cutreieră 
străinul tot satul, fără să găsească undeva vreun colțișor curat, unde 
să se poată odihni în tihnă. Se mira: Oare cum pot oamenii aceștia, 
locuind într'un ținut muntos atât de minunat, să își lase în paragină 
casele într'o asemenea măsură? Satul era străbătut de un pârâu. În 
multe locuri, pe ulițele strâmte și întortocheate, susurau pârâiașe. În 
piață și mai peste tot se găseau cișmele și fântâni din care izvora apă 
din belșug. Călătorului îi era limpede că murdăria ce domnea în casele 
satului nu se datora lipsei apei, ci doar nepăsării stăpânilor lor. 

În cele din urmă, frânt de oboseală, se abătu într'un bordei de la 
marginea satului, al cărui stăpân era un bun gospodar. Aici fu 
întâmpinat cu multă bucurie sufletească de oameni cu chipuri 
plăcute și zâmbitoare. Încă de la intrare, băgă de seamă că în această 
casă totul, deși simplu, era curat și în bună-rânduială. Geamurile 
ferestrelor luminau. Nu se vedeau nicăieri, prin colțuri, pânze de 
păianjen. Dușumeaua era proaspăt spălată și odaia aerisită. Era 
neîndoios că miresmele plăcute ale câmpiilor și pădurilor din apro- 
piere pătrundeau adesea în această casă, prin ferestrele deschise. 
Călătorul răsuflă ușurat și rămase în casa aceasta. Află astfel, în cele 
din urmă, un colț plăcut și liniștit unde să se odihnească. Aici el își 
lăsă marele său dar. 

Dragi cititori, v-aţi pus vreodată întrebarea: Dacă Mântuitorul nostru 
lisus Hristos, cel ce aduce cel mai mare dar - Cerescul său Har, prin 
care ne umple de fericire și aduce mântuire sufletelor noastre - vine 
şi caută adăpost pentru Sine în sufletele noastre, unde ar putea găsi 
loc potrivit de odihnă? 

Sfântul Macarie Egipteanul spune: „Așa cum Dumnezeu a zidit 
cerul și pământul, pentru ca omul să viețuiască într însele, așa a 
zidit și trupul și sufletul omului, ca lăcaș al său...” 

De aceea spune Apostolul: „A căruia Casă sântem noi.” /Evr. 3:6/ 
lisus Hristos, acest minunat Oaspete Ceresc, adesea se pogoară 
printre noi, pentru a intra sub acoperământul sufletului nostru. El se 
înfățișează în mijlocul nostru în negrăita Taină a Sfintei Împărtășanii. 
Bate la fiecare ușă, tânjește să intre în fiecare casă, dorește să 
vorbească cu fiecare inimă, voiește să bucure tot sufletul credincios 
și să îi dea darul Său ceresc. Dar cum îl întâmpinăm noi? Poate EI, 
oare, să poposească în fiecare dintre noi, după cum și-ar dori? 

lată, unul pășește către Sfânta Împărtășanie și-l cheamă pe Domnul 
în cămara tainică a inimii sale: „Vino, Doamne Lisuse, Și locuiește 
întru mine!”- șoptește el în rugăciunile de pregătire pentru 
Dumnezeiasca Împărtășanie. „Pogoară-te sub acoperământul meu, 
intră în casa sufletului meu! Deschide-voi porțile întinatelor mele 
buze! Sălășluiește-te întru mine!” 

lisus Hristos se depărtează însă scârbit de această primitoare ușă 
deschisă, căci din lăuntru răzbate o duhoare duhovnicească de 
neîndurat! Acolo duhnește a desfrâu și-a ură, a iubire de arginți 
şi-a pizmă, a mândrie și-a iubire de sine... lar Oaspetele Ceresc 
se depărtează. Nu poate intra într'o astfel de casă, în care omul 
și diavolii, porcii duhovnicești, viețuiesc împreună, sub același 
acoperiș. 

lată, un altul este povăţuit să postească și să se împărtășească, 
este rugat să-l primească în inima sa pe lisus Hristos, care îi aduce 
marele și atotmântuitorul har dumnezeiesc, cel mai înalt dar pe care 
omenirea l-a primit vreodată! Însă el nici măcar nu vrea să audă de 
așa ceva. Lui nu-i sânt pe plac sfinții cei cerești!... Aceștia îl împiedică 


să trăiască după cum voiește. La ce să-i folosească Impărtășania? 

În sufletul său, el slobozește câinii asupra Oaspetelui Ceresc și nu-l 
lasă să se apropie de porțile lui. 

Al treilea a postit, s'a rugat, s'a pregătit pentru Dumnezeiasca 
Împărtășanie, însă nu a iertat ocările pe care semenii săi i le-au adus, 
nu s'a împăcat cu vrăjmașii săi și nu și-a împăciuit sufletul. Toate în 
el sânt în neorânduială. Păcatele, asemenea prafului și funinginii, 
acoperă părelnica sa evlavie. Gunoiul și păienjenișul i-au desfigurat 
credința. Stările rele i-au tulburat simțămintele, iar el, într'o astfel 
de așezare fiind, cutează a-l chema în cămara inimii sale pe Oas- 
petele Ceresc! Nu se teme oare că-l va întrista, în loc să-l bucure prin 
această ospeție necugetată a sa? 

Al patrulea aude pe cineva bătând la ușa conștiinței sale, însă nu s'a 
gândit niciodată să o curățească, până în acea clipă. Acolo atâtea pete 
ale păcatului au întunecat ferestrele cândva curate ale sufletului! 
Atâtea obiceiuri păcătoase au adunat gunoi în cotloanele tainice ale 
inimii! Săracul om! Paraziţii răutății, duhurile viclene l-au năpădit și 
sug vlaga vieţii sale duhovnicești. Dacă el va deschide ușile și, într'o 
astfel de stare de necurăție și neorânduială îl va pofti pe cel mai înalt 
Oaspete, crede oare că-i va putea da acestuia un adăpost curat și plin 
de bucurie? 

Însă cine ar putea spune despre casa lui duhovnicească, că se află în 
deplină rânduială și că este gata a-l întâmpina pe Oaspetele Ceresc? 
Noi toți sântem nevrednici, unii mai mult, alții mai puțin, de 
Răscumpărătorul venit la noi din ceruri. lată, însă, El bate la ușa 
noastră. / Apoc. 3:20 LEI însuși însetoşează a intra la noi, căci pentru 
El am fost zidiți și fără de EI veșnic sântem nefericiți. El vine să 
aducă tuturor cerescul său dar. 

Este oare vreo cale prin care să fim din nou vrednici de El? Cu 
mare bucurie, trebuie să recunoaștem, mai este! Această cale 


este pocăința și spovedania. Prin mărturisire, atunci când este 

neprefăcută, adâncă și împreunată cu scârba de omul cel vechi și 
cu dorinţa de a începe o viață nouă, cămara inimii se curățește din 
temelie de toată întinăciunea păcatului. Prin mărturisire, sânt goniți 
dracii, acești paraziți ai pierzaniei. De asemenea, prin mărturisire 
sânt puse în rânduială toate gândurile și închipuirile învălmășite, 
toate simțămintele și poftele amestecate ale inimii, în așa fel încât ea 
se învrednicește a-l primi pe cel mai minunat Oaspete - Mântuitorul 


lisus Hristos. 
PĂCATUL 


lubiţi cititori, noi am fost făcuți pentru Dumnezeu și numai 
într'însul aflăm desăvârșita fericire după care neîncetat tânjește 
inima noastră. 

Nimeni altcineva în afară de Dumnezeu nu ne poate face sufletul 
fericit! Daţi-i omului tot ce-și dorește. Se va bucura pentru o 
vreme, însă mai apoi va ajunge nepăsător față de toate, simțind 
că îi lipsește altceva, mult mai adânc. Nu se bucură, oare, la fel și 
copilul pentru fiecare jucărie nouă, până ce i se face foame? Atunci 
aruncă jucăria și caută pâine. O foame înrădăcinată în lăuntrul 
nostru, de „dreptate şi pace și bucurie întru Duhul Sfânt” /Rom. 
14:17 / ne roade sufletul și nu ne dă pace, nici chiar în toiul celor 
mai mari realizări ale lumii! 

Această blagoslovită foame este foamea de Dumnezeu. Fericitul 
Augustin are dreptate atunci când spune în „Mărturisirile” sale, 
înaintea lui Dumnezeu: „Ziditu-ne-ai pentru tine, iar inima noastră 
cea zbuciumată, neliniștită este până ce întru tine va găsi odihna.” 
Singurul Oaspete care ne poate face sufletele fericite este Dum- 
nezeu. lar dacă Dumnezeu este fericirea noastră deplină și cel mai 


mare bun al nostru, este limpede că ceea ce ne stă în cale, în drumul 

nostru către EI, întruchipează pentru noi cel mai mare rău. lar un 
astfel de rău este păcatul. 

Zadarnic caută unii oameni învățați să afle cel mai mare rău pentru 
oameni în altă parte, în afară de păcat. Unii văd bolile ca fiind cel 
mai mare rău, alții sărăcia, iar alții moartea. Însă nici bolile, nici 
sărăcia, nici moartea, nici vreun alt necaz lumesc nu poate fi pentru 
noi un rău atât de mare precum este păcatul. Căci aceste necazuri 
pământești nu ne despart de Dumnezeu, dacă îl căutăm cu adevărat, 
ci, dimpotrivă, ne apropie de El. 

Sfinţii Apostoli erau săraci, dar pe mulţi îmbogățeau. /2 Cor. 6:10/ 
Chiar și săraci fiind, ei erau bogaţi, pentru că aveau minunatul dar 
al lui Dumnezeu - Dumnezeiescul Har, care încă din această viață 
i-a făcut negrăit de fericiți! Putea fi, oare, sărăcia - rău mare pentru 
cei ce aflaseră comoara vieții celei veșnice?! 

Nu bolile sânt cel mai mare rău pentru om, căci bolile trupești, 
îndurate cu smerenie, cu credinţă și cu răbdare, pot tămădui sufletul 
bolnav de păcat și-l pot aduce mai aproape de Dumnezeu - de bunul 
cel mai de preţ al omului. 

Pentru cel credincios nici moartea nu este înspăimântătoare, căci 
printr însa, ca printr'o poartă, mergem către Dumnezeul nostru cel 
mult dorit și iubitor, care „au gătit... celor ce iubesc pre dânsul” 
„cele ce ochiul nu a văzut, nici urechea a auzit, nici la inima omului 
s'au suit!” /I Cor. 2:9/ 

Păcatul însă este cea mai vrednică de plâns sărăcie a inimii - lipsa 
comorii harului. Păcatul este o boală ucigătoare de suflet, boala care 
ne lipsește de bucuriile pământești și de cele cerești. Păcatul este 
înspăimântătoarea și nedorita moarte a sufletului, care ne desparte 
pentru totdeauna de bucuria cereștilor locuitori ai Raiului și ne 
îngroapă în întunecimea iadului! 


Nu este pentru om, nu este rău mai mare decât păcatul! El ucide atât 

trupul, cât și sufletul. El umple de amărăciune atât viața aceasta, 
cât și pe cea veșnică; el este pricina dezbinării din sânul familiilor, a 
certurilor între vecini, a neînțelegerilor între rude. El aprinde focul 
urii dintre oameni. El semețește sufletul și îl împietrește. Otrăvește 
inima cu zavistia. Gonește din piept simțămintele sfinte și poftește 
dracii să se sălășluiască acolo. El ne rupe de Dumnezeu și stinge tot 
ceea ce este luminos în inimile noastre, ne învață minciuna, pofta 
pântecelui, iubirea de sine și iubirea de arginți. El ne silește să-i 
clevetim pe semenii noștri și să-i osândim. El ne împinge mâna la 
furt, ne umple de mânie și pornire și ne șoptește să ne răzbunăm. 
EI lucrează toate necurățiile, fărădelegile și nelegiuirile, este pricina 
tuturor bolilor, suferințelor, nedreptăților, asupririlor, vărsărilor de 
sânge și războaielor. El ne-a umplut sufletele noastre, ale tuturor, de 
o nesuferită miasmă, pe care o varsă în legăturile dintre noi. 

V-aţi pus vreodată întrebarea de ce este atât de înăbușitor în lume, 
de ce este viața atât de chinuitoare? De ce nu ne putem răbda unii 
pe ceilalți? 

Răspunsul este următorul: pentru că păcatul a otrăvit atmosfera 
vieții. Cu toții sântem bolnavi de păcat. Și dacă rănile nevindecate 
ale trupului răspândesc o duhoare greu de îndurat, cu atât mai grea 
este miasma păcatului! 

Așa cum bolile trupului pot fi în afară (văzute) și în lăuntru (ascunse), 
așa și păcatele, ca boli ale sufletului, pot fi văzute și nevăzute. Adesea 
ne amăgim cu gândul că putem ascunde de ochii celor din preajmă 
rănile păcatului din sufletul nostru. Trecem drept oameni buni și 
cumsecade, însă de Dumnezeu nimic nu putem ţine ascuns. Ochii Săi 
sânt mai strălucitori decât Soarele și pătrund pretutindenea. Dacă, 
cu ajutorul a ceva asemănător razelor Ro&ntgen, am putea cumva 
vedea tainica stare sufletească a fiecăruia dintre noi sau a întregului 


neam omenesc - căci Dumnezeu vede acestea,- ne-am îngrozi! 

Păcatul este un rău veșnic, căci este o defăimare adusă Dumnezeului 
celui Veșnic.!! Dumnezeu ne-a poruncit să nu păcătuim, însă noi o 
facem, întinând veșnica slavă a Ziditorului. Cuvântul lui Dumnezeu 
spune: „Păcatul este fărădelegea.” /1 In. 3:4/ Aceasta înseamnă că 
păcatul este călcarea legii dumnezeiești. Orice încălcare a unei legi, 
fie ea a statului sau a firii, atrage după sine pedeapsa. Păcatul, fiind 
călcarea celei mai înalte legi - sfânta voie a lui Dumnezeu - trage 
după sine cele mai grele pedepse. Însă de vom rămâne învârtoșaţi 
în păcate, de nu vom voi să ne pocăim pentru ele, de vom rămâne 
împietriți într'o stare potrivnică lui Dumnezeu, El ne va lăsa să ne 
ducem încotro voim. 

Păcatul sfârșește cu despărțirea întru totul de Dumnezeu - și fiindcă 
Domnul este fericirea inimii noastre, despărțirea de Dumnezeu 
înseamnă lipsirea de această fericire - chinul cel veșnic. Însă dacă 
păcatul este un rău atât de cumplit în esenţa sa și atât de ucigător 
prin urmări, de ce păcătuim cu atâta ușurătate? Cum am ajuns, oare, 
să ne împrietenim în cel mai apropiat chip cu putință cu propriile 
noastre păcate? Cum am ajuns, oare, să ne obișnuim cu ele în așa 
măsură, încât astăzi, mulți, dacă nu aproape toți, socotesc păcatul ca 
fiind ceva de neocolit în viață? Oare cum am putut și mai putem încă 
răbda murdăria, praful și păienjenii din cămările inimilor noastre, 
trăind într'o oarbă nepăsare, în această neorânduială, în miasma 
fărădelegilor noastre?! Toate acestea sânt cu totul de neînțeles, însă 
adevărate. Nesimţitori, orbiți duhovnicește, toți am devenit nepăsători 
la strigătele cugetului nostru și la grija față de propria mântuire... 

lar această nepăsare a ajuns atât de mare, încât micșorăm și 


11 Arhimandritul Serafim folosește această afirmație într'un context ortodox. Astfel, 
păcatul nu trebuie înţeles juridic ca o „ofensă adusă lui Dumnezeu,” așa cum zic 
unele învățături străine Ortodoxiei, ci ca defăimarea, necinstirea chipului zidit de 
Dumnezeu în om atunci când l-a plăsmuit, ca nesocotire a menirii și a celor pe care 
ni le-a dăruit Dumnezeu spre a ajunge asemenea Lui. /Fac. 1:26/ (n. ed.) 

însemnătatea relelor pe care le săvârșim. Socotim că nu săvârșim 
nimic neobișnuit atunci când păcătuim. O, de-am putea cântări 
greutatea păcatelor noastre, de-am putea simţi deslușit cum ne 
trage această greutate spre fundul iadului! Poate atunci am primi 
ca mai curând să ne înghită pământul și să se prăvălească peste 
noi stâncile, decât să păcătuim și să-l mâniem pe Dumnezeu! 
Dacă ne-am putea închipui o balanţă cu două talere, într'unul 
fiind puse păcatele omenești, iar în celălalt sfințenia luminoaselor 
duhuri cerești și a tuturor drepţilor ce au viețuit pe pământ, atunci 
întreaga sfințenie cerească și pământească nu ar putea ridica 
talerul păcătoșeniei omenești! Numai puterea lui Dumnezeu o 
poate face. Pentru aceasta l-a trimis Dumnezeu în lume pe Fiul 
său cel Unul-Născut, ca să răscumpere păcatul omenesc prin jertfa 
sa de pe Golgotha. De atunci, păcatele tuturor oamenilor sânt 
iertate, numai ca aceștia să se pocăiască pentru ele. Astfel, nu mai 
este vreun păcat care să cântărească mai mult decât milostivirea 
dumnezeiască. „Că aşa au iubit Dumnezeu lumea, cât şi pre Fiul 
său cel unul născut au dat, ca tot cela ce crede întru El să nu piară, 
ci să aibă viaţă vecinică.” /lo. 3:16/ „lată Mielul lui Dumnezeu, 
cela ce ridică păcatul lumii.” /lo. 1:29/ 

Îndrăzniţi, cei ce aţi păcătuit! Este și pentru noi izbăvire! isus 
Hristos, care a purtat pe umerii săi păcatele întregii lumi și care a 
plătit cu moartea sa pe Cruce datoriile noastre față de Dumnezeu, 
poate duce pe umerii săi și păcatele noastre. 

Pentru aceasta se și roagă Andrei Criteanul, în numele nostru, al 
tuturor celor ce greu păcătuim înaintea lui: „Ridică dela mine lanțul 
cel greu al păcatului și, ca un milostiv, dă-mi lacrămi de umilință”? 
- și chiar trebuie să vărsăm lacrimi de umilință! Căci numai două 
feluri de apă spală necurăția păcatelor: apa Botezului și lacrimile 


12 Canonul cel Mare al Sfântului Andrei Criteanul, Cântarea 1. 

pocăinţei. Mai mult, așa cum zice Sfântul loan Scărarul, „după Botez, 
mai mare este izvorul lacrămilor, chiar de par îndrăzneţe aceste cu- 
vinte. Că Botezul de relele cele vechi ne curățește, însă lacrămile - Și 
de păcatele după Botez săvârșite. 

Noi toți am întinat Botezul ce l-am primit la vârsta prunciei, iar prin 
lacrămi ne curățim din nou. Și dacă Dumnezeu, în dragostea sa de 
oameni, nu ni le-ar fi dat pe acestea (lacrămile și pocăința), cu greu 


s'ar mai fi găsit cine să se mântuiască.” 
LEACUL UITAT 


Sfânta Taină a Spovedaniei poate fi numită pe drept cuvânt un „leac 
uitat.” Lumea întreagă zace cufundată în viclenie. Fiecare dintre 
noi s'a molipsit de ucigătoarea boală numită păcat. Poate, oare, fi 
tămăduită această boală? Se găsește un leac, și este unul minunat! 
Dacă îl primeşti, te însănătoșești! Însă noi nu ne întindem mâinile 
după el, ca să ne vindecăm şi să ne împăciuim cugetul. De ce, oare? 
Pentru că l-am uitat și l-am nesocotit. „Pentru ce muriți, casa lui 
Israil?” - strigă cu durere Sfântul Proroc lezechiil. /lez. 18:31; 33:11 / 
Pentru ce muriți, Creștini, în păcatele voastre? - strigă cu durere 
şi mai mare către noi Răscumpărătorul lisus Hristos. Oare nu se 
găsește pentru noi izbăvire din moarte? De ce aduceți bucurie vrăj- 
mașului mântuirii voastre - satana? Oare nu am pus eu în Biserica 
mea pocăința cea mult-lucrătoare? „Nu voiesc moartea păcătosului, 
ci să se întoarcă păcătosul de la calea sa și să fie viu. Cu întoarcere 
întoarceți-vă de la calea voastră cea rea!” /lez. 33:11 / Aveţi în dar 
Pocăinţa, acest bun veșnic, iar ea lucrează cu aceeași putere în toată 
vremea vieții, împotriva tuturor păcatelor: curățește orice păcat, 
mântuiește pe toți cei ce aleargă la Dumnezeu, chiar de o fac în cele 


din urmă clipe dinaintea morții. 

Pentru bolile pământești se găsesc doctorii pământești. Pentru cea 
mai cumplită dintre boli, păcatul, există Atotputernicul Doctor 
Ceresc și leacuri cerești. Acest Doctor este Hristos. Pentru că fiecare 
păcat este o călcare a sfintei legi a lui Dumnezeu, numai acesta, în 
minunata sa Atotputernicie poate ierta păcatele. 

El poate face ca toate păcatele să se șteargă ca și cum nici n'ar fi 
fost. „Și de vor fi păcatele voastre ca mohorâciunea, ca zăpada le 
voiu albi; iar de vor fi ca roșeala, ca lâna le voiu albi,” /Isa. 1:18/ ne 
făgăduiește EI. Însă, pentru ca toate acestea să se poată împlini, ni se 
cere un singur lucru - să ne pocăim cu adevărat. 

„Nimeni nu este atât de bun și milostiv” - spune Sfântul Marcu 
Ascetul - „precum Domnul, însă El nu iartă păcatele celora ce nu se 
pocăiesc” și „vom fi judecați nu pentru mulțimea fărădelegilor, ci 
pentru că nu voim să ne pocăim.” 

Astfel, Domnul, în atotputernicia sa, poate ierta păcatele ome- 
nești. Însă luaţi aminte cât de greu este a dobândi milostivirea 
dumnezeiască! Dumnezeu a încredințat unor oameni - Apostolii și 
urmașii acestora, episcopii și preoții - puterea de a ierta păcatele! De 
ce a făcut Dumnezeu astfel? Pentru a face pocăința, prin urmare și 
iertarea păcatelor, mult mai apropiată, mai ușoară și mai neîndoielnică! 
„Luaţi Duh Sfânt; cărora veţi ierta păcatele, ierta-se-vor lor; cărora 
veți ținea, ținute vor fi.” /1o. 20:22-23/ „Oricâte veţi lega pre pământ, 
vor fi legate în cer; și oricâte veți dezlega pre pământ, vor fi dezlegate 
și în cer.” / Mat. 18:18/ 

Cum sânt iertate păcatele? - prin Taina Pocăinţei sau a Spovedaniei. 
Creștinul, împovărat de păcate, merge la preot, cu pocăință adâncă 
în suflet și își mărturisește pe deplin tainele inimii și ale cugetului 
său. Preotul, încredințat de pocăința neprefăcută a Creștinului, după 
cuvenitele rugăciuni începătoare, îi citește rugăciunea săvârșitoare 


a tainei: „Domnul Și Dumnezeul nostru lisus Hristos, cu harul și 

îndurările iubirii sale de oameni, să te ierte pre tine, fiule (fiică) (N), 
și să-ți lase toate păcatele. Și eu, nevrednicul preot și duhovnic, cu 
puterea ce-mi este dată, te iert și te dezleg de toate păcatele tale, în 
numele Tatălui, și al Fiului, și al Sfântului Duh. Amin” 

În clipa aceea, cele pe care preotul le iartă pe pământ sânt iertate 
și în ceruri! Este, oare, o milă mai mare decât aceasta? Nici noi nu 
am crede că acestea sânt cu putinţă, dacă nu ni s'ar fi zis de către 
cel ce nici un „păcat n'a făcut, nici s'a aflat vicleșug în gura Lui.” 
/1 Pet. 2:22/ 

Păcatul este un mare rău, cu urmări adânci, greu de socotit - muncile 
veșnice ale iadului! Iar leacul lui, rânduit de lisus Hristos, este atât 
de simplu! Pare de neînchipuit!... 

Așa cum lisus Hristos le-a zis celor zece leproși: „Mergeţi și vă 
arătați preoților,” /Le. 17:14/ iar ei, mergând, s'au curățit, așa și 
nouă păcătoșilor ne spune, parcă: și voi sânteți bolnavi de lepră 
duhovnicească. Nu vă temeți! Împliniţi numai aceasta: Mergeţi și 
vă arătați preoților. 

De vom nesocoti dumnezeiasca milă, spuneţi-mi, oare, cât de grele 
vor fi pedepsele pe care le vom suferi pentru că nu am lucrat, pentru 
mântuirea noastră, puținul care ne-a fost încredințat și este atât de 
ușor de săvârșit? 

Sfânta Scriptură ne istorisește cum Neeman, căpetenia oștirii Siriene, 
suferea de lepră. Auzind el că în ținutul lui Israil se află un proroc al 
lui Dumnezeu, Elisei, care îl poate tămădui, a venit la acesta, însoțit 
de slugi și cu daruri multe, oprindu-se în fața ușilor lui. Prorocul 
cel sfânt nu i-a ieșit în întâmpinare, ci și-a trimis slujitorul să-i zică: 
„Mergi de te spală în Iordan de șapte ori, și se va însănătoșa trupul 
tău, și se va curăți.” Neeman, însă, auzind cuvintele acestea, sa 
mâniat, spunând: „lată, ziceam că prorocul acesta va ieși la mine 


şi va sta, și va chema numele Domnului Dumnezeului său, și va 

pune mâna sa preste loc, și va vindeca lepra. lar el mă trimite să mă 
scald în apa Iordanului! Au doar nu sânt ape mai bune în Siria?” și 
s'a dus mânios. Dar slugile lui, apropiindu-se, i-au zis: „Stăpâne, de 
ți-ar fi grăit ție prorocul un cuvânt mare, au doar nu Iai fi făcut? lar 
acum ţi-a zis doar să te speli. Oare nu vei putea plini un lucru atât 
de lesnicios?” /IV Împ. 5:1-14/ 

Neeman și-a ascultat slugile, s'a afundat de șapte ori în lordan - 
şi trupul i s'a curățit și i s'a înnoit precum cel al unui prunc. Ce 
boală grea este lepra! și cât de ușor a tămăduit-o prorocul lui 
Dumnezeu! Oare nu tot la fel de ușor se vindecă și cea mai grea 
dintre boli - păcatul? Afundă-te în valurile cele adânci ale pocăinței 
și harul lui Dumnezeu te va curăţi de toate păcatele! Vei ieși din baia 
duhovnicească a Tainei Sfintei Spovedanii cu sufletul curat și înnoit 
precum cel al unui prunc! 

Păcatul l-a făcut pe cel dintâi dintre arhangheli, Lucifer, să cadă din 
ceruri! Păcatul i-a gonit pe Adam și Eva din Rai! Păcatul a adus peste 
lume potopul! Acest păcat se pregătește să ne despartă și pe noi de 
Dumnezeu, pentru veșnicie, şi să ne arunce în bezna iadului. 

Dacă Dumnezeu ne-ar cere să împărțim toată averea noastră săracilor, 
dacă El ne-ar cere să postim toată viața noastră sau să ne lepădăm 
o dată pentru totdeauna de lucrurile și mângâierile pământești, 
pentru a ne răscumpăra păcatele și pentru a ne izbăvi de cumplitele 
lor urmări - chiar și în aceste împrejurări ar trebui să le împlinim pe 
toate, numai ca să scăpăm de muncile cele veșnice ale iadului, către 
care ne împinge păcatul. lar acum priviți ce mântuire ușoară ne-a 
gătit Dumnezeu: „Duceţi-vă, Și vă arătați preoților! Mărturisiți-vă 
păcatele înaintea lor! Pocăiți-vă din tot sufletul și vă veţi slobozi din 
lanțurile păcatului!” 

Ce om cu mintea întreagă ar mai nesocoti, după toate acestea, 


Spovedania? Ne putem mântui sufletele doar în două feluri: fie fără 

să păcătuim deloc, fie pocăindu-ne pentru păcate. Cum însă între 
oameni nu este nici unul fără de păcat, dacă vrem să ne împăcăm 
cu Dumnezeu, cu cel pe care-l nesocotim prin încălcarea în fiecare zi 
a voii sale celei sfinte, nu ne rămâne decât să ne pocăim neprefăcut 
și curat. Altfel nu vom putea vedea chipul lui Dumnezeu, căci în 


luminata Cetate cerească nu va intra nimic necurat. 
PRICINI ÎMPOTRIVA SPOVEDANIEI 


Cât de mare este necurăția noastră?! Căci nu alergăm la spovedanie 
ca la un leac minunat nu numai din pricină că o dăm uitării, ci nu 
o înfăptuim nici măcar atunci când știm de ea! Ce ar putea fi, oare, 
mai necugetat?! 

Spovedania ne este atât de folositoare nouă, păcătoşilor, încât 
trebuie să spunem cu bărbăţie: Fără Spovedanie, nu este pentru noi 
mântuire! Avva Isaia mărturisește același cuget, atunci când zice: „De 
nu ar fi pocăință, nimenea sar mântui. După cum Botezul ne spală 
de păcatul cel de la începuturi și de toate păcatele săvârșite până la 
el, tot astfel și Pocăinţa, împreunată cu mărturisirea păcatelor, ne 
curăță de toate fărădelegile săvârșite după Botez!” 

Noi, însă, nu ne mărturisim, deoarece avem unele împotriviri față 
de Spovedanie. Care sânt, de obicei, aceste pricini? lată-le pe cele 
mai de seamă: 

1. Unul spune: „Sânt atât de păcătos! Oare poate Dumnezeu să-mi 
ierte păcatele?! Nu cred! De aceea nu-mi folosește la nimic dacă mă 
spovedesc.” Dacă însă omul se pocăiește cu adevărat, i se pot ierta 
toate păcatele. 

„Puterea pocăinţei se întemeiază pe puterea lui Dumnezeu. 
Doctorul este Atotputernic, iar doctoria pe care ne-o dă este la fel de 


Sr 


puternică.” (Sfântul Ignatie Briancianinov) 

Sfântul loan Gură de Aur, cugetând la minunatele urmări ale 
pocăinței nefățarnice, spune: „Pocăinţa este un leac ce nimicește 
păcatul. Ea este dar ceresc, putere minunată, care prin harul lui 
Dumnezeu înfrânge asprimea și tăria legilor. Ea pe toți îi primește și- 
i schimbă. Nu gonește pe risipitor, nici pe curvă, nu se îngrețoșează 
de cel bețiv, nici de idololatru, nu nesocotește pe clevetitor, nu 
asuprește pe hulitor, nici pe cel mândru - ci pe toți îi înnoiește, căci 
foc mistuitor este pentru curățirea păcatelor.” 

Rana și leacul sânt păcatul și pocăința. 

Să nu-mi spui: mult am păcătuit, cum putea-voi, oare, a mă 
mântui? Tu nu poți, dar Dumnezeul tău poate, şi poate astfel, 
încât va pierde toate păcatele tale. Ascultă cu grijă cuvintele mele: 
Dumnezeul tău așa îţi curăță păcatele, încât nici o pată nu rămâne 
din ele, și, făcându-te iarăși sănătos, îți dăruiește chipul cel bun, Și, 
izbăvindu-te din pedeapsa de moarte, El îndreaptă, făcându-l pe 
cel ce a greșit asemenea cu cel drept, fără de păcat. Căci el pierde 
păcatul și face ca păcatul să piară, ca și cum niciodată n'ar fi fost. 
Dar este oare cu putință, vei spune, să se mântuiască cel ce se 
pocăiește? De bună seamă! Dar eu mi-am petrecut viața întreagă 
în păcat: de mă voi pocăi, mântui-mă-voi, oare? Negreșit! Cum 
se întâmplă aceasta? Prin iubirea de oameni a lui Dumnezeu. Să 
nădăjduiesc eu, oare, ca pentru pocăința mea să-mi ierte Dumnezeu 
păcatele cele grele? De-ar fi numai pocăinţa ta, cu adevărat ar trebui 
să te cutremuri; dar pocăinţa se unește cu milostivirea lui Dumnezeu. 
lar milostivirea lui Dumnezeu nu are margini și cuvintele nu pot grăi 
bunătatea sa. Fărădelegea ta are hotar, leacul împotriva ei, însă, biruie 
orice hotar. Fărădelegea ta este greșeală omenească - milostivirea lui 
Dumnezeu este de negrăit. Pentru aceea, nădăjduiește că va covârși 
păcatele tale. 


De ar cădea în mare o scânteie, se va aprinde, oare, aceasta? Se va 

înălța ea, oare, din mare? lată, precum este scânteia pentru mare, așa 
este păcatul pentru iubirea de oameni a lui Dumnezeu - ba chiar nici 
atât, ci mult mai puțin. Marea, oricât de întinsă ar fi, are un capăt, pe 
când iubirea de oameni a lui Dumnezeu nu are margini. 

2. Un altul spune: „De ce să mă spovedesc? Eu nu am nici un 
păcat mare. Să se mărturisească cei ce au ucis, au jefuit, au săvârșit 
nelegiuiri sau vreun altfel de păcat.” 

Această pricină împotriva spovedaniei este cu totul potrivnic celui 
dintâi. În cea dintâi împrejurare, omul nu crede că va fi iertat din 
pricina apăsătoarei conștiințe a păcătoșeniei sale, iar aici lipsește 
orice conștiință a păcătoșeniei. 

„Nu am păcate mari...” Dar este, oare, cu adevărat aşa? Dacă un om 
stă mai multă vreme închis într'o cămăruță, se obișnuiește cu aerul 
stricat și nici nu simte cât este de neplăcut. Însă de va intra cineva 
de afară, nu va putea răbda duhoarea adunată în cameră și va ieși 
îndată. 

Să răspundă cei ce spun „Nu am păcate mari” dacă îl au pe Hristos 
în inima lor? Acestuia îi place să locuiască în inimi curate. Sânt, 
însă, inimile lor curate? Greu de zis! Ei se închipuie curați, însă 
închipuirile nu pot fi luate drept adevăr. „De vom zice că păcat nu 
avem, pre noi înșine înșelăm Și adevăr nu este întru noi.” /I In. 1:8/ 
Și acolo unde este minciuna, nu se află Hristos! 

Ce este, atunci, de făcut? Să ne spovedim. „De vom mărturisi 
păcatele noastre, credincios este și drept (Domnul), ca să ierte nouă 
păcatele și să ne curățească de toată nedreptatea.” /I In. 1:9/ 

Sfinții Părinţi ne învaţă că anevoie lucru este pentru om să-și vadă 
păcatele. Acest lucru se tâlcuiește prin orbirea pe care-o pricinuiește 
diavolul. Avva Isaia spune: „Când omul se desparte de cel ce se află 
de-a stânga sa, adică de părtășia cu dracii și de ascultarea sfaturilor 


lor, atunci își va vedea păcatele, înaintea lui Dumnezeu, în toată 

amănunțimea lor; atunci îl va cunoaște pe Hristos. Însă omul nu-și 
poate vedea păcatele dacă nu se rupe de ele, printr'o despărțire plină 
de trudă și întristare. Cei ce au ajuns la această stare, au aflat lacrămile 
şi rugăciunea. Amintindu-și de prietenia lor vicleană cu patimile, ei 
nu îndrăznesc să-și îndrepte privirea către Dumnezeu și neîncetat 
petrec în zdrobirea sufletului.” 

Dacă vederea păcatelor proprii ar fi fost ceva ușor, atunci Sfântul 
Efrem Sirul nu s'ar mai fi rugat cu aceste cuvinte: „Asa, Doamne 
Împărate, dăruiește mie, ca să văz păcatele mele.” Nici Sfântul 
loan din Kronstadt nu ar fi spus: „Este, cu adevărat, un dar de la 
Dumnezeu să-ți vezi păcatele în mulțimea și josnicia lor.” Astfel, cei 
ce socotesc că nu au păcate mari sânt, de fapt, orbi. Ei ar trebui să 
se roage lui Dumnezeu ca să le dăruiască vederea păcatelor lor și ca 
să-i izbăvească de această pierzătoare neștiință ce i-a cuprins, cum 
că n'ar avea păcate mari. Chiar de le-ar fi păcatele precum firele de 
praf, dacă nu se vor curăți prin spovedanie neîncetată, acestea se vor 
aduna și vor murdări cămara inimii, încât Înaltul Oaspete Ceresc nu 
va mai putea intra în ea. 

Păcatele mărunte sânt adesea mult mai primejdioase decât cele mai 
mari nelegiuiri, căci cele din urmă apasă greu cugetul și vor fi în 
cele din urmă răscumpărate, mărturisite, îndreptate și șterse, pe 
când păcatele mărunte nu apasă sufletul în chip anume, însă au o 
însușire ucigătoare - îl fac nesimțţitor față de harul lui Dumnezeu 
şi față de mântuire. Mai puțini oameni au pierit răpuși de fiarele 
sălbatice, decât de microbii cei mici și nevăzuți cu ochiul liber. 
Păcatele mărunte, fiind socotite neînsemnate, sânt adeseori, din 
nebăgare de seamă, trecute cu vederea. Ele sânt lesne uitate Și, 
pe deasupra, slăbesc cugetul moral și nasc în om cel mai cumplit 
obicei - deprinderea de a păcătui. Astfel, păcătosul cel vrednic de 


milă ajunge la înșelarea de sine cum că nu este păcătos, că în el totul 

se află în rânduială, pe când, de fapt, nu este altceva decât un jalnic 
și vrednic de milă rob al păcatelor. Păcatele mărunte nasc în viața 
duhovnicească a omului un adevărat pustiu. Așa după cum pendula 
de pe perete se oprește din pricina depunerii prafului mărunt, la fel 
și pulsul duhovnicesc al omului se stinge treptat sub stratul gros 
de păcate mărunte, lăsate să se adune. Pentru ca să pornească din 
nou ceasul, trebuie curățat praful. Pentru ca omul să se însuflețească 
spre o viață duhovnicească, trebuie să-și spovedească și cele mai 
mici păcate. 

3. Al treilea zice: Toate acestea sânt adevărate. Dar de ce să mă 
mărturisesc, când știu că voi păcătui din nou? Are, oare, vreun rost 
o astfel de spovedanie? Sânt de părere că trebuie să te mărturisești, 
dar după aceea trebuie să nu mai greșești defel!” Această pricină 
împotriva spovedaniei cuprinde un lucru foarte adevărat, dar și 
unul neadevărat. Adevărată, aici, este dorința de a nu mai greși după 
spovedanie. Toţi sântem, însă, niște oameni slabi și nu putem ajunge 
dintr'odată la o astfel de statornicie, care face cu neputinţă căderea în 
păcate voite. Ce vom zice, atunci? Dacă nu putem ajunge dintr'odată 
la o asemenea tărie în virtute, să ne supunem, oare, patimii? Să 
încetăm, oare, să ne mai spovedim? Cum este mai bine - să zaci în 
noroiul mlaștinii duhovnicești sau să te ridici după fiecare cădere și 
să-ți urmezi drumul înainte, cu nădejdea că poate, odată, vei ajunge la 
limanul cel neclintit și preafrumos al virtuții? Dacă nu te spovedești, 
rămâi în noroi. Dacă, însă, te spovedești, te ridici din noroi și te cureți 
de el. „Dar de ce să mă mai ridic, dacă mâine voi cădea iarăși?,” spui 
tu. Numaidecât ce-ai căzut, ridică-te! la-o de la capăt în fiecare zi! 
Este mult mai bine așa, decât să uiţi să te mai ridici. 

„Un tânăr călugăr l-a întrebat pe marele nevoitor Avva Sisoe, zicând: 
«Ce voi face, avvo, că am căzut?» A răspuns lui bătrânul: «Scoală- 


te iarăși.» Zis-a fratele: «M'am sculat, și iarăși am căzut.» Și a zis 


Viața DUHOVNICEASCĂ 
a creștinului ORTODOX | 92 


bătrânul: «Scoală-te iarăși și iarăși.» Deci a zis fratele: «Până când?» 
Zis-a bătrânul: «Până la sfârșitul vieții.»”P 

Noi toți, cei ce vrem să ne îndreptăm, dar cădem necontenit în 
vechile păcate, înșelați fiind de diavolul, trebuie să ne întipărim în 
minte acest sfat înțelept. De fiecare dată când cădem în vreun păcat, 
să ne sculăm. „Scularea” noastră este Sfânta Spovedanie. 

„Dar de ce să ne jucăm de-a căzutul Și de-a ridicatul?” se întreabă 
unii. O, însă acesta nu este un joc, ci o luptă, cu un rost foarte 
însemnat! Dacă cădem, oameni neputincioşi fiind, dar mereu 
ne ridicăm, este cu putință ca moartea să ne afle îndreptaţi - Și, 
astfel, ne vom mântui. Dar dacă nu vrem să ne ridicăm, atunci 
neîndoielnic moartea ne va afla zăcând în noroi. Atunci vom fi 
pierduţi, pentru vecie! 

Sfântul loan Gură de Aur spune: „Pocăința deschide calea omului 
către cer, îl poartă în Rai, îl înfrânge pe diavol. Ești păcătos? Nu 
deznădăjdui! Dacă păcătuiești zi de zi, adu pocăință! Atunci când 
aflăm într'o casă veche locuri putrede, le primenim, fără să încetăm 
însă de a ne îngriji de ele. Astfel trebuie să cugeți și despre sine: dacă 
te-ai scârbit astăzi cu păcatul, curățește-te degrab prin pocăință.” 
Pentru spălarea necurăţiilor trupești, Dumnezeu ne-a dat apa. lar 
pentru spălarea necurăţiilor sufletești, Dumnezeu ne-a dăruit harul 
Sfintei Taine a Spovedaniei. Orice om care-și murdărește mâinile se 
spală. Nimeni nu spune: „Nu mă voi mai spăla pe mâini, căci oricum 


pr 


mă voi murdări!” Pentru ce, atunci, mulți oameni zic: „Nu mă voi 
mărturisi, căci mâine iarăși voi păcătui.” Este limpede că vrăjmașul 
mântuirii noastre ne îndeamnă să nu ne curățim sufletele, pentru a 
putea pune stăpânire pe ele. 


Noi, însă, nu ar trebui să plecăm urechea la astfel de îndemnuri 


13 „Începutul slovei S, Pentru Avva Sisoe,” cap. 38, p. 230, în Patericul, Editura 
Arhiepiscopiei Ortodoxe a Alba-luliei, 2003. (n. ed.) 

diavolești, ci să ne spovedim des, căci deasa spălare va naște în noi 
gustul pentru curăție. 

Încercaţi să vă lăsaţi casa nemăturată, necurățată, neaerisită 
vreme de un an! Oare nu va ajunge o adevărată cocină? lar acum 
gândiți-vă ce a ajuns sufletul celui ce nu un an, ci de douăzeci, de 
patruzeci, de șaizeci sau de șaptezeci de ani nu și-a mai curățit 
sufletul, prin spovedanie!... 

4. Un al patrulea zice: „Eu mă mărturisesc înaintea lui Dumnezeu. 
Ce nevoie am să mă duc la preot?” 

Dar dacă nu este nevoie să mergi la preot, nu te duce! Caută, 
atunci, spre Dumnezeu să te boteze El de sus, nemijlocit. El să te 
mirungă, El să te cunune, EI să-ți săvârșească Sfântul Maslu, El să 
te împărtășească într'o liturghie cerească, în chip nemijlocit. Însă tu 
nu te aștepți la aşa ceva. De ce ești, așadar, nestatornic? De ce pentru 
toate celelalte taine te duci la preot, iar numai când este vorba de 
Taina Spovedaniei spui: „N'am nevoie de preot; eu mă mărturisesc 
direct lui Dumnezeu?” Nu-ţi dai seama, oare, că așa te înșală vrăj- 
mașul? Dumnezeu a rânduit preoţii ca să săvârșească Sfintele Taine, 
și prin ele să primim harul cel ceresc și atotmântuitor. Și mântuirea 
este taină. Dacă te mărturisești înaintea lui Dumnezeu, bine faci, 
căci îți pui în mișcare cugetul, pomenești păcatele și poate chiar 
verși lacrimi pentru ele. Însă, cu toate acestea, nu primești încă harul 
cel dumnezeiesc al iertării. Să stai și să te gândești la cum, în ziua 
cea neînserată a Împărăției cerești, cei bineplăcuţi lui Dumnezeu se 
împărtășesc din cerească Împărtășanie, însă tu nu te împărtășești 
cu adevărat, oricât de mult ţi-ai smeri gândurile, până când nu vei 
primi Sfânta Împărtășanie văzută. Așa și aici, pe lumea aceasta, dacă 
nu vei merge la preot, căruia Însuși lisus Hristos i-a dat puterea să 
lege și să dezlege păcatele, oricât te-ai mărturisi înaintea lui Dumne- 


zeu, nu vei primi iertare. Căci Dumnezeu însuși a binevoit să spună 

preoților: „Cărora veţi ierta păcatele, iertate vor fi.” Pe lângă aceasta, 
mărturisirea înaintea preotului are o uriașă însemnătate pedagogică. 
Ne smerește. Ne tămăduiește de mândrie, ne face să ne rușinăm 
pentru păcate spre mântuirea noastră, ne însuflă rușine și teamă, 
ne ferește de păcatele viitoare. Atunci când păcătuim înaintea Atot- 
puternicului Dumnezeu, nu ne rușinăm de EI, căci nu-l vedem. La 
fel, atunci când ne mărturisim înaintea lui Dumnezeu, o facem cu 
ușurință, căci nu-l vedem pe Dumnezeu şi este ca și cum am vorbi 
cu noi înșine. Dar cât de mare este stânjeneala ce ne cuprinde când 
ne mărturisim preotului! 

Cel ce sa supus rânduielii Bisericii și s'a mărturisit preotului 
duhovnic, cu greu se va învoi să repete păcatele, când se va gândi 
că din nou va trebui să le mărturisească la spovedanie (Sfântul loan 
Scărarul, Scara). Mântuitorul lisus Hristos a rânduit cu dumnezeiască 
înțelepciune ca pocăința noastră să se facă înaintea unui preot, care 
este martor al lui Dumnezeu. 

„Dar cum poate preotul să ierte păcatele?,” mă întrebi. Poate, căci 
așa a rânduit Dumnezeu. „Dar nu este și preotul un om păcătos?” 
Dacă este păcătos, ce ai de tu de pierdut? El este păcătos pentru 
sine și va da socoteală înaintea lui Dumnezeu pentru păcatele sale. 
Sfintele Taine pe care el le săvârșește nu încetează să lucreze asupra 
ta din pricina păcătoșeniei sale, dacă le primeşti cu credință și 
smerenie. Oare se întinează raza de soare când luminează noroiul? 
La fel, nici harul lui Dumnezeu nu pierde nimic dacă este înmânat 
chiar și printr'un slujitor întinat de păcate. El se va lipsi de har în 
ziua judecății, din pricina nevredniciei lui, însă, tu, primind prin el 
harul dumnezeiesc, nu te vei lipsi de el - dacă te arăţi vrednic. 
„Dar, oare, preotul nu va vinde taina păcatelor mărturisite de 
mine?” Nu! Nici un preot nu are dreptul să descopere ce a auzit 


la spovedanie. El este dator să ducă taina spovedaniei cu el în 

mormânt. De aceea, să nu te temi că rușinea păcătoșeniei tale va fi 
făcută cunoscută lumii. 

Ţine minte, însă, că de vei fugi de spovedanie temându-te pentru 
cinstea ta, te vei acoperi de rușine de unul singur. Dacă îţi este rușine 
să-ți recunoști slăbiciunile înaintea unui om, toți vor vorbi despre 
ele! Aceasta este o lege duhovnicească. Oamenii ne simt neajunsurile, 
oricât de mult ne-am strădui noi să le tăinuim. Dacă le mărturisești 
înaintea unuia, Dumnezeu, pentru smerenia ta în fața acestui singur 
martor, te va păzi în fața celor mulți cu harul său! Dacă, însă, îi vei 
feri renumele în fața duhovnicului, cinstea ți se va zdruncina înaintea 
tuturor! Pocăiește-te doar înaintea unuia singur! Spovedania ta te 
va învăța cum să lupți cu patimile. lar de vei lupta cu adevărat cu 
ele, cei mulți nu le vor afla. Și tu, cu ajutorul lui Dumnezeu, te vei 
tămădui înainte de a te fi acoperit de rușine. Însă dacă nu vrei să te 
tămăduiești prin spovedanie, îți vei supune aici renumele batjocurei, 
iar la înfricoșata judecată te vei rușina înaintea întregului cosmos! 

5. Un al cincilea zice: „Eu merg la preot doar ca să-mi citească 
rugăciunea de dezlegare.” 

Aceasta este cea mai obișnuită nesocotire a Sfintei Spovedanii! 
Ce înseamnă „rugăciune de dezlegare?” Este o rugăciune pentru 
iertarea păcatelor. Creștinul merge la preot și, fără să-și mărturisească 
păcatele, îl roagă pe acesta: „Părinte, citiți-mi, vă rog, molitva de 


pr 


dezlegare!” sau „rugăciunea de iertare!,” iar preotul pune epitrahilul 
pe capul celui ce se căiește și îi dezleagă fărădelegile pe care nu și 
le-a mărturisit, ci le-a tăinuit. 

Încetează, slujitor al lui Dumnezeu! Ce faci? ştii tu oare ce păcate 
ascunde acest suflet, ca tu să le ierți cu atâta ușurință? Mare este 
răspunderea pe care o porți înaintea lui Dumnezeu! Dacă ți se ascunde 
un păcat de moarte, iar tu îngădui Creștinului cu ușurătate să ia Sfânta 


Împărtășanie, oare, nu vei grăbi, astfel, pierzania sufletului său? Oare 

nu știi cuvintele Sfântului Apostol Pavel: „Drept aceea, oricarele va 
mânca pâinea aceasta sau va bea paharul Domnului cu nevrednicie, 
vinovat va fi trupului și sângelui Domnului.” /1 Cor. 11:27 / 

De ce nu-l cercetezi pe credincios? De ce dai cele sfinte păcătosului 
ce nu s'a pocăit? Și luda, la Cina cea de Taină, sa împărtășit 
împreună cu ceilalți Apostoli, dar nepocăit fiind, în locul harului lui 
Dumnezeu, s'a sălășluit în el satana. Vrei să faci un al doilea luda 
din Creștinul cel necugetat, care pășește spre a-l primi pe Hristos 
fără mărturisire, ci numai cu o rugăciune de dezlegare? Mai curând 
oprește-l de la Dumnezeiasca Împărtășanie pe cel nepregătit, până 
ce se va pocăi și se va mărturisi, decât să-i dai foc și osândă! 

Citirea doar a rugăciunii de dezlegare este cea mai mare greșeală! 
Înseamnă înșelarea lui Dumnezeu și înșelarea sinelui. Anania și 
Safira au plătit necinstita lor încercare de a minți Duhul Sfânt cu 
viaţa. /F. Ap.5:1-10/ Nu te amăgi, Creștine! Preotul nu-ţi poate ierta 
păcatele până ce nu le spovedești! El nu-ți poate dezlega legăturile 
cugetului până ce nu le va atinge. În acest caz, nici o rugăciune „de 
dezlegare,” care adoarme cugetul, nu-ți va fi de folos. Ori ţi-ai spove- 
dit păcatele și ai primit iertare pentru ele, ori nu le-ai spovedit - și ele 
ți-au rămas în suflet. Dacă te-ai putea spăla fără să te atingi de apă, 
atunci te-ai putea curăți și de fărădelegi fără să le mărturisești. 
Citirea unei simple rugăciuni de dezlegare, pentru a-ţi odihni 
cugetul, este un păcat atât pentru preot, cât și pentru mirean - căci 
la temelia ei stă înșelăciunea și minciuna. Acest obicei nu duce la 
însănătoșire duhovnicească, ci la o păcătoșenie și mai mare. 

Cineva suferă de o boală fără leac. Se știe fără îndoială care este 
boala, se ştie şi care este doctoria care-i poate veni de hac. Însă, 
deoarece este amară, bolnavul cere s-o ia cu ceva bun la gust. Așa 
că doctorul îi dă bolnavului morfină pentru liniștirea durerilor ori 


vreun sirop dulce, dar nefolositor. Se va înzdrăveni, oare, în felul 

acesta, cel bolnav? Nicicând! Atunci cine va purta răspunderea 
pentru moartea lui? Însuși bolnavul, de unul singur, căci a vrut 
siropuri dulci, amăgindu-se astfel, iar doctorul, care ar fi știut ce tre- 
buie să-i dea, pentru a-i fi pe plac, nu i-a dat. 

De curând, o bună Creștină, cu educaţie aleasă, mi-a adeverit cele 
ce urmează: „Mă pregătisem pentru Sfânta Împărtășanie. Am mers 
la biserică și l-am căutat pe preotul paroh ca să mă spovedesc, însă 
acesta era foarte ocupat; iar, după cum se părea, nici starea lui nu era 
una foarte bună. Ma întâmpinat cu o oarecare tulburare: „Pentru 
ce-ai venit? Să-ţi spovedești câteva păcate mărunte, mereu aceleași? 
Tu nai greșeli foarte mari în fața lui Dumnezeu. Vino să-ți citesc 

molitva de dezlegare!” - „Dar eu vreau să mă spovedesc, mă apasă 
ceva!” - „Nu'i nevoie! Îngenunchează!” Eu m'am supus, iar el mi-a 
citit rugăciunea de dezlegare. M-am ridicat și am plecat. În suflet, 
însă, nu am simțit nici o ușurare! Greutatea rămăsese acolo şi, parcă, 
mă chinuia și mai rău. Ajunsă în mijlocul bisericii, am vrut să mă 
întorc la preot, dar el era ocupat cu alți credincioși. A sosit vremea 
de Împărtășanie, dar eu nam îndrăznit să mă cuminec, fiindcă nu-mi 
simțeam cugetul împăcat. 

În Duminica următoare, mam dus la o altă biserică. Acolo mam 
spovedit și m'am împărtășit. Mare a fost bucuria pe care am simțit-o 


după spovedanie. Abia atunci m'am simțit în pace.” 
PRAVILE PENTRU O SPOVEDANIE MÂNTUITOARE 


Toţi Creștinii, fără osebire, dacă vor să se mântuiască, trebuie să-și 
mărturisească greșelile. Dar cum trebuie făcută spovedania curată, 
după rânduială? Mulţi nu știu. lată de ce este nevoie a vorbi în 
amănunt despre această chestiune. Ne vom opri aici asupra 


următoarelor trei momente ale spovedaniei: 

Ce trebuie să facem înainte de a merge la duhovnic. 
Ce trebuie să facem când am ajuns la duhovnic. 
Ce trebuie să facem când ieșim de la duhovnic. 


CE TREBUIE SĂ FACEM ÎNAINTE DE A MERGE LA DUHOVNIC? 


Dintre Apostolii lui Hristos, cel dintâi și cel din urmă au păcătuit 
greu. Petru s'a lepădat de Hristos, luda l-a vândut. Însă Petru a 
fost iertat, iar luda a pierit. Petru a primit din nou vrednicia de 
Apostol, iar asupra lui luda apasă și astăzi osânda veacurilor. 
Ce l-a mântuit pe Petru și ce l-a pierdut pe luda? Ce trebuia să 
facă acest nefericit? Era nevoie, oare, ca după ce a săvârșit păcatul 
să-l mărturisească? Dar iată că, la prima vedere, el se spovedește 
arhiereilor Și bătrânilor, spunând: „Păcătuit-am vânzând sânge 
nevinovat” /Mt. 27:4/ - şi, o dată cu mărturisirea, înapoiază și 
cei treizeci de arginți. Nu ajunge aceasta? Din nefericire, nu! O 
spovedanie deșartă nu mântuiește! Alături de inima zdrobită, 
mai este nevoie și de credinţa vie în mila lui Dumnezeu. lar luda 
a deznădăjduit de mântuirea sa. De aceea, după mărturisire s'a 
dus și s'a spânzurat. Trupul lui a rămas atârnat de un copac, iar 
sufletul i s'a dus la muncile iadului. Sfântul Petru n'a făcut așa. El 
s'a lepădat de trei ori de Hristos, de Învățătorul și Făcătorul său de 
bine, în curtea lui Caiafa: „Nu știu pre omul acesta.” /Mt. 26:74/ 
Însă, după a treia lepădare, auzind cântecul cocoșului, și-a adus 
aminte de zisele de mai-nainte ale lui Hristos, şi-a cunoscut păcatul, 
și-a zdrobit inima, a ieșit din curtea aceea, s'a depărtat degrabă 
de slugile mai-marelui preoților și - lucrul cel mai însemnat! - a 
început să verse cu amar lacrimi, lacrimi de pocăință neprefăcută, 
vie și adâncă. După o predanie a Bisericii, toată viața sa, atunci 


când auzea cântecul cocoșului, Sfântul Apostol Petru își amintea 

de păcatul său cel greu și ochii i se preschimbau în două izvoare 
de lacrimi ale celei mai adânci pocăințe. El n'a deznădăjduit, s'a 
încrezut în milostivirea lui Dumnezeu și, astfel, s'a mântuit. 

Prin aceasta, Sfântul Petru ne-a lăsat o învățătură vie despre condiția 
cea mai însemnată pe care trebuie să o plinim dacă vrem să ne 
întoarcem iarăși la Dumnezeu, după ce am căzut în păcat. Aceasta 
este credința în milosârdia lui Dumnezeu, care risipește toată 
deznădejdea. Dumnezeu este dragoste. Oricât de greu ar fi păcatul 
nostru, El ni-l va ierta, numai de vom avea inimă zdrobită. 

Chiar de ar fi păcatele noastre înalte cât munţii, se vor scufunda în 
marea cea mare a milei lui Dumnezeu. Cel ce deznădăjduiește, însă, 
este pierdut. Deznădejdea este biruința diavolului. Să ne păzim, 
așadar, îndeosebi de deznădejde, căci dacă ne pierdem nădejdea, 
nimeni nu ne mai poate mântui. 

Să ne facem următori Sfântului Apostol Petru și în alt chip. Când 
şi-a cunoscut păcatul, el a ieșit din acea curte blestemată a mai- 
marelui preoților, în care s'a lepădat de Hristos. Și tu, frate sau soră, 
de vrei să te spovedești și să te întorci la Dumnezeu, ieși din acea 
curte blestemată a păcatului, în care te-ai aflat până acum și în care, 
din pricina a tot felul de îmboldiri, nu de trei ori, ci de treizeci și 
trei de ori pe zi te-ai lepădat de Hristos! leși de acolo și cu trupul, și 
cu inima, și cu mintea ta! Petru s'a depărtat de slugile mai-marelui 
preoților. Lipsește-te și tu de tovărășia cu acei oameni care te învață 
păcate sau, fără să vrea, ți se fac sminteală. 

Dar învățătura cea mai de seamă pe care o tragem din purtarea 
Apostolului ce s'a pocăit este aceasta: rămânând singur, Sfântul 
Apostol Petru a cugetat întru sine, a trăit din nou groaza păcatului 
său și, din adâncă pătimire lăuntrică, a început să plângă cu amar. 
Și tu, când te pregătești să mergi la duhovnicul tău, nu te duce fără 


a te pregăti mai-nainte. Îndepărtează-te, mai întâi, și tu de tumultul 

vieții de zi cu zi, lasă-ţi toate celelalte griji, adună-ţi gândurile, fă o 
rugăciune scurtă, dar din inimă, și adă-ți aminte de toate păcatele - 
chiar să le scrii pe o foaie de hârtie, ca nu cumva când vei merge să 
le mărturisești, în tulburarea ta, să uiţi din ele şi să rămâi necurățit. 
Amintește-ți cele zece porunci dumnezeiești, cercetează-te dacă nu 
cumva le-ai călcat, ia aminte dacă nu cumva ai săvârșit vreun păcat 
de moarte, scrutează-ți cugetul, osândește-te pe tine însuți, plângi 
pentru căderea ta - și, în această stare, mergi la preot! Să fii atunci 
încredințat că vei primi iertare adevărată, căci „inima zdrobită Și 
smerită, Dumnezeu nu va defăima.” /Ps. 50:18/ 

Întristarea pricinuită de păcatele pe care le-am săvârșit este cu totul 
de trebuinţă, dacă vrem să primim iertare de la Dumnezeu. Și tocmai 
aceasta înseamnă pocăinţa - a vărsa lacrimi, a cerca o durere adâncă 
pentru căderile tale. După mărturia Sfântului Isaac Sirul, Dumnezeu 
primește pătimirea noastră întru pocăință ca pe o nevoință. lată, 


așadar, ce trebuie să facem înainte de a merge la duhovnic. 
CE TREBUIE SĂ FACEM CÂND MERGEM LA DUHOVNIC? 


Aici este nevoie să facem următoarele: 

Să luăm aminte că am venit în spitalul lui Hristos, unde doctorul 
văzut este preotul, iar cel nevăzut este Însuși Hristos. 

Să ne mărturisim păcatele fără rușine mincinoasă. 

Să nu căutăm îndreptățiri pentru ele. 

Să nu ascundem, în chip voit, absolut nimic. 

Să nu ne mărturisim folosind expresii generale, care nu înseamnă 
nimic. 

Să spunem fără amănunte, dar întocmai, felul fiecărui păcat 
săvârșit. 


Să nu descoperim păcatele altora și să trecem sub tăcere, pe cât ne 

este cu putință, numele celor care ne-au împins spre păcat sau pe ale 
celor care, din vina noastră, au păcătuit împreună cu noi. 

Să nu ne lăudăm înaintea duhovnicului cu vreo virtute pe care o 
avem. 

Să nu aruncăm vina pe ceilalți, ci să o luăm numai asupra noastră. 
Să avem dorința adevărată ca să nu mai păcătuim de acum înainte. 
Când mergem la spovedanie, intrăm în bolnița lui Hristos. Aici 
însuși Dumnezeu este Doctorul, căci numai El poate să dea și să 
ia viaţa, să judece și să mângâie, să pedepsească și să ierte. Preotul 
este numai un martor și un împuternicit al lui Dumnezeu. De aceea, 
drepți stând înaintea preotului, în chip văzut, și înaintea lui Însuși 
Hristos, în chip nevăzut, se cuvine să ne apropiem cu cutremur de 
taina cea mare a curăţirii duhovnicești! Preotul ascultă spovedania, 
iar Dumnezeu o primește. Preotul va cerceta sufletul, iar Dumnezeu 
îl va tămădui. Preotul va arăta leacurile, iar Dumnezeu va săvârși 
minunea înnoirii duhovnicești. 

la aminte, Creştine, la ce spital ai venit, ca nu cumva din ușurătatea 
cugetului sau din nesocotință, din necunoaștere sau din frică 
necuvenită să pleci nevindecat! 

Dacă cu adevărat ai frica lui Dumnezeu, fii neînfricat când îţi 
spovedești păcatele tale! Nu te teme! Judecătorul înaintea căruia 
te afli este nemăsurat de milostiv! EI este înfricoșat doar pentru 
cei ce nu se tem de El și în ușurătatea cugetului lor nu vor să se 
pocăiască. 

Spovedania ta trebuie să fie lipsită de rușinea cea mincinoasă. În 
această lume, aproape fiecare dintre noi trăiește într'o fățărnicie 
fariseică. Noi sântem într'un fel, dar vrem să trecem drept altcineva 
înaintea celorlalți. Nu ne arătăm în afară așa cum sântem în lăuntru. 
Vrem ca oamenii să aibă despre noi o părere bună, de aceea ne 


ascundem cele rele și ne arătăm cele bune. Și dacă nu avem calități, 

ne lăudăm cu virtuţi închipuite. De aceea, adesea veți întâlni în viață 
oameni care au bunătatea întipărită pe chip, dar nu și în inimă. Oare 
nu așa ne înșelăm în viață aproape toţi - unii pe alții? Darse cadesă mai 
mințim și atunci când ne găsim la spovedanie? Este adevărat, nu-i 
ușor să te înfățișezi duhovnicului tău ca un păcătos, când înaintea 
oamenilor pari bun. Este rușinos să-ți descoperi neajunsurile. Dar 
cum te vei vindeca, dacă-ţi tăinuiești boala? Când te duci la doctor 
să te consulte, îți învingi rușinea și astfel îi tămăduiești trupul. De 
ce te rușinezi atunci când mergi la preot, ca să-ți vindeci sufletul? Nu 
vezi, oare, că rușinea este o piedică în calea mântuirii tale? De aceea, 
alungă-ți rușinea și ţine-te de hotărârea luată! Trebuie să te rușinezi 
când păcătuiești, nu când îți mărturisești păcatul! Dumnezeu a legat 
rușinea de păcat, iar curajul de spovedanie. Nu-l asculta pe diavol, 
care răstoarnă rânduiala lui Dumnezeu și-ți insuflă rușine atunci 
când vrei să spovedești păcatele și curaj atunci când le săvârșești. 
EI le-a întors pe toate cu susul în jos, spre a te duce la pierzanie! 
Odată, vestitul Socrate, trecând pe o uliţă din Athena, şi-a zărit unul 
dintre ucenici ieșind din casa unei desfrânate. Tânărul s'a rușinat la 
vederea învățătorului său și s'a tras iute înapoi, ca să se ascundă. 
„Linere,” i-a zis atunci Socrate, „nu este rușine atât de mare să 
ieși dintr'o casă ca aceasta, cât este rușinea să stai într'o astfel de 
casă!” O, Creștine! voi spune eu, nu este o rușine atât de mare să-ți 
vădești păcatul la spovedanie, cât este rușinea să rămâi în el, adică 
să-l tăinuiești de duhovnicul tău. Sfântul Vasilie cel Mare grăiește: 
„Păcatul tăinuit este o boală netămăduită a sufletului.” Cum vei 
putea să te vindeci de boala ta, dacă o ascunzi de doctor? 

Unii se rușinează să se spovedească, deoarece se află în slujiri și sânt 
persoane de vază. Luaţi aminte, însă, la pilda Episcopului Potamie! 
„EL avea o vârstă vrednică de cinstire, era vestit pentru virtuțile 


sale, pildă de înțelepciune. Dar sa întâmplat să cadă în păcat. Însă 

sa ridicat de îndată și sa gândit să se pocăiască în fața sinodului 
episcopilor ce urma să se adune curând în orașul său. Când a început 
soborul, prea-cinstitul Episcop Potamie a fost ales întâi-stătător al 
acestuia. El a început să simtă în inima sa o cumplită luptă între 
rușine și zdrobirea sinceră. „Potamie,” îi grăia de o parte rușinea, 
„oare te vei spovedi public?” „Potamie,” îi striga de cealaltă parte 
inima zdrobită, „pentru ce mai zăbovești și nu săvârșești ceea ce 
ai în cuget?” „Nu îţi este rușine de oameni?” îi șoptea rușinea. „De 

Dumnezeu să te rușinezi îl povățuia zdrobirea inimii. „Dar tu eşti 
arhiereu! Vei face sminteală! îi insufla rușinea. „locmai de aceea, 
fiindcă ești arhiereu, trebuie să dai lumii o pildă de seamă!” îi striga 
zdrobirea inimii. La sfârșit aceasta a câștigat, iar rușinea s'a dat la 
o parte. Potamie s'a sculat de pe scaun și și-a mărturisit înaintea 
tuturor păcatul. Chiar și îngerii din ceruri sau minunat de această 
mărturisire!” 

Dacă un arhiereu nu s'a rușinat să-și spovedească păcatul înaintea 
unui întreg sobor, pentru ce ne vom rușina noi să ne spunem păcatele, 
în chip tainic, înaintea unui slujitor al lui Dumnezeu? Atunci când 
le-ai mărturisit, ele au încetat să mai fie păcate. Când David și-a 
mărturisit păcatele înaintea lui Nathan, a auzit de îndată mângâ:ierea: 
„Şi Domnul au iertat păcatul tău, nu vei muri.” /Il Împ. 12:13/ lar 
păcatul nemărturisit rămâne o rană nevindecată și a sufletului. De 
aceea, să ne mărturisim cu îndrăzneală! 

Când ne aflăm de bunăvoie la judecata spovedaniei, nu trebuie 
să căutăm îndreptățiri pentru păcatele noastre. Să ne muncim de 
bunăvoie cu mustrarea de sine! Acest chin este răscumpărător! 
Să roșim de strâmtorare! Aruncate în flăcările mustrării de sine, 
păcatele noastre vor arde. Dar dacă vom căuta să ne dezvinovățim, 
să ne îndreptățim, mărturisirea noastră nu mai este mântuitoare. Ce 


înseamnă spovedania? Pocăinţă! Și, cu adevărat, cel ce se pocăiește 

ştie un singur lucru - să plângă și să ceară milă. Dacă caută să se 
îndreptățească, să viclenească, toată așezarea lui spre pocăință va 
pieri. Starea de pocăință este ceva temeinic în Iaina Spovedaniei! 
Trebuie să amintim toate acestea deoarece sânt mulți Creștini care 
se mărturisesc și caută să se îndreptățească cu ceva pe sine. Chiar 
dacă-și spun păcatul, tot mai caută să îi micșoreze însemnătatea și 
să-l ușureze, tot mai caută circumstanțe atenuante pentru vina lor, 
ca să pară mai puțin vinovaţi! Ei trebuie să știe că judecata cerească 
nu se aseamănă celei pământești. Înaintea judecătorului lumesc, 
învinuitul caută să se arate cât mai nevinovat, pentru a se îndreptăți. 
Înaintea judecății lui Dumnezeu lucrurile stau dimpotrivă: cel ce se 
osândește mai mult pe sine, mai mult se va îndreptăți.!* 

Iar lisus Hristos nu de aceea ne cheamă la Sine, ca să ne ierte păcatele 
cele de voie și cele fără voie? Nici o credință nu propovăduiește un 
Dumnezeu atât de plin de dragoste pentru oameni precum credința 
noastră! 

Se istorisește despre Fericitul leronim că pe când viețuia în Palestina 
și se nevoia în peștera Vithleemului, unde s'a născut Mântuitorul 
nostru, a avut o vedenie minunată de praznicul Nașterii Domnului. 
I s'a înfățișat lisus Hristos în chip de prunc și l-a întrebat: „leronime, 
acum, când toți îmi dăruiesc ceva, tu ce-mi vei da?” „Bunele-săvârșiri 

și rugăciunile mele!” i-a răspuns Fericitul Ieronim. „Bun lucru, şi 


altceva?” „Inima mea, sufletul meu și pe mine întreg!” „Şi pe acestea 

le primesc, dar mai voiesc ceva de la tine!” „Dar ce altceva îți mai 
pot aduce, Doamne?” rosti, plin de nedumerire, pustnicul. „Dă-mi 
păcatele tale!” 

Fericitul leronim, cu inima zdrobită, începu să plângă. El întrebă, 
printre lacrimi: „Dar la ce-ţi folosesc, Doamne, păcatele mele?” „Vo- 


iesc a le lua asupra Mea!” 


14 „Ţie unuia am greșit și ce este viclean înaintea Ta am făcut, ca să te îndreptățești 
întru cuvintele tale și să biruiești când te vei judeca tu.” /Ps. 50:4/ 

Ascultaţi aici! „Dă-mi păcatele tale!” lisus Hristos vrea de la noi 
păcatele noastre! Să i le dăm în Sfânta Taină a Spovedaniei, Și EI le 
va ierta! 

Înaintea preotului nu trebuie să ascundem nici măcar un lucru cu 
bunăștiință. Dacă uităm fără să vrem vreun păcat, trebuie să-l 
mărturisim data viitoare. Dar să ascundem un lucru pentru care 
cugetul ne mustră limpede, înseamnă să îndoim păcatul - o dată că 
l-am săvârșit și a doua oară că l-am ascuns! Nu-ţi dosi păcatul în 
suflet! El este o boală aducătoare de moarte. Este un ulcer care, dacă 
nu este operat, te poate duce în mormânt. Prin ascunderea păcatelor 
facem celui ce ne îndeamnă să săvârșim nelegiuirile, diavolului, cel 
mai însemnat hatâr, păstrându-le în sufletul nostru ca pe o vistierie a 
sa, care să îi slujească drept material de învinuire împotriva noastră. 
Mărturisește tot ceea ce-ţi întinează cugetul! Cu cât scoatem afară 
mai mult gunoi din suflet, cu atât mai mult ne va șterge harul lui 
Dumnezeu. Cel ce păcătuiește intră în tovărășie cu diavolul, iar cel 
ce se spovedește rupe prieteșugul său cu diavolul. Spovedania este 
o trădare a diavolului. Este singura trădare bună. 

Episcopul Ignatie Briancianinov ne învaţă într'un chip minunat: 
„Prin mărturisirea păcatelor se strică prietenia cu dracii. Ura față 
de păcate este zălogul adevăratei pocăinţe și a hotărârii omului de 
a trăi o viaţă în virtute. Dacă ai deprins obișnuința de a păcătui, 
spovedește-ți mai des păcatele și, în scurtă vreme, te vei slobozi din 
robia păcatului. Cu ușurință și cu bucurie îi vei urma Domnului 
Iisus Hristos! 

Celui ce-și trădează neîncetat prietenii, aceștia îi ajung vrăjmași, se 
depărtează de el ca de un vânzător care neîncetat le caută neabătut 
pierzania, iar celui ce-și mărturisește păcatele, acestea pleacă de la 
el, căci păcatele se întemeiază și se sprijină pe trufia firii căzute, și 


nu suferă mustrarea și rușinarea.” 

Nu trebuie să folosim la spovedanie fraze generale, care nu deslușesc 
păcatele săvârşite. Mulți, îndeosebi cei ce se spovedesc pentru întâia 
dată, învaţă ce să spună abia când ajung înaintea preotului. Fie din 
timiditate, fie din neștiință, ei mărturisesc adesea lucruri care nu 
sânt potrivite și pleacă de la spovedanie fără vreun folos. 

„O Creştină a hotărât să se spovedească, dar nu știa cum să o facă. 
A cerut sfat de la o altă femeie și aceasta a învățat-o: „Spune așa: De 

toate sânt vinovată! - și gata.” „A, dar asta-i foarte ușor!” şi-a spus 
Creștina cea dintâi și, îmbărbătată, sa dus înaintea slujitorului lui 
Dumnezeu. 

Atunci când preotul a întrebat-o de păcate, B. i-a răspuns liniștită: 

„Părinte, sânt vinovată de toate!” - și a crezut că şi-a încheiat 
spovedania. „Ai furat și cai?” o întrebă atunci preotul, în chip 
neașteptat. „Cum să fur un cal?” se miră ea. „Nici prin gând nu mi-a 

trecut să săvârșesc așa lucru!” „A, prin urmare nu ești vinovată de 
toate!” i-a răspuns cu înțelepciune preotul. „Sânt oameni care fură 
cai, iar tu, după cum se vede, nai săvârșit acest păcat. Atunci, hai 

să vedem, în parte, cu ce ai păcătuit și astfel a adus-o la adevărata 
spovedanie.” 

Când ne spovedim, trebuie să spunem simplu și întocmai felul 
fiecărui păcat al nostru. Am văzut că frazele generale nu folosesc 
celui ce se mărturisește. EI trebuie să aducă fiecare păcat al său, în 
parte, înaintea lui Dumnezeu. Fireşte, nu înseamnă că trebuie să 
înceapă a povesti istorii lungi și amănunțite. Preotul este de obicei 
un om foarte ocupat. În timpul posturilor, mai cu seamă înaintea 
Dumnezeieștii Împărtășanii, stau mulți la rând ca să se spovedească. 
De aceea este nevoie de limpezime și scurtime. Pentru aceasta, este 
potrivit să trecem de mai devreme păcatele în scris, pe o foaie, și 
să le citim la vremea spovedaniei. Nu aștepta ca preotul să-ți pună 


întrebări! Mult mai mare este folosul când îţi descoperi tu păcatele. 

Dacă duhovnicul te întrerupe și-ți pune vreo întrebare, ca să-ți 
lămurească starea ta duhovnicească, ești dator să răspunzi lămurit, 
fără ocolișuri. 

Unii viclenesc la spovedanie și, socotind că-l pot minți pe Dumnezeu, 
în loc să deslușească pe scurt cu ce au păcătuit, de pildă „Îmi urăsc 
vecinul,” dintr'o dorință nepotrivită încep să povestească istorii 
lungi și nefolositoare, cum îi urăște vecinul, cum i-a păgubit și așa 
mai departe; în loc să spună „Am furat asta sau ailaltă,” se pornesc 
să explice cum s'a făcut că a rămas la ei un lucru străin. Aceasta nu 
este spovedanie, ci o viclenire nesocotită înaintea lui Dumnezeu. 

La spovedanie nu trebuie să mărturisim păcate străine, săvârșite 
de alții, ci numai pe cele ale noastre - trecând sub tăcere, pe cât se 
poate, numele persoanelor care ne-au dus în păcat sau pe care i-am 
ademenit să păcătuiască împreună cu noi. 

Mulţi oameni nu ţin seamă de această condiție atât de fireas- 
că, și ajung în următoarea situație fără noimă: deși au venit să-și 
spovedească păcatele, vorbesc tot timpul numai de cele ale altora: 

„Ea, nora mea, a făcut așa și pe dincolo!,” „Bărbatul meu este 
un bădăran nesuferit!” sau „Nevasta mea nu este supusă, are un 
caracter foarte rău Și se ceartă neîncetat cu mine Și cu cei din casă,” 
„Un prieten al meu, pe care îl cheamă așa și așa, îl cunoști, părinte! 
mă necăjește mult, iar cutare, părinte, face asta și asta!” Învinuirea 
adusă celorlalți, în locul celei a sinelui, nu este spovedanie, ci mai 
curând osândirea celorlalți. Cei ce fac aşa vin păcătoși la preot, și 
pleacă de la el și mai păcătoși! 

Alţii însă, venind la spovedanie, în loc să se mustre pe sine - lucru 
firesc și de trebuinţă, și folositor la spovedanie - încep, în chipul cel 
mai neașteptat, să se laude: „Eu, părinte, nici nu am ucis, nici nu 
am furat! Nici bețiv nu sânt! Trăiesc în cea mai curată rânduială. 


Mă bucur de cinstirea vecinilor și-a prietenilor mei. Eh, poate că am 

păcătuit uneori, că oameni sântem! -, dar acum nu-mi mai amintesc 

nimic. Cugetul mi-e împăcat!” Această înspăimântătoare mulțumire 
de sine este un păcat mai mare decât acele păcate despre care acest 
om se laudă că nu le-a săvârșit, căci e cufundat în bezna păcatului 
mândriei prostești și pline de sine. Multor oameni ajunge să li se 
tocească simțul moral și să se socotească fără de păcat din pricina 
șederii îndelungate departe de harul lui Dumnezeu, care se dă prin 
Tainele Bisericii lui Hristos. Despre un astfel de om mi-a povestit 
un slujitor plin de râvnă din satul Cepelare, răposatul Protoiereu 
Evstatie lankov: „Un enoriaș de-al meu, Bocio, era bețiv. El se rupsese 
de Biserică și-și tot pierdea vremea prin cârciumi. Multă vreme nu 
a venit nici să se spovedească, nici să se împărtășească. Într'o seară 
ma chemat sora lui, o Creștină foarte evlavioasă: „Veniţi, părinte, să- 
1 spovediţi și să-l împărtășiți pe Bocio! Nu este bolnav, dar fiindcă 

Ştiu că nu va veni la sfinția voastră, mai bine veniți la el!” și am 
mers. l-am arătat cât de folositor este să se spovedească, însă el tăcea 
întruna. Îl întreb: 

- Ce ai pe conștiință? Te apasă ceva? 

- Nu am nimic. Conștiința mi-e liniștită, spune el. 

- Dar cum așa, nu ai nimic? Oare nu ai păcătuit? 

- Nu am făcut nici un lucru rău ! 

- Dar vrei să te împărtășești? 

- De ce nu... - răspunse el cu nepăsare. 

- Bine! Mâine voi veni cu Sfânta Împărtășanie. 

M'am întors acasă, dar pe suflet mă apăsa ceva! Sora lui Bocio l-a 
pregătit pentru Sfânta Împărtășanie, l-a ajutat să se spele, i-a dat să 
poarte haine curate. A doua zi vin la Bocio, purtând Sfintele Daruri. 
Dar pe drum, mă întâlnesc cu niște cunoscuţi care-mi spun: „Bocio 
a murit în seara asta, dintr'odată!” M'am cutremurat, plin de spaimă. 


Vădit lucru, Dumnezeu nu i-a îngăduit să ia Sfânta Împărtășanie, 

pentru că nu vroia să se spovedească și să se smerească înaintea lui 
Dumnezeu, mărturisind că este păcătos.” 

Când ne spovedim trebuie să dăm vina pe noi, nu pe ceilalți. În 
Rai, strămoșii noștri Adam și Eva au greșit: au mâncat din pomul 
cu roadă oprită. Dumnezeu i-a chemat să se mărturisească, pregătit 
să îi ierte: „Adame, unde ești?,” „Evo, ce ai făcut?” O, dacă și-ar 
fi mărturisit ei păcatul cu bărbăție! Dacă și-ar fi recunoscut vina! 
Dacă nu și-ar fi aruncat răspunderea fiecare asupra celuilalt! De-ar 
fi spus Adam în privinţa sa: „lartă-mă, Doamne! Greșit-am!,” - de-ar 
fi alergat Eva să mărturisească: „Nu, Doamne, nu Adam e de vină, 
eu i-am dat să mănânce din rodul oprit!” De ar fi făcut așa, nu ar fi 
fost izgoniți din Rai. Dar în loc de acestea, ce-au făcut ei? Când le-a 
vorbit Dumnezeu, au început să se îndreptățească şi să arunce vina 
unul asupra celuilalt. „Adame, ce-ai făcut?” „Nu eu, Doamne, ci 

femeia, ea e vinovată!” „Eva, ce ai făcut?” „Nu eu, Doamne, șarpele, 
el m'a amăgit.” Și astfel, amândoi și-au tăinuit vina. Pentru aceasta 
au fost goniți din Rai. Și oare nu fac mulți dintre noi precum Adam și 
Eva? Când mergem la spovedanie, duhovnicul ne întreabă: „Adam, 
în ce stare eşti?” „Eva, ce-ai făcut?” Noi ne îndreptățim pe sine, ne 
ascundem păcatele, aruncăm vina unii asupra altora - nu aceasta 
este spovedania, adevărata spovedanie înseamnă darea în vileag a 
sinelui, de bunăvoie, înaintea duhovnicului, înseamnă neînfricata 
învinuire de sine, adânca zdrobire a inimii, nefățarnica părere de 
rău pentru păcatele săvârșite și dorința neprefăcută de îndreptare 
cu ajutorul lui Dumnezeu. 

Cununa adevăratei pocăințe este puternica dorință ca de acum 
înainte să nu mai păcătuim. Sânt oameni care se mărturisesc numai 
pentru a se putea cumineca. Ei se poartă după gândul că primirea 
Împărtășaniei fără spovedanie este un păcat greu al sufletului. Dar 


nu hotărăsc în inima lor să înceapă o viață nouă. Ei cugetă astfel: „Voi 

păcătui până la următoarea spovedanie, iar atunci o să mă pocăiesc. 
Dacă există spovedanie, nu e chiar atât de cumplit păcatul!” Alţii 
chiar se grăbesc să săvârșească păcatele la care poftesc, la care cugetă, 
ca apoi să le înșire la spovedania ce va urma. Toate aceste fapte sânt 
ticăloase și mârșave înaintea Domnului! Spovedania nu este de folos 
celui ce, în chip conștient, își ascultă toanele cele păcătoase ale stricatei 
sale vreri și calcă în chip voit poruncile lui Dumnezeu. Un astfel de 
om, care plămădește întru sine obiceiuri păcătoase, zadarnic se miră 
- căci nu se poate îndrepta spovedindu-se! Nu se poate îndrepta 
pentru că el însuși nu dorește acest lucru. Sfântul Vasilie cel Mare zice: 
„Mărturisire de păcate nu face cel ce spune „Am greșit” și apoi stăru- 
iește să rămână în păcat, ci cel ce, după cuvintele psalmului, păcatul 
său și-a cunoscut și l-a disprețuit. La ce-i va folosi celui bolnav grija 
doctorului, dacă cel ce suferă de boli se ține cu neclătire de ce este ni- 
micitor vieții? La fel, de nici un folos este iertarea nelegiuirilor celui 
ce urmează în a le săvârși, așa cum nici un folos nu dobândește din 
iertarea păcatului curviei cel ce urmează să viețuiască desfrânat... 
Preaînţeleptul purtător de grijă al vieții noastre voiește ca acela care 
a viețuit în păcate și apoi a făgăduit să înceapă o viață nouă, să o rupă 
cu trecutul și, după păcatele săvârșite, să pună bun-început, înnoit 
spre o viață nouă de pocăință.” 

Pentru a ne folosi cu adevărat de spovedanie, trebuie să luăm 
hotărârea nestrămutată ca de acum înainte să nu mai păcătuim. 
Adevărata pocăință, spun Sfinţii Părinţi, stă tocmai în a nu repeta 
păcatul! „Cel ce cu nădejdea că se va pocăi își îngăduie să păcătuiască, 
cunoscând păcătoșenia celor săvârșite,” spune Sfântul Isaac Sirul, 
„acela calcă viclenește înaintea lui Dumnezeu. Pe acela îl zdrobește 
pe neașteptate moartea, și nu mai poate petrece vremea pe care și-a 
închipuit că o va dărui bunelor-săvârșiri.” Ca să nu mai săvârșim din 


nou aceleași păcate, sântem datori să ne dorim la spovedanie, din 

toată inima, să începem o viață nouă. De vom avea această dorință 


mântuitoare, să fim încredințaţi că negreșit ne va ajuta Dumnezeu. 
CE TREBUIE SĂ FACEM CÂND IEȘIM DE LA DUHOVNIC 


După ce ne-am mărturisit așa cum trebuie, e de folos să ne împlinim 
canonul care ni sa dat: închinăciuni, rugăciune stăruitoare, 
post, citire deasă din cuvântul lui Dumnezeu (Sfânta Scriptură), 
milostenie, cercetarea bolnavilor, îngrijirea orfanilor ș. a. Trebuie să 
ne preocupăm în chip deosebit de următoarele trei cazuri: 

1. Dacă ești certat cu cineva, iartă-l din inimă, ca să te ierte şi pe tine 
Dumnezeu, /Mt. 6:14:15/ altfel spovedania ta va fi zadarnică! 
„Themistocle şi Aristide, oameni de vază ai Athenei, se certau 
neîncetat. Dar patria lor i-a însărcinat să săvârșească împreună o 
însemnată afacere de stat. Însă cum să lase cearta la o parte? Aristide 
a spus, atunci: „Themistocle, nu voiești a lăsa deoparte vrajba, aici, 
la hotare? Vom merge să ne împlinim sarcina şi, dacă vrei, când ne 

vom întoarce, o să luăm vrajba de la capăt şi așa au și făcut. După 
ce și-au împlinit în chip reușit treburile de stat, s'au întors acasă și 
şi-au continuat din nou cearta.” 

Oare așa nu se întâmplă și cu noi, Creștinii, atunci când ne aflăm în 
relaţii neprietenești? Ne spovedim, ne împărtășim din acelați potir, 
lăsăm vrajba la poarta bisericii, dar când ieșim din biserică, reînnoim 
cearta! și atunci, este aceasta spovedanie? Mare păcat săvârșesc cei 
ce se spovedesc și se împărtășesc fără a vrea să se lepede de ura lor 
pentru vrăjmași. De aceea, să punem capăt certurilor! 

2. Alții, care au recunoscut la spovedanie că şi-au călcat curăția 
trupească sau cinstea familiei, trebuie să se lepede o dată pentru 
totdeauna de obiceiul lor cel rău. Nu pot iubi și păcatul, și pe 


Dumnezeu! 


Viața DUHOVNICEASCĂ 
a creștinului ORTODOX | 112 


„Odată, un filosof a ieșit să se plimbe pe mare cu barca. Dintr'o dată, 
a izbucnit o furtună puternică ce mai că nu i-a răsturnat barca. A 
scăpat ca prin minune. După ce sa întors acasă, fiindcă una din 
ferestrele casei sale avea vedere către mare, a zidit de îndată această 
fereastră ca să nu mai privească marea prin ea, să n'o mai vadă și să 
nu mai cadă în ispita de a-și dori din nou să se plimbe cu barca!” 
O, Creștine, de câte ori puțin a mai lipsit să-ţi pierzi și viața, și sufletul 
pe marea iubirii desfrânate! Te-ai izbăvit ca prin minune, ocolește de 
acum prilejurile! Nu mai călca de acum pe calea aceasta, nu mai 
intra de acum în casa aceea, nu mai privi de acum pe fereastra aceea, 
închide-ți ochii ca să nu intre ispita la inima ta - altminteri vei pieri! 
3. În cele din urmă, dacă ţi-ai însușit un lucru străin, dacă ai jefuit 
pe cineva, dă înapoi cele străine, altfel nu există iertare. Dacă hulești 
numele lui Dumnezeu, dacă te lepezi de Ortodoxie, dacă te mânii, 
dacă te mândrești, dacă pizmuiești sau săvârșești alte păcate grele, 
de îndată ce te-ai pocăit, totul ţi se iartă. De ce? Deoarece prin toate 
celelalte păcate, l-ai rănit, l-ai ocărât, l-ai defăimat pe Dumnezeu, 
iar Dumnezeu l-a lăsat pe duhovnic, pe preot, ca împuternicit al său 
pentru acele păcate cu care se hrănesc oamenii. 

Ca împuternicit a lui Dumnezeu, preotul îți poate ierta păcatele 
împotriva lui Dumnezeu, dacă te pocăiești. Dar dacă tu păstrezi 
un lucru străin și mărturisești aceasta, dar nu-l dai înapoi, preotul 
nu te poate ierta. Dacă păstrezi în mâinile tale averea orfanului și 
a celui sărac, cum îţi va putea ierta preotul acest păcat? Săracul 
nu l-a lăsat pe preot ca împuternicit, nu i-a dat puterea să-ți ierte 
în locul lui păcatul răpirii averii sale. Și de vei spune: „Eu dau 
milostenie mânăstirilor și celor săraci,” să taci! Nici o lege, nici a 
lui Dumnezeu, nici cea omenească, nu îngăduie nimănui să dea 
în dar lucruri străine. Prin urmare, ca să poți primi iertare de la 


Dumnezeu, dă înapoi cele ce nu sânt ale tale. Cel ce nu-și îndreaptă 

purtarea după spovedanie, nu se spovedește, ci grăiește în deșert - 
7 Pi 7 


după cuvintele Marelui Vasilie. 
ROADELE ADEVĂRATEI SPOVEDANII 


Avva Isaia ne povățuiește să împlinim după puterile noastre cele 
de trebuinţă și marea putere a Domnului nostru lisus Hristos ne va 
ajuta... El știe că omul deznădăjduiește și de aceeai-a dăruit pocăința, 
în răstimpul întregii sale vieți pământești. Pocăința puternică și 
mântuitoare lucrează în noi până la ultima suflare. Minunate sânt 
roadele adevăratei pocăințe! 

Cel ce se pocăiește cu adevărat primește iertare de păcatele sale, 
se împacă cu Dumnezeu, cu Biserica și cu propria sa conștiință - 
Și, astfel, își redobândește îndrăzneala de fiu pe care o avea mai 
înainte față de Dumnezeu, ca față de tatăl său, și se folosește de toate 
darurile dragostei sale părintești și bunătăţii sale. 

Roadele adevăratei spovedanii se răsfrâng nu numai în sufletul celui 
ce se pocăiește - și în cer se face mare bucurie pentru un păcătos 
ce se pocăiește. /Lc. 15:10/ Îngerii se bucură, sfinții se veselesc și 
însuși Dumnezeu se bucură, căci s'a aflat oaia cea pierdută, s'a aflat 
în preajma lui Dumnezeu, cea în care stă întipărit chipul împărătesc 
al lui Dumnezeu. 

Prin spovedanie se șterg toate păcatele și se dă păcătosului ce se 
pocăiește izbânda dreptății. 

„Launepiscop sfânta ajuns zvonul despre două femei că trăiau în ne- 
curăție. El sa întors cu rugăciune spre Dumnezeu, ca să-i descopere 
adevărul despre ele. Dorea să le ajute spre mântuire, iar Dumnezeu 
i-a auzit rugăciunea. 

La o Sfântă Liturghie, atunci când credincioșii se apropiau să se îm- 


părtășească cu Sfintele Taine, episcopului i sau deschis ochii duhov- 

nicești, prin lucrarea harului lui Dumnezeu, și a început să vadă pe 
chipurilor oamenilor cum le sânt sufletele. Unele erau întunecate și 
înspăimântătoare, altele luminoase și frumoase. Când s'au apropiat 
de Sfântul Potir acele două femei de care se zicea că aveau o purtare 
necuviincioasă, episcopul le-a văzut cu chipuri luminoase și în- 
veșmântate în haine albe. După ce sau împărtășit, au început să 
strălucească și mai puternic. Sa minunat episcopul, întrebându-se ce 
înseamnă acesta și sa îndreptat spre Dumnezeu, pentru lămurire. | 
Sa arătat pe loc îngerul Domnului. Întrebând episcopul dacă zvonul 
împotriva celor două femei era adevărat, îngerul i-a încuviințat 
acest lucru. 

„Dar atunci cum de s'au arătat la primirea Sfintelor Taine cu chipuri 
luminoase, și cum, după aceea, străluceau încă și mai mult?” a 
întrebat episcopul. Îngerul i-a răspuns: „De aceasta te minunezi? Pe 
drept te nedumerești, căci ești om, iar stăpânul nostru și al vostru 
este Dumnezeu, iubitor de oameni și bun după fire. Pe cei ce se 
leapădă de păcatele lor și se întorc la El nu numai că nu-i trimite la 
munci, ci mânia sa încetează și-i învrednicește de cinste.” 

„Că aşa au iubit Dumnezeu lumea, cât și pre Fiul său cel unul născut 
au dat.” /lo. 3:16/ Dacă Fiul lui Dumnezeu a primit să moară 
pentru vrăjmașii săi, oare nu cu atât mai mult va da iertare de păcate 
și veșnică desfătare celor ce s'au făcut fii ai lui Dumnezeu și se 
pocăiesc de păcatele lor? Să fii încredințat că nici un păcat omenesc 
nu poate birui iubirea de oameni a lui Dumnezeu - ajunge numai ca 
omul să spele prin pocăință răul săvârșit mai înainte. Căci iubitor 
de oameni fiind, Dumnezeu cunoaște neputința neamului nostru, Și 
puterea patimilor, Și viclenia diavolului. De aceea, când oamenii cad 
în păcat, Dumnezeu îndelung-rabdă, așteptându-i să se pocăiască. 
Față de cei ce i se mărturisesc și față de cei ce bunătatea sa o cer, 


El arată compătimire, ca pentru niște neputincioşi, și într'o clipă 

îi slobozește din pedeapsa lor și le dăruiește lucrurile bune gătite 
drepţilor. Multe sânt pildele ce ne încredințează că toți păcătoşii care 
își mărturisesc păcatele cu pocăință adâncă și sinceră primesc de la 
Dumnezeu iertare deplină și mântuire. 

Sfântul Nifon avea darul de a vedea lumea duhovnicească la fel de 
simplu și de deslușit precum vedem noi lucrurile materiale. Într'o 
zi, a mers în biserică, pentru rugăciune. Și iată - cerurile sau deschis 
deasupra lui, acoperișul bisericii sa ridicat și a văzut o scară ce urca 
de la pământ la Ceruri. Pe această scară, îngerii purtau sufletul unui 
răposat, iar în urma lor o mulțime de draci strigau îngrozitor: „De 
ce ne luaţi sufletul acesta? Oare nu știți că toată viața sa pe pământ 
a săvârșit tot felul de păcate și s'a făcut vinovat de curvie, tâlhărie și 
iubire de arginţi? Vinovat este de tot soiul de păcate!” 

„Ştim!” au răspuns îngerii, „știm că sufletul acesta este foarte 
păcătos, dar știm și că mult a plâns pentru păcatele sale, și le-a 
spovedit înaintea morții. De aceea, Domnul cel milostiv și milosârd 
i-a iertat toate păcatele.” „Dar dacă și sufletul acesta a primit iertare 
de la Dumnezeu,” strigau dracii, „atunci îi veți lua cu voi pe toți 
păcătoșii! Noi atunci pentru ce ne ostenim?” „Luaţi aminte,” au 
răspuns îngerii, „că toți păcătoșii care își spovedesc păcatele cu 
inimă zdrobită primesc iertare de la Dumnezeu. lar cine moare fără 
să se pocăiască, acela se va osândi de către Dumnezeu la veșnicele 
munci, împreună cu voi! 

Despre puterea și roadele adevăratei spovedanii, vestitul scriitor 
duhovnicesc Rus Episcopul Ignatie Briancianinov istorisește o 
întâmplare din vremea lui: „În împrejurimile Vologdei, în Rusia, se 
afla un sat mare pe nume Kubenskoie, care are câteva parohii. Unul 
dintre preoții parohiei s'a îmbolnăvit și, apropiindu-i-se sfârșitul, 
şi-a văzut patul înconjurat de diavoli ce se pregăteau să-i răpească 


sufletul și să-l ducă în iad. Atunci s'au arătat trei îngeri. Unul dintre 

ei a stat lângă pat și a început să se certe pentru sufletul preotului 
cu cel mai înfricoșat dintre diavoli, ce ținea deschisă o carte în care 
erau trecute toate păcatele preotului. 

Între timp, a sosit și celălalt preot din parohie spre a-l spovedi și 
împărtăși pe confratele său. Și a început spovedania. Cel bolnav, 
îndreptându-și înspăimântat ochii către carte, și-a mărturisit cu 
zdrobire de sine păcatele, ca și cum le-ar fi azvârlit de la sine. Și ce 
văzu? Vedea limpede cum, de îndată ce spovedea un păcat, acesta 
dispărea din carte - cele scrise se ștergeau și acolo rămânea loc gol. În 
felul acesta, prin spovedania sa, și-a șters toate păcatele din răvașul 
diavolului și, în curând, sa tămăduit. Restul zilelor și le-a petrecut în 
pocăință adâncă, istorisindu-le apropiaților vedenia sa, spre zidirea 
lor duhovnicească - dând mărturie și minunata sa însănătoșire.” 
Unii, citind aceste pilde, vor clătina neîncrezător din cap și vor spune: 
„Minunate sânt toate acestea, dar sânt scrise numai în carte. De ce 
nu simt măcar o dată în viață puterea curățitoare a spovedaniei? 
Nu o dată m-am spovedit, dar văd că sânt tot același. Mă fac chiar 
mai rău. De ce nu am astfel de daruri, astfel de trăiri ale harului 
care să mă încredinţeze de folosul tainei pocăinței?” La această 
întrebare aflăm cel mai bun răspuns în următoarea istorisire de la 
Sfinții Părinţi: „Doi monahi s'au dus amândoi împreună la marele 
Avvă Zinon. Și luându-i acesta pe fiecare în parte, și-au mărturisit 
gândurile lor, și unul spunându-le, a căzut înaintea bătrânului, 
rugându-l cu multe lacrimi ca să se roage lui Dumnezeu pentru 
dânsul. Și bătrânul a zis lui: «Mergi, nu te slăbi, și nu grăi de rău pre 
cineva, și nu te lenevi de rugăciunea ta.» Și ducându-se fratele, sa 
vindecat. lar celălalt, spunând gândul său către bătrân, a adăugat 
moale și cu nebăgare de seamă: «Roagă-te pentru mine!» Dar n'a 
cerut cu deadinsul. lar după o vreme sa întâmplat de sau întâlnit 


unul cu altul. Și a zis unul dintr'înșii: «Când am mers către bătrânul, 

ai spus lui gândul care ziceai că voiești să spui lui?» lar acela i-a zis: 
«Da, i-am spus.» A întrebat acela: «Oare te'ai folosit dupre ce i-ai 
spus?» Răspuns-a fratele: «Da, mam folosit, că pentru rugăciunile 
bătrânului m'a vindecat Dumnezeu.» ar celălalt a zis: «Eu, măcar de 
i-am mărturisit gândurile mele, nu am simțit vreo ușurare.» Zis-a 
lui cel ce sa folosit: «Și cum te-ai rugat bătrânului?» Răspuns-a 
acela: «l-am zis lui: Roagă-te pentru mine, că am acest gând.» lar el 
a zis: «Eu mărturisindu-mă lui, am udat picioarele lui cu lacrămile 
mele, rugându-l ca să se roage lui Dumnezeu pentru mine. Și prin 
rugăciunea lui m'a vindecat Dumnezeu.» 

Nu dobândesc folos din spovedanie cei ce se mărturisesc fără simțire, 
rece, de formă. Spovedania de suprafață, rece și fără vlagă nu este 
mântuitoare. Este nevoie de zdrobirea inimii, de plâns, de fierbinte 
părere de rău pentru că am făcut prieteșug cu diavolii și ne-am certat 
cu Dumnezeu. 

Atunci când Prorocul David a păcătuit greu înaintea lui Dumnezeu, 
a căutat o jertfă vrednică pentru răscumpărare, după ce a săvârșit 
marele său păcat. Și nu a aflat altă jertfă mai bună decât smerenia, 
„inima zdrobită și smerită.” / Ps. 50:19/ Dacă și noi ne vom smeri, ne 
vom zdrobi inima și ne vom spovedi neprefăcut, va fi cu neputinţă 
să nu simțim minunatele urmări ale pocăinței, dintre care cea mai 
vădită este dulcea pace a cugetului și dragostea fierbinte, înnoită, 


către Dumnezeu, ce încălzește inima de fericire. 
ÎNTREBĂRI DE ÎNCHEIERE 


Unii întreabă: la care preot se pot spovedi? 
Răspunsul este: la orice preot care este ortodox și a primit harul de 
a săvârși Sfintele Taine prin hirotonire legiuită. Poate fi ori tânăr, ori 


bătrân. Fireşte, e mai bine să căutăm un duhovnic încercat, un slujitor 

în vârstă, care fie datorită anilor săi, fie datorită cercării sale, fie 
datorită autorității personale ar putea avea o înrâurire binefăcătoare 
asupra celui ce se spovedește. Dar dacă nu putem afla un astfel de 
preot, nu trebuie ca doar din această pricină să ne lipsim de bunurile 
duhovnicești pe care le aduce spovedania. Harul lucrează și prin cel 
tânăr în aceeași măsură ca și prin cel bătrân. 

Alţii întreabă: când trebuie să ne spovedim? 

La această întrebare, unii răspund grăbit: în timpul Postului Mare, 
atunci este vreme pentru spovedanie. Dar este drept acest răspuns? 
Dacă cineva se îmbolnăvește grav și se sfătuiește cu tine când să 
cheme doctorul, îi vei spune: „Așteaptă Postul Mare?” Nu, vei 
chema doctorul de îndată. Dacă astfel te îngrijești de trup, cu atât 
mai mult trebuie să te îngrijești de suflet. 

Cel mai bine este să nu amâni sub nici un chip spovedania. Dacă a 
pătruns astăzi vreo rază a lui Dumnezeu în cămara sufletului tău 
şi ţi-a arătat, prin ivirea ei, cât de mult praf plutește acolo și cât de 
multă murdărie zace prin unghere, nu amâna spovedania prin care îţi 
poți curăța casa duhovnicească. Dacă vreun cuvânt al lui Dumnezeu 
ţi-a mișcat astăzi inima și te-a făcut să te scârbești de necurăția ta, 
neîntârziat te spală în baia pocăinței. Dacă Dumnezeu a bătut astăzi la 
ușa cugetului tău, grăbește-te să mergi la duhovnicul tău și să te împaci 
cu Dumnezeu. Nu lăsa pe mâine! Cine știe ce planuri neașteptate se 
vor abate asupra ta mâine? și vei mai avea, oare, aceeași dispoziție 
de pocăință și mâine? Dumnezeu ţi-a făgăduit că te va ierta dacă te 
pocăiești astăzi, dar nu a făgăduit nicicând că vei trăi până mâine. 
Dimpotrivă, EI îţi spune că nu știi nici ziua, nici ceasul morții tale. De 
aceea, spovedește-te de îndată ce ai simțit nevoia să o faci. Sânt oameni 
care spun: „Mă voi pocăi la bătrâneţe.” Dar își dau ei oare seama pe 
ce nădejde se reazemă? Câţi sânt cei ce trăiesc până la bătrânețe? 


Marea parte a oamenilor părăsesc destul de tineri viața aceasta. Mulți 

sânt și cei ce, în chip neașteptat, sânt chemaţi în lumea de dincolo. 
Psalmistul, văzând soarta oamenilor de la înălțimile cerești, ne spune 
că toți oamenii în țărână se pogoară și viața a-și păzi nu pot. Dacă 
nu ne putem păstra viața, oricât de pătimaș ne-am încleșta de 
ea, trebuie să ne îngrijim, cât este încă vreme, să ne împăcăm cu 
Dumnezeu, prin spovedanie - căci „înfricoșat lucru este a cădea în 
mâinile Dumnezeului celui viu!” /Evr. 10:31/ 

Nu încuviința, frate, cuvintele prietenilor care îţi grăiesc liniștitor: 
„Lasă spovedania pentru când te vei îmbolnăvi. Atunci va veni 
preotul să te spovedească și să te împărtășească.” Tu răspunde-le: 
„De multe ori preotul este chemat la cel bolnav când limba îi este 
amorțită și cugetul i s'a întunecat. Atunci este prea târziu. Cel bolnav, 
chiar dacă vrea atunci să se spovedească, nu mai poate. Dacă mi se 
întâmplă și mie la fel? Dacă îmi paralizează și mie gura? Dacă, la bă- 
trâneţe, scleroza creierului sau altă boală îmi va răpi memoria? Nu 
voi mai putea să-mi amintesc și să-mi mărturisesc păcatele! Atunci 
nici unul dintre prietenii mei nu mă va putea ajuta. De aceea mă voi 
spovedi acum, cât am putere și îmi amintesc totul!” 

O astfel de hotărâre este mântuitoare. Așadar, nu amâna spovedania! 
Firește, sânt și prilejuri anume de pocăință și spovedanie, rânduite 
de Sfânta Biserică. Acestea sânt cele patru posturi de peste an, în 
timpul cărora Creștinul este dator să postească și să se pregătească 
pentru a primi Sfânta Împărtășanie.! Dacă este potrivit să pășim la 
Sfânta Taină a Pocăinţei de fiecare dată când este nevoie, cu atât mai 
mult aceasta este de trebuinţă înaintea primirii Sfintei Împărtășanii. 
Ce este Sfânta Împărtășanie? Primirea a Însuși Domnului și 
Mântuitorului nostru în lăuntrul nostru. Atunci când așteptăm 


15 Biserica a rânduit Spovedania și Împărtășania în cele patru mari posturi ca un 
minim necesar, nu ca o normă. Creștinul trebuie să caute cât mai des a se spovedi și 
(dacă duhovnicul îi dă dezlegare) a se împărtăși. (n.ed.) 

un oaspete de seamă, curățim odăile şi le aerisim, le punem în 
rânduială - și apoi, cu bucurie, chemăm oaspetele. Cu atât mai mult 
trebuie să ne îngrijim a ne găti sufletele atunci când ne pregătim să-l 
întâmpinăm pe Oaspetele cel mai de seamă din ceruri, lisus Hristos! 
Cel ce se spovedește înainte de a primi Sfânta Împărtășanie îl poftește 
pe Domnul într'un ungher liniștit, plăcut și plin de bucurie al inimii 
sale. Însă cel ce nu se spovedește înainte de Împărtășanie îl poftește 
pe Oaspetele ceresc în cămara necurățită și murdară a sufletului 
său, făcându-l să se mâhnească. Din pricina acestei nepăsări față de 
Înaltul Oaspete, omul îl îndepărtează pe acesta de la sine. Și atunci 
vin și se sălășluiesc în mijlocul păianjenilor și gunoiului diavolii. 
Sfânta Împărtășanie este o sabie cu două tăișuri. Ea sfințește și arde, 
îndreptățește și osândește, dăruiește viață și ucide. Numai cei ce se 
spovedesc înainte de ea se folosesc. Cei ce o primesc fără purtare 
de grijă își pricinuiesc mare vătămare. Ei mănâncă și beau judecata 
lor. Unii dintre ei, după cuvintele Sfântului Apostol Pavel, cad în 
felurite slăbiciuni și boli, iar alții mor pe neașteptate, ducându-se 
spre osânda veșnică. Și toate acestea, fiindcă nu s'au cercetat pe sine 
mai înainte, adică nu s'au spovedit. /1 Cor. 11:27-31/ 

Sfânta Împărtășanie este de vină pentru toate acestea? 

Nu ea este vinovată, ci nesocotința și ușurătatea noastră de cuget. 
Daţi unui stomac bolnav cea mai bună mâncare - și se va strica și mai 
mult. În acest caz, nu mâncărurile sânt de vină, ci cel ce le mănâncă 
mai înainte de a se tămădui. 

Dacă cineva are o rană și o unge cu balsam înainte să o curețe și 
dezinfecteze, o va irita și mai mult. Asemenea este și cel ce nu se 
spovedește înainte de Împărtășanie, cu atât mai mult își agonisește 
judecată. Spovedania spală rana făcută de păcat în suflet, iar Sfânta 
Împărtășanie pune balsam pe rană. 


Creștinul cel înțelept, ascultând îndemnul Sfintei Biserici: „Cu 

frica lui Dumnezeu, cu credință și cu dragoste să vă apropiați!” 
nu îndrăznește să-și vădească cu îndrăzneală credința în Sfânta 
Împărtășanie și dragostea sa față de Hristos înainte de a se umple cu 
frica lui Dumnezeu cea mântuitoare și înainte de a o lucra în Sfânta 
Taină a Pocăinţei. 

Ţelul din urmă al spovedaniei este să curățească sufletul cu 
temeinicie, să-l împodobească și să-l pună în rânduială ca pe 
o mireasă, încât să-l poată întâmpina cu vrednicie pe Mirele cel 
Ceresc, pentru care a fost plăsmuit. Sufletul care se spovedește des 
se aseamănă unei case necontenit dereticate. Înaintea unei case atât 
de curate stă neîncetat, ca un străjer neadormit, cugetul, pentru a 
nu lăsa nimic nelalocul lui să se strecoare înlăuntru. Și dacă duhul 
cel necurat, odată ieşit de acolo, pizmuiește curăția virtuoasă a 
unui astfel de suflet înnoit și dorește să intre iarăși în el, văzându-l 
gol, măturat și pus în rânduială, / Mat. 12:44/ cugetul nu îl lasă să 
intre! El îndepărtează tot ce este străin, josnic, păcătos, murdar - și 
atunci vine Însuși lisus Hristos, și bate la ușă! „lată, stau la ușă și 
bat; de va auzi cineva glasul meu și va deschide ușa, voiu intra la 
el.” /Apoc. 3:20/ „De mă iubeşte cineva, cuvântul meu va păzi, și 
Tatăl meu va iubi pre el, și la el vom veni, și lăcaș la dânsul ne vom 
face.” /Io. 14:23/ 

Cugetul treaz al celui ce se spovedește neîncetat aude bătaia la ușă a 
lui Hristos, deschide ușa și spune: „«Vino, Doamne lisuse!» / Apoc. 
22:20/ După tine tânjește sufletul meu! Pe tine te așteaptă de atâta 
vreme! Vino și te sălășluiește în mine...” și Oaspetele Ceresc intră 
întrun astfel de suflet, și rămâne acolo să petreacă în veci! 

„Fericiți cărora s'au iertat fărădelegile şi cărora s'au acoperit 
păcatele...” /Ps. 31:1/ Zidul dintre ei și Dumnezeu s'a năruit, și 
acum se află într'o deplină, fericită și veșnică unire cu Domnul lor! 


Amin! 

CAPITOLUL 
IV DESPRE VRAJBĂ 
ȘI ÎMPĂCARE 


Că de veți lăsa oamenilor greșalele lor, 
lăsa-va și vouă Tatăl vostru cel ceresc; 
iar de nu veți lăsa oamenilor greșalele lor, 
nici Tatăl vostru nu va lăsa vouă 


greșalele voastre."/Mt. 6:14-15/ 


CUVÂNT DE ÎNCEPUT 


Un mare rău în viață este vrăjmășia dintre oameni. Aceasta nimicește 
relaţiile frățeşti dintre oameni și preschimbă prietenii în vrăjmași. 
Întrebaţi pe cineva: „De ce acești vecini nu-și vorbesc?” Veţi auzi: 


pr 


„S'au certat!” Veţi întreba: „De ce rudele acestea nu se vizitează?” 
Va urma același răspuns: „S'au certat!” Cunoașteţi două familii bu- 
ne. Și una și cealaltă, fiecare persoană din familie, în parte, este un 
om foarte bun. Dar nici măcar nu vor să se vadă sau să audă unii 
de ceilalți. Fiara vrajbei a intrat între ei și nu îi lasă să se împace și 
să viețuiască în pace. Cearta sub înrâurirea satanei este cea dintâi 
pricină a vrajbelor. Oare câți oameni nu rătăcesc astăzi prin tribunale, 
pierd timp, nervi și bani ca să se răzbune unul pe celălalt? Întrebaţi-i 
de ce se judecă? și veți auzi: S'au jignit, și-au aruncat unul altuia cu- 
vinte grele și nu vor să se mai ierte. 

Și toate aceste lucruri se întâmplă între Creștini ortodocși, între 
frați de credință, pe care însuși lisus Hristos, prin dumnezeiasca Sa 
învățătură, i-a unit și pentru care s'a spânzurat pe Cruce, pentru a ne 
răscumpăra și a ne mântui! Aceste lucruri se întâmplă între ucenicii 
lui Hristos, care au primit de la Învățătorul Ceresc, ca pe o moștenire 
de preț, testamentul: „Poruncă nouă dau vouă, ca să vă iubiți unul 
pre altul. Precum eu am iubit pe voi, ca și voi să iubiți unul pre altul. 
Întru aceasta vor cunoaște toți că ai mei ucenici sânteți, de veți avea 
dragoste întru voi.” /In. 13:34-35/ 

Unde este astăzi dragostea aceasta între noi? 

Noi avem un vrăjmaș neîmpăcat - diavolul. Nu ne este el îndeajuns, 
încât ne mai facem vrăjmași și din frații de credință și sânge? 
Când ne câștigă spre vrajbă, diavolul ne face parcă mai răi chiar 
decât el. Niciodată un diavol nu va vrăjmăși alt diavol. lar aici - 
sub apăsarea urii diavolești - om cu om se vrăjmășesc, Creștin cu 
Creștin, frate cu frate. 

Tâlharii, de îndată ce s'au aliat, ajung tovarăși. Ţelurile și interesele 
lor comune îi leagă. Împart aceeași masă, de aceea se respectă unii 
pe alții ca frații. lar noi, Creștinii, chipurile, urmărim cel mai înalt țel 
comun - mântuirea sufletelor noastre - și părelnic ne așezăm la una 
și aceeași masă duhovnicească - ne împărtășim din același potir cu 
Trupul Și Sângele Domnului, chipurile sântem frați întru Hristos, 
când de fapt ne mâncăm unii pe alţii precum fiarele sălbatice, și 
sântem mult mai răi decât tâlharii. Lucrurile stau astfel deoarece 
ne-am întovărășit cu diavolul. Când diavolul ni se face prieten, 
începem să ne certăm cu oamenii. Dacă vrem însă să ne împăcăm cu 
vrăjmașii noștri, trebuie să ne certăm cu diavolul. 

În viață, așa complicată cum este ea, nu putem, bineînţeles, să avem 
pace deplină și trainică. Din pricina păcătoșeniei noastre, este firesc 
să se ivească neînţelegeri și certuri între oameni. Dar aceasta nu 
înseamnă ca o dată ce ne-am certat cu cineva să rămânem dușmani 
pentru totdeauna. Am greșit! Ne-am certat! Acum să ne împăcăm!... 
Din păcate, puțini oameni se mai împacă după ce s'au certat, puţini 
trăiesc mai departe ca frații. Și mai puţini sânt aceia care îi iartă, în 
inima lor, pe dușmanii lor neîmpăcați și îi rabdă. Cel mai adesea, 
vrăjmășia rămâne între oameni, ca să crească și să se întăreească spre 
veșnica lor pierzanie. De aici putem vedea că între oameni sânt cu 
putinţă trei feluri de relații: 1. vrăjmășia, 2. împăcarea și 3. răbdarea 


și iertarea vrăjmașului, în situația în care el este neîmpăcat. 

VRAJBA 


Să privim mai întâi de toate starea de vrajbă reciprocă. 

Pentru ce se ceartă de obicei oamenii? Pentru că au fost răniți cu o 
vorbă de ocară; se ceartă pentru bârfe și pâre, se ceartă pentru poziții 
şi funcții, pentru bani și averi, pentru întâietate și onoruri. Oricare este 
pricina certei, ura care se naște în urma acesteia începe să otrăvească 
necruţător sufletul. Sărmanul om, o dată cuprins de ură, își pierde 
dulcea pace sufletească și începe să se chinuiască de ură și mânie 
neputincioasă. Devine neliniștit, nervos și mocnește tot de simțăminte 
drăcești. Fericirea a fugit din inima lui. El caută să se răzbune și crede 
că doar atunci când își va vedea potrivnicul zdrobit se va putea liniști. 
Dar aici diavolul îl minte în chip nerușinat: îl îndeamnă spre noi și 
noi nelegiuiri, nu spre a-i da pace, ci pentru a-l face și mai nefericit. 
Paharul mâniei arată pe dinafară plin cu licoare: care făgăduiește 
desfătarea. Dar de o bem, amețitoarea băutură ne năucește vreme 
de o clipă, până ce-am săvârșit răzbunarea nebunească, pentru a ne 
împinge, mai apoi, la deznădejde pierzătoare și vlăguire morală. 
Astfel, o dată înșelat de diavol, omul ajunge parcă neputincios în a-și 
învinge mânia și caută din nou să se îmbete din năuceala sa, găsind 
o desfătare satanică în chinul diavolesc pe care aceasta îl aduce. 
Dacă furia nu este dezrădăcinată la timp, atunci când este doar o 
mlădiţă cu rădăcini slab înfipte în pământ, nu poate fi lesne biruită 


mai târziu, când crește un copac mare cu rădăcini puternice. Atunci 

ea se preface în ură satanică de netămăduit. De aceea ne sfătuiește 
Cuvântul lui Dumnezeu: „Mâniaţi-vă, şi nu păcătuiți; soarele să nu 
apuie preste întărâtarea voastră. Nici daţi loc diavolului.” /Efes. 
4:26-27/ Altminteri, de scapi din vedere focul, nu-l mai poți stinge. 
Sfântul Tihon din Zadonsk spune, cu mare înțelepciune: „Așa cum 
focul, de nu este stins de îndată, va cuprinde multe case, tot astfel 
și mânia, dacă nu este tăiată de îndată, va pricinui mult rău și se va 
face pricină a multe necazuri.” 

Sub apăsarea mâniei sale, celceurășteîși poateucidevrăjmașul, îlpoate 
schilodi, poate să-i răpească averea, sănătatea, să aducă stricăciuni 
vitelor acestuia, să le pricinuiască rău copiilor și apropiaților lui, să-l 
clevetească și să-l acopere de rușine ș.a., dacă nu se abate la timp din 
calea spre pierzanie pe care a apucat. Și în toate aceste fapte drăcești 
el caută liniștire pentru sine, dar, de fapt, află numai noi chinuri și 
neliniști. Acolo unde este ură, nu este pace. Câţi vecini de la nimic 
încep să se certe; împinși odată de diavol să se urască, nu mai pot 
după aceea să se ierte. Astfel certurile le otrăvesc întreaga viață. 
Precum scânteia poate aprinde păduri întregi, tot astfel și cearta cea 
mai neînsemnată poate fi pricină pentru nenorociri de neîndreptat. 
Nu rare sânt împrejurările în care două familii vecine încep să se certe 
pentru o palmă de pământ, de la câmp sau pentru un ou ouat de 
găină în curtea vecină. Ei continuă certurile, la pricinile de la început 
adăugând și altele, mai mari, toarnă gaz pe foc și, în loc să-l stingă 
cât este slab, îl ațâță și mai tare, se aruncă în certuri încrâncenate, 
ocări nemiloase, se urăsc cu o ură satanică şi încep să lovească cum 
pot - fie vătămându-și unul altuia averea sau dobitoacele, fie rătăcind 
prin tribunale. Adesea, astfel de oameni sfârșesc în ruină financiară. 
Dar cea mai groaznică, în astfel de cazuri, este pierzania morală pe 
care cei ce se dușmănesc o abat asupra sufletelor lor. De merg atât de 


departe, împăcarea între ei ajunge aproape de neînchipuit. 

Și cât de frumos ar fi dacă cearta ar fi ocolită la vreme! Câte păcate 
nu ar fi ocolite! Câţi nervi nu ar fi cruțaţi! Eu știu, dragi cititori, 
cum S'ar fi sfârşit cândva o ceartă cumplită dintre două vecine, 
dacă chibzuința nu ar fi biruit într'una dintre ele. Pricina a fost, ca 
întotdeauna, una măruntă. Una dintre femei avea o cloșcă cu zece 
puișori mici, galbeni, iar cealaltă avea o grădină cu flori pe care 
mult o păzea. Odată, cloșca cu puișorii s'a strecurat în grădina cu 
flori și a început să scurme printre ele. Văzând aceasta, stăpâna 
grădinii înfuriindu-se, a ieșit din casă și a început să gonească 
cu pietre cloșca cu puișorii, care s'au împrăștiat. Cloșca nu a 
putut să treacă pe sub gard cu aceeași ușurință ca și puișorii, ce 
erau mici, ci numai zbura încoace și-ncolo, căutându-și speriată 
odraslele împrăștiate. Aceasta au durat mult. Cloșca, vlăguită de 
puteri, aproape că s'a prăbușit la pământ de istovire. În acest timp, 
stăpâna puilor a ieșit din casă, a înțeles ce se întâmplă și mocnea 
de mânie. Era gata să se certe cu nemiloasa prigonitoare a puilor, 
dar alții au împiedicat-o. Cloșca s'a întors acasă. Puii s'au strâns în 
jurul ei... Totul s'a terminat cu bine... Au trecut mulți ani de atunci. 
Puii au crescut și au umplut, împreună cu cloșca, oalele... Femeia 
cu grădina a murit... Numai pe stăpâna cloştii o mai aud spunând 
încă, amintindu-și de întâmplarea aceea: „Slavă Domnului că mau 
împiedicat atunci să mă cert cu ea! Căci, altfel, până astăzi m'ar fi 
apăsat cearta cu răposata mea vecină. Acum totul a fost dat uitării. 
Totul a pierit. Dar păcatul ar fi rămas. Slavă lui Dumnezeu, slavă 
Domnului că nu ne-am certat!” 

Dragi cititori, oare nu sânt toate certurile noastre, de fapt, 
asemenea acestei întâmplări prostești și mărunte pe care tocmai 
v'am înfățișat-o? Câţi oameni care au trăit înaintea noastră pe 
acest pământ păcătos nu s'au certat din pricina unor lucruri lumești 


şi trecătoare: pentru case și averi, bani și cinstiri, pentru ocări și 

pâre? De ce s'au întâmplat toate acestea? Ce folos au avut că au dat 
dovadă de vitejie și stăruință în certurile lor?... Acei oameni au murit 
demult. Și certurile lor au fost uitate de generații. Numai păcatul 
din aceste certuri a rămas, pentru a-i mustra la înfricoșata judecată 
pe nefericiții răposaţi care au murit fără să se fi pocăit de vrajba 
lor, pentru a-i lipsi de bucuriile veșnice ale Raiului făgăduit celor 
milostivi, celor blânzi, făcătorilor de pace și celor buni. 

Păcatul vrajbei ne otrăvește și viața de aici, și pe cea de dincolo. El 
este atât vrăjmașul trupului, cât și al sufletului nostru. De ce, atunci, 
unii oameni caută mângâiere în certuri și-n răzbunare, după cum 
spun: „Nu voi avea liniște până ce nu mă voi răzbuna?” 

Poate, omule, să se liniștească cugetul tău Şi să-ți dea pace sufletească 
câtă vreme tu te acoperi cu păcate noi și grele ? Poate barca să se facă 
mai ușoară dacă o încarci cu și mai multă greutate? Cauţi liniște și 
pace sufletească? Le vei afla, nu în răzbunare, ci în încetarea vrajbei. 
Cauţi răcorire de arțița patimilor tale? De ce, atunci, stârnești focul 
urii și arunci peste el alte lemne? Cauţi să-ți ostoiești inima înseta- 
tă de liniște? De ce, atunci, o otrăvești cu apa amară a nelegiuirilor? 
Dacă îl iubești pe aproapele tău, se va stinge și focul urii din sufletul 
tău și te va învălui și te va răcori adierea plină de har a liniștii. 
Dacă uiţi greșelile aproapelui tău, și Dumnezeu le va uita pe ale 
tale, ștergându-ţi-le din conștiință. lartă și iertat vei fi! Pune capăt 
vrăjmășiei și soarele bucuriei va străluci în inima ta! Nu vei găsi în ură 
şi răzbunare mulțumirea căutată, așa cum nici cel însetat nu-ți poate 
potoli setea cu apa sărată a mării. Cu cât vrăjmășești și te îndârjești 
mai mult, cu atât te cufunzi mai adânc în iad. Și ce fericire cauţi 
tu în iad? Sărmane rob al urii, ia seama cui slujești prin vrăjmășia 
ta! Diavolul te duce de nas, pentru a te prăvăli în cele mai de jos 
ale pământului. Dumnezeu va osândi la chinuri veșnice pe cei ce, 


asemenea ție, vrăjmășesc neîmpăcat cu semenii lor. Pentru aceasta, 

Mântuitorul te povăţuiește: „Împacă-te cu pârâșul tău degrab, până 
ești pre cale cu dânsul, ca nu cumva pârâșul să te dea judecătorului 
și judecătorul te va da slugii și în temniţă te va arunca.” / Mt. 5:25/ 

Mult înfricoșătoare este starea sufletească a celuia ce îmbătrânește 
în ură și vrăjmășie. El ajunge la înverșunare, care înseamnă moarte 
sufletească. Un astfel de om este neînduplecat și de neîndreptat. 
Fiarele sălbatice cele mai sângeroase mai lesne se lasă îmblânzite 
şi domesticite decât acesta. Dacă un astfel de om stăruiește până 
la capăt în învârtoșarea lui, Dumnezeu își ia de la el harul Și, 
neîndreptat fiind, îl trimite în iad, care loc el singur, omul, și l-a ales. 
A fost neomenos cu ceilalți și astfel s'a făcut nevrednic de blândețea 
lui Dumnezeu. El nu a iertat. De aceea nici lui nu i se poate ierta. 
Sfântul Apostol Iacov spune: „Că judecata e fără milă celuia ce nu a 
făcut milă.” /lac. 2:13/ 


PEDEPSIREA NEÎMPĂCĂRII 


Cum pedepsește Dumnezeu împietrirea, se vede din pilda următoare. 
„La Lavra Pecerska trăia un ieromonah pe nume Tit. El avea dragoste 
mare și se înţelegea foarte bine cu un ierodiacon pe nume Evagrie, 
încât toți se minunau de prietenia lor cea curată. Dar diavolul a 
semănat vrajbă între ei și atât de mult i-a întunecat cu mânia și cu 
ura, încât nici să se vadă, nici să se audă nu voiau. Când unul cădea 
în biserică, celălalt fugea de tămâie, iar dacă nu izbutea să fugă pri- 
mul nu îl cădea. Și au viețuit multă vreme întru acest întuneric al 
păcatului și neîmpăcaţi între ei au îndrăznit chiar a se împărtăși. 
Frații îi rugau să se împace între ei, dar ei nici să audă de aceasta nu 
voiau. 

După rânduiala lui Dumnezeu, sa întâmplat acestui fericit preot Tit 


de sa îmbolnăvit rău, de moarte. Atunci el a început a plânge cu 

amar pentru păcatul său și a trimis la diaconul Evagrie, să-l roage, 
în numele lui, să-l ierte. Diaconul nu numai că nu l-a iertat, dar l-a și 
blestemat cu grele cuvinte. 

Frații, văzând însă pe Tit murind, cu sila l-au adus pe Evagrie ca să 
se împace cu fratele său. Bolnavul, cu mari sforțări sa ridicat, a căzut 
la picioarele diaconului, rugându-l cu lacrămi: „lartă-mă, părinte!” 
Dar Evagrie, fără de omenie, și'a întors fața şi a zis: „Niciodată nu 
voiesc să am iertare cu el, nici în veacul acesta, nici în veacul ce va 
să vie!” Aceste grele cuvinte zicând, sa smuls din mâinile fraților 
și a căzut. Vrând să-l ridice fraţii, l-au găsit mort. lar fericitul Tit 
îndată sa sculat și sa însănătoșit. Cu toții sau spăimântat de cele 
întâmplate și începură a întreba pe Tit ce înseamnă aceasta? Atunci 
el le-a mărturisit cele ce a văzut cu ochii săi duhovnicești: „Când 
boleam, grăia, și nu încetam a mă mânia împotriva fratelui meu, 
am văzut cum îngerii se depărtează de la mine și plâng pierderea 
sufletului meu, iar dracii iarăși se bucurau de mânia mea. Pentru 
aceea am început a vă ruga pe voi ca, mergând la fratele, să cereți 
iertare pentru mine. lar când l-aţi adus la mine și eu m'am închinat 
lui, iar el sa întors de la mine, atunci am văzut un înger nemilostiv, 
ținând o suliță de foc cu care a lovit pe acela care nu ma iertat și 
îndată a căzut mort; iar mie, același înger mi-a dat mîna, ma sculat 
și acum sânt sănătos.” (Vieţile Sfinților, 27 Februarie) 

De câte ori nu se întâmplă în viaţă ca niște Creștini plini de răutate 
și neîmpăcaţi cu semenii lor să plece în chip neașteptat din lumea 
aceasta și să pornească cu mânie în suflet pe calea spre împărăția cea 
veșnică! Ce iertare vor aștepta ei de la Dumnezeu, dacă înșiși nu au 
iertat celor ce i-au jignit?! Înfricoșat lucru este să trăiești neîmpăcat! 
Dar și mai înfricoșat lucru este să mori neîmpăcat! Împietrirea îm- 
potriva celorlalți îndrăcește sufletul și îl face neputincios să poarte 


harul dumnezeiesc. Astfel, împietrirea duce la pierzanie. 

lată încă o pildă grăitoare în această privinţă, tot din viețile sfinților. 
În cele dintâi veacuri ale Creștinismului, când cei ce urmau lui 
Hristos erau prigoniți crunt de către stăpânire, în cetatea cea mare 
a Antiohiei trăiau un prezbiter (preot), pe nume Saprichie și un 
cetățean, mirean, pe nume Nichifor. Aceștia aveau între ei mare 
dragoste, încât oamenii îi socoteau că sânt frați de sânge. Au petrecut 
ei multă vreme într'o dragoste neprefăcută ca aceasta, până ce dia- 
volul, care puternic zavistuia viețuirea lor întru prietenie, a izbutit să 
semene între dânșii neghina vrajbei. Sub insuflarea vrăjmașului s'au 
certat, despărțit și întratiît sau urât încât după aceea, nu voiau nici pe 
cale să se întâlnească. Nu se mai puteau suporta unul pe celălalt. 
După ce au viețuit vreme îndelungată în această vrajbă diavolească, 
Nichifor, venindu-și în sine și cunoscând că răutatea dintre ei vine 
de la diavol, a rugat pe niște prieteni și vecini ca, mergând la preotul 
Saprichie, să-l roage ca să-l ierte. Dar Saprichie nu l-a iertat. Nichifor 
şi-a înnoit încercarea de împăcare. Și a treia oară a trimis oameni să 
ceară iertare, dar în zadar. Saprichie și-a învârtoşat inima și a rămas 
neînduplecat. 

În cele din urmă Nichifor a mers singur la Saprichie, a căzut la 
picioarele lui, și smerit a început a se ruga: „lartă-mă, părinte, 


pr 


iartă-mă pentru Domnul!” Dar Saprichie nici nu sa uitat la dânsul. 
Nichifor s'a dus de la dânsul rușinat și alungat. 

În această vreme a izbucnit, în Antiohia, prigonire mare împotriva 
Creștinilor. l-au prins mai întâi pe Creștinii de seamă, printre 
care se afla și Saprichie, preotul. Și l-au dus la întrebare înaintea 
ighemonului, zicându-i: „Cum îţi este numele tău?” El a răspuns: 
„Saprichie mă numesc” Zis-a ighemonul: „De ce neam ești?” 
Saprichie a răspuns hotărât: „Sânt Creștin.” Zis-a ighemonul: „Eşti 
cleric?” Saprichie a răspuns: „Da, sânt preot.” Zis-a ighemonul, 


auzind acestea: „Împărații noștri, stăpânii acestei țări, au poruncit 

ca toți Creștinii să aducă jertfe zeilor, iar dacă cineva nu va împlini 
porunca împărătească, să știe că unul ca acela, după multe munci, 
va fi osîndit la cea mai grea moarte.” 

Saprichie, stând înaintea ighemonului, neșovăielnic a răspuns: „Noi 
Creștinii, o, ighemonule, avem Împărat pe Hristos, căci El Unul este 
adevăratul Dumnezeu, Ziditorul cerului, al pământului, al mării 
și al tuturor celor ce sânt într'însele; iar toți dumnezeii păgânilor 
sânt draci...” La auzul acestor cuvinte, ighemonul sa mâniat tare 
și a poruncit să înceapă cumplit să-l chinuiască. Cel muncit, toate 
chinurile cu bărbăţie le-a răbdat și grăia ighemonului: „Putere ai 
asupra trupului meu, dar asupra sufletului meu nu ai, fără numai 
Domnul meu, lisus Hristos, Care l-a zidit.” 

Văzându-i neînduplecarea lui Saprichie, judecătorul a dat asupra 
lui osândă de moarte, prin tăierea capului. Fiind dus Saprichie la 
tăiere, a auzit despre aceasta Nichifor, care a alergat și i-a ieșit în 
cale, rugându-l: „Mucenice al lui Hristos, iartă-mă că ţi-am greșit!” 
Saprichie nu i-a răspuns, căci inima lui era cuprinsă de răutate 
diavolească. Smeritul Nichifor, alergând pe altă uliţă, l-a întîmpinat 
și iarăși, căzându-i înainte, îl ruga, zicând: „Mucenice al lui Hristos, 
iartă-mă că ţi-am greșit ca un om, căci, iată, ți se dă din cer cunună 
de la Hristos, pentru că ai mărturisit numele lui cel sfânt, înaintea a 
mulți martori.” Dar Saprichie, orbit de ură rămânea neînduplecat. Ba 
chiar și prigonitorii se mirau de împietrirea lui Saprichie și ziceau 
lui Nichifor: „Om nebun ca tine niciodată nam văzut. lată acesta 
merge la moarte, iar tu cu tot dinadinsul ceri de la el iertare. Oare 
după moarte va putea să te vatăme cu ceva? Ce trebuinţă îţi este să 
te împaci cu el?” Nichifor le-a răspuns: „Voi nu știți ceea ce cer eu de 
la mărturisitorul lui Hristos, ci numai Dumnezeu știe.” 

Sosind Saprichie la locul în care avea să fie tăiat, Nichifor iarăși a 


zis către dânsul: „Ie rog, mucenice al lui Hristos, iartă-mă!” Mult s'a 

rugat Nichifor, dar Saprichie nu sa îndurat. Atunci, Dumnezeu a 
luat harul Său de la Saprichie - și îndată el a căzut de la Hristos. 
Când i-au zis prigonitorii să-și plece genunchii ca să îi taie capul, 
Saprichie dintr'odată tare s'a spăimântat și a început a-i ruga: „Nu 
mă ucideți! Voi face tot ceea ce poruncesc împărații. Mă voi închina 
zeilor și voi aduce jertfă.” Așa a pierdut harul Saprichie din pricina 
urii și odată cu acesta și mântuirea. Nici chinurile îndurate, nici 
stăruințele bunului Nichifor de a nu se lepăda de Hristos, la sfârșitul 
nevoinţei, la nimic nu iau folosit. 

Atunci fericitul Nichifor a mărturisit înaintea călăilor că este Creștin 
Şi că și el asemenea celorlalți credincioși în Hristos nu va aduce jertfă 
zeilor și i-a rugat să-l ucidă pe el în locul lui Saprichie. După ce l-au 
întrebat pe ighemon ce să facă, chinuitorii l-au slobozit pe Saprichie, 
iar pe fericitul Nichifor l-au ucis. Așa s'a lepădat Saprichie de Hristos 
și a murit în ura sa, iar Nichifor s'a învrednicit de mucenicie și sa 
mântuit. (Vieţile Sfinţilor, 9 Februarie) 

Când auzim despre purtarea neîmpăcatului Saprichie, fără să vrem, 
ne amintim de cuvintele minunate ale Sfântului Apostol Pavel: „Şi 
de aș împărți toată averea mea, și dacă trupul meu aș da să-l arză, 
iar dragoste nu am, nimic nu-mi folosește.” [1 Cor. 13:3/ Nici chiar 
mucenicia, fără dragoste, nu mântuiește. Chiar și cele mai mari 
nevoinţe de vei săvârși, dacă ești neîmpăcat cu vrăjmașii tăi, este ca 
Și cum ţi-ai arunca în aer cu o bombă toate celelalte fapte bune ale ta- 


le și te osândești la pierzanie. 
DESPRE CEI CE SE LAUDĂ CU URA LOR 
Cum poate fi atunci înțeles faptul înfricoșător că mulți oameni care 


îi vrăjmășesc pe semenii lor, atunci când se răzbună, nu numai că nu 


se rușinează din pricina acestei robii a diavolului în care se găsesc, ci 

chiar se laudă cu ea?! Acest lucru poate fi tălmăcit într'un singur fel: 
prin orbirea morală lipsită de nădejde a celor înrăiți. „Mare nebunie 
este,” spune de Dumnezeu înțelepțitul Sfânt Tihon din Zadonsk, „să 
se laude omul cu cele de care trebuie să se întristeze!” Aceasta arată 
cât de denaturate sânt legile morale dumnezeiești în cugetul celor 
ce se vrăjmășesc. Să te bucuri de lucrul de care numai diavolii își 
freacă mâinile cu mulțumire, să te lauzi cu lucrul din pricina căruia 
îngerii plâng, să te veselești pentru faptul că ai îngropat dragostea 
frățească, să găsești mângâiere în faptul că ai împlinit dorința satanei, 
oare toate acestea nu arată în tine învoiala satanică a sufletului? O, 
adânc ar trebui să se căiască cei ce au alunecat în groapa vrajbelor și 
sfadelor, nu să se laude cu acestea! Zugrăvind stricarea sufletească 
a celor stăpâniți de vrajbă, Sfântul Tihon din Zadonsk spune, cu 
un glas plin de tristeţe: „Ei au adus vătămare aproapelui lor; legea 
sfântă a lui Dumnezeu o au călcat în picioare; pe Dumnezeu, pe 
Marele și Puternicul Atotţiitor, l-au mâniat; pe ei înșiși în cartea 
satanei s'au trecut și la chinuri veșnice sau osândit: și cu această 
faptă nelegiuită se laudă!... Așa răul întunecă ochiul sufletesc, încât 
sărmanul om nu-și mai vede limpede propria pierzanie și greșește 
îndoit: păcătuiește și se mărește cu păcatul: „Așa, i-am arătat lui! Să 
ştie cine sânt eu!...” Foarte bine, te-a cunoscut cine ești cu adevărat, 
cunoaște și răutatea ta, știe că tu i-ai făcut rău, dar tu te cunoști pe 
tine, unde ești și în ce stare te afli? știi tu că mai mult pe tine te- 
ai vătămat decât pe el? Lui i-ai vătămat trupul, ţie sufletul. De el 
oamenii sânt scârbiți și îl osândesc din pricina clevetirii tale, dar 
pe tine te osândește Însuși Dumnezeu. Pe acela (pe aproapele tău) 
l-ai aruncat în necinste și-n umilință vremelnică, dar pe tine în cea 
veșnică! Ascultă ce cântă despre tine Psalmistul: „Ce te lauzi întru 
răutate, puternice?” și iată ce adaugă mai departe: „Pentru aceasta 


Dumnezeu te va sfărâma până în sfârțit, smulge-te-va și te va muta 

din lăcașul tău și rădăcina ta din pământul celor vii.” /Ps. 51:14/ 
De aceea Sfântul loan Gură de Aur spune: „Când ne mâniem și 
viclenim împotriva celorlalți, atunci împotriva nouă înșine ascuțim 
sabia și ne pricinuim răni și mai mari nouă înșine, decât celorlalți.” 
Mulţi oameni ajung din ură la așa nebunie și orbire, încât preferă 
să se ducă ei înșiși la pierzanie decât să renunțe la răzbunare. „Eu,” 
spune, „voi pieri, dar am să-l distrug!..” Ce spui tu, în mânia ta, 
sărmană făptură orbită? Vrei să te duci singur la pierzanie, numai 
să piară fratele tău pentru care Hristos, Fiul lui Dumnezeu, a murit? 
Vino-ţi în fire, ce duh și al cui lucrează în tine? Nu duhul celui care 
s'a dus pe sine la pierzanie și pe părinții noștri Adam și Eva, și pe 
noi împreună cu ei? El întotdeauna răsuflă răutate, ca să ne piar- 
dă. Hristos vrea să te mântuiască și pe tine, și pe el (fratele tău), 
iar tu vrei să te pierzi și pe tine, și pe el. Dar privește, împotriva 
cui te-ai ridicat şi te înarmezi? El spune: „Cela ce nu este cu mine, 
împrotiva mea este!” /Mt. 12:30/ Prin pierzania ta, tu cauţi pierzania 
aproapelui tău; de aceea nu ești în Hristos, ci împotriva lui Hristos, 
cel ce atât de mult dorește să te mântuiești și tu și aproapele tău, 
încât pentru aceasta și-a vărsat și sângele; iar prin aceasta arăţi că 
gândești întocmai acelui duh viclean care și pe tine, și pe aproapele, 
și pe toți oamenii caută în fel și chip să ducă la pierzanie... Și, în 
focul mâniei tale, tu strigi: „Chiar de voi ajunge la pierzanie, tot îl 
voi distruge!”... Bineînţeles, te poți duce singur la pierzanie, dacă 
asta dorești, dar nu și pe aproapele tău, dacă el trăiește cu harul și 
ajutorul celui Preaînalt. Oare nu-ți dai seama ce înseamnă pierzania 
acesta, pe care o dorești ţie și aproapelui tău? Pune-ţi mâna în foc și 
vei cunoaște în parte ce înseamnă pierzania. Dacă nu poți să înduri 
acest foc mic, cum vei putea răbda focul cel veșnic, care arde, dar nu 
luminează, care este aprins, dar nu încălzește, chinuie, dar nu ucide? 


În acest foc vor fi încinși precum fierul până se face roșu cei plini de 

ură, dacă nu se pocăiesc, și vor fi arși și chinuiți pe dinăuntru, și pe 
dinafară, veșnic. Dar cel orbit de ură nu vede asta și strigă în furia 
lui: „Voi pieri, dar tot n'am să-l las!...” 

O, ură, fiică a diavolului -ură, cum îl orbești tu pe săracul om! Cel plin 
de ură vrea să se piardă pe sine însuși, numai să piară și aproapele 
lui. Nu poate fi nebunie mai mare decât să cauţi prin pierzania 
ta pierzania aproapelui tău. Mulţi dintre cei stăpâniți de ură se 
înfrânează de la pește, lapte, ouă, carne, lucruri pe care Dumnezeu 
nu le-a oprit, ci chiar a îngăduit să fie folosite cu mulțumire și 
rugăciune. Aceiași oameni aflați sub domnia urii vor să-i înghită de 
vii pe oamenii lui Dumnezeu! Mulţi nu mănâncă nimic Miercurea 
și Vinerea, dar nu voiesc să postească de ură nici măcar un minut, 
fapt pentru care Dumnezeu îi amenință cu chinul veșnic. Atât de 
mare și groaznic rău este ura! Atât de cumplit încătușează ea inima 
și orbește mintea! Este tocmai patima care îi este proprie diavolului, 
cel ce se pierde și pe sine și caută și pe ceilalți să-i ducă la aceeași 
pierzanie. 

ÎMPĂCAREA 


Până aici am lămurit îndeajuns cât de pierzătoare este vrajba. Cel ce 
poartă ură în inima sa, hrănește un șarpe otrăvitor la sân. Voi știți, 
iubiți cititori, din proprie experienţă, cât de greu vă este sufletul 
atunci când sânteţi certați cu cineva. Parcă aveți un munte care vă 
apasă pe suflet. Nu puteți să respirați ușor și liber. Vă simțiți parcă 
încătușați, chiar mai rău decât un prizonier, căci acesta are trupul 
încătușat, dar sufletul lui e slobod. Pe când, în voi, duhul este legat în 
lanţurile vrajbei celei drăcești, și chiar și trupul se simte, din această 
pricină, nespus de vlăguit. Cel ce își vrăjmășește semenii este rob 
al diavolului. Și se află undeva robi fericiți? Dacă pasărea prinsă 
în colivie ar fi fericită, atunci și vrednicii de milă robi ai păcatului 
s'ar putea simți fericiți. Nu! Fericirea nu poate înflori printre buru- 
ienile păcatului, cu atât mai puțin printre spinii și mărăcinii urii și 
vrajbei. Atâta vreme cât voi vă vrăjmășiți cu fratele vostru, pacea nu 
vă poate încălzi inima!... 

De aceea, cât de ușor vi se simte sufletul când iertați vrăjmașului 
vostru! Aţi vrea, asemenea unei păsări scăpate din colivie, să vă 
înălțați până la ceruri de bucurie. Atunci când vă împăcați, vă 
bucurați mai mult decât la aflarea unei comori, căci ați aflat ceva mai 
de preţ decât o comoară. Aţi găsit dragostea, ați câștigat pe dușmanul 
vostru și din neprieten l-aţi prefăcut în frate. Poporul simplu spune 


cu mult tâlc: „Vrajba este lucrul dracului.” De aceea învrăjbirea duce 

atâta întuneric în suflet, îl apasă, îl chinuiește de parcă s/ar afla în 
iad. De la cei învrăjbiți fuge harul lui Dumnezeu, care aduce pace 
și bucurie inimilor. Și dacă „vrajba este lucru diavolesc,” atunci 
împăcarea este lucru dumnezeiesc. Pacea este unul dintre cele mai 
de preț daruri dumnezeiești. Odată cu împăcarea, întunericul din 
sufletele până ieri învrăjbite piere și în ele se sălășluiește pacea lui 
Dumnezeu, lumina Și bucuria lui Dumnezeu. Asupra celor împăcați 
se pogoară harul lui Dumnezeu. De aceea ei se simt ca în Rai. 
Ascultaţi două pilde luate din viața din Rusia. 

„Într'un sat slujea un preot, care se certa necontenit cu citețul lui. 
Acest citeț nu terminase seminarul și nu putuse să se facă preot. 
Idealul lui era să ajungă măcar diacon. Din nefericire, nu se putea 
pune temei pe sprijinul preotului, pe care îl ura și cu care se certa 
neîncetat în chipul cel mai grosolan. Cu un anume prilej, în vremea 
slujbei, preotul și citețul sau certat iarăși rău pentru ceva, iar preotul 
a ridicat glasul. Citeţul nu s'a lăsat nici el mai prejos și i-a răspuns 
preotului cu cuvinte de ocară. Preotul s'a aprins și a aruncat cu 
cădelnița în dascăl, iar acesta a aruncat cu câteva cărți grele în 
preot, până ce, în cele din urmă, au ajuns să se bată cu adevărat, 
spre marea amărăciune și sminteală a oamenilor... În tot satul sa 
răspândit vestea despre încăierarea dintre preot și citeț din biserica 
lui Dumnezeu. Știrea a ajuns și la vlădică, în oraș. Acesta era un 
episcop dăruit cu multă înțelepciune. l-a chemat la el pe preot și 
pe citeț, pentru a-i cerceta și pentru a înțelege care este vinovat. 
L-a poftit mai întâi pe preot și l-a întrebat: „Spune-mi cum sau 
întâmplat toate. Mărturisește-mi cu inimă curată doar adevărul!” 
„Eu, sfințite vlădică, slujeam în biserică, începu să se îndreptățească 
speriat preotul, și i-am cerut dascălului să cânte mai rar, când el sa 
năpustit asupra mea, rostindu-mi cuvinte de ocară, și sa pornit să 


mă lovească cu cărțile de la strană, să mă bată chiar și cu pumnii. 

Ca să mă apăr, am apucat cădelnița, dar nu i-am făcut nimic.” 
„Deci el este vinovat?” - a întrebat arhiereul. „Da, sfințite vlădică, 
el este vinovat!” „Așadar el a pornit cearta?” „Da, sfințite vlădică, 
el a început cearta!” „Atunci ești un mucenic,” a urmat arhiereul. 
„Săracul de tine, câtă vreme ai răbdat pe acest citeț rău fără să te 
plângi, până acum! lată, ca să primeşti mulțumire m'am gândit să te 
răsplătesc. Chiar de mâine te voi ridica la vrednicia de protoiereu! 


pr 


Auzi, fiule, chiar de mâine! Pregătește-te Preotul sa îngrijorat din 
pricina întorsăturii pe care au luat-o lucrurile și zise: „Dar sfințite 
vlădică, eu nu sânt vrednic de protoiereu. Și eu am vină în certuri, 
chiar mai mare decât dascălul. Eu am început certurile!” „Așadar, ai 


pr 


conștiință! Slavă Domnului, slavă Domnului!” - sa bucurat arhiereul. 
„Atunci meriți pe deplin să fii protoiereu.“ Preotul, plin de căință, a 
început să plângă. Vlădica a trimis atunci după citeț. 

Acesta a intrat tulburat și privea - preotul plângea, iar arhiereul nu 
stătea încruntat și aspru, ci zâmbea părintește. 

„Iu ce ai de spus? Care dintre voi a început cearta?” a întrebat 


pr 


arhiereul. „Nu eu, ci preotul!” - spuse speriat dascălul, pentru a 
se îndreptăți. „Așa a spus și preotul, că el este vinovat. Așadar, 
eşti nevinovat! Pentru că ai răbdat atâta vreme nevinovat, ca un 
mucenic, ocările preotului, mam hotărât ca mâine să te hirotonesc 
diacon! Ești pregătit?” Dascălul se aștepta să fie pedepsit, și iată că 
i se propunea diaconia la care visase atâta vreme! Dar sufletul lui 
era atât de tulburat! Se simţea atât de nepregătit din pricina vrajbei 
cu preotul. Dintr'odată căzu la picioarele vlădicii, și cu ochii în 
lacrimi spuse: „Sfinţite vlădică, nu sânt vrednic să fiu diacon. Sânt 


pr 


mai vinovat decât preotul!” Arhiereul l-a ridicat de la pământ 
şi, îmbrățișându-l, i-a spus: „locmai astăzi ești vrednic, căci te-ai 
pocăit, precum s'a pocăit și preotul. De aceea, neîntârziat pe el îl voi 


face protoiereu și pe tine diacon. Împăcați-vă!” 

Cu adâncă zdrobire de inimă, cei doi până nu demult potrivnici 
s'au îmbrățișat şi Sau iertat. A doua zi, la Dumnezeiasca Liturghie, 
vlădica i-a răsplătit pe amândoi cu cinuri bisericești și i-a trimis 
cu pace în satul lor. Ei sau întors împăcați și plini de bucurie, spre 
minunarea tuturor sătenilor. Din acea zi au viețuit laolaltă ca adevă- 
rați frați și nu s'au mai certat niciodată.” 

lată o altă pildă, tot din Rusia. 

„Într'o biserică, preotul Și diaconul se urau mult şi se certau 
neîncetat. Să nu vi se pară neobișnuit, frați şi surori, că și fețele 
bisericești se pot certa uneori. Ei apără cetatea duhovnicească, 
Biserica, de aceea diavolul se năpustește asupra lor cel mai mult. 
Multă vreme s'au vrăjmășit în felul acesta preotul cu diaconul, până 
ce au ajuns la o așa ură, încât nici nu se mai puteau privi unul pe 
celălalt. Viaţa lor sa otrăvit. În cele din urmă, preotul nu a mai 
răbdat să trăiască în acest iad și a mers la un pustnic sfânt, pentru 
a se sfătui cu el. I-a istorisit totul - despre cum se certa cu diaconul 
pentru cel mai mic lucru, despre cum ura lui creștea zi de zi, despre 
cum diaconul, deși mai tânăr, nu îl cinstea pe preot, despre cum 
el (preotul) nu putea să-l mai rabde și să-l vadă înaintea ochilor, 
despre cum s'a gândit deja să plece din parohie. „Ce sfat îmi daţi?” 
l-a întrebat în cele din urmă preotul. 

Sfântul pustnic i-a dat rețeta cea mai potrivită, dar și cel mai greu de 
împlinit. „Taci și rabdă! Rabdă la nesfârșit, şi Dumnezeu te va ajuta 


pr 


să-l întorci și să-l câștigi pe dușmanul tău!” Preotul sa hotărât să 
încerce și acest ultim mijloc. 

După ce sa întors acasă, la scurtă vreme sa întâmplat să săvârșească 
o oarecare slujbă împreună cu diaconul. În timpul slujbei, l-a 


IZA 


rugat pe diacon cu blândeţe: „Dă-mi crucea!” „la-ţi-o singur!,” i-a 
răspuns mânios diaconul. „Nu sânt sluga ta!” Preotul, fără să spună 


un cuvânt, sa dus și a luat-o. Diaconul sa mirat că nu au urmat 

sudălmile și ocările obișnuite în această împrejurare... Cu un alt 
prilej, când însă slujeau împreună, diaconul s'a apucat să-l certe pe 
preot pentru ceva, dar acesta a îndurat și răbdat totul cu blândețe. 
Lucrurile au continuat astfel multă vreme... Preotul răbda totul, pâ- 
nă ce, în cele din urmă, diaconul a început să-și vină în fire și să se 
rușineze de purtarea sa. „Cât de rău sânt!” cugeta el. „Sânt diacon și 
îl chinui pe preot. El este mai mare decât mine și nu mă ceartă, ci mă 
rabdă. Am să mă duc la el și am să-mi cer iertare pentru toate!” 

Cât de surprins și mișcat a fost răbdătorul preot, văzând pe diacon că 
vine la el acasă să i se închine până la pământ, rugându-l cu lacrimi 
în ochi să-l ierte. Cei doi s'au îmbrățișat și sau iertat... și pe cât de 
mult se urau mai înainte, pe atât de mult sau iubit după aceea.” lată, 
acestea sânt minunatele roade ale iertării deobște! 


CUNOAȘTERE ȘI PLINIRE 


Toate acestea le știm și, cu toate acestea, nu le împlinim. Cunoașterea 
singură, în sine, nu ne va mântui, dacă nu vom purcede la împlinirea 
voii lui Dumnezeu. Cunoașterea fără împlinire ne va osândi, după 
puterea cuvintelor lui Hristos: „lar robul acela ce a cunoscut voia 
domnului său și nu s'a gătit, nici a făcut dupre voia lui, mult se va 
bate. Și la tot căruia s'au dat mult, mult se va cere de la el; și căruia 
s'au încredinţat mult, mai mult se va cere de la el.” /Lc. 12: 47-48/ 
Am avut în viața mea o întâmplare interesantă, pe care să-mi fie în- 
găduit a o împărtăși cu voi, iubiți cititori. 

Vine odată la mine un prieten al meu și-mi spune: „Sânt foarte 
mâhnit. Sufletul îmi este rănit de moarte de jignirile pe care mi le-au 
adus apropiații mei. Nu le pot ierta asta! Îmi voi cere dreptul. Îi voi 
da în judecată...” După ce l-am ascultat, am încercat să-l liniștesc 


și să-i schimb starea sufletească, i-am amintit cât de mult au fost 

ocărâți și defăimați bineplăcuţii sfinți ai lui Dumnezeu și cum ei, 
deși pătimeau pe nedrept, toate cu bărbăţie le-au răbdat; că trebuie 
și noi să răbdăm, cu atât mai mult cu cât sufletele noastre sânt pline 
de păcate; că, dacă iertăm, și pe noi ne va ierta Dumnezeu - și altele 
asemenea. l-am spus că din răbdarea jignirilor nedrepte avem mare 
folos, şi ca o întărire a acestui fapt i-am citit din „Carte de îndrumare 
în viața duhovnicească” [Everghetinos] următoarea pildă ziditoare: 
Un bătrân locuia la chiliile pustnicești, afară de Alexandria, și 
era bătrânul foarte iute, puţin la suflet și nerăbdător. Deci, auzind 
despre dânsul un călugăr mai tânăr, a făcut legământ cu Dumnezeu, 
zicând: „Doamne, pentru toate păcatele pe care le-am făcut în lume, 
voi merge și voi petrece cu bătrânul, și-i voi sluji și-l voi odihni.” 
Deci, îl ocăra bătrânul ca pe un câine în toate zilele. Dumnezeu, 
văzând smerenia și răbdarea fratelui după șase ani de supunere că- 
tre bătrânul, i-a arătat în somn un înger care ținea o hârtie mare, 
jumătate ștearsă și jumătate scrisă. Și îi arăta fratelui hârtia, zicând: 
„lată, jumătate din datoriile tale le-a curățit Stăpânul Dumnezeu, 
silește-te și pentru celelalte!” 

Și era alt bătrân, duhovnicesc după viețuire, locuind aproape de el, 
care știa cele despre fratele și auzea totdeauna cum îl ocăra bătrânul 
şi-l necăjea cu nedreptate și cum acesta îi punea lui metanie, iar 
bătrânul nu făcea pace cu el. Întâlnindu-l pe fratele, acest duhovnic 
bătrân l-a întrebat: „Ce este, fiule, cum a trecut ziua de astăzi? Oare am 
dobândit ceva, oare am şters de pe hârtie ceva?” Fratele, cunoscând 
că bătrânul este om al Duhului, n'a ascuns tainele sale, ci i-a răspuns: 
„Da, părinte, astăzi ne-am ostenit puțin.” Și dacă cândva trecea vreo 
zi în care nu ar fi fost ocărît, sau n'ar fi fost scuipat, sau nar fi fost 
izgonit de bătrân, se ducea seara la bătrânul cel de aproape şi zicea, 
plângând: „Vai mie, părinte, că rea mi sa făcut mie ziua de astăzi; 


căci nu am dobândit nimic, ci în odihnă am petrecut-o.” După alți 

șase ani, a adormit fratele, şi mărturisea bătrânul cel duhovnicesc 
că l-a văzut pe el stând împreună cu mucenicii și rugându-se lui 
Dumnezeu pentru bătrânul lui, cu multă îndrăzneală, și zicând: 
„Doamne, precum m'ai miluit pe mine prin acela, miluiește-l şi pe 
el pentru îndurările tale cele multe și pentru mine, robul tău!” și 
după patruzeci de zile l-a luat la sine și pe bătrânul în locul cel de 
odihnă... 

Când am terminat de citit prietenului meu această povestire, am 
așteptat să văd cum va reacționa. A fost mișcat până la lacrimi și a 
zis: „Într'adevăr, cât de mari au fost Sfinţii Părinți! Câtă răbdare au 
avut!” lar eu i-am spus: „lată, dragul meu, calea spre mântuire și 
pentru tine: iartă celor ce te-au defăimat, și Dumnezeu te va ierta 
şi pe tine!” Atunci el dintr'odată, ca ars, şi-a amintit și a strigat: „să 
iert? Nu pot! Mau necinstit în chip îngrozitor! Îmi voi cere dreptul! 
Îi voi da în judecată!...” Cu aceste cuvinte pe buze, a plecat... 

Nu facem, oare, noi toți, iubiți cititori, precum acest prieten? Câtă 
vreme citim în cămăruța noastră caldă și tihnită despre nevoințele 
marilor oameni bineplăcuţi lui Dumnezeu, sântem mișcați până la 
lacrimi. Văzând răbdarea lor, plângem cu umilință. Când auzim 
predici frumoase despre ei, ni se înmoaie sufletele. Însă de îndată ce 
am ieșit afară în viață și ne întâlnim cu vreun dușman sau cu cineva 
cu care ne-am certat aseară, îi întoarcem spatele și nu-l putem ierta. 
Ce folos avem din toată cunoștința noastră despre cum trebuie să ne 
purtăm și despre cum s'au purtat sfinții în astfel de cazuri, dacă nu 


facem ca ei?! 
CEL CE IARTĂ VA FI IERTAT 


Încetarea vrajbei și iertarea jignirilor ne-a fost lăsată ca poruncă, nu 


pentru că Dumnezeu ar avea nevoie de ea, ci pentru că nouă ne 

este de folos. Cel ce iartă greșelile aproapelui său, singur va primi 
iertare de la Dumnezeu, după făgăduinţa Mântuitorului. Și cât de 
multe păcate avem înaintea lui Dumnezeu! Când ne gândim că la 
judecata de apoi vom da socoteală pentru toate, ce frică mare ne 
cuprinde! Spre marea noastră rușinare, la înfricoșata judecată a lui 
Dumnezeu ni se vor descoperi toate faptele cele întunecate înaintea 
întregului univers. Și nu vom putea să ne răscumpărăm prin nimic. 
Dar, iată, acum Mântuitorul ne arată un mijloc ușor de a șterge toate 
păcatele noastre. „Lertaţi, și vi se va ierta vouă.” /Le. 6:37/ lartă 
din inimă măruntele greșeli ale fratelui tău față de tine și vei primi 
iertare pentru nenumăratele tale păcate față de Dumnezeu! Este 
oare ceva mai frumos și mai ușor decât aceasta? Dacă din dragoste 
de Dumnezeu și de sfintele sale porunci nu iertăm, atunci s'o facem 
măcar pentru propriul nostru folos. Dar, vai! adeseori nici înaltele 
imbolduri ale virtuţii fără gând de agoniseală, nici măcar chemările 
stăruitoare ale intereselor noastre nu sânt în stare să ne îndemne la 
iertarea deplină. Ura ne-a orbit într'atât, încât ne-a preschimbat în 
cei mai mari vrăjmași ai noștri. În vrăjmășia noastră mergem în chip 
deschis împotriva lui Dumnezeu, îndreptăm tăișul urii împotriva 
propriei noastre inimi, ne otrăvim sănătatea și ne căutăm singuri 
veșnica pierzanie a sufletului. Este, oare, ceva mai nebunesc decât 
aceasta?... 

Și cât de frumos este să ierți! Sufletul devine atât de ușor și liniștit! 
După cea iertat, omul cearcă o așa umilinţă, încât e gata să îmbrățișeze 
lumea întreagă, să-i iubească pe toți oamenii și să ierte toate. Și 
măcar nici nu este atât de greu să ierți. Pentru aceasta se cere doar 
puțină bărbăţie a sufletului și milostivire a inimii. Iaie-ţi mândria și 
vei ierta cu ușurință aproapelui tău! Nimicește-ţi ura, acest vrăjmaș 
al sufletului tău, și îţi vei face din potrivnic prieten. De vei birui 


astfel vrăjmașul din tine, îl vei dezarma pe vrăjmașul cel din afară. 

Nu ți se cere să-i dai nimic celui cu care te-ai certat, numai să-l ierți 
din inimă. Și, pentru o astfel de iertare, Dumnezeu nu numai că-i va 
ierta mulțimea păcatelor, ci îți va dărui pe deasupra și comoara cea 
neprețuită - Împărăţia Cerurilor, veșnica bucurie în Rai! 

Fericit cel ce grabnic izgonește ura din inima sa! El nu-și otrăvește aici 
nervii și sus, în ceruri, va fi veșnic printre îngeri. Știind acestea, fie ca 
și noi, iubiții mei, să fim pregătiți ca întotdeauna să ne împăcăm cu 
dușmanii noștri. Să nu ne îndreptățim că celălalt nu vrea să se împace 
cu noi, căci dacă el nu vrea să ne ierte, ce ne împiedică pe noi să îl 
iertăm? Dacă el se sinucide sufletește prin vrajbă, este, oare, chibzuit 
ca și noi să ne pricinuim aceeași nenorocire? Cât de des nu auzim 
în viață astfel de îndreptățiri de sine: „Cum să-l iert, dacă nu vine 
la mine? El e mai mic. Să întindă cel dintâi mâna pentru împăcare. 
El m'a jignit pe mine, de aceea el trebuie să-ţi ceară iertare! Eu nu 
am nimic împotriva lui. Dar dacă el nu vrea să ne împăcăm, nici eu 
nu vreau! Cine, eu să mă duc cel dintâi să-mi cer iertare? De ce să 
mă umilesc în fața lui? Cine e el? și eu am demnitate omenească! 
ș.a.m.d.” 

Oare n'am rostit și unii dintre noi aceste cuvinte de mai sus? 
Negreșit! Mai mult, aceste cuvinte mai mult îi învinuiesc decât 
să-i îndreptățească pe cei ce le rostesc. Nicăieri nu a spus lisus 
Hristos să iertăm numai atunci când omul vine la noi să ne ceară 
iertare. El nu a statornicit nicăieri că trebuie ca acela mai mic să își 
ceară întâiul iertare. Toţi, în orice clipă, sântem datori să-i iertăm 
pe dușmanii noștri pentru toate cele cu care ne-au vătămat cinstea. 
Dacă cel vinovat de ceartă își vine în fire și îi cere smerit iertare 
potrivnicului lui, va dobândi ștergerea vinovăţiei sufletului său. 
Dacă cel nevinovat rămâne neîmpăcat în mândria lui, tocmai prin 
aceasta se va face mai vinovat decât cel vinovat. Bine este ca acei 


mai tineri să facă cel dintâi pas către împăcare. Dar, dacă ei nu au 

această conștiință, atunci nimic nu-i împiedică pe cei mai bătrâni 
sau mai mari să se smerească primii. O întâmplare emoţionantă ce 
înfățișează o asemenea smerenie găsim în viața Sfântului loan cel 
Milostiv, Patriarhul Alexandriei. 

„Odată, pe când Sfântul loan slujea Dumnezeiasca Liturghie, şi-a 
amintit dintr'odată că un slujitor bisericesc aflat sub omoforul său, de 
pe o treaptă preoțească mai joasă, era supărat cu ceva pe el. Atunci 
Sfântul loan, Patriarhul, a părăsit pentru puțină vreme Sfântul 
Altar, l-a chemat pe slujitor la sine și i-a căzut la picioare, rugându-l 
să-l ierte. Slujitorul s'a spăimântat și sa tulburat de marea smerenie 
a Patriarhului, căzând și el la picioarele acestuia și strigând cu ochii 


pr 


în lacrimi: „lartă-mă, sfințite Vlădică!” Astfel, Sfântul loan a arătat 
prin pilda sa cum și cei mai mari pot să-și ceară primii iertare de 
la cei mai mici decât ei. Smerenia celor mari lucrează cu atât mai 
puternic asupra celor supuși lor.” 

Sfinţii Părinţi ne învaţă că cel ce iartă întotdeauna câștigă. Oricare ar 
fi pricina certei, dacă ierți, ţi-ai spălat de îndată sufletul și te-ai făcut 
vrednic de Rai. Dacă ai iertat celui ce a cugetat să te ucidă, ai ajuns 
întocmai cu mucenicii. Dacă ierți ocara, te-ai liniștit și ai dobândit 
Împărăţia cerurilor. Dacă, cu mărime de suflet, uiţi bârfele și pârele 
împotriva ta, ai amuţit gura vrăjmașului tău. Dacă răspunzi răului cu 
bine, ţi-ai rușinat vrăjmașul. Dacă primeşti vătămarea cea răutăcioasă 
a cinstei tale, te-ai învrednicit de cinstiri cerești. Dacă, având poziție 
înaltă în viaţă, îţi ceri iertare de la cel mai mic decât tine, nu numai că 
nu te-ai umilit, ba mai mult ai crescut cu duhul. Dacă nu eşti vinovat 
Şi ceri celui ce te-a jignit să te ierte, ajutând sufletul acestuia să iasă 
din iadul vrajbei, ai șters de unul singur multe dintre păcatele tale. 
Dacă îţi umilești mândria, ţi-ai proslăvit smerenia. 

Să presupunem însă că te cerți cu cei apropiați ai tăi pentru că au 


împrumutat bani de la tine sau au întrebuințat în scopuri rele banii 

tăi și nu mai vor să ți-i înapoieze. Cum trebuie lucrat Creștinește? Să 
cercetăm mai în amănunt cazul acesta, deoarece printre Creștinii de 
astăzi se pornesc adesea certuri și chiar lupte pătate de sânge, pentru 
bani, averi și moșteniri. Patima iubirii de arginţi ne împinge să ne 
simțim adânc jigniți atunci când cineva și-a însuţit pe nedrept banii 
noștri, ba nici nu recunoaște că ar fi fost ai noștri și refuză să ni-i 
înapoieze. Sântem, atunci, gata să-l vorbim de rău și să-l defăimăm 
pe un astfel de om înaintea tuturor, să-l numim tâlhar, jefuitor Și 
chiar să-l dăm în judecată. Prin toate acestea, din pricina păcatului 
lui, începem și noi să greșim cu îndârjire, lucru care nu este defel 
bun. Vrăjmașul nostru se îndreaptă spre iad, iar noi alergăm să-l 
prindem din urmă ca să nu rămânem în afara focului veșnic! Ce se 
cuvine să facem ca să nu greșim? 

Ne spune lisus Hristos: să iertăm! Putem, desigur, să-l rugăm cu 
blândeţe să ne înapoieze suma datorată. Dacă datornicul nostru își 
dă seama că este greșit să-și însușească bani străini, şi ni-i înapoiază, 
bine va fi și pentru el, și pentru noi. Dar dacă nu vrea, cu nici un chip, 
să facă aceasta, atunci va trebui să încredințăm totul lui Dumnezeu și 
să iertăm. lar Dumnezeu are chipuri și putinţe să ne despăgubească. 
Trebuie să avem în vedere un singur lucru: să ne păzim de păcat! Mai 
bine este să rămânem jigniți decât să mergem la judecată! /I Cor. 6:7/ 
Este adevărat, în felul acesta vom pierde ceva important pentru trup, 
dar vom câștiga ceva mult mai de preț pentru suflet. Vom dovedi că 
prețuim mai mult iubirea frățească decât banii și vom trece drumul 
vrajbei pentru sufletele noastre! Tocmai pentru a ne învăța această 
purtare împăciuitoare, în numele păcii și al dragostei, lisus Hristos 
ne-a lăsat porunca: „Celui ce voiește să se judece cu tine și să ia haina 
ta, lasă lui și cămașa.” /Mat. 5:40/ Astfel au făcut și sfinţii cei plăcuțţi 
lui Dumnezeu. lată o pildă. Tâlharii au atacat chilia săracă a unui 


pustnic în lipsa acestuia. Când schimnicul s'a întors, a văzut că hoţii 

îi scoseseră afară cărțile și hainele. Atunci el, fără să se mânie, i-a 
ajuns din urmă și a început să-i ajute la căratul lucrurilor... 

Hoţul ne răpește bunurile, dar Dumnezeu pe toate le vede. Dacă 
noi iertăm, Dumnezeu însutit ne va întoarce în ceruri şi ne va socoti 
fapta ca milostenie. și atunci neprietenul nostru se va preschimba, 
împotriva propriei voințe, în binefăcătorul nostru, cu ajutorul căruia 
ne vom mântui mai lesne. Dacă răbdăm şi iertăm celor ce ne jefuiesc, 
vom părea, poate, nebuni în ochii lumii, dar vom fi înţelepţi înaintea 
lui Dumnezeu. Din iertare și răbdare, vom dobândi mare folos pentru 
sufletele noastre. Atunci nici pe cele răpite nu le vom mai socoti ca 
pierdute, iar noi înșine vom îndura mai ușor necazurile în viață. 

Ca să vă încredințaţi că acestea nu sânt cugetări deșarte, ci învățătura 
Sfintei Biserici, vă voi aduce mărturiile scrierilor Sfinților Părinți. 
Tocmai în această privinţă, Sfântul loan Gură de Aur vorbește astfel: 
„le-a lipsit cineva de bani? De vei răbda bărbătește răpirea lor, 
răsplată pe măsură vei primi, ca și cum i-ai fi dat în mâinile săracilor. 
Că și cel ce a dat bani celor săraci, și cel ce, pentru Dumnezeu, nu 
a dorit răul celui ce l-a jefuit, nici măcar nu i-a rostit un cuvânt rău, 
aceeași lucrare au săvârșit.” 

O mărturie minunată a acestui cuget al Sfinţilor Părinți întâlnim 
în viața Cuviosului Areta din Pecerska (24 Octombrie). lată ce se 
istorisește despre el: „Areta viețuia în Mănăstirea Pecerska, având 
ascunsă multă bogăţie în chilia sa. Și atât de mult era cuprins de 
zgârcenie, încât niciodată nu dădea vreun ban milostenie săracilor, 
nici pentru el nu cheltuia nimic. Într'o noapte, venind tâlharii, i-au 
furat toată averea lui. Atunci el, de mult necaz și întristare, puțin 
a lipsit de nu și-a pierdut singur viața și a început a asupri pe cei 
nevinovaţi și pe mulți a chinuit fără dreptate. Fraţii îl rugau să 
înceteze cu toate acestea și-l mângâiau, însă el nu asculta nicidecum 


și cu cuvinte aspre îi ocăra pe toți. 

După câteva zile, sa îmbolnăvit de o boală cumplită și era aproape 
de moarte, când nici atunci nu înceta cârtirea și hula. Dar iubitorul 
de oameni, Domnul, care voiește ca toți oamenii să se mântuiască, 
a arătat mila sa spre dânsul. Căci, zăcând în boala aceea ca mort, 
nemaiputând vorbi, deodată în auzul tuturor, a început a striga cu 
glas mare: „Doamne, miluiește-mă! Doamne, iartă-mă! Doamne, 
greșit-am! Căci a ta este bogăția, nu plâng eu pentru aceasta.” și 
după aceasta, sa sculat îndată din boală și a spus fraților că pricina 
strigării sale a fost această arătare: „Am văzut,” zicea el, „venind la 
mine îngerii și mulțimea dracilor și au început a mă cerceta pentru 
bogăția mea cea câștigată necinstit. Dracii ziceau: „Nu a lăudat pe 
Domnul pentru aceasta, ci a hulit, şi de aceea este al nostru și nouă 
ne va fi dat.” lar îngerii ziceau către mine: „O, ticălosule de om! De 
ai fi mulțumit lui Dumnezeu pentru averea ta cea răpită, și sar fi 
socotit aceasta ca o milostenie, precum sa socotit lui lov. Căci de ar 
face cineva milostenie, mare este înaintea lui Dumnezeu, fiindcă al 
său bine îl face de bunăvoie. Dar averea jefuită aduce cu sine ispita 
diavolească, dacă omul nu poate răbda această pagubă, căci vrând 
diavolul să arunce pe om în hulă, îi face lui aceasta, iar mulțumitorul, 
de ar fi jefuit, dacă pe toate lui Dumnezeu le socotește, pentru aceas- 
ta este întocmai cu milostenia.” Acestea zicându-le îngerii către 
mine, eu am strigat: „Doamne, iartă-mă! Greșit-am, Doamne! A 
ta este avuţia, nu plâng pentru aceasta!” și atunci îndată sau făcut 
nevăzuți dracii, iar îngerii s'au bucurat și, socotindu-mi argintul cel 
furat în loc de milostenie, sau dus.” 

Acestea auzindu-le frații, au proslăvit pe Dumnezeu, cel ce povățu- 
iește la calea pocăinţei pe cei ce greșesc și le arată lor o putere ca 
aceasta. lar fericitul Areta, fiind povățuit de Dumnezeu, de atunci cu 
totul s'a schimbat spre bine, cu mintea și cu obiceiul, ajungând unul 


dintre marii cuvioși plăcuți Domnului din Lavra Kiev - Pecerska.” 

Întotdeauna Sfinţii Părinţi au răbdat cu recunoștință toate 
necazurile din viața lor. Ei știau că cel ce îndură fără cârtire orice 
încercare, scârbire nedreaptă sau vătămare voită a intereselor sale, 
cu răbdare, își mântuiește sufletul. A pierdut cele vremelnice, dar a 
câștigat cele veșnice. De aceea, ei nu se mâniau niciodată pe ceilalți 
și nu-i vrăjmășeau pe potrivnicii lor. Răbdarea lor față de vrăjmași 
era o virtute ziditoare și însemnată, în sfânta lor viață duhovniceas- 
că. Cât de drepți erau Sfinții Părinţi! Simţiți aceasta, dragi cititori? 
Dacă o simțţiți, bine este sufletelor voastre. Dar, dacă amintindu-vă 
de dușmanii și datornicii voștri, clătinați cu nemulțumire din cap, 
căci nu vă puteţi închipui cum îl veţi ierta pe înșelătorul care v'a 
mâncat banii și s'a folosit în chip rău de ei, și cum vă veţi împăca 
cu scorpia care cumplit v'a jignit, atunci nu sânteți pe calea cea 
dreaptă. Deoarece ne-a fost dată poruncă să-i iertăm tocmai pe acești 
vrăjmași ai noștri pe care îi urâm. Dacă vă mai chinuie aplecările 
răuvoitoare, înseamnă că nu ați gustat încă din dulceaţa iertării 
depline. Interesele voastre trupești sânt, încă, mai presus de cele 
duhovnicești. Și voi, prinși în mrejele celor pământești, nu puteți 
să vă luaţi zborul până la lăcașurile duhului, unde Iisus Hristos le 
arată mare fericire celor ce-i urmează. Dar dacă ați simțit că Sfinţii 
Părinți, deși nesocotesc într'o oarecare măsură vremelnicele noastre 
folosințe materiale, ne sfătuiesc drept atunci când ne învaţă să-i 
iertăm pe vrăjmașii noștri, dacă ați încercat umilinţă și bucurie la 
citirea acestor rânduri, oricât de nebunești ar părea ele lumii, fericiți 
sânteți! Căci ați aflat calea ce duce spre Împărăţia Cerurilor. 


RĂBDAREA ÎNSEAMNĂ MÂNTUIRE 


Până aici s'a vorbit pe larg despre cele două feluri de relații posibile 


dintre oameni: despre vrajbă și despre împăcare. S'au spus multe, 

mai cu seamă în ultimul capitol, și despre al treilea fel de relații 
dintre cei ce se vrăjmășesc - acela în care unul este înclinat să ierte, 
iar celălalt este neîmpăcat. Vom adăuga aici și vom lămuri al treilea 
fel de purtare. 

În duhul învățăturii lui Hristos, cel ce este mai înțelept și mai 
duhovnicesc trebuie să ierte în inima sa, cu mărime de suflet, chiar 
dacă celălalt nu voiește nici măcar să audă de împăcare. Bunul 
Creștin trebuie să rabde și să îndure până la capăt necazurile care vin 
de la potrivnicul lui. „Iar cela ce va răbda până în sfârșit, acela se va 
mântui,” /Mt. 24:13/ ne învaţă Mântuitorul; mai bine spus: răbdare 
= mântuire. O pildă mișcătoare de răbdare și iertare ne-a dat Domnul 
nostru lisus Hristos, care a răbdat pe Golgotha fără cârtire patimi 
cumplite și s'a rugat de pe Cruce pentru vrăjmașii săi neîndurători: 
„Părinte, iartă lor, că nu ştiu ce fac.” /Lc. 23:34/ Asemenea a făcut și 
Sfântul Arhidiacon Ștefan, care, lovit cu pietre fiind, s'a rugat pentru 
ucigașii săi: „Doamne, nu socoti lor păcatul acesta.” /F. Ap. 7:60/ 
Întocmai au făcut și toți Sfinţii Părinţi, Sfinții Mucenici, Preacuvioșii 
și Sfinţii. Toţi aceștia au aflat în răbdare și în iertare calea cea îngustă 
către Rai. Și, pentru aceasta, ne-au lăsat legământ ca și noi să facem 
asemenea lor. Ne-am certat - să alergăm ca să ne împăcăm! Îndoită ne 
este biruința dacă ne împăcăm cu vrăjmașul nostru: și pe noi înșine, 
și pe acela vom slobozi din ghearele celui viclean. De nu izbutim 
să-l înduplecăm pe vrăjmașul nostru spre împăcare, măcar noi să 
nu rămânem în vrăjmășie cu el, să nu-l urâm aşa cum ne urăște el, 
ca paguba să nu fie îndoită, ca să nu piară și sufletul nostru odată cu 
al lui. În astfel de împrejurări, cel mai înţelept lucru este să iertăm 
noi. Astfel încât, dacă el piere, nu ne-am jertfit celui viclean. Dar, de-l 
vom răbda și-l vom ierta, sigură este mântuirea noastră, căci răbdarea 
nu este o nevoință măruntă. Cei înţelepţi în cercarea duhovnicească 


socotesc răbdarea a fi întocmai cu mucenicia. De aceea, cei răbdători 

şi iertători, chiar de au greşit mult mai înainte, vor fi asemenea 
mucenicilor, primind cunună netrecătoare. Sfinții Părinți, pentru a 
ne îndruma spre răbdare, ne învaţă că cei ce ne lingușesc ne sânt 
vrăjmași, iar cei ce ne ocărăsc ne sânt binefăcători. Cugetări minunate 
pe această temă aflăm la Sfântul loan Gură de Aur. 

Să-l ascultăm: „Când vrăjmașul te defaimă pentru vreun păcat 
pe care îl cunoști înlăuntrul tău,” spune Sfântul Părinte, „auzind 
aceasta, nu răspunde cu scârbire, ci începe să suspini cu amărăciune 
şi să te rogi lui Dumnezeu, și de îndată vei șterge păcatul tău. Ca să 
nu socotești că numai te mângâiem, îți vom da mărturie din Sfânta 
Scriptură. Erau doi oameni: unul fariseu, iar celălalt vameș. Cel 
din urmă ajunsese la cea mai de jos treaptă a patimii, pe când cel 
dintâi se grijea cu râvnă de dreptatea lui. Amândoi s'au suit odată 
la biserică, să se roage. Fariseul, stând, se ruga: „Dumnezeule, 
mulțămescu-ţi că nu sânt ca ceilalți oameni, hrăpitori, nedrepți, 
preacurvari, sau și ca acest vameș,” /Le. 1811/ iar vameșul, 
departe stând, s'a rugat cu mare durere şi întristare, nu a rostit nici 
un grai păcătos, cu care ne copleșim unii pe alții zi de zi, ci a zis 
numai, suspinând cu amar și bătându-și pieptul: „Dumnezeule, 
milostiv fii mie păcătosului” /Lc. 18:13/ - și a ieșit îndreptat. Vezi 
cât de grabnic? Sufletul sa întinat și și-a spălat întinăciunea. Și-a 
cunoscut păcatele lui și s'a slobozit de ele. Învinuirea pentru păcat 
s'a făcut dezbrăcare de păcat și vrăjmașul, împotriva voii sale, s'a 
făcut lucrător de bine. Este, oare, fericire mai mare decât aceasta? 
Este, oare, cale mai lesnicioasă pentru slobozenia de păcate? De 
fapt, câtă vreme a trebuit să se ostenească vameșul, să se nevoiască 
prin post, priveghere, să stea pe pământ, să-și împartă averea la 
săraci, să stea vreme îndelungată în sac şi cenușă, ca i se șteargă 
toate păcatele sale! lar acum, fără să facă toate acestea, numai 


printr'un cuvânt a lepădat de la sine toate păcatele și toată rușinea. 


Viața DUHOVNICEASCĂ 
a creștinului ORTODOX | 154 


şi grăirea de rău a celuia care părelnic la ocărât fără îndelungi 
osteneli și munci i-a adus cununa dreptății.” 

lată roadele adevăratei și Creștineștii îndurări cu răbdare a ocărilor! 
Cel ce nu se mânie degrabă, ci știe să rabde, acela îţi este prieten 
sufletului și mântuirii sale. Cel ce nu se lasă vatămat degrabă, 
ci așteaptă cu blândețe, acela este smerit. lar cel smerit caută 
întotdeauna vina pentru tot ce i se întâmplă la el, niciodată la 
ceilalți. De aceea, cunoscând că numai el este vinovat de ocările pe 
care le primește, se supără pe sine, nu pe ceilalți; se întovărășește 
cu oamenii ce îl atacă și astfel, aliat cu vrăjmașii săi, izgonește iute 
și lesne adevăratul vrăjmaș din sufletul său, adică păcatul. Cel 
ce stă și se sfădește cu aceia care-i aduc ocară, se pune de partea 
păcatului său, apărându-l, și întărindu-l astfel în sufletul său. Un 
astfel de om este mândru, și cu greu se poate mântui. Sfântul loan 
Gură de Aur, într'o convorbire plină de înțelepciune cu cel jignit, 
întreabă: „De ce nu voiești să te împaci cu vrăjmașul tău? Te-a vorbit 
de rău, te-a numit preacurvar? şi ce-i cu asta? De spune adevărul, 
îndreaptă-te, iar de nu, râde în sinea ta!... Ci mai bine, nu numai 
să râzi, ba chiar să te bucuri, după cuvintele Domnului: „Fericiţi 
veţi fi când vor urî pre voi oamenii și când vă vor despărți și vă 
vor ocări, și numele vostru ca un viclean îl vor scoate pentru Fiul 
Omului; bucurați-vă întru acea zi și săltaţi, că iată plata voastră 
multă este în ceruri.” /Lc. 6:22-23/ Dacă a grăit adevăr, iar tu îţi 
osândești greșelile, vei dobândi răsplată. ... Adesea vrăjmașii, prin 
mustrările lor drepte, izbutesc ceea ce nu pot face prietenii prin 
laudele și cuvintele lor plăcute.” (Lucrări, vol. XII, pag. 613) 

Dacă noi, iubiţi cititori Creștini, îi răbdăm pe cei ce vrăjmășesc 
împotriva noastră și căutăm la noi, și nu la ei, vina pentru reaua lor 
purtare față de noi, ne vom mântui. 


„Într'o mănăstire a venit să trăiască un monah tânăr și neîntărit 

în viața duhovnicească. El socotea că va afla în sfânta mănăstire o 
rânduială ca în Rai: că toţi acolo îl vor iubi și îl vor cinsti ca pe cel mai 
drag frate. Dar mare îi fu amărăciunea când își dădu seama, după o 
vreme, că opt îl iubeau și doi îl urau! Nu putea suferi ura celor doi, 
și a pornit să caute altă mănăstire unde să nu fie vrăjmășit. În cea 
de a doua mănăstire, toți frații l-au primit cu bucurie și se purtau 
foarte iubitor. Dar acest lucru n'a ținut multă vreme. La scurt timp, 
Sau ivit simpatii și antipatii față de fratele nou-venit. Din nefericire, 
aici erau numai patru care îl iubeau pe monah, iar patru îl urau - 
chiar mai rău decât în prima mănăstire: îl necăjeau, îl osândeau, 
îl luau în batjocură și nu pierdeau nici un prilej pentru a-l ocărî. 
Nu sa putut împăca cu acesta, nefericitul monah! și a plecat și din 
această mănăstire. În a treia mănăstire în care s'a statornicit, a băgat 
iute de seamă că aproape nimeni nu-l iubea. Renumele lui de om 
certăreț și nestatornic l-a întrecut în acea mănăstire, așa încât frații 
l-au întâmpinat cu neîncredere. Văzând că a căzut din lac în puț, 
tânărul monah începu să cugete dacă nu cumva vina că nu poate 
câștiga dragostea celorlalți se află în el, și sa hotărât să rămână să 
viețuiască în acea mănăstire, în mijlocul purtărilor vrăjmășești ale 
fraților, până ce, cu ajutorul lui Dumnezeu, le va câștiga dragostea. 
Supunându-și cercetării purtarea, a aflat că el singur era vinovat 
de gâlcevile cu fraţii, pentru că nu îndura cu răbdare încercările. 
Atunci i-a venit un gând fericit. A scris pe un petic de hârtie: „Voi 
răbda toate pentru lisus Hristos,” și l-a îndesat la brâu. De fiecare 
dată când fraţii îl batjocoreau și îl ocărau, scotea de la brâu bucata 
de hârtie, o citea, își amintea de făgăduinţa făcută înaintea lui 
Dumnezeu că va răbda, și se liniștea. Unii dintre frați au început 
a se mira de răbdarea lui și au început să-l iubească. Alţii însă, în 
vrajba lor, spuneau: „Face vreo vrajă ca să se liniștească. Când îl 


necăjim, scoate o hârtie de la brâu și, de cum o privește, îi trece! 

Treaba asta nu mi se pare curată. Poate e vrăjitor!”... Cu astfel de 
bănuieli în inimă, acești monahi vrăjmași au mers și l-au clevetit 
pe tânărul monah înaintea Starețului. Starețul a cercetat acestea, 
a cunoscut nevinovăția fratelui și, pentru îndreptățirea lui și spre 
folosul obștesc, a adunat toți monahii dinaintea lui. Când clevetirile 
împotriva tânărului frate au urmat pe mai departe, cum că a scos 
de la brâu o cărțulie tainică să se liniștească, starețul i-a poruncit să 
arate înaintea tuturor ce carte este aceea. Tânărul călugăr s'a supus, 
a scos peticul de hârtie şi a citit cele scrise acolo: „Voi răbda toate 
pentru lisus Hristos.” Atunci au tăcut rușinați cei ce-l învinuiseră, 
iar fratele, îndreptățit și lăudat, a trăit cu pace în mijlocul cinstirii și 
iubirii obștești a monahilor.” 

Iată, dacă şi noi le răbdăm pe toate în același chip, pentru lisus 
Hristos, ne vom mântui. În certuri Și gâlcevi, ne socotim totdeauna 
drepți, iar pe ceilalți vinovaţi. Aceasta este din pricina mândriei 
noastre. lar mândria este cea mai de seamă piedică pentru 
împăciuirea sufletului nostru. Dacă cineva ne vatămă, ne mâhnim, 
clocotim și socotim că celălalt este vinovat pentru mânia noastră. 
Nu, nu el este vinovat! Vinovate sânt patimile ce mocnesc în noi, 
care, până ce nu au fost zgândărite, au dormit liniștit, dar care cu 
primul prilej au prins glas. Cel ce ne-a jignit nu este vinovat pentru 
că sântem atât de mândri, iubitori de slavă deșartă și simțitori, încât 
nu putem îndura nici cea mai mică ocară. Faptul că cel ce ne-a 
vătămat poate chiar aduce folos unui suflet smerit Și blând, Şi se 
face prilej de păcat numai la cei mândri, grăiește foarte limpede că 
nu poate fi socotit ca vinovat pentru ura și vrajba noastră. El este 
numai prilejul pentru ca simțămintele ascunse în sufletele noastre să 
iasă la iveală. Cel ce rupe pâinea mucegăită care a prins mucegai pe 
dinlăuntru, iar dinafară şi-a păstrat înfățișarea frumoasă este, oare, 


vinovat de mucegai? Noi, prin patimile ascunse în pieptul nostru, 

ne asemănăm unor mormânturi frumos văruite, care din afară sânt 
frumoase, iar dinlăuntru urât-mirositoare. / Mat. 23:27 / Dacă vrem să 
ne îndreptăm, se cade, după povețele Sfinților Părinți, să ne dojenim 
pe noi înșine, nu să ne supărăm pe ceilalți. Trebuie mai degrabă să 
mulțumim acelui frate care s'a făcut prilej spre izbucnirea patimi- 
lor noastre, să-i aducem mulțumire că ne-a ajutat spre mântuitoarea 
cunoaștere de sine - nu să ne mâniem pe el. 

Fericit cel ce a cunoscut că singur este vinovat pentru păcatele 
sale. Mărturisirea lui îl va duce la pocăință, pocăința la smerenie, 


smerenia la răbdare și răbdarea la mântuire. 

ÎNCHEIERE 


Încheind problema vrajbei și a împăcării, n'ar strica să amintim din 
nou cele trei chipuri posibile de purtare între oameni. Am văzut că 
oamenii nu pot trăi împreună în pace deplină din pricina păcatului, 
care domnește în mijlocul lor. De aceea ei trăiesc fie în vrajbă până la 
moarte (cea mai înspăimântătoare stare a sufletului), fie se iartă unul 
pe celălalt, fie, dacă unul este neîmpăcat, celălalt rabdă și iartă. 

În care dintre cele trei situaţii ne aflăm noi și voi, dragi Creștini? 
Dacă iertăm, este bine, dar dacă nu iertăm, sântem vrednici de plâns, 
căci singuri îl poftim pe Dumnezeu să nu ne ierte. În Rugăciunea 
Domnească, noi înșine hotărâm ca Dumnezeu să se poarte cu 
noi așa cum și noi ne purtăm cu semenii noștri: Cum ne va ierta 
Dumnezeu, dacă noi nu iertăm? În viața Sfântului Vasilie cel Nou, 
se spune că cea din urmă vamă la care sânt cercetate sufletele ce trec 
în lumea cealaltă este vama nemilosârdiei. Acest lucru nu este în- 
tâmplător. Este în deplină înţelegere cu legea lui Dumnezeu. Dacă 
ai plinit toate poruncile, dacă te-ai păzit de toate păcatele, dar ai 
rămas neîmpăcat și încrâncenat față de vrăjmașul tău, nu vei intra 
în Împărăţia Cerurilor. Numai cei milostivi se vor milui. Cel ce a 
fost îngăduitor cu ceilalți se va bucura de îngăduinţa lui Dumnezeu 
față de neputințele sale. Cei ce vrăjmășesc vor rămâne nemiluiți. 
Sfântul Tihon din Zadonsk spune limpede: „Pentru tâlhari, ucigași, 


desfrânați, vameși și tot felul de păcătoşi care se pocăiesc, se des- 

chid ușile milosârdiei lui Dumnezeu, dar înaintea celor ce urăsc se 
închid.” Dumnezeu este foarte milostiv și îndelung-răbdător. Dacă 
vrem să ajungem la el, trebuie să ne asemănăm lui măcar în parte, 
trebuie să fim milostivi Și îngăduitori față de semenii noștri și, cu 
mare răbdare, să îndurăm neputințele lor. 

Dumnezeu spune: „Milă voiesc, și nu jertfă,” /Osea 6:6; Mt. 9:13/ 
milă în inimi, dragoste față de aproapele, și nu mari jertfe care slujesc 
adesea la hrănirea mândriei, deșertăciunii și iubirii noastre de slavă! 
Milă, și nu jertfă! Smerenie, împăcare între noi, și nu înfumurare și 
dezbinare! 

lată, de fiecare praznic mergem la Biserică pentru Dumnezeiasca 
Liturghie. Vrem să-i aducem acolo lui Dumnezeu mica noastră jertfă, 
să aprindem lumânări, să lăsăm în cutia săracilor obolul nostru, să ne 
rugăm Mântuitorului. Dar, pe cale, ne întâlnim cu vecinul nostru cu 
care ne-am certat aseară. Și trecem pe lângă el, și cu silă ne întoarcem 
fața de la el. Nu ne gândim că astfel și Dumnezeu își întoarce fața 
de la noi? Până ce nu ne împăcăm, sau măcar - dacă celălalt nici 
nu vrea să audă de împăcare - până ce nu-l vom ierta, Dumnezeu 
nu va primi nici jertfa noastră, nici rugăciunea noastră. Dacă iertăm 
din inimă semenilor pentru păcatele lor, atunci, numai atunci! ne va 
ierta și Dumnezeu, și vom putea cu îndrăzneală să ne rugăm: „Și ne 
iartă nouă greșalele noastre, precum și noi iertăm greșiților noștri!” 
Căci EI Însuși a spus: „lertați, și vi se va ierta vouă!” /Le. 6:37/ 

RUGĂCIUNE DE ÎMPĂCARE CU VRĂJMAȘII 


Doamne, lubitoriule de oameni, Împăratul păcii, Hristoase Dumne- 
zeul nostru! Tu ai nimicit despărțitura vrajbei și pace ai dăruit oa- 
menilor, ca în bunăvoire să petreacă și de viața cea adevărată să se 
bucure. Tu ai poruncit nouă a ne iubi unii pre alţii și în pace a fi cu 
toți oamenii, mai cu seamă cu cei ce pe adevăratul Dumnezeu cu- 
nosc, Tatăl iubirii. Tu ai spus: „Fericiţi făcătorii de pace, că aceștia fiii 
lui Dumnezeu se vor chema.” 

De aceea, de bunăvoie sfintei tale voi supunându-mă, rogu-te, Stăpâne, 
dăruiește pace robilor Tăi (N), care întru vrajbă și în ceartă viiază. 
Cu lumina ta luminează inimile lor și le încălzește cu focul dragostei, 
ca să nu lași viclenia a-i stăpâni și de la tine a-i depărta. Stinge întru 
dânții toată vrajba și păzește-i de toată ispita dezbinării. Sălășluiește 
întru dânșii frica ta, ca inimile lor să nu se semețească și răzbunare 
să caute. 

Dă lor a cunoaște cele ce păcii și zidirii întreolaltă slujesc, căci bun 
este a locui frații împreună. Nu lăsa pre ei să istovească în vrajba și în 
robia neamului omenesc, ci îi cheamă la pacea ta și îi mântuiește. 
Întărește Și pre mine în povățuire și sârguință a stărui, pentru 
împăcarea celor ce se vrăjmășesc, și voia ta, cea a păcii și dragostei, 
în norodul tău plinind, să cunosc bucuria făcătorilor de pace, pe 
care fii ai lui Dumnezeu i-ai chemat. 

Că Tu ești pacea noastră și pre Tine te proslăvim, împreună cu Tatăl 


şi cu Sfântul Duh, acum și pururea și în vecii vecilor, amin! 


arhim. SERAFIM 
Alexiev | 161 


CAPITOLUL 
DESPRE MÂNDRIE 
ȘI SMERENIE 


Tot cela ce înalță pre sine se va smeri, 
iar cela ce smerește pre sine se va înălța. 


/Lc. 18:14] 


Deci dacă eu, Domnul și Învățătorul, 

am spălat picioarele voastre, 

și voi datori sânteți unul altuia 

a spăla picioarele. Că pildă am dat vouă, 

ca precum eu am făcut vouă, și voi să faceți. 


/In. 13:14-15/ 


INTRODUCERE 


În viață sânt două căi. Una este largă și plăcută. Ea duce în sus și îl 
ispitește pe om spre înălțimi ameţitoare. Dar odată pornit pe calea 
aceasta, nici nu vei simți cum te cufunzi în bezna adâncă a iadului. 
Aceasta este calea mândriei. Cealaltă cale este îngustă, anevoioasă. 
Ea coboară până în adâncuri, trecând prin multe necazuri și 
umilințe, dar dacă vei alege această cale, cu cât vei coborî mai mult, 
cu atât mai mult te vei înălța cu ajutorul lui Dumnezeu - până ce, pe 
nesimţite, te vei înălța chiar până la înălțimile Raiului. Aceasta este 
calea smereniei. Cât de paradoxal! Urci pe calea mândriei, cobori 
mai prejos decât dobitoacele! Cobori pe scara smereniei, te faci 
asemenea îngerilor și te înalți până la cer! Paradoxal, dar adevărat, 
căci chiar Domnul lisus Hristos ne spune: „Tot cela ce înalță pre sine 
se va smeri, iar cela ce smerește pre sine se va înălța.” /Le. 18:14/ 

În veacul acesta grosolan, al culturii materialiste, când oamenii au 
devenit robi vrednici de milă ai betonului și oțelului, când totul se 
mișcă într'o goană înfrigurată către întunecatul și necunoscutul 
„înainte,” când suflă viforul nimicirii a toate, când mările Și oceanele 
clocotesc din pricina delfinilor uriași de oțel ce le străbat, când 
pământul se cutremură de tunete, când cerul vuiește de zgomotul 
ucigaș al monștrilor apocaliptici ce varsă flăcări și seamănă distru- 
gere și moarte, când cumplita moarte, cu o seceră uriașă în mâini, 


a ieșit printre oameni la înfricoșat seceriș, când toți sânt cuprinși 

de ură, unii față de alții - într'un cuvânt, astăzi, când pământul se 
înconvoaie sub apăsarea propriilor noastre patimi dezlănțuite, mai 
are, oare, rost să vorbim despre mândrie și smerenie? Mai are, oare, 
cine să asculte? Mai are cine să înțeleagă? Nu sânt, oare, cuvintele 
înțelepciunii Evangheliei în deplină potrivnicie cu părerile lumii? 
Mândria este prețuită de societatea modernă ca fiind cel mai puter- 
nic impuls al progresului personal și al avântului național. Omul 
fără cinstire de sine, o societate fără conștiința cinstei și a vredniciei, 
şi un popor lipsit de mândrie națională sânt socotite a fi osândite la 
distrugere și dispariţie. Într'o astfel de atmosferă, cine va mai asculta 
cuvintele lui Hristos: „Cine va înălța pre sine se va smeri?” Lumea 
de astăzi se deosebește de cea de odinioară. Poveţele evanghelice 
pline de blândețe sânt înăbușite de vârtejul lumii înnebunite într'o 
activitate însuflețită. Sirenele uzinelor grăiesc într'o limbă diferită de 
cea a Sfinţilor Părinţi, acești minunați înţelepţi ai Bisericii. Aflată în 
întrecere, lumea de astăzi aleargă să atingă țeluri ameţitoare, uitând 
de singurul țel suprem al vieții omului - întoarcerea la Dumnezeu. 
De aceea, în lumea de astăzi, Evanghelia este asemenea unui om fără 
adăpost care își caută sălaș în inimile oamenilor, dar pretutindenea 
vede cum i se închid ușile în față. Omul de astăzi nu dorește să 
primească învăţăturile evanghelice. El nu iubește smerenia și o 
privește zeflemesitor, socotind-o a fi o resemnare. Astfel, valorile s'au 
amestecat, au fost răsturnate, așa încât mândria, această rădăcină 
ucigătoare a tuturor patimilor, este înălțată la rangul de cult, iar 
smerenia, maica tăcută a tuturor virtuților, este dată batjocurii. 
Omul de astăzi s'a îndepărtat de Hristos mai mult decât oricând. 
Dar nu cere, oare, acest fapt ca, astăzi, mai mult decât oricând să i se 
vorbească acestuia despre Dumnezeu? Evenimentele însângerate ce 
au loc astăzi mărturisesc limpede până unde poate merge omenirea 


pe drumul ameţitor al mândriei și al disprețului față de smerenie. 

Tocmai acestea întăresc predica Creștină adevărată. Cu toate acestea 
oamenii tânjesc în continuare după Dumnezeu. Sărmana inimă a 
omului, cu toate schimbările care s'au întâmplat în împrejurările 
exterioare ale vieţii, rămâne neschimbată. Când cugetă la nebunia 
faptelor și lucrărilor ei, fără voie se cutremură, tulburată de grozăvia 
propriilor ei invenții, într'o năzuință nedeslușită începe să tânjească 
după ceva veșnic, mai înalt, bun și dumnezeiesc, care să o scoată din 
labirintul întunecat al contradicțiilor omenești, înspre lumina lină 
a molcomei și netulburatei veșnicii. Nu sânt, oare, aceste dorințe 
nedeslușite o năzuință nemărturisită după Dumnezeu, după adevă- 
rurile Sale veșnice, descoperite în Evanghelie? Nu sânt ele, oare, o 
sete după împăcarea cu propriul cuget și cu Dumnezeu? 

Într'adevăr, mulţi oameni s'au îndepărtat deja atât de mult de 
Dumnezeu, încât au ajuns vrăjmași înverșunaţi ai credinţei, ai lui 
Dumnezeu și ai Cerului. Ei simt, fără îndoială, un pustiu chinuitor, 
o ultimă aducere-aminte a lui Dumnezeu pe care l-au uitat - dar în 
înverșunata lor mândrie își râd de cei credincioși şi, cu învârtoșare, 
pier prin obraznica tăgăduire a toate. Există însă și oameni care, 
chiar dacă sânt departe de Dumnezeu, nu și-au pătat cugetul, nu au 
înăbușit glasul inimii lor, și care, conduși de setea lor, caută Adevărul 
veșnic. Ei ar fi bucuroși dacă, în obșteasca dezorientare de astăzi, li 
s'ar arăta calea cea veșnică. Și-ar găsi atunci adevărata bucurie în 
ascultarea dumnezeieștilor cuvinte ale Evangheliei, care dezleagă 
taina firii potrivnice a omului, ce sânt leac pentru păcat și dau toate 
îndrumările de trebuință pentru mântuire. În cele din urmă, în haosul 
care a cuprins lumea de astăzi, există oameni buni, care, în ciuda 
tuturor acestor lepădări ale omului modern, merg pe calea către cer și 
află mare mângâiere în a asculta cuvântul lui Dumnezeu - trebuie ca 
ei să se întărească în credință, să cerceteze calea pe care au pornit, ca 


nu cumva să fie una strâmbă, și astfel, mângâiați, înnoiți în nădejde, 

să meargă în continuare pe calea pe care și-au ales-o. Cercetarea 
căii alese în viață este necesară pentru că inima omului, vătămată 
de păcat, înclină întotdeauna spre rătăcire. De câtă trudă nu este 
nevoie până ce aceasta se tămăduiește și luminează pe deplin? Sânt 
mulți Creștini care în chip părut doresc binele, dar până la urmă 
săvârșesc tot răul. Ei par a căuta să afle mântuirea, dar fără să ştie, 
descoperă dintr'odată că merg pe calea mândriei și a pierzaniei. 
Viaţa duhovnicească este o călătorie pe o mare necunoscută, în 
care pândesc din toate părțile primejdii: aici furtuni, dincolo stânci 
scufundate, mai încolo vârtejuri de ape și curenţi ascunși. Cât de 
atent și cunoscător trebuie să fie cineva pentru a nu pieri? Pentru 
toți acești oameni care însetează după învățătură duhovnicească 
şi mântuire, să ne fie îngăduit a înfățișa cele două căi osebite ale 
vieţii: cea a mândriei și cea a smereniei. Atunci când semănăm, 
nu toate seminţele pier, nu toate sânt ciugulite de păsările cerului. 
Mare parte din ele cad totuși și pe pământ bun. Dacă nu am avea 
această încredințare, ce semănător ar mai porni la semănat? lar în 
semănatul duhovnicesc deseori se întâmplă şi minuni, cu ajutorul lui 
Dumnezeu. Cine știe? Poate chiar sămânța căzută pe piatră va afla 
acolo o crăpătură și va răsări! Adesea pe stâncile golașe ale munților 


cresc minunați pini uriași. 
PRIMUL PĂCAT ȘI CEA DINTÂI VIRTUTE 


Ştiţi, oare, iubiți cititori, care este cel dintâi păcat care a apărut în 
lume? Înainte chiar de a fi fost furturi, minciuni, înșelăciuni, ucideri, 
desfrânări, lăcomie, grăire de rău, mânie, pizmă și celelalte, a fost 
mândria. Unul dinte primii și cei mai luminoși îngeri ai lui Dumnezeu 
- Lucifer - s'a mândrit înaintea lui Dumnezeu și s'a socotit asemenea 


Celui de Sus. Dar această mândrie nu l-a înălțat, ci l-a doborât în 

cele mai de jos ale pământului. În loc să ajungă dumnezeu, a devenit 
satana cel întunecat. Această mândrie a pus început răului în lume. 
Din ea s'au născut și toate celelalte păcate. Ea a fost cea care a 
pierdut neamul omenesc. Ea este temelia iadului, izvorul patimilor, 
cheia păcatului, pricină a căderii, cale spre pierzanie. Satana a pus 
stăpânire pe împărăția întunericului și s'a așezat pe tronul mândriei. 
EI i-a împins și pe oameni spre mândrie și prin aceasta a semănat în 
lume toate nelegiuirile. 

Domnul lisus Hristos, Care a venit pe pământ să piardă lucrurile 
diavolului, /I lo. 3:8/ ne-a arătat leacul împotriva mândriei: 
smerenia. Aceasta este cea dintâi virtute pe care Ela propovăduit-o în 
minunata Sa predică de pe munte. Fericirile încep cu dumnezeieștile 
cuvinte: „Fericiți cei săraci cu duhul, că acelora este Împărăția 
cerurilor.” /Mt. 5:3/ După mărturia obștească a Sfinţilor Părinţi, 
cei săraci cu duhul sânt cei smeriți. 

MÂNDRIA 
DESPRE MÂNDRIE ÎNDEOBȘTE 


Să privim, mai întâi de toate, mândria. Mândria! Care dintre noi 
nu a întâlnit-o? Care dintre noi nu s'a înțepat în spinii ei? Cine nu 
a îndurat batjocura și biciuirile ei? Cu toţii o cunoaștem din viața 
noastră, căci o întâlnim adeseori. O aflăm pretutindenea unde 
trăiesc oameni. Aleargă pe străzi, se arată trufașă și îngâmfată prin 
pieţe, pășește plină de sine prin locurile publice. Tronează plină de 
importanţă în fotoliile moi ale instituțiilor. Intră chiar și în biserică, 
vădește o trufie fariseică. Pătrunde până și în chiliile călugărilor. 
Ea răzbate din orice om de vază, se ivește aproape la fiecare 
fereastră. Este plină de sine, trufașă, sulemenită și fardată, și trece 
încrezătoare și mulțumită de sine pentru a fi văzută de toți. Firea ei 
nu îi îngăduie să se ascundă. Ea vrea să strălucească și să uimească. 
Vrea să fie obiectul atenţiei și al admiraţiei tuturor. Ea singură se 
arată pe sine și, pentru a fi văzută de pretutindenea, caută să stea la 
înălțime. Mândria caută să urce tot mai sus. Uneori chiar se avântă 
spre culmi ameţitoare. 

Când diavolul l-a ispitit pe lisus Hristos, a făcut-o pe înălțimea unui 
munte. Nu s'a coborât în adâncul suferințelor și umilințelor, așa cum 
Dumnezeu Tatăl a făcut mai târziu cu Mântuitorul, ci l-a ridicat pe 


loc înalt, făgăduindu-i lucruri mari: îmbelșugare, slavă omenească 

şi stăpânire asupra lumii întregi. Făcea multe făgăduințe, dar putea 
el, oare, să dea ceva? Nu, pentru că el însuși nu are nimic, decât 
numai răutatea, mândria și focul iadului. 

Așa cum a făcut duhul cel viclean cu lisus Hristos, ridicându-l pe 
muntele înalt al ispitelor, așa face și cu noi; ne ridică pe înălțimi, 
ne cumpără cu făgăduințe mincinoase și înșelătoare, ne prinde cu 
laude lingușitoare, ne trufește în ochii noștri, ne prorocește belșug, 
bogății și slavă, ne așază pe un loc înalt, ce nu ne este propriu, unde 
ni se poate face ușor rău de înălțime și de unde ne poate dobort cu 
ușurință în prăpastia veșnicei pierzanii. Și cu cât ne ridică mai sus 
pe scara mândriei, cu atât mai adânc ne va azvârli de acolo și cu atât 


mai îngrozitoare va fi prăbușirea. 
"TREPTELE MÂNDRIEI - SLAVA DEȘARTĂ 


Trei sânt treptele mândriei. Cea dintâi, nevătămătoare la prima 
vedere, este slava deșartă. Diavolul este viclean şi nu-l înalță pe om 
dintr'odată la o înălțime ameţitoare, ci caută, mai întâi, să trezească în 
el năzuința după dobândirea slavei. Slava deșartă înseamnă căutarea 
slavei omenești celei păguboase, goale, deșarte. Mare cunoscător al 
virtuților și patimilor omenești și fin psiholog al vieții duhovnicești, 
Sfântul loan Scărarul socotește că slava deșartă și mândria sânt 
momente diferite în creșterea aceleiași patimi. După cuvintele sale: 
„osebirea dintre aceste două patimi este aceeași ca dintre prunc și 
bărbat... Slava deșartă este începutul, iar mândria sfârșitul.” Omul 
iubitor de slavă deșartă a simțit gustul dulceței otrăvitoare a slavei 
omenești și de aceea caută numai lingușiri și laude. Această patimă 
își arată întreaga sa vrăjmășie față de Dumnezeu încă din pântecele 
mamei. lubitorul de slavă deșartă caută și însetează după slavă de- 


și aceasta aparține numai Dumnezeului celui Veșnic. /Deut. 32:3; 

Le. 2:14/ Cuvântul lui Dumnezeu strigă totdeauna și pretutindenea: 


pr 


„Fie slava Domnului în veci!” /Ps.103:31/ Psaltirea, mai cu seamă, 
este plină de preamărire adusă lui Dumnezeu și de cununi de laudă 
pentru lucrările Lui minunate. /Ps.135,137,145- 150/ Șiiată, iubitorul 
de slavă deșartă uită că și el este chemat să aducă slavă Ziditorului. 
EI, sărmanul, îndrăgostit de sine, se crede el însuși dumnezeu și 
caută slavă pentru sine. De aceea, Sfântul loan Scărarul are dreptate 
atunci când îl numește pe omul iubitor de slavă deșartă „slujitor de 
idoli credincios.” Și mai neobișnuit este faptul că slava deșartă se 
poate strecura chiar și în sufletul credincios și evlavios. Un astfel de 
om începe să se laude chiar și cu faptul că îl slăvește pe Dumnezeu. 
Slava deșartă nu cunoaște nici un fel de opreliști și hotare. Ea găseș- 
te pretutindeni prilej de iubire și laudă de sine. Sfântul loan Scărarul 
a dezvăluit acesta în chip deosebit în următoarele cuvinte: „Soarele 
cu îndestulare strălucește tuturor. Și slava deșartă se bucură de 
toate meșteșugirile. Cum? Eu zic: Postind, mă măresc în deșert, 
şi dezlegându-mă ca să nu fiu cunoscut, ca un înțelept iarăși mă 
slăvesc în deșert. Cu haine strălucite îmbrăcându-mă, de aceasta 
mă biruiesc. Și în cele proaste schimbându-mă, iarăși mă slăvesc în 
deșert. Grăind, mă biruiesc, și tăcând, iarăși m'am biruit. Cât dacă 
vei arunca jos pre aceasta carea este cu trei ciulini, ea drept în sus 
cu ciulinul stă.”!6 

Mare nenorocire este slava deșartă, căci în toate își poate afla hrană. 
Cu ce nu se laudă, oare, un om? Cu bogăția sa, cu frumusețea, cu 
mintea, cu darurile, cu veșmintele, cu virtuțile, ba chiar și cu patimile 
sale - toate pot sluji ca prilej de slavă deșartă. Îndeosebi femeile au 
slăbiciunea de a se lăuda și a se bucura când sânt lăudate. 

Atât de adânci sânt rădăcinile slavei deșarte în inima omului încât, 


dacă acesta nu are nimic anume cu care să se laude, începe să se 


16 Sfântul loan Scărarul, Scara, cuvântul XXI, Pentru slava deșartă cea în multe chipuri. 


Viața DUHOVNICEASCĂ 
a creștinului ORTODOX | 170 


mândrească cu funda, cu pălăria sa, sau chiar cu pana de la pălărie. 
Priviţi-i pe cei mici! Până și în inimile lor curate începe, încă de 
timpuriu, să răsară floarea otrăvitoare a slavei deșarte. Fetiţele se 
laudă cu rochițele, brăţările și păpusșile lor, iar dacă li se spune cumva 
că hăinuţele sau jucăriile lor nu sânt frumoase se simt rănite și în- 
cep să plângă. O, câtă slavă deșartă umple inima unui băiețel care 
a primit îngăduinţa de a purta puţin ceasul unchiului! El iese afară 
la prietenii lui de joacă și începe să se laude în fața lor. Nu îngăduie 
nimănui să atingă prețiosul obiect. lar când uimirea și pizma încep să 
se zugrăvească pe chipurile celorlalți, atunci slava deșartă și bucuria 
micuțului trufaș nu mai are granițe. Dacă slava deșartă răsărită în su- 
fletul încă nevinovat al copilului nu este grabnic înăbușită, va crește 
curând și va deveni boală primejdioasă pentru acel suflet. 

Slava deșartă nu face deosebire de neam sau clasă socială. Așa 
cum o boală poate atinge pe oricine, tot astfel și slava deșartă se 
poate încuiba în orice om. Oamenii însemnați află în măreție prilej 
de slavă deșartă. Dar și simplii muritori știu să afle în sine ceva 
cu care să se mărească. Blaise Pascal, cu adâncimea cugetului său, 
exprimă acest fapt în următoarele cuvinte: „Vanitatea este atât de 
adânc înrădăcinată în inima omului, încât și ostașul, și slujitorul, și 
bucătarul, și hamalul se laudă, şi fiecare vrea să aibă admiratorii săi. 
Și filosofii vor să îi aibă pe ai lor; și aceia care scriu împotriva acestui 
lucru vor să câștige slavă, pentru că au scris bine; și aceia care citesc 
cele scrise vor să se mărească cu aceasta, pentru că le-au citit; şi eu, 
care scriu acestea, poate am aceeași dorință; şi poate o vor avea și 
aceia care vor citi acestea scrise de mine...” 

Aici, în ironia lui Pascal, se poate distinge durerea sa în fața situației 
dureroase în care se află sufletul omului căzut. Și într'adevăr, slava 
deșartă este rezultat al căderii. Până la căderea în păcat, cei dintâi 


oameni, în Rai, nu cunoșteau nici mândria, nici slava deșartă. Câtă 

vreme omul a fost vrednic de fericire, nu a căutat slavă, ci dădea 
slavă Ziditorului său. De când a ajuns vrednic de plâns, a început să 
înseteze după a fi fericit și lăudat de alții. 

Întâlnim slava deșartă nu numai la cei din lume, ci și la oamenii 
duhovnicești. lar dacă la mireni ea este primejdioasă, la oamenii 
duhovnicești este aducătoare de pierzanie. Pe lângă aceasta, demn 
de remarcat este și faptul că slava deșartă îl poate sili pe om să 
se nevoiască, să se trudească, să se roage, să postească şi să dea 
milostenie. Dar toate aceste nevoințe duhovnicești sânt la fel de 
nefolositoare celui stăpânit de slavă deșartă pe cât este de nebunesc 
a turna apă într'un urcior spart. Fariseii, despre care ne vorbește 
Sfânta Evanghelie, nu săvârșeau ei, oare, din dorinţă de slavă deșartă, 
toate faptele bune? Și în loc să primească răsplată de la Dumnezeu 
pentru nevoinţele lor, ei au auzit din gura lui Hristos cuvintele pline 
de osândă: „Vai vouă, cărturari și Farisei fățarnici!” /Mt. 23:14/ Cel 
ce se slăveşte pe sine, chiar de va săvârși cea mai bună faptă, nu are 
nici un folos din aceasta, dacă va căuta slava omenească. 

Pentru aceea și lisus Hristos îi povățuiește pe ucenicii Săi: „Luaţi 
aminte, milostenia voastră să nu o faceți înaintea oamenilor, spre a fi 
văzuți de dânșii; iar de nu, plată nu veți avea dela Tatăl vostru carele 
este în ceruri. Deci, când faci milostenie, să nu trâmbiţezi înaintea 
ta, precum fac fățarnicii în adunări și în ulițe, ca să se slăvească de 
oameni: amin zic vouă că își iau plata lor. lar tu, făcând milostenie, 
să nu știe stânga ta ce face dreapta ta, ca să fie milostenia ta întru 
ascuns; și Tatăl tău, cel ce vede întru ascuns, acela va răsplăti ție 
întru arătare.” /Mt. 6:1-4/ 

Mântuitorul îndeamnă la aceeași păzire cu luare aminte de slava de- 
șartă şi în rugăciune, și în post, precum și îndeobște în săvârșirea 
tuturor faptelor bune și bineplăcute. Nu în zadar slava deșartă este 


asemuită de unii Sfinți Părinţi cu o mică furnică târâtoare. Oricât de 

mică ar fi ea, poate distruge marile roade ale virtuților. „Furnica,” 
spune Sfântul loan Scărarul, „așteaptă să se isprăvească strânsul 
grâului și slava deșartă să se adune bogăția.” Prin bogății, aici, 
trebuie să se înțeleagă truda duhovnicească și virtuțile dobândite. 
Furnica se bucură că va avea prilejul să fure un bob, iar slava deșar- 
tă se bucură că se va putea lăuda cu nevoinţele săvârșite. Dar prin 
puterea legilor duhovnicești, în clipa în care te lauzi cu binele pe 
care l-ai săvârșit, l-ai și pierdut. Pentru că dacă vei căuta slavă de 
la oameni, îți primeşti deja răsplata aici și te lipsești de răsplată în 
ceruri. Sfântul Episcop Theofan Zăvorâtul numește slava deșartă cel 
mai vătămător și lingușitor vrăjmaș. 

„Acesta îl face pe om să fie asemenea unui muncitor care, oricât ar 
câștiga, risipește de îndată tot câștigul, fără să lase ceva și pentru 
ziua de mâine. Cel ce se slăvește pe sine și-a câștigat deja răsplata 
și nu are ce să aștepte a mai primi în viitor. El este totdeauna gol, 
asemenea aceluia care risipește tot ce are. Gol se va înfățișa și în lu- 
mea de dincolo. Numai păcatele sale îl vor însoți, iar faptele bune, 
care i-ar fi putut fi de folos pentru a covârși păcatele, nu vor avea 
nici o valoare. lată cât de ucigătoare este paguba pricinuită de slava 
deșartă.” 

Nebunia slavei deșarte constă în aceea că acesta te silește să te 
trudești în zadar, răpindu-ţi răsplata pentru trudă. „Sihastrul ce se 
mărește în deșert,” spune plin de înțelepciune Sfântul loan Scărarul, 
„îndoit se nedreptățește pre sineși, că și trupul își topește, și plată 
nu dobândește.” Omul stăpânit de slavă deșartă seamănă cu găina 
cea proastă. De cum a ouat un ou ea se laudă, cotcodăcind, astfel 
încât să fie auzită. Dar în felul acesta nu-și face decât sieși rău, căci 
de cum o aud, oamenii îi Şi iau oul. 'Tot astfel Și dracii răpesc de la 
omul stăpânit de slavă deșartă binele săvârșit. Creștinul iubitor de 


slavă deșartă este întotdeauna nechibzuit, după înțelepciunea dum- 

nezeiască. Din deșertăciune, el se laudă înaintea tuturor cu bogăţiile 
pe care le-a adunat. Și cel care își arată multora comorile, acela 
negreșit va fi jefuit de hoți. 


LUPTA CU SLAVA DEȘARTĂ 


Nevăzutul aţâțător al gândurilor de slavă deșartă în noi este 
izvoditorul mândriei, vrăjmașul nostru neîmpăcat - diavolul. El 
insuflă supușilor lingușitori să gâdile auzul sufletelor stăpânite de 
slavă deșartă cu plăcute laude, fie pentru a dobândi anumite foloase, 
fie pentru a păgubi pe trufașii iubitori de slavă. Dar sânt și lingușeli 
care izvorăsc din inimi bune și iubitoare, însă neluminate. Un 
adevărat Creștin învățat, care știe ce pustiire poate pricinui într'un 
suflet iubitor de slavă chiar și o singură laudă, nu-și va îngădui ni- 
ciodată să lingușească şi să ațâțe slava deșartă. Adeseori, noi ne 
lingușim reciproc, fie pentru că dorim să ajungem prietenii cuiva, 
fie din dorinţa trufașă de a primi (ca răspuns) înapoi laudă pentru 
noi, fie pentru că nu înțelegem subțirimile vieții duhovnicești și 
primejdiile care vin din slava deșartă. 

„Domnul ascunde de la ochii noștri de multe ori şi pre lucrurile 
bune care le avem. lar bărbatul lăudător, iar mai vârtos înșelător, 
prin laudă pre ochii noștri i-a deschis, și aceștia deschizându-se, 
bogăția nevăzută sa făcut de la noi.” 

Astfel ne grăieşte Sfântul loan Scărarul. După cuvintele sale, 
„lingușitorul este slujitor al dracilor, al mândriei de mână ducător, 
al umilinței prăpăditor, al lucrurilor celor bune pierzător, al căii 
celei drepte rătăcitor. «Că cei ce vă fericesc pre voi, vă înșeală pre 
voi», zice Prorocul.” /Is. 3:12/ 

Dar cum să luptăm cu această slavă deșartă care răsare atât de ușor 


în sufletele noastre și care aduce atâta desfătare inimilor noastre 

orgolioase? Când auzim un cuvânt de laudă trebuie să ne amintim, 
după sfatul Sfinților Părinți, de fărădelegile noastre și de îndată ne 
va smeri cugetul că oamenii ne laudă pentru că nu ne cunosc în toată 
jalnica noastră stare sufletească. Atunci apare chiar simțământul 
mântuitor că nu merităm laude, ci mustrări, pedepse și rușine, 
împreună cu gândul la Înfricoșata Judecată a lui Dumnezeu, când 
se vor descoperi toate faptele noastre tainice și se vor osândi toate 
păcatele noastre pline de rușine. Frica lui Dumnezeu este cel mai 
puternic vrăjmaș al slavei deșarte. 

Dacă, însă, slava deșartă se naște în noi nu în urma laudelor venite 
din afară, ci țâșnește singură din străfundurile stricatei noastre inimi 
şi ne șoptește cu glasul ei lingușitor: „Vezi cât de deștept ai fost? 
Vezi cât de bun te-ai arătat a fi? Vezi cât de înțelept te-ai dovedit?,” 
atunci, după sfatul Sfântului Episcop Theofan Zăvorâtul, trebuie 
de îndată să începem lupta împotriva simțământului slavei deșarte 
răsărit în sufletul nostru. 

„Luptaţi-vă și veți birui! spune el. Cel dintâi lucru pe care trebuie 
să-l faceți este să înțelegeți și să simțiți că gândul acesta (adică slava 
deșartă) este vrăjmaș (al sufletului). De aceea, numaidecât ce acesta 
se ivește, alergați și chemați această înţelegere și acest simțământ. 
Sufletul, negreșit, va încerca ură față de acest gând şi această ură îl va 
îndepărta. Simțământul de ură față de slava deșartă poate fi asemuit 
cu o lovitură dată cuiva în piept. Cel lovit cu putere în piept va cădea 
la pământ; așa și gândul, biruit de ură, aleargă afară din suflet.” 

Pe lângă aceasta, înțelegerea limpede a ceea ce sântem de fapt, a cât 
de puțin am făcut și a cât de mult ne-a mai rămas de făcut, ne poate 
smeri și ne poate aduce trezvia. 

„Dacă vei face ceva bun, ne sfătuiește Sfântul Dimitrie al Rostovului, 
ferește-te de lauda de sine! Căci de te vei lauda, vei pierde degrabă, din 


pricina slavei deșarte, tot ceea ce ai agonisit prin truda ta, iar harul 

lui Dumnezeu te va părăsi. Căci din laudă se naște înălțarea de sine, 
din aceasta - căderea, iar din cădere - despărțirea de Dumnezeu.” 

De aceea, este chiar mai bine să nu faci nimic vrednic de laudă pe 
pământ, decât, săvârșind ceva, să te înalți. „Mai bun este înaintea lui 
Dumnezeu un păcătos smerit decât un drept mândru.” Preaînțeleptul 
Solomon spune: „Necurat este înaintea lui Dumnezeu tot cel cu 
inimă înaltă, și cel ce-și pune mâna în mână cu nedreptate nu se va 
îndreptăți.” /Pil. 16:6/ Slava deșartă este izgonită de adevărata și 
adânca cunoaștere de sine. De obicei, pentru ce ne lăudăm noi? Din 
pricină că ne măsurăm cu cei mai mici decât noi. Dar dacă ne vom 
măsura cu cei mai mari decât noi, oare cât de neîndemânatici, cât de 
răi și cât de necugetați ne vom arăta a fi? Și atunci se va curma în 
noi prilejul slavei deșarte. De vom cugeta dacă săvârșim toate cele 
pe care sântem datori a le săvârși și dacă am săvârșit cum trebuie 
puținul nostru bine, ne vom încredința că nici aici nu vom găsi nici 
un temei pentru slavă deșartă. Sfântul Dimitrie al Rostovului ne spu- 
ne, în chip minunat: „Mulţi sânt cei ce au săvârșit multe virtuți, şi-au 
împărțit averile, sau lepădat de bogății, au făcut lucruri vrednice 
de laudă, au luminat lumea, i-au înțelepțit pe oameni, i-au izbăvit 
pe mulți și tot nu sau mărit. lar tu, fără să fi săvârșit ceva bun, fără 
să fi făcut vreun lucru bineplăcut înaintea lui Dumnezeu, pentru 
nimic, nebunește, te lauzi. Așadar, nu te lăuda de unul singur, ci 
caută dacă cumva Dumnezeu te laudă. Deoarece dacă săvârșești 
vreun bine, Dumnezeu îl va cunoaște și fără mărirea ta de sine. lar 
dacă îi este bineplăcut, te va mări și fără să vrei... El nu va lăsa pe 
nimeni nerăsplătit.” 

În alt loc, Sfântul Dimitrie al Rostovului lâmurește într'un chip 
minunat același gând: „De te vei lăuda singur, toți vor începe să 
te disprețuiască. lar dacă nu te vei lăuda singur, Dumnezeu și toți 


oamenii o vor face. Dacă vei tăcea despre tine, Dumnezeu va vorbi 

despre tine. Dacă, însă, singur te vei mări, Dumnezeu va tăcea 
despre tine și te va îndepărta.” 

Sfântul Proroc și împărat David a grăit prin Sfântul Duh cuvinte 
minunate, pe care toți cei ce doresc să se izbăvească de slava 
deșartă trebuie să le țină minte și să le rostească des. El spune într'o 
dumnezeiască vedere, în rugăciune: „Nu nouă, Doamne, nu nouă, ci 
numelui tău dă slavă...!” /Ps.113:9/ Însuși Mântuitorul ne-a învăţat 
cum să ne tămăduim de boala iubirii de slavă: „Așa și voi, când 
veţi face toate cele ce s'au poruncit vouă, ziceți că: Robi netrebnici 
sântem, căci ce eram datori a face am făcut.” /Lc. 17:10/ În ce chip 
minunat este tăiată, aici, din adânc, rădăcina slavei deșarte prin 
cuvintele: când veți face toate! Cine dintre noi se poate lăuda că a 
făcut totul? Nimeni! Se găsește în cele din urmă o privinţă, ba chiar 
mai multe, în care șchiopătăm. lar dacă slava deșartă este oprită și 
osândită chiar și atunci când am făcut totul, cu atât mai mult este 
dacă se naște din ceva mărunt: din faptul că am zis o glumă foarte 
reușită, din pricină că am cântat frumos sau că haina noastră are o 
croială deosebită și ne stă bine cu ea! 

Orice om care se va privi cu trezvie și în adâncime își poate da seama 
că nu are nici un motiv să se laude, pentru că nu are nimic al său; totul 
i-a fost dat. Numai păcatele sânt ale lui, pentru că el le-a săvârșit, 
fără ajutor străin. Dar nu se poate spune același lucru și despre 
virtuți, pentru că tot binele adevărat, bineplăcut lui Dumnezeu, se 
săvârșește cu ajutorul lui Dumnezeu, cu sprijinul harului ce ni se 
împărtășește prin Sfânta Taină a Botezului. „Fără de mine,” spune 
Mântuitorul, „nu puteţi face nimic” /In. 15:5/ Cât de adâncă este 
Descoperirea Creștină! Numai ea ne învaţă că nu avem dreptul să ne 
mărim cu virtuțile noastre, deoarece toate acestea au fost dobândite, 
cu adevărat, și prin lucrarea voii slobode a omului, dar mai ales cu 


ajutorul puternic al harului lui Dumnezeu. Fără de acest har, cele 

mai mari strădanii ale libertății noastre nu ar ajunge pe culmea desă- 
vârșirii, la care s'au înălțat sfinții. Prin acest cuget Creștin al lor, rostit 
cu o limpezime desăvârșită de Sfântul Apostol Pavel prin cuvintele: 
„Cu harul lui Dumnezeu sânt ce sânt,” /I Cor. 15:10/ se lămurește 
ciudatul paradox potrivit căruia cei ce aveau cel mai mult cu ce să se 
laude, cei ce au atins desăvârșirea virtuții, cei ce au săvârșit chiar și 
minuni, se socoteau a fi păcătoși și robi netrebnici ai lui Dumnezeu. 
Tot binele pe care îl vedeau la ei, pe deplin îndreptățit, îl puneau pe 
socoteala bunătății și ajutorului venit de la Dumnezeu. 

„E ruşine să se mândrească cineva cu podoabă străină, spune plin 
de înțelepciune Sfântul loan Scărarul, dar e nebunia cea mai de 
pe urmă să se fălească, prin închipuirea de sine, cu darurile lui 
Dumnezeu. Fălește-te numai cu înfăptuirile tale dinainte de 
naștere. Căci cele de după naștere Dumnezeu ţi le-a dăruit, ca și 
nașterea însăși. Numai virtuțile ce le-ai înfăptuit fără minte sânt ale 
tale. Căci mintea i-a dăruit-o Dumnezeu. Arată nevoinţele purtate 
fără trup, numai din sârguinţa ta. Căci trupul nu e al tău, ci al lui 
Dumnezeu. Nu te încrede, până ce nu vei primi hotărârea, văzând 
pe acela care, chiar după intrarea în cămara de nuntă, a fost legat de 
mâini și de picioare şi aruncat în întunericul cel mai din afară. /Mt. 
22:13/ Nu-ţi înălța grumazul, odată ce ești pământesc. Căci mulți 
au căzut din ceruri, măcar că erau sfinți și nematerialnici.” 

După mărturia Sfinților Părinți, nu au fost cruțați de slava deșartă 
nici marii oameni bineplăcuţi lui Dumnezeu. Sfântul loan Scărarul 
ne povestește despre vedenia duhovnicească a unui bărbat sfânt 
și văzător cu duhul, vedenie în care este zugrăvită, cu o deosebită 
veridicitate psihologică, atât viclenia subțire a ispitelor slavei 
deșarte, cât și înțeleapta trezvie a nevoitorilor care se luptă cu slava 
deșartă. 


„A însemnat oarecarele din cei ce puteau să vadă, ne spune Sfântul 

loan Scărarul, și văzând, mi-au povestit cum că «șezând eu,» zice, 
«în soborașul meu, dracii slavei deșarte și ai mândriei venind, au 
șezut lângă mine de amândouă părțile. Și unul adică îmi împungea 
coasta mea cu degetul lui cel măreț în deșert, îndemnându-mă să 
povestesc vreo vedere, sau vreo lucrare, pre carea o făcusem în 
pustie. Și după ce pre acesta l-am scuturat de la mine, zicând «Să se 
întoarcă înapoi și să se rușineze cei ce voiesc mie rele,» /Ps. 39:14/ 
îndatăși cel de-a stânga la urechea mea îmi zicea: «Bine, bine ai făcut. 
Și mare te-ai făcut, că pre maica mea cea fără de rușine o ai biruit.» 
Către carele, eu, cu dreaptă socoteală, pre stihul cel de-aci înainte 
iarăși luându-l, am zis: «Să-și poarte îndatăși rușinea cei ce zic mie: 
Bine, bine.»” 

lată cum se luptau Sfinţii Părinţii cu slava deșartă. Prin învățăturile 
și pilda lor, ei ne învață cum trebuie să ne luptăm și noi cu această 
slăbiciune primejdioasă a duhului nostru, ca să ne izbăvim, cât mai 
este vreme, de treapta de început a pierzătoarei mândrii. Pentru 
că dacă slava deșartă nu va fi dezrădăcinată din sufletele noastre, 
aceasta va crește mai repede ca pleava, va înăbuși tot ceea ce este 
sfânt Și bun, şi va trece către o treaptă mai înaltă de creștere, se va 
învechi, va deveni obicei şi maică a tuturor roadelor pierzării, se va 
preface în soarta noastră veșnică și amară. 


TRUFIA 


A doua treaptă a mândriei este trufia. Satana este cel ce îl așază pe 
omul trufaș pe o treaptă mai înaltă decât cea pe care se află iubitorul 
de slavă deșartă. De aceea, aici și plăcerea este mult mai mare, dar 
şi amețeala pricinuită de înălțime este mai puternică. Trufia se naște 
din slava deșartă, așa cum fluturele se naște din omidă. Dacă slava 


deșartă se mulțumește să se agațe, trufia zboară în înalt, asemenea 

fluturelui. Omul slavei deșarte se mulțumește numai să iubească 
totul la propria lui persoană, pe când trufașul este atât de îndrăgostit 
de sine, încât nu numai că își admiră la nesfârșit propriile calități, 
dar chiar nu îi place aproape nimic din ceea ce vede la ceilalți. El 
gândește despre sine că este cel mai deștept, cel mai vrednic, cel mai 
desăvârșit. lubitorul de slavă deșartă așteaptă numai laude și din ele 
se desfată; trufașul nu știe de ce să se mai bucure: de laudele care îi 
sânt aduse sau de umilințele pe care el le aruncă asupra celorlalți. 
lubitorul de slavă deșartă se simte bine și în cercul restrâns, local, al 
prietenilor săi mincinoși și lingușitori. Dacă aceștia nu există, atunci 
se desfată chiar și cu laudele pe care singur și le aduce: „Vezi, cât 
ești de frumos! Ce ținută dreaptă ai! Ce podoabe frumoase porți! 
Cât de frumos cânți!” ș.a.m.d. Omul trufaș nu se mulțumește să-și 
ştie întâietatea. El nu se satură nici cu recunoașterea venită din partea 
celor apropiați lui. EI vrea să fie cunoscut de un cerc cât mai larg 
de oameni. Vrea să strălucească, să lumineze, să fie cinstit de toți. 
Și pentru că vede că trufia celorlalți stingherește zborul propriei 
sale trufii, începe să umilească și să osândească pe toţi și pe toate. 
Dacă vede cumva o patimă la vreun rival de-al său, îl dă în vileag 
cu cruzime în fața tuturor, iar gândul tainic pe care-l are este ur- 
mătorul: „Vedeţi cum e acela?! Cât de rele sânt faptele lui! Cât de 
josnic îi este sufletul! Eu nu sânt ca el!” Dacă vede la rivalul său 
virtuți, nu numai că nu se pleacă înaintea lor, dar chiar râde de ele 
cu un dispreț amar. Dacă vreun rival al său este dăruit cu daruri și 
se remarcă prin ceva, atunci îl va numi mândru și iubitor de slavă. 
Dacă este evlavios, îl va huli ca fiind fățarnic. Dacă este econom și 
modest în îmbrăcămintea pe care o poartă, îl va numi zgârcit. Și 
în plus va căuta ca toți ceilalți să fie de acord cu el. Slava deșartă 
are o vedere obtuză și se mulțumește numai să-și vadă calitățile 


și să culeagă laude pe seama lor. Trufia are un orizont mai larg de 

cuprindere. Ea nu rabdă nimic care să o umbrească. lubitorul de 
slavă deșartă trăiește mai puține clipe amare decât cel trufaș. La 
omul iubitor de slavă deșartă, pedeapsa se află mai mult ascunsă 
dincolo de mormânt. În schimb, pentru cel trufaș, chinul pricinuit 
de trufie începe încă de aici, de pe pământ. Cel mai adesea, și pizma 
este strâns legată de trufie, care poartă cu sine propria pedeapsă. Cel 
trufaș este și mânios. lar cel mânios singur își ațâţă focul suferinței 
lui. Trufia se aprinde de la focurile iadului. Ea făgăduiește victimelor 
sale mari desfătări, îmbătare ameţitoare, mărire în ochii celorlalți, 
când de fapt nu duce decât la rușine înaintea oamenilor înţelepţi și 
depărtare de Dumnezeu. Omul trufaș, oricât de deștept ar părea în 
ochii proprii, nu este, de fapt, decât un biet nebun. El crede că va 
afla o desfătare înaltă pentru sufletul său în satisfacerea propriei tru- 
fii, dar precum un drog, ca și cum ar lua opiu, se otrăvește singur pe 
sine prin trufie. Câte neliniști, câte griji, câte patimi înfierbântate nu 
vom afla în sufletul omului trufaș, iubitor de mărire! Acesta crede 
că are întotdeauna dreptate. Dar, oare, pot toți oamenii din lume să 
fie de acord întru toate cu el? Și, iată, de cum se vede contrazis, clo- 
cotește și începe să sufere. Este îndrăgostit de sine însuși și vrea ca 
şi ceilalți să-l cinstească, să se minuneze de el. Dar poate el să-i facă 
din toți oamenii admiratori ai săi? Unii încep să-l critice, alţii chiar 
să îl dea în vileag. lar el nu poate să îndure așa ceva și începe să 
sufere cumplit. Numeroase sânt suferințele trufiei nebunești, încă de 
aici, de pe pământ, dar nespus mai grele sânt suferinţele pricinuite 
de aceasta în lumea de dincolo. „Iot cela ce înalță pre sine, se va 
smeri,” spune Mântuitorul. Pentru trufie, dreptatea cerească a ales 
cea mai cumplită pedeapsă, umilinţa - și anume umilința veșnică și 
nesfârșită. 

Trufia este o trăsătură diavolească. Așa cum diavolul își află 


desfătarea în pricinuirea de suferințe şi necazuri oamenilor, tot 

astfel și cel trufaș caută ca prin acoperirea cu rușine, osândirea și 
necinstirea adusă celorlalți să rămână el la loc de cinste printre 
oameni. Trufia își aduce singură laudă. 

Tot astfel se lăuda și Fariseul în biserică, osândindu-l pe Vame- 
șul care se pocăia. Trufia nu suportă alte păreri, nu poate îndura 
să fie criticată... Cel trufaș își vede numai propriile calități și se 
supraestimează. Despre ceilalți vorbește cu mândrie, uneori cu 
bunăvoință, rareori cu îngăduință, dar cel mai adesea cu dispreț. 
Îi subapreciază pe cei egali lui. Este crud și grosolan cu cei aflaţi 
mai prejos decât el, iar pe cei mai talentați decât el sau cu cei aflați 
în funcții mai înalte se poartă cu respect și milă, dar dacă se prinde 
într'o discuție mai deschisă cu ei, veți vedea că, dintre toți aceștia, 
tot pe sine se va pune pe întâiul loc. 

Desigur, și în trufie există felurite trepte și nuanțe. Unul este 
trufaș într'o măsură mai mică, altul este pârjolit de mărire de sine. 
Unul simte că trufia este o patimă, dar fiind neputincios sau lipsit 
de voința de a lupta cu ea, o ascunde cu dibăcie, pe când un altul 
este trufaș cu nerușinare. Aici joacă un rol însemnat și măsura de 
dezvoltare a minţii, educația și cultura generală a celui stăpânit de 
această patimă. Cel neînvăţat va fi un prost trufaș. Intelectualul este 
un trufaș rafinat, dacă putem spune așa. Cel neînvățat se va certa 
în chipul cel mai grosolan dacă este contrazis sau dat în vileag, cu 
ceva. Cel cu educație va căuta să te cucerească prin anumite calități 
ale lui, în așa fel încât să te câștige ca slujitor al iubirii lui de mă- 
rire. Dar și intelectualul, sub înrâurirea mândriei care mocnește în 
el, se poate folosi de mijloacele grosolane ale celui needucat. Și la 
unul, și la celălalt, patima rămâne, în esenţa ei, una și aceeași. Ea este 
asemenea șarpelui - dacă o calci, te mușcă. 

În societate, unde se discută unele probleme de interes obștesc, cel 


trufaș se va vădi prin faptul că îi place întotdeauna să-și impună 

propria părere. El este dispus oricând să se contrazică cu ceilalți, 
găsește întotdeauna ceva de obiectat, este un mare maestru în 
critică și se simte nespus de jignit dacă tocmai el este cel criticat sau 
contrazis. Trufașul iubește batjocura. El găsește întotdeauna ceva de 
zeflemisit la ceilalți. Neajunsurile caracterelor acestora sânt, mai cu 
seamă, jucăria preferată pentru gura lui necurată. Dacă însă nu află 
nimic de obiectat la vreun om desăvârșit, începe să batjocorească 
nasul sau bărbia strâmbă a acestuia. Omul trufaș poate crește în 
mândria sa până acolo încât să ajungă a-i batjocori pe toți și pe toate, 
mai puțin propria persoană. 

Trufia îi face pe oameni răi, neprietenoși, arțăgoși, ținători de minte 
ai răului, mânioși, neiertători și veșnic dușmănoși. Puneţi doi 
oameni mândri să trăiască împreună. Așezaţi-i într'un palat mare 
și frumos! Prea mici li se vor părea spaţioasele încăperi. Nu se vor 
putea suferi unul pe celălalt. Se vor certa neîncetat. Fiecare dintre ei 
va socoti că el are dreptate. Dacă ciocnești două pietre de cremene, 
vor ieşi scântei, nu făină. Cel trufaș nu se va domoli niciodată. Dacă 
cineva îi va da un sfat bun, fiți siguri că nu-l va urma. Va face fiecare 
tot după voia sa, chiar dacă această nechibzuinţă îi va pricinui mari 
necazuri. 

Trufia tulbură liniștea familiilor, a satelor, însângerează șezătorile, 
nunțile și oamenii, răzvrătește orașele, aprinde lumea întreagă și îi 
învrăjbește pe oameni unii cu alții. 

Nimic nu nimicește viața în prietenie și rânduielile în comunitate mai 
mult ca trufia. Ea aduce destrămare, căci nu cunoaște nici smerenia, 
nici dragostea - singurele care unesc, contopesc și zidesc. Tot omul 
trufaș își este sieși un fel de dumnezeu. Și așa cum dumnezeirii i 
se acordă o grijă și o cinstire deosebită, tot astfel și el, dintre toți 
oamenii, vrea jertfe și cinstire, respect față de persoana proprie, fără 


să se simtă prin aceasta dator cuiva cu ceva. Un astfel de om, odată 

ce s'a înrădăcinat definitiv în această mărire de sine, aducătoare de 
pierzanie, poate ajunge cu ușurință și la cea de a treia și cea mai 
înfricoșată treaptă a mândriei - mândria împotriva lui Dumnezeu 


Însuși. 
MÂNDRIA ÎMPOTRIVA LUI DUMNEZEU 


Până la această treaptă s'a înalțat Lucifer, cel fără de măsură. Dar 
această înălțime a fost atât de ameţitoare chiar și pentru el, încât nu a 
putut rămâne acolo și a căzut. Și el a „zis întru cugetul tău: În cer mă 
voiu sui, deasupra stelelor cerului pune-voiu scaunul meu, [...] fi- 
voiu asemenea celui preaînalt.” /Isa. 14:13-14/ Dar această mândrie 
l-a pogorât în cele mai de jos ale pământului. 

Prin înșelăciune i-a ispitit satana spre o astfel de mândrie și pe 
strămoșii noștri, în Rai. „Veţi fi ca niște dumnezei!” /Fac. 3:5/ le 
spune el. Și cei dintâi oameni, care au pornit pe rătăcitoarea cale a 
mândriei, au căzut, și au căzut adânc, încât nu s'au mai putut ridica 
singuri și a trebuit ca Însuși Fiul lui Dumnezeu, Iubirea Întrupată, 
să se pogoare pe pământ spre a ne răscumpăra și mântui. Veţi fi ca 
niște dumnezeil Ce ademenire mare și minunată doar în chip părel- 
nic! Cine nu și-ar dori să fie ca Dumnezeu! Dar problema este că 
diavolului nu îi stă în putinţă să ne facă asemenea lui Dumnezeu. El 
este mincinos. Făgăduinţele lui sânt deșarte. Ademenindu-ne către 
înălțimi, ne aruncă de acolo tocmai în adâncuri. Adam și Eva au 
vrut să fie asemenea lui Dumnezeu. Dar ce s'a întâmplat? În unele 
privințe ei au căzut chiar mai prejos decât dobitoacele. Se vede 
limpede din istoria nefericiților lor urmași întărirea acestui trist 
adevăr. Și iată, din clipa amarnică a Căderii din Rai, oamenii merg 
ca niște orbi pe calea mândriei, neîncetat însetează să se înalțe și 


neîncetat cad. Și cu cât se înalță mai sus, cu atât cad mai rău. Întregul 

zbucium al lumii însângerate în care trăim astăzi își are obârșia în 
nebuneasca mândrie. Ea este pricinuitoarea tuturor marilor căderi 
ale omului contemporan. Câţi scriitori, câţi filosofi, câți politicieni, 
câți cuceritori au uitat, orbiți de mândrie că, totuși, și ei sânt simpli 
muritori și au purces la săvârşirea de fapte măreţe și peste puterile 
lor! Și, înălțându-se împotriva lui Dumnezeu, şi-au sfârşit sărmana 
lor viaţă ori în boli îngrozitoare, ori cu totul nimiciți, ori în deplină 
umilință, nebuni - și toți, dimpreună, în lad! Domnul, celor mândri 
le stă împrotivă. [ac. 4:6/ Duhul mândriei contrazice întotdeauna Și 
nu vrea să primească învățătură de la nimeni. EI este tiranic, foarte 
iubitor de sine și crâncen. Cel mândru ar vrea mai degrabă să i se ia 
viața decât să fie dat în vileag și umilit. El dorește să conducă, şi să 
fie competiție. Vrea să fie asemenea lui Dumnezeu. 

„Chiparosul nu-și pleacă ramurile ca să se întindă pe pământ. Nici 
monahul cu inima mândră, ca să facă ascultare,” spune Sfântul 
loan Scărarul. Cel mândru nu va recunoaște niciodată că este 
vinovat de ceva. 

Un bătrân foarte cunoscător îl povățuia duhovnicește pe un frate ce se 
trufea la spovedanie. lar acesta, orb fiind cu duhul, i-a zis: „lartă-mă, 
părinte, dar nu sânt mândru.” Auzind acestea, preaînțeleptul bătrân 
îi răspunse: „Şi ce altă dovadă mai vădită a patimii acesteia mai vrei, 
fiule, decât cuvântul ce l-ai spus: nu sânt mândru?” 

Neamul omenesc cel căzut al veacului acestuia nu vrea să re- 
cunoască mândria ca păcat, ci o socotește a fi o virtute. Atât de mult 
a încurcat omul înțelesul cuvintelor, încât nu batjocorește satanica 
mândrie, ci smerenia. El socotește a fi un lucru firesc atunci când 
cineva dă dovadă de mândrie. A fi mândru se impune ca o datorie și 
ca o pricină de laudă. Orice om, astăzi, trebuie să aibă ca țel propria 
sa demnitate, să-și păstreze cinstea, să-și apere propria persoană. 


Dar dincolo de toate aceste cuvinte - cinste, vrednicie, ambiţie, se as- 

cunde nebuneasca mândrie. Vădiţi-l pe acest „cavaler” al „nobilului” 
orgoliu în păcatele sale! Nu va putea îndura o astfel de jignire cu 
smerenie Creștină, ci de îndată se va înfuria și va clocoti. Și în văpaia 
„nobilei sale mânii” va străluci chipul mândriei lui satanice. Dacă 
mândria este o calitate morală atât de înaltă, de ce lisus Hristos nu 
spune nicăieri: „Fiţi mândri asemenea Mie! Apărați-vă cinstea!” ci 
poruncește tocmai dimpotrivă: „Învățaţi de la mine, că sânt blând și 
smerit cu inima,” /Mt. 11:29/ „ci de te va lovi cineva preste obrazul 
drept, întoarce lui şi pre celălalt.” /Mt. 5:39/ Nu, mândria este 
întuneric, iar întunericul nu are părtăşie cu lumina! După cuvintele 
de Dumnezeu înțelepțitului Sfânt loan Scărarul, cel mândru nu 
are nevoie să fie ispitit de diavol, „căci el s'a făcut sieși și diavol, și 
vrăjmaș.” Precum iubește diavolul aurul, așa și cel mândru își apără 
patima ce se ascunde înlăuntrul lui. Acesta nu rabdă, cum am spus, 
nici o mustrare. lar după cuvintele Sfântului loan Scărarul „cel ce 
alungă mustrarea își arată dragostea pentru păcat.” Pentru aceasta 
omul mândru de astăzi a ajuns la o cădere atât de adâncă, din pricina 
faptului că prin „nobila sa mândrie” a alungat orice îndrumare și a 
ascuns în spatele cinstei sale toate necurățiile! 

„AL celor înalți lucru este a suferi cu vitejie și cu bucurie ocărârile,” 
spune același sfânt părinte. Cei mândri sânt neliniștiți, au duhul 
pornit într'o stare războinică. Dacă totul se desfășoară în favoarea lor, 
ei se înalță până la ceruri. Însă dacă se abate asupra lor vreun necaz, 
cârtesc groaznic și îi învinovățesc pe toți. Dacă li se întâmplă vreo 
nenorocire se pornesc chiar a-L huli pe Dumnezeu. Cel mândru este 
antihrist, luptă împotriva lui Dumnezeu. Începe cu „nevinovata” 
slavă deșartă și poate ajunge la deplina îndrăcire. Sfântul Avvă 
Dorothei ne istorisește despre un frate de mănăstire din vremea 
sa, care, apucând pe calea mândriei, şi-a sfârșit viața nebun. La 


început se mândrea înaintea celor asemenea lui, iar când ceilalți frați 

aduceau laudă altcuiva înaintea lui, el îl defăima și spunea: „Cine 
este acesta? Eu nu cunosc decât pe Avva Macarie.” După o vreme 
însă, a început să osândească și pe sfântul Macarie: „Cine este Ma- 
carie? Nu știu decât pe Sfântul Vasile și pe Sfântul Grigorie.” Dar 
monahul cel mândru nu s'a oprit aici. Nu după multă vreme, el a 
început să grăiască de rău în inima sa și pe acești mari sfinți și să 
socotească ca îndreptători duhovnicești numai pe Sfinții Apostoli 
Petru și Pavel. Avva Dorothei, văzând cum crește mândria în acest 
frate, i-a spus acestuia: „Frate, în curând vei defăima şi pe aceştia.” 
Și întocmai, așa s'a și întâmplat. Fratele cel mândru a început să 
spună: „Şi cine sânt Petru și Pavel? Nu sânt nici aceștia nimic, afară 
de Sfânta Treime.” În cele din urmă s'a mândrit și asupra lui Dumne- 
zeu - și așa s'a îndrăcit. 

Adevărat grăieşte Sfântul loan Scărarul, când spune că „mândria 
este lepădare de Dumnezeu, aflătură a dracilor, defăimare a 
oamenilor, maică a osândirii, strănepoată a laudelor, a ieșirii din min- 
te înaintemergătoare, de căderi pricinuitoare, pricină a epilepsiei, iz- 
vor al mâniei, [...] pricinuitoare a nemilostivirii, [...] amară luătoare 
de seamă, judecător fără de omenie, împrotivă luptătoare lui 
Dumnezeu, rădăcină a hulei.” 

Și în zilele noastre sânt mulți oameni care se înalță pe sine chiar și mai 
presus de Dumnezeu Însuși și îndrăznesc să hulească Preasfântul 
Său nume. Nu sânt oare ateii și necredincioșii astfel de oameni, care, 
asemenea nebunului din Psalmi, spun: „Nu este Dumnezeu”? /Ps. 
13:1/ Mulţi contemporani ai noștri, din mândrie oarbă și prostească 
nu vor să creadă. Ei socotesc o înjosire a se supune adevărurilor cre- 
dinței Ortodoxe. Neputând să îndure batjocura necredincioșilor 
că cred în „basmele Bisericii,” ei se numesc pe sine necredincioși, 
oameni care s'au slobozit de orice rațiune omenească, căci credința 


este una dintre acele însușiri rare care îl înalță pe om mai presus 

de animale. Fără credință, omul cu ușurință cade moral și se face o 
mlaștină a celor mai respingătoare miazme ale patimilor și păcatelor. 
Săraca omenire de astăzi, pornită pe calea agonisitoare de pierzanie 
- calea mândrei necredințe, nu face decât să ajute la venirea gro- 
zăviilor apocaliptice, care se vor abate asupra ei pentru lepădarea de 
credința Ortodoxă, din pricina necinstirii, a patimilor și a mândriei 
satanice! 


MÂNDRIA PIERZĂTOARE 


Mândria este rădăcina și obârșia tuturor păcatelor. „Toate marile 
năpaste,” ne spune Sfântul loan Gură de Aur, „care au venit asupra 
întregii lumi își au obârșia în mândrie.” De asemenea, toate relele 
și grozăviile care de acum încolo se vor abate asupra pământului 
păcătos și care și-a avut începutul în cel de al II-lea Război Mondial 
își vor avea și ele începutul tot în mândrie. Orice cădere, după 
mărturia Sfinților Părinţi, este prevestită de mândrie. Și Cuvântul 
lui Dumnezeu ne spune limpede: „Înainte de surpare povățuiește 
semeţia, și înaintea căderii, gândirea cea rea.” /Pil. 16:18/ Știind 
aceasta, binecinstitorul popor ortodox Bulgar a izvodit, în duhul 
Scripturii, zicala: „Cel ce sare foarte sus, cade foarte rău.” Pedeapsa 
ce se abate asupra celui mândru este prăbușirea lui. 

Mândria se poate strecura și în viața duhovnicească înaltă a 
Creștinului și să nimicească toate lucrurile lui bune și înaltele virtuți 
dobândite. Aceasta se vede limpede din următoarea pildă. 

„În veacul al IX-lea, scaunul episcopal din Edessa era ocupat de 
marele bineplăcut lui Dumnezeu Sfântul Theodor. În apropierea 
orașului se nevoia în vremea aceea un stâlpnic minunat, pe nume 
Theodosie. Acesta era om duhovnicesc, iar pentru înaltele sale 


nevoințe monahicești primise de la Dumnezeu darul înainte- 


Viața DUHOVNICEASCĂ 
a creștinului ORTODOX | 188 


vederii. Episcopul Edessei îl cerceta adesea pe stâlpnic, pentru a 
avea cu acesta convorbiri duhovnicești. Odată, Sfântul Theodor îl 
întrebă: „Duhovnicescule părinte, câți ani ai de când viețuiești pe 
acest stâlp? Și, care este lucrul pustnicirii tale, să nu ascunzi de mine, 
pentru Domnul?” lar bătrânul, suspinând din adâncul inimii și de 
lacrimi cuprinzându-se, i-a răspuns: „Pentru certarea Domnului, 
îți voiu arăta ție, însă tu să nu spui nimănui, până ce Domnul mă 
va slobozi pe mine din viața aceasta. Eu, în zilele tinereţelor mele, 
lepădându-mă de lume, împreună cu fratele meu cel mai mare, 
slujind în mănăstire ca la trei ani, am dorit să fim la liniște. Și, cu 
sfatul duhovnicescului nostru părinte, am ieșit la pustietate și am 
aflat peșteri, nu departe unul de altul, și acolo pustniceam, numai 
cu verdețuri hrănindu-ne, iar sâmbăta și Duminica, împreună ne 
rugam și din verdețuri, la un loc, gustam, și iarăși ne despărțeam. 
Însă îngerii lui Dumnezeu ne mângâiau pe noi. 

Iar într'o zi, umblând prin pustie, osebiți unul de altul, și adunân- 
du-ne verdețuri, am văzut pe fratele meu stând în uimire și cu sem- 
nul Crucii însemnându-se pe sine, apoi sărind locul acela, fugind și 
intrând în peștera sa. lar eu, mirându-mă de săritura și fuga lui cea 
iute, m'am dus la acel loc să cunosc ce rău a văzut fratele meu, de a 
fugit. Și am văzut o grămadă de aur vărsată și, făcând rugăciune și 
dezbrăcându-mi mantia, am luat aurul și abia l-am dus pe el în peș- 
tera mea, dar fratelui meu nu i-am spus. Apoi, mam dus în cetate și 
am cumpărat o casă bună și am zidit biserică și am făcut mânăstire 
şi am adunat patruzeci de călugări și casă de îngrijire a bolnavilor 
am făcut. După aceea, aflând un bun gospodar, l-am pus pe el egu- 
men și am dat toate în mâinile lui şi ca la o mie de galbeni, iar o mie 
am împărțit-o săracilor și nu mi-am lăsat mie nici un galben. Deci, 
lăsând pace egumenului și sărutând pe frați, mam dus în pustie să 


caut pe fratele meu. 

Dar mi-a venit mie un gând de mândrie că, adică, fratele meu 
na putut să gospodărească bine bogăţia ce o aflase, iar eu lucru 
bineprimit la Dumnezeu am făcut. Și văzând peștera fratelui meu, 
mă tulburam cu gândurile mândriei, socotindu-mă pe mine mai 
bun decât dânsul. Și iată a venit la mine îngerul cel ce umbla 
împreună cu mine de la început Și, căutând la mine cu ochi mânios, 
mi-a zis: „Pentru ce te mândrești? Îţi spun ție, că toată osteneala ta, 
de atâta vreme, la zidirea bisericii și a mânăstirii și la toate cele câte 
le-ai făcut, nu se aseamănă cu săritura fratelui tău, când a sărit pe 
deasupra grămezii celei de aur pe care o aflase. Că nu peste aur a 
sărit, ci peste prăpastia bogatului, din Evanghelie, a sărit, /Lc. 16:26/ 
ca și Lazăr cel sărac, și a venit ușor la locul unde ședea Avraam. El 
sa sârguit să placă lui Dumnezeu, iar tu oamenilor. Drept aceea 
fără de asemănare mai înalt decât tine este, iar tu nicidecum nu vei 
ajunge la locul lui, măcar că te crezi adevărat pustnic. Ci, iată, nu vei 
vedea fața lui în toată viața ta, nici împreună-petrecerea cu mine nu 
o vei dobândi, până ce vei îmblânzi pe Dumnezeu cu multe lacrămi 
și cu sfărâmare de inimă, și atunci mă vei vedea pe mine și te vei 
mângâia.” Acestea zicându-mi, s'a făcut nevăzut de la ochii mei. 
lar eu, sârguindu-mă, am ajuns la peștera fratelui meu, însă nam 
putut să-l vad pe el și am strigat, tânguindu-mă și smerindu-mă, 
până ce nam mai putut plânge. Deci, șapte săptămâni am plâns 
în pustia aceea, rugând pe sfântul înger ca să se milostivească 
spre suspinarea și plânsul meu. lar întru a șaptea zi a săptămânii 
a șaptea, mi-a venit un glas, zicându-mi: „Se cade ție să mergi 
în cetatea Edessei și să te sui pe stâlpul cel aproape de biserica 
Sfântului Gheorghe și acolo să te pocăieşti, până ce se va milostivi 
spre tine Domnul.” Și plângând, am venit patruzeci de zile până 
aici și pe acest stâlp suindu-mă, m'am liniștit. Și vreme de patruzeci 


și nouă de ani stând aici, cu multe gânduri mam luptat, iar în anul 

al cincizecilea, spre seară târziu, într'o sâmbătă, o lumină dulce 
mi-a strălucit în inimă și mi-a gonit întunerecul cel pătimaș, apoi 
toată noaptea cu lacrămi am privegheat. lar în ceasul al treilea din 
zi, Duminica fiind, sa făcut glas către mine de la înger: „Pace ție și 


pr 


mântuire!” lar eu, mângâiat cu inima, am căzut cu lacrimi, zicând: 
„Pentru ce mai lepădat de la fața ta și de fratele meu m'ai despărțit? 
Și iată zac, de multe ispite fiind cuprins.” lar îngerul, apucându- 
mă de mână, ma ridicat pe mine şi mi-a zis: „Pentru gândul tău, 
m'am depărtat de la ochii tăi, de vreme ce ai defăimat pe fratele 
tău, dar nu te-am părăsit, păzindu-te pe tine, precum mi-a poruncit 
mie Dumnezeu. lar, acum, că te-ai smerit, Și-a adus aminte de tine 
Dumnezeu și mi-a poruncit mie ca să fiu cu tine și în veacul acesta 
şi în cel viitor. Încă, iată, ţi-a dăruit ție Dumnezeu un dar, ca să vezi 
pe cei drepți și pe cei păcătoși. Viu este și fratele tău, dar numai în 
veacul cel de acolo te vei vedea cu dânsul.” 

Auzind acestea, Episcopul Edessei a dat slavă lui Dumnezeu, Care 
cu înțelepciune îi izbăvește pe robii Săi din tot păcatul.” 

Din această pildă grăitoare, luată din Vieţile Sfinților, se vede 
limpede cât de păgubitoare este mândria. Ea este ucigătoare a vieții 
duhovnicești. Tot ea împiedică harul lui Dumnezeu să se pogoare 
asupra noastră. Căci după graiurile Cuvântului lui Dumnezeu: 
„Dumnezeu celor mândri le stă împrotivă, iar celor smeriţi dă har.” 
[1 Pet. 5:5/ Mândria îndepărtează harul de la cei ce o primesc. Ea 
este beznă duhovnicească. Lumina învățăturii lui Hristos nu poate 
avea nici o părtășie cu ea. Așa precum lumina și întunericul nu pot fi 
împreună în același loc, tot astfel nici harul și mândria nu pot viețui 
împreună în aceeași inimă. Legile omenești nu pedepsesc mândria, 
dar legea lui Dumnezeu o face, căci este potrivnică lui Dumnezeu 
şi dă naștere tuturor necazurilor. Nici unui om nu îi stă în putință 


17 Proloagele, luna lanuarie în 7 zile, Mitropolia Olteniei, Craiova, 1991. 

să îi îndrepteze pe cei mândri. Pe aceștia numai Dumnezeu îi poa- 
te înţelepţi și supune, deoarece cel mândru nu primește nimic de 
la semenii lui, oamenii. Cele mai bune leacuri împotriva mândriei 
sânt necazurile și suferințele în viață, pe care Dumnezeu le îngăduie 
spre binele nostru. Astfel de încercări sânt bolile îngrozitoare, ruina 
neașteptată, moartea unuia dintre cei apropiați și altele. Bineînțeles, 
aceste însemnate leacuri nu lucrează ca prin farmec. Ele pot fie să 
tămăduiască, fie să otrăvească. De fapt, numai de voia slobodă a 
omului ține felul în care le va folosi. Dacă nu va cârti și nu va începe 
să hulească pe Dumnezeu, dacă va înţelege că din pricina mândriei 
lui și a multelor sale păcate, după vrednicie i-au fost trimise din ceruri 
suferințele, el se va tămădui sufletește. Fericiți cei ce în necazurile 
lumești văd mila lui Dumnezeu față de ei! Pe ei, Dumnezeu degrabă 
îi va tămădui. Dar vai celor care, în ciuda a toate, rămân mândri. 
Ei sânt pierduţi fără putință de scăpare! lar pentru că necazurile 
lumești s'au arătat a fi neputincioase în a-i înţelepţi, muncile veșnice 
ale iadului îi vor îmblânzi în lumea de dincolo. Dar atunci totul va fi 


prea târziu și în zadar... 

SMERENIA 


În deplină potrivnicie cu mândria stă smerenia. Așa cum mândria 
este izvorul tuturor patimilor, așa și smerenia este maica tuturor 
virtuților. Sfântul loan Gură de Aur numește smerenia temelia 
pe care „se poate înălța fără nici o primejdie orice altceva” bun și 
mântuitor pentru noi. Ri iarăși, dacă această temelie lipsește, chiar 
dacă cineva s'ar înălța, prin viața sa, până la ceruri, tot ce a zidit cu 
ușurință se nimicește și rău sfârșit va avea.” 

Omul a fost zidit pentru smerenie, nu pentru mândrie. O cunoaștere 
de sine mai adâncă și mai adevărată îl poate încredința de aceasta. 
Dumnezeu a rânduit toate cele ce-l înconjoară pe om astfel încât 
să-i slujească spre smerire, nu spre mândrie. Priviţi, de pildă, cât 
de neputincios este omul care tocmai s'a născut! De câtă trudă este 
nevoie pentru creșterea și educarea lui! Ce animal, întreabă Sfântul 
Tihon din Zadonsk, are trebuință de atâta îngrijire, până ce crește 
mare, precum omul? 

Multe vietăți își agonisesc singure hrana de îndată după ce sau 
născut, pe când omul cât de multă vreme este purtat, îmbrăcat de 
mâini străine, hrănit, încălzit și ferit de munci străine! În alt loc, 
același sfânt ne spune: „Ne naștem goi și în lacrimi; trăim în scârbe, 
năpaste și păcate; murim cu frică și suspine; sântem îngropați în pă- 
mânt și ne prefacem în țărână.” 


lar Sfântul Simeon Noul Cuvântător de Dumnezeu, zugrăvind starea 

umilă și jalnică a omului, spune că întreaga noastră viață este „luptă 
cu patimile, iar înlăuntrul său, încă înainte de patimi, omul poartă 
necurăție și duhoare”... „Poate fi oare ceva mai lipsit de chibzuinţă 
decât omul, care, văzându-se cuprins de lepră, se mândrește că 
poartă veșminte strălucitoare și aurite?”... Da, cunoașterea de sine 
duce, după mărturia tuturor Sfinților Părinți, la smerenie. „Fii la fel 
de smerit,” spune Sfântul Dimitrie al Rostovului, „precum te-a zidit 


pr 


Dumnezeu!” și ca adaos, amintesc cuvintele Sfântului Apostol Pa- 
vel: „Și ce ai, carea nu ai luat? lar dacă şi ai luat, ce te lauzi ca şi cum 
n'ai fi luat?” /1 Cor. 4:7/ 

Smerenia ce se naște din cunoașterea de sine nu chinuie, nu asuprește 
sufletul, ci îl îndeamnă la umilință şi recunoștință față de Dumnezeu, 
Care este atât de bun cu noi, sărmanele Sale făpturi neputincioase. 
Smerenia nu este o resemnare lipsită de nădejde, o pierdere a 
personalității lipsite de voinţă, ci un avânt înflăcărat spre lumină. Ea 
este cale luminoasă spre Rai, izvor de bucurii fără de sfârșit, dobân- 
dire a dumnezeieștii desăvârșiri și umplerea vieții goale a omului 
cu frumuseţe Și înțeles dumnezeiesc. Cu ajutorul lui Dumnezeu, sub 
îndrumarea Sfinţilor Părinți, vom încerca în rândurile ce urmează să 
zugrăvim tocmai aceasta. 

Nu este virtute mai încântătoare decât smerenia. Ea este izvor al 
tuturor binecuvântărilor, rădăcină a tot binele, maică a tuturor 
virtuților. Și totuţi, în ciuda tuturor acestor înalte calități ale ei, 
smerenia se ascunde, asemenea parfumatului toporaș în tufele 
înflorite ale celorlalte virtuţi, de parcă ea nu înseamnă nimic și nu 
slujește la nimic. Dacă mândria poate fi asemuită cu stâncile înalte 
de munte, goale și neroditoare, smerenia este ca o grădină înflorită 
sau o întinsă țarină roditoare, care se întinde în depărtare, printre 
vâlcele. Pe înălțimi nu crește nimic. Acolo domnește veșnic frigul. În 


văi se coc fructele dulci și grânele pentru hrană. Sfântul loan Gură 

de Aur îi asemuiește pe cei mândri cu vârfurile înalte și neroditoare 
ale munților, iar harul lui Dumnezeu cu apa. Așa precum apa curge 
în jos, ocolește dealurile înalte și caută să se verse în locul cel mai 
de jos, astfel și harul lui Dumnezeu îi ocolește pe cei mândri şi se re- 
varsă asupra celor smeriți. Smerenia este rază a harului, venită din 
Rai. Și prin ce schimbări cerești trece sufletul când pătrunde în el raza 
harului! Până de curând cufundat în întunericul nopții păcatului, 
el se trezește dintr'odată îmbrăcat în lumină. lar în această lumină 
omul smerit începe să-și vadă propriile sale păcate și pornește să 
se curățească de ele, pe când, înainte să fie înveșmântat de lumina 
harului, toate în el i se păreau a fi în orânduială deplină. Și acest 
lucru este firesc să fie așa; numai lumina de sus omul își poate vedea 
păcătoșenia. Într'o încăpere întunecată aerul nu pare plin de praf, ci 
întotdeauna proaspăt și curat. Dar de îndată ce pătrunde în încăpere 
o rază de soare, vedem dintr-odată cât praf plutește prin ea. Astfel, 
smerenia îl face pe om să-și vadă starea vrednică de plâns în care se 
află şi îl împinge să pornească la îndreptarea sa. Ea curăță inima de 
mulțimea patimilor, împodobește sufletul cu florile dumnezeieștii 
virtuți și astfel, treptat, ea naște toate virtuțile, fiind singura care 
rămâne în umbră, căci aceasta este firea ei - să nu se arate, să nu 
fie slăvită de oameni. Este asemenea rădăcinilor copacilor: în afară 
dă roade minunate, însă ea rămâne ascunsă în adâncul pământului. 
Căci dacă rădăcinile vor ieși din pământ, spre a fi văzute, copacul nu 
va mai avea fructe și se va usca. Astfel este și smerenia. Dacă începe 
să se arate, virtuțile dispar, iar omul piere duhovnicește. Una din cele 
dintâi calități ale smereniei este blândețea. Omul cu adevărat smerit 
este blând nu numai atunci când toți sânt atenți și amabili cu el, ci și 
atunci când este hulit și defăimat. El nu se tulbură, nu se înfurie, ci 
pe toate le rabdă în tăcere. Cel smerit nu poate să nu fie blând, căci 


îl liniștește harul lui Dumnezeu ce se odihnește în el. Se spune că 

marea, care este veșnic învolburată și agitată, se îmblânzește când 
asupra ei se lasă ceață deasă. Asemenea se întâmplă și cu sufletul 
neliniștit al omului, când asupra lui se pogoară harul Sfântului Duh. 
Și un astfel de suflet este cel smerit. Zbuciumul, furtunile, neliniștile 
sânt însușiri ale sufletelor mândre. Sfântul loan Scărarul spune: 
„în inimile blânde se odihnește Dumnezeu; iar sufletul neliniștit 
sălaș diavolului este.” Dumnezeu iubește pe cei smeriţi; acestora 
EI li se descoperă și întru ei binevoiește! În Vechiul Legământ, El 
spune: „Spre cine voiu căuta, fără numai spre cel smerit și lin, și care 
tremură de cuvintele mele.” /Isa. 66:2/ 

Omul smerit își vede neîncetat neajunsurile. El nu osândește 
pe nimeni, nu cercetează păcatele celorlalți, nu ia în batjocură, 
se socotește pe sine ca fiind cel mai rău dintre toți oamenii. Este 
ascultător și supus față de toți. Slujește cu bucurie tuturor. Nu se 
mânie atunci când ceilalți primesc onoruri, nu pizmuiește slava 
celuilalt, căci el pentru sine nu caută foloase lumești. Privirea sa este 
îndreptată către cer. El caută să fie bineplăcut lui Dumnezeu și de la 
El așteaptă milă în ziua Înfricoșatei Judecăţi. Omul smerit rabdă cu 
bărbăţie disprețul celorlalți și socotește sincer că acesta i se cuvine. 
Se poartă cu blândețe, sinceritate și plin de dragoste cu oamenii 
josnici, căci cei smeriți întotdeauna au o blândețe minunată. lar 
sufletul smerit, după cuvintele Sfântului loan Scărarul, este „scaun 
al blândeţii.” Omul smerit nu are gânduri rele. Chiar dacă ar avea 
un astfel de gând, ar fi degrabă alungat. Cel smerit nu cunoaște 
viclenia. El nu se preface a fi binevoitor, căci este într'adevăr aşa, nu 
caută să obțină foloase prin lingușiri și să fie pe placul oamenilor, 
căci nu are nevoie de acestea. El disprețuiește laudele și se bucură 
când este umilit, deoarece vrea să se facă următor Domnului lisus, 
Care pentru a noastră mântuire „s'au deșertat pre sine, chip de rob 


luând, întru asemănarea oamenilor făcându-se; și cu înfățișarea 

aflându-se ca omul, s'au smerit pre sine, ascultător făcându-se până 
la moarte, iar moarte de Cruce.” /Fil. 2:7-8/ 

Omul smerit nu vrea să fie mai presus de Învățătorul său. Așa 
cum Fiul lui Dumnezeu, la Cina cea de Taină, S'a ridicat, S'a încins 
cu ștergar, Și-a suflecat mânecile și a început să spele picioarele 
ucenicilor Săi, întocmai și cel smerit este gata să slujească tuturor 
ca un rob, fără să vadă în asta vreun merit. Căci el își amintește de 
povața Mântuitorului: „Deci dacă eu, Domnul și Învățătorul, am 
spălat picioarele voastre, și voi datori sânteți unul altuia a spăla 
picioarele. Că pildă am dat vouă, ca precum eu am făcut vouă, Şi voi 
să faceţi.” /In. 13:14-15/ 

Omul smerit se teme de laude, în care se ascund atâtea primejdii 
pentru suflet! El caută adâncurile smereniei, și acolo se simte bine. Un 
astfel de om nu vorbește mult, nu dorește să-și arate înțelepciunea, 
ci tace și răspunde cu blândețe. 

„Începutul neslavei deșarte, spune Sfântul loan Scărarul, este 
păzirea gurii și iubirea necinstirii; iară mijlocul este curmarea 
tuturor meșteșugirilor celor gândite ale slavei deșarte; iară sfârșitul 
(de este cu adevărat și adâncului vreun sfârșit) este ca pe cele ce 
ajută către necinstire să le meșteșugească fără de smintire înaintea 
mulțimii.” 

Omul smerit nu se tulbură din pricina cuvintelor bune pe care lumea 
le spune despre el. De este lăudat, nu socotește că lauda i se cuvine 
lui, căci simte că nu înseamnă nimic. De este vorbit de rău, el se 
socotește pe sine a fi mult mai rău Şi își spune în cugetul său: „Ei nu 
mă cunosc, căci altminteri și mai rău ar vorbi despre mine.” Dacă 
este clevetit Și osândit, nu se neliniștește şi nu-și caută îndreptățire, 
căci se gândește la judecata lui Dumnezeu, unde vor fi cercetate 
după moarte nu numai faptele, ci și gândurile oamenilor. Sfinţii 


plini de adâncă înţelepciune, care au ajuns la desăvârșire datorită 

smereniei lor, nu se supărau niciodată pe cei ce le aduceau ocări. 
Dimpotrivă, ei vedeau în aceștia niște binefăcători ai lor și de aceea 
îi iubeau din suflet și se rugau pentru ei. Ei nu au urmărit atingerea 
vreunui țel lumesc și nu s'au temut că își vor pierde bunul-nume, 
și de aceea când erau huliți răbdau, așteptând ca îndreptățirea să vi- 
nă de la Dumnezeu. Noi însă, de obicei, ne mâniem aprig împotriva 
celor care ne aduc defăimare, pentru că ținem la părerea oamenilor 
despre noi și legăm de ea toate foloasele de care ne bucurăm. 

Sfântul Serafim din Sarov, care cu iscusință s'a pogorât în adâncurile 
smereniei, ne învaţă să nu ne tulburăm atunci când sântem ocărâți; 
iar dacă este cu neputinţă să nu ne tulburăm, atunci trebuie ca măcar 
să ne înfrânăm limba, după cuvintele Psalmistului: „turburatu-m'am 
şi nu am grăit.” /Ps.76:4/ Ca pildă de înaltă smerenie şi nemâniere, 
Sfântul Serafim ni-l zugrăvește pe Sfântul Grigorie al Neokesariei. 
Aflându-se odată într'un loc obştesc, o oarecare desfrânată a început 
a-i cere plată pentru păcatul pe care, chipurile, acesta îl săvârșise cu 
ea. Fără mânie, sfântul spuse cu blândeţe unuia dintre însoțitorii 

săi: „Plătește-i degrabă prețul pe care îl cere!” De îndată ce primi 
plata necuvenită, femeia a fost luată în stăpânire de un duh viclean. 
Atunci, sfântul, răspunzând răului cu bine, a alungat prin rugăciu- 
ne duhul din ea. 

O pildă minunată de adâncă smerenie avem și în viața Sfântului 
Spiridon al Trimithundei. Deși era episcop și cinstit de toți ca om 
drept şi făcător de minuni, Sfântul Spiridon viețuia modest și se 
îmbrăca foarte simplu. Odată, la chemarea împăratului, a mers la 
curtea acestuia. Aici, una dintre slugi, socotindu-l un călugăr simplu 
și sărac, a început să-l batjocorească, l-a oprit să intre și chiar l-a lovit 
peste obraz. Sfântul Spiridon, plin de bunătate, l-a întors și pe celă- 
lalt. Toţi sfinții s'au osebit printr'o astfel de smerenie adâncă. Erau 


lipsiți de răutate ca porumbeii și numai într'o singură situație se 

aprindeau de mânie sfântă: când se întâlneau cu oameni mândri ce 
nu se îndreptau și cu tovarășii lor, ereticii. 

Sfântul loan Scărarul dă o definiție minunată: „În smerenie nu se 
află nici cea mai mică urmă de dispreţ, nici cârtire sau împotrivire, 
fără numai atunci când privește credința.” Și cei smeriți se pot 
aprinde de râvnă, însă numai atunci când trebuie să apere comoara 
credinței Ortodoxe. Aceasta dovedește limpede că smerenia nu 
este vreo nepăsare, ci o adâncime în care, asemenea apelor unui 
ocean, se adună forțe uriașe care luptă împotriva celor mai puternici 
vrăjmași ai omului și ai mântuirii acestuia, cu dracii cei nevăzuți, cu 
patimile dinlăuntrul nostru și cu ereticii, acești diavoli văzuți din 
afara noastră. Numeroasele însușiri ale smereniei se vădesc deosebit 
de limpede în pilda următoare. 

„Într'o mănăstire viețuia un părinte sfânt cu numele Agathon, vestit 
prin virtuțile sale: smerenia și răbdarea. Odată, au venit la el câțiva 
frați hotărâți a-l ispiti. Aceștia i-au spus: «Părinte, mulți vorbesc că 
ești clevetitor și că neîncetat osândești pe semeni.» A cugetat bătrânul 
în sinea sa la acestea și și-a zis în gândul său: «Oare nu am osândit 
niciodată, măcar în gând, pe frații mei?» Și le-a răspuns: «Adevărat 
este că sânt clevetitor și osândesc!» «Mai mult decât aceasta, ești 
și curvar!» au continuat frații. Avva Agathon și-a amintit atunci 
de cuvintele Domnului «că tot cela ce privește la femeie spre a o 
pofti pre ea, iată a preacurvit cu dânsa în inima lui» /Mt. 5:28/ și 
a recunoscut smerit: «Adevărat este, sânt curvar!» Astfel, frații au 
înșirat multe păcate, învinuind pe Sfântul Agathon că le-a săvârșit, și 
de care acesta se recunoștea deplin vinovat. În cele din urmă, frații 
i-au spus sfântului: «Nu vom ascunde de tine şi aceasta, că mulți te 
socotesc a fi și eretic!» Atunci ochii smeriţi ai sfântului s'au aprins 
de râvnă dumnezeiască, iar acesta, cu mâna ridicată, le zise: «Nu! 


Viu este Dumnezeu! Martor îmi este că nu sânt eretic!» Sau mirat 

frații de acest răspuns hotărât și neașteptat, și l-au rugat pe bătrân 
să-i lămurească de ce a încredinţat la toate învinuirile dintâi, iar 
pe ultima a respins-o atât de hotărât. Atunci, Sfântul Agathon le-a 
spus: «Păcatele cele dintâi de care m'aţi învinuit le-am primit ca să 
dobândesc smerenie și ca să nu aveţi o părere înaltă despre mine; pe 
cel din urmă însă, nu l-am primit, pentru că erezia este despărțire 
de Dumnezeu, iar eu păzesc sfânta credinţă, ca să nu pier împreună 
cu ereticiil»” 

Toţi acei Sfinți Părinţi care au luptat neînfricați împotriva vrăjmașilor 
Ortodoxiei nu au încetat nici o clipă să fie întru totul smeriți cu 
inima. Și sfinții mucenici, care, plini de îndrăzneală, au mărturisit 
numele lui Hristos, batjocorind nebunia chinuitorilor lor idololatri, 
au purtat adânc în sufletele lor conștiința smerită că sânt păcătoşi. 
Din toate acestea se vede că smerenia poate fi și este o luptă înaltă. 
Dar chiar şi în râvna sa sfântă pentru slava lui Dumnezeu, omul sme- 
rit nu devine trufaș sau semeț, ci își păstrează smerenia pentru că 
ştie că tot ce are este primit în dar de la Dumnezeu, și îl poate pierde 
dacă se mândrește cu el. 

Cei mândri sfârșesc întotdeauna în chip amarnic. Cela ce s'a urcat 
în vârful plopului, acela negreșit va cădea și își va sparge capul. 
Cel smerit nu cade niciodată. Și cum ar putea să cadă? EI se află 
mai jos decât pământul! Mândria este asemenea unui balon de 
săpun, se umflă și zboară în înalt, dar într'o clipită se sparge și 
dispare. Smerenia însă este asemenea copacului binecuvântat: 
cu cât rădăcinile îi sânt mai adânc înfipte în pământ, cu atât mai 
înalt crește. Așa cum asupra celor mândri se abate blestemul lui 
Dumnezeu: „lot cela ce înălță pre sine se va smeri,” tot astfel și în 
cei smeriți se împlinește binecuvântarea dumnezeiască: „Cel ce sme- 


rește pre sine se va înălța.” 

TREPTELE SMERENIEI 


Așa precum mândria are trei trepte, tot astfel și smerenia are trei. 
Cele dintâi urcă ca să-l doboare pe om, pe când celelalte trei se 
pogoară pentru a-l înălța pe acesta. lată cum definește minunatul 
Sfânt Stareţ Ambrozie al Optinei aceste trei trepte: „Treapta cea 
dintâi a smereniei este să te supui față de mai marii tăi și să nu te 
înalți peste cei mai mici ca tine. Să ne oprim o clipă luarea aminte 
asupra acestor cuvinte! Ce regulă de aur pentru rânduiala socială 
sânt aceste cuvinte! Oare nu pe ele se ridică toată bunăstarea 
societăţii și orice orânduire de stat? Ele lămuresc întocmai cele spuse 
de Sfântul Apostol Pavel: „Iot sufletul să se supuie stăpânirilor celor 
mai înalte” iar „cel ce se împrotivește stăpânirii, rânduielii lui Dum- 
nezeu se împrotivește.” /Rom. 13:1-2/ 

Mândria este răzvrătire. Ea nu se supune nimănui, și astfel se arată 
a fi nimicitoare a rânduielii sociale. Smerenia, dimpotrivă, încă 
din cele dintâi vădiri ale ei, se arată ca temelie trainică pe care se 
întemeiază împreuna-viețuire a oamenilor. Dar cât de puţin sântem 
pătrunși noi, oamenii, de conștiința trebuinței de a urca măcar 
această treaptă a smereniei! Cât de mulți sânt cei care se împotrivesc 
stăpânirii: elevii neascultători la școală, cetățenii nedisciplinați, 
Creștinii ce nu ascultă de Biserică. Toţi aceia care întrun fel sau 
altul se împotrivesc oricărei forme de autoritate sânt încă departe 
de adevărata smerenie. 

A doua treaptă a smereniei este să fim supuși celor asemenea nouă 
și să nu ne înălțăm înaintea celor mai mici decât noi. Dacă treapta 
dintâi, chiar dacă este de neapărată trebuinţă, ni se pare a fi greu de 
atins, cea de a doua ni se înfățișează a fi cu mult mai anevoioasă. 
În ce chip să te supui celor egali ţie? Fiinţa noastră, obișnuită să 


poruncească, să fie lăudată și cinstită, se împotrivește din toate 


arhim. SERAFIM 
Alexiev | 201 


puterile ei unei astfel de smerenii. Mândria nu ne îngăduie să ne 
supunem celor asemenea nouă. Iubirea de sine ne împiedică să ne 
privim ca fiind asemenea celor mai mici decât noi. Simțământul 
demnității personale ne împinge să nu ne supunem, ci să poruncim, 
să conducem. Cum mă voi supune eu celor asemenea mie? Oare nu 
sânt eu mai deștept decât ei? Nu sânt eu mai bun, mai talentat? lată 
în ce chip cugetă fiecare dintre noi. și prin aceasta arătăm cât de 
departe sântem de adevărata smerenie și cât de prinși sântem în 
mrejele mândriei. 

A treia treaptă și cea mai înaltă a smereniei o urcăm atunci când 
ne supunem și celor mai mici decât noi și ne socotim a fi nimic, 
asemenea dobitoacelor, nevrednici să ne aflăm printre oameni. 
Aceasta, însă, ni se pare de-a dreptul cu neputinţă! Dar de fapt 
această treaptă a fost atinsă de sfinți. Ei toți sau socotit a fi cei 
mai păcătoși, nevrednici de a viețui între oameni, și credeau cu 
adevărat în felul acesta despre ei înșiși. lată, în Vechiul Legământ, 
dreptul patriarh Avraam, care se învrednicise chiar să vorbească 
cu Dumnezeu, se socotește pe sine „pământ și cenușă.” /Fac. 18:27/ 
Sfântul Proroc și Împărat David, care a scris minunaţii psalmi 
şi a fost dăruit cu darul proorociei, cel ce este și strămoșul după 
trup al Mântuitorului lisus Hristos, a spus cu adâncă smerenie 
despre sine: „iar eu sânt vierme și nu om.” /Ps. 21:6/ Iar Sfântul 
Apostol Pavel, care a trudit mai mult decât toți Sfinții Apostoli la 
răspândirea Cuvântului lui Dumnezeu, cu smerenie de neînțeles 
pentru noi se numește pe sine „născut fără de vreme, [...] mai 
micul apostolilor, carele nu sânt destoinic a mă chema apostol” 
/1 Cor. 15:8-9/ și se socotește pe sine în chip neprefăcut drept 
cel dintâi dintre cei păcătoși. /I Tim. 1:15/ Iar sfântul nostru, În- 
gerul Bulgariei, mijlocitorul nostru al tuturor, care prin nevoința 


sa deosebită s'a proslăvit, care în post și rugăciune a îndurat arșiță 

şi ger în muntele Rila, care neîncetat a scăldat stâncile cu lacrimile 
sale, care în viețuire asemenea îngerilor a petrecut, care, încă în viață 
fiind, minuni a săvârșit spre ajutorul celor din neamul său, ale cărui 
moaște nestricăcioase se odihnesc până astăzi în Mănăstirea Rila, 
săvârșind minuni și dăruind ajutor tuturor celor ce cu credinţă i se 
roagă, acest înger preschimbat în trup omenesc, își începe Testamen- 
tul său lăsat fraților din obștea mănăstirii prin următoarele cuvinte: 
„Eu, smeritul Și păcătosul loan, care nu am săvârșit nici o faptă bună 
pe pământ, nu am aflat suflet de om când am venit întâi în pustia 
Rilei, ci numai fiare sălbatice și păduri neumblate...” 

Numai printr'o astfel de smerenie desăvârșită s'au învrednicit 
toţi sfinţii de harul desăvârșit al lui Dumnezeu. Harul se dă după 
măsura smereniei. Cu cât e mai adânc vasul smereniei, cu atât mai 
mult har adună. 

La smerenia desăvârșită se ajunge prin coborârea în adâncurile 
umilinței. Acest fapt ni-l dezvăluie însuși Mântuitorul prin cuvintele: 
„care dintre voi va vrea să fie întâiu, să fie vouă rob.” /Mt. 20:27/ 
Dumnezeu îl iubește pe cel ce se străduiește să ajungă măcar la întâia 
treaptă a smereniei. De bună seamă, mai mare răsplată primește cel 
ce se află pe cea de a doua treaptă. Dar cel mai bineplăcut în ochii 
lui Dumnezeu este acela care a urcat până la cea de a treia treaptă a 
smereniei, adică se socotește pe sine a fi ultimul dintre oameni, şi se 
supune chiar și celor mai mici decât el. 

Minunatul Sfânt Theodosie de la Pecerska, egumen al Mănăstirii 
Pecerska-Kiev, care era iubit și cinstit încă din timpul vieții 
pământești ca bineplăcut al lui Dumnezeu, mergea des la Kiev, la 
Cneazul Iziaslav. Odată, plecat cu o treabă mănăstirească, l-a prins 
seara la curtea cneazului. Acesta dorea să-l oprească să înnopteze la 
el în palat, dar Sfântul Theodosie a stăruit să se întoarcă la mănăstire. 


Atunci, cneazul a poruncit să i se pregătească o mică trăsură, iar unul 

dintre slujitorii vizitii să-l ducă pe Părintele Theodosie la Lavra 
Pecerska. Trăsura avea un singur loc, iar vizitiul nu avea unde 
să se așeze. Când obosea, încăleca pe cal, iar după ce se odihnea, 
continua să mâne caleașca pe jos. O astfel de trăsură fusese gătită 
şi Sfântului Theodosie. Când Cuviosul sa urcat în ea, vizitiul a 
început să mâne calul cu cârtire în suflet, nemulțumit că în loc 
să se odihnească va trebui să-l conducă noaptea întreagă pe acest 
călugăr necunoscut. Au ieșit din cetate. Tânărul vizitiu privi la 
Cuvios Şi, înșelat de îmbrăcămintea simplă a acestuia, l-a socotit a 
fi un călugăr simplu și îi spuse: „Părinte, coboară și mână caleașca 
și lasă-mă pe mine să urc în ea!” Sfântul Theodosie îi răspunse fără 


pr 


să se împotrivească: „Bine, fiule, așa să fie!” și s'a dat jos din trăsură. 
lar tânărul sa urcat ca un stăpân și curând a început să sforăie. 
Noaptea întreagă a mânat Sfântul Teodosie trăsura, ostenindu- 
se mult. Dimineaţa, toți care se întâlneau cu egumenul pe drum, 
atât oameni de vază cât şi țărani, se închinau cu cinstire înaintea 
slujitorului lui Dumnezeu, pentru că îl cunoșteau. Tânărul se 
minuna, văzând acestea. Nu pricepea de ce oamenii se închinau 
înaintea acestui „simplu monah.” S'au apropiat de Lavra Pecerska. 
Aici se auzise că egumenul sosește de la Kiev, așa că întreaga 
obște i-a ieșit înainte ca să-l întâmpine. Fraţii, după obicei, au făcut 
metanie înaintea întâi-stătătorului și părintelui lor duhovnicesc. 
Atunci, vizitiul începu să fie cuprins de spaimă: „Cine este acesta 

căruia toți monahii îi arată atâta cinste?!” se întreba el. Și pricepând 
că este egumenul, vestitul Theodosie, s'a cutremurat de frică, căci 
se aștepta să fie pedepsit. 

Sfântul Theodosie a mers însă la el cu blândețe, l-a luat cu dragoste 
de mână și l-a dus la trapeză, unde a poruncit să fie bine hrănit. lată 


câtă bunătate și smerenie avea Sfântul Theodosie de la Pecerska! 


Viața DUHOVNICEASCĂ 
a creștinului ORTODOX | 204 


MĂREȚIA SMERENIEI 


Mintea căzută și întunecată a omului a reușit să răstoarne totul cu 
susul în jos. Patima cea mai ucigătoare, în care își au obârșia toate 
celelalte păcate, mândria, omul a înălțat-o pe treapta unei credințe, 
iar virtutea mântuitoare a smereniei o batjocorește, socotind-o un 
lucru nedemn de spiritul liber și superior al omului. 

Oamenii au dat smereniei felurite nume rele, menite a o batjocori și 
a o face respingătoare printre oameni. Este numită resemnare, lipsă 
de caracter, apatie ș. a. Toate aceste nume arată necunoașterea de 
care dau dovadă cei ce disprețuiesc smerenia. De fapt, în smerenie se 
ascunde o măreție deosebită. Sfântul Isaac Sirul o numește „veșmânt 
al lui Dumnezeu:” „Căci Cuvântul, carele s'au întrupat, într'însa s'au 
înveșmântat, și printr'însa asemenea nouă sau făcut (luând firea 
noastră omenească). Cela ce se înveșmântează în smerenie, întru 
adevăr se face asemenea Celuia Ce din înălțimea sa pogorâtu-s'au, 
Celuia ce bună-săvârșirea măririi sale au acoperit și Slava sa întru 
smerenie o au ascuns, ca zidirea să nu piară arsă de lumina sa. Căci 
nici o zidire nu ar fi putut a-l vedea, dacă Dânsul nu ar fi primit o 
parte dintr'aceasta, ca astfel să aibă părtășie cu ea.” 

Așa grăiește Sfântul Isaac Sirul, pomenind măreția lui Dumnezeu, 
de neîndurat pentru oameni, de pe muntele Sinai, când a dat lui 
Moisi cele două table ale celor Zece Porunci - când muntele întreg 
s'a cutremurat de prezenţa lui Dumnezeu și nimeni nu a îndrăznit 
să se apropie, temându-se să nu moară. Dumnezeu este Și în Noul 
Legământ același Dumnezeu mărit și înfricoșat, îmbrăcat însă 
în veșmântul smereniei. El se pune pe Sine la îndemâna tuturor. 
Asemenea lui Dumnezeu, și marii sfinți își ascund minunatele 
lor virtuţi și puterile harului în smerenie, se sălășluiesc în adâncă 


smerenie printre frații lor și, socotindu-se cei dintâi dintre păcătoşi, 

vorbesc și viețuiesc împreună cu păcătoșii. Astfel, aluat bun fiind, 
amestecându-se cu ceilalți, le împărtășesc și acestora din virtuțile 
lor, îi câștigă pentru Dumnezeu și îi mântuiesc. 

Cel smerit este iubit de toți și prin aceasta se vădește în el ceva 
deosebit, vrednic de iubire. Sfântul Isaac Sirul spune: „Nimeni nu 
îl urăște pe cel smerit, nu îl vatămă prin cuvânt, nu-l disprețuiește; 
toți îl iubesc, pentru că și Dumnezeu îl iubește. El pe toți îi iubește 
şi toți îl iubesc pe el. Toţi pretutindenea îl caută, oriunde se apropie 
este întâmpinat și cinstit ca un înger de lumină. Numai oamenii 
câștigați de satana îl disprețuiesc pe cel smerit, căci smerenia 
dumnezeiască este potrivnică drăceștii lor înțelegeri despre lume. 
În schimb, dobitoacele necuvântătoare şi fiarele sălbatice ascultă și 
se supun cu adâncă smerenie, parcă pentru a umple golul și pentru 
a cinsti măreția smereniei, tăgăduită de slujitorii diavolului. Multe 
sânt pildele de sfinţi, plini de smerenie, la care veneau lei însetați 
de sânge, urși și alte fiare, şi se așezau înaintea lor ca niște miei 
blânzi. Într-un chip deosebit de interesant ne deslușește acest fapt 
minunat Sfântul Isaac Sirul. El spune: „Cel smerit se apropie de 
fiarele sălbatice, iar când privirea acestora se oprește asupra lui, cru- 
zimea lor se îmblânzește; se apropie de el, socotindu-l stăpânul lor, 
scutură din cap și din coadă, și îi ling mâinile și picioarele, pentru că 
au simțit la el acea bună-mireasmă pe care o răspândea și Adam în 
Rai, înainte de căderea în păcat. Această mireasmă plăcută ne-a fost 
luată, dar, prin venirea sa, Mântuitorul Hristos ne-a dat-o îndărăt, a 
înnoit-o în noi.” Aceasta este mireasma bineplăcută cu care este uns 
neamul omenesc.” 

Înălțimea smereniei se vădește în faptul că Dumnezeu o prețuiește-mai 
presus decât orice și o răsplătește în cea mai înaltă măsură. Oamenii 
preţuiesc bogăţia, iar Dumnezeu sufletul smerit. Dobândirea celei 


mai adânci smerenii înseamnă în ochii lui Dumnezeu dobândirea 

desăvârșirii. Nici o nevoinţă nu se poate asemui cu smerenia. Fără 
ea, și rugăciunea, și milostenia, Și postul sau înfrânarea sânt lipsite 
de preţ. lar smerenia singură, fără aceste nevoinţe, este de mare preț. 
Nevoinţele singure ne pot duce la mândrie și ne pot duce la pierzanie, 
precum l-au pierdut pe Fariseu. Smerenia însă ne poate mântui și 
fără alte nevoințe, așa cum l-a mântuit pe tâlharul de pe Cruce, pe 
săracul Lazăr și pe mulți alții, desfrânaţi, vameși și păcătoși, de la 
Hristos până astăzi. Smerenia este calea cea mai scurtă către mân- 
tuire. De bună seamă, nevoințele Și faptele bune nu sânt lipsite de 
valoare. Ele pot grăbi dobândirea mântuirii și ne pot învrednici a 
dobândi milă și mai mare de la Dumnezeu - însă numai dacă sânt 
împletite cu smerenia. Fără de smerenie, sânt nefolositoare. Smerenia 
este sarea virtuților. Așa precum fără sare peștele capătă miros urât, 
tot astfel și faptele bune, lipsite de smerenie, devin stricăcioase. 
Smerenia este un bun de mare preţ, pentru că ne face fii ai lui 
Dumnezeu, ne duce în Împărăţia cerurilor și ne deschide ușile 
Raiului. Sfântul loan Scărarul spune răspicat: „Pocăinţa îl trezește pe 
om, plânsul bate la porțile Raiului, iar sfânta smerenie le deschide!” 
Oare câți păcătoși nu au întrecut pe mulți păruți drepți în împărăția 
cerurilor? Tâlhari, curvari, hoți, mincinoși și tot felul de păcătoși 
au ajuns, prin smerenie, sfinți. lată calea mântuirii pentru toți oa- 
menii - sfânta smerenie! Ea este mijlocitoare puternică înaintea lui 
Dumnezeu, căci aduce iertare de multe păcate și agonisește mari 
bunătăți. Este de ajuns ca cel ce a greșit să se smerească, spre a fi de 
îndată primit în comuniune cu Dumnezeu. Mulţi sânt cei ce greşesc, 
dar, smerindu-se, își reînnoiesc legătura lor cu cerul! 

Și marele drept, sfântul proroc și împărat David a păcătuit odată 
greu, săvârșind preacurvie și ucidere. El a strigat înaintea Prorocului 
Nathan, care îi aducea mustrare: „Greșit-am Domnului!” Și de 


îndată a auzit: „Domnul au ridicat păcatul tău!” /II Împ. 12:12-13/ 

Biruit de puterea smereniei și de măreția milosteniei lui Dumnezeu, 
Sfântul Împărat David a scris minunatul Psalm de pocăință:!* „Milu- 
iește-mă, Dumnezeule, dupre mare mila ta,” în care a vădit adânca 
cugetare că Dumnezeu nu vrea de la noi nici o altă jertfă, fără numai 
inimă zdrobită și smerită. „Că de ai fi voit jertfă, aș fi dat,” îi spune 
David lui Dumnezeu, și urmează: „arderi de tot (pe care Sfântul 
Ioan Scărarul le tâlcuiește a fi flămânzirea, însetarea, postul și alte 
nevoințe) nu vei binevoi. Jertfa lui Dumnezeu: duhul zdrobit; inima 
zdrobită și smerită Dumnezeu nu va defăima.” / Ps. 50:18-19/ 
Potrivit Sfântului Simeon Noul Cuvântător-de-Dumnezeu, aceasta 
este singura jertfă pe care Dumnezeu nu o respinge, „cunoscând că 
omul nimica al său are, ca jertfă să aducă.” „Prin această jertfă sau 
mântuit, se mântuiesc şi se vor mântui toți împărații, boierii, cei de 
neam ales, cei proști, înțelepții, neștiutorii de carte, bogaţii, săracii, 
hoţii, nelegiuiţii, zgârciţii, curvarii, ucigașii și tot felul de păcătoşi.” 
Atât de puternică și înaltă este smerenia, încât îl poate milostivi pe 
Dumnezeu, când se mânie, ca să șteargă toate păcatele. „Numai 
pentru această jertfă,” spune Sfântul Simeon Noul Cuvântător de 
Dumnezeu, „se întâmplă toate bolile, scârbele, greutățile, chiar și 
căderea, pătimirile sufletești și cele trupești care le însoțesc” - toate 
au același țel: să ne smerească înaintea lui Dumnezeu, pentru ca 
prin aceasta să ne mântuim. 

Mărit lucru este smerenia, îndeosebi pentru că într însa se ascunde 
slava lui Dumnezeu. Sfântul Isaac Sirul spune: „Smerește-te pe sineți 
şi vei vedea întru tine Slava lui Dumnezeu.” Aceasta înseamnă: 
ii Smerește-te, şi te vei înălța! Umilește-te înaintea tuturor oamenilor, 
și Dumnezeu te va așeza la loc de cinste în Împărăția cerurilor! Fugi 
de cinstiri, și cu cinste te vei încununa în Rai! Fii slugă și celor mai 
mici decât tine, și Dumnezeu te va proslăvi!” 


18 Psalmul 50. 

Minunate îndrumări în această privință ne dă Sfântul Isaac Sirul: 
„Stăruiește să fii disprețuit, și te vei umple de dumnezeiască cinste... 
Mustră-ţi cinstea ca să ai cinstire, însă nu o iubi, căci vei fi necinstit. 
Când omul aleargă după cinste, aceasta se depărtează de la el, 
iar când omul fuge de ea, cinstea începe a-l căuta și a propovădui 
înaintea tuturor smerenia lui. Dacă disprețuiești cinstirea și nu vrei 
să primești cinste, Dumnezeu te va vădi... Fericit cel ce întru toa- 
te se smerește, căci acela se va înălța... Când cineva însetoșează 
și flămânzește pentru Dumnezeu, Acesta îl va hrăni din bunurile 
Sale. Când omul va umbla gol pentru Dumnezeu, va fi îmbrăcat 
de Acesta în veșmântul slavei și al nestricăciunii. Cel ce a sărăcit 
pentru Dumnezeu, cu bogăția Sa se va mângâia. Smerește-te pe 
sineți pentru Dumnezeu, și fără să cunoști în ce chip, se va înmulți 
slava ta!... Dacă smerenia îl înalță și pe cel prost și pe cel neînvățat, 
cu cât mai multă cinstire va aduce celor mari și celor ce se bucură de 


7 


cinstire? Fugi de slava deșartă și te vei preamări!... 
PARADOXUL SMERENIEI 


De smerenie este legat un minunat paradox: cu cât un om devine 
mai virtuos, cu atât se simte mai păcătos. Dar nu vedem, oare, 
același paradox și în cazul mândriei, numai că întors înspre păcat? 
Cu cât se mândrește omul mai mult, păcătuind prin aceasta, cu 
atât se socotește pe sine mai drept. Înțeleptul Pascal a înţeles foarte 
bine acest lucru și l-a exprimat astfel: „Există numai două feluri de 
oameni: unii drepți, care se socotesc pe sine păcătoși, și alții păcă- 
toși, care se socotesc a fi drepți.” 

Ne este totuși lesne de înțeles de ce păcătoșii cei mândri se socotesc a fi 
singuri drepți. Ei se amăgesc tocmai din pricină că mândria i-a orbit. 


Însă este de neînțeles de ce Creștinii cei virtuoși, îndeosebi sfinții, ce 

au ajuns la o treaptă înaltă a desăvârșirii, care au fost învredniciți 
și cu darul facerii de minuni, s'au socotit mari păcătoși! Puteau ei, 
oare, să-și vadă propria desăvârșire? Au fost ei neprefăcuți în înțe- 
legerea păcătoșeniei lor? Nu s'au smerit ei, cumva numai pe dina- 
fară, din deprindere? Sau în adâncul lor, după neștiute de noi legi 
ale vieții duhovnicești, simțeau întru totul neprefăcut întreaga lor 
sărăcie cu duhul? Sfântul Tihon al Zadonskului, aruncând lumină 
tocmai asupra acestei probleme, scrie: „În adevărata smerenie se 
vădește o sete și o foame neîncetată după harul lui Dumnezeu; căci 
smerenia nu priveşte la cele pe care le are, ci cugetă și caută la cele 
pe care nu le are. Așa cum cei ce învaţă din cărți și de la dascăli, cu 
cât sporesc mai mult în învățătură și se deprind cu aceasta, cu atât 
mai mult își văd propria neștiință, deoarece mai multe sânt cele pe 
care nu le cunosc decât cele pe care le-au învățat, tot astfel şi cei ce 
învaţă la școala înțelepciunii dumnezeiești se văd cu atât mai săraci 
cu duhul, cu cât se împărtășesc mai mult de darurile lui Dumnezeu; 
pentru că își văd multele lipsuri și, pentru aceasta, caută smerenie 
şi suspine.” 

Astfel se deslușește priceperii noastre de ce se numeau sfinții pe 
sine păcătoși, fără vreo urmă de fățărnicie. Numai cel mândru, din 
pricina orbirii duhovnicești și a necunoașterii, se socotește pe sine 
drept. Creștinul smerit, care a dobândit înțelepciune adâncă, cu 
ascuţita sa străvedere duhovnicească, vede la el mulțime de păcate 
și neajunsuri. Toţi sfinţii au fost mari înţelepţi duhovnicești și, de 
aceea, toți s'au socotit mari păcătoși. 

„În mănăstirea unde se nevoia minunatul Avvă Dorothei, un 
pelerin a auzit spunându-se că cu cât este mai aproape un om de 
Dumnezeu, cu atât se simte mai păcătos - și și-a arătat îndoiala în 
această privință: „Cum poate un sfânt să se socotească păcătos?” 


Atunci Avva Dorothei l-a întrebat: „Ce eşti tu în cetatea ta?” „Sânt 


Viața DUHOVNICEASCĂ 
a creștinului ORTODOX | 210 


printre cei dintâi dintre mai-marii cetății!” răspunse acesta. „Dar 
dacă vei merge în marea cetate a Chesariei, cum vei fi socotit?” „Cel 
din urmă dintre căpeteniile cetății!.” „Dar dacă vei merge în cetatea 
şi mai mare a Antiohiei?” „Acolo voi fi numărat cu oamenii de 
rând!,” spuse omul. „Dar dacă vei merge la Constantinopole și te vei 
înfățișa înaintea luminatei fețe a împăratului, cum vei fi socotit?” 
l-a întrebat mai departe Avva Dorothei. Pelerinul îi răspunse: „Ei, 
acolo voi fi de-a dreptul un nimeni!”Atunci Avva Dorothei îi spuse: 
„lată, aşa şi cu sfinții: cu cât se apropie mai mult de Dumnezeu, cu 
atât se socotesc mai păcătoși.” 

Este ceva foarte firesc în conștiința păcătoșeniei și nevredniciei 
dreptului. Orice virtute omenească, fără ajutorul lui Dumnezeu, este 
precum o stea măruntă care clipește în noaptea întunecată a vieţii. 
Stelele strălucesc numai noaptea, când este întuneric. Dar de îndată 
ce răsare Soarele, ele își pierd strălucirea și pier. Așa și cu oamenii. 
Atâta vreme cât se află în noaptea păcatelor, departe de Dumnezeu, 
ei strălucesc, se mândresc cu una sau cu alta. Dar de îndată ce Dum- 
nezeu răsare în sufletele lor, ei se sting degrabă și văd că sânt nimic 
înaintea măreției lui Dumnezeu. Aceasta este, de fapt, smerenia, 
când omul stă nevăzut înaintea lui Dumnezeu și, în ciuda virtuţii 
sale, se socotește a fi nimic, fuge de slavă și cinstiri, și nu rabdă laude 
deșarte pentru sine, îndreptând neîncetat spre Dumnezeu toată 
slava și lauda. Cei ce fac aceasta sânt slăviți de Dumnezeu în pofida 
dorinței lor, pentru că Dumnezeu spune în Vechiul Legământ: „Pre 


cei ce vor slăvi pre mine, voiu proslăvi.” /I Împ. 2:30/ 
SMERENIA FĂȚARNICĂ 


Dar pe lângă adevărata smerenie există și o smerenie mincinoasă. 


Aceasta este „smerenia” deșartă, care își aruncă privirea de jur 

împrejur ca să vadă dacă cumva a zărit-o cineva, dacă se vorbește 
despre ea, sau este pizmuită. Ea nu este altceva decât mândrie 
înveșmântată în haine smerite. Numai pe dinafară are înfățișarea 
smereniei, însă pe dinlăuntru clocotesc toate patimile. Cel cu 
adevărat smerit este întotdeauna liniștit și în pace; nu se bucură 
de laudele ce i se aduc, nici nu se necăjește din pricina umilințelor. 
Pe când smeritul cel mincinos caută, printr'o părută evlavie, slava 
omenească. EI a văzut că smerenia aduce laude și cinstiri celor care o 
au - așa că și-a pus masca smereniei, spre a se mări și el într'acest chip. 
Un astfel de om arată că nu a înțeles nimic din esența smereniei. Lui 
îi place să spună despre sine: „O, eu, păcătosul! o, eu, nevrednicul!” 
Dar în același timp așteaptă ca ceilalți să se împotrivească și să-i spu- 
nă că nu este adevărat, că nu este păcătos. lar dacă este contrazis 
în acest fel, se simte bine. Dar dacă ceilalți sânt de acord cu el și îi 
spun: „Așadar tu însuţi recunoști că ești păcătos! Sânt adevărate, 
deci, cele ce se spun despre tine?,” de îndată se arată nemulțumit, 
jignit și începe a întreba: „Dar ce se spune despre mine?” O astfel de 
smerenie nu este mântuitoare, ci fățarnică și de aceea este socotită 
a fi o greșeală mai rea decât mândria. „Nu cel ce se hulește pe sine 
dă dovadă de smerită cugetare,” spune Sfântul loan Scărarul „ci 
cel ce, văzându-se hulit de altul, nu-și micșorează dragostea față 
de acesta.” 

Smerenia fățarnică nu este primejdioasă atât pentru oamenii din 
lume, căci adeseori ei nu iubesc nici adevărata smerenie - cum ar 
putea fi atrași de măsluirea ei prin fățarnica smerire? Acest fel de 
smerenie este mai primejdioasă pentru oamenii duhovnicești, mai 
cu seamă pentru monahi, a căror cale este îndeosebi cea a smereniei. 
Pentru că adevărata smerenie cu anevoie se dobândește, monahii se 
prefac adesea a fi smeriți, din dorința de a dobândi slavă grabnică și 


ieftină. Adeseori, chiar și Creștinii evlavioși cad pradă acestei ispite 

- păruta smerenie. Pentru a ne feri de această smerenie mincinoasă 
și păguboasă, Sfinţii Părinţi ne sfătuiesc să nu zicem nimic de la noi: 
nici de bine, nici de rău, ci să fim cu luare aminte la sufletul nostru 
şi să ne luptăm lăuntric cu toate mișcările păcătoase ale acestuia. 
Dacă sântem dojeniți, să tăcem și să nu ne îndreptățim, căci denu o 
vom face, se va ivi mândria. Dacă sântem lăudați, să păstrăm iarăși 
tăcerea și să nu ne împotrivim, căci altfel se va ivi fățărnicia. Trebuie 
să căutăm a dobândi smerenia lăuntrică, care nici nu se tulbură din 
pricina mustrărilor, nici nu se clatină din pricina laudelor. 
Preacuviosul Ambrozie de la Optina istorisește despre un monah 
care neîncetat spunea despre sine: „O, eu, cel nevrednic! Odată 
egumenul, venind la trapeză și văzându-l, l-a întrebat: «Dar atunci 
ce cauţi aici, cu sfințiții părinți?» Monahul, jignit, i-a răspuns: «Dar 
nu sânt și eu unul dintre ei?»” 

Spre deosebire de aceasta, adevărata smerenie lucrează în chip cu 
totul osebit. Iată opildă: „Un monah oarecare, având adâncă smerenie 
şi viață sfântă, a sosit în vizită la o mănăstire. A intrat în biserică să se 
roage, iar când fraţii s'au așezat la cina frățească a dragostei, a luat Și 
el loc. Unii dintre frați au început să se întrebe: «Dar acesta ce caută 
aici?» și i-au spus monahului: «Ridică-te și ieși afară!» EI sa ridicat și 
a ieșit. Alţii dintre frați însă, mâhnindu-se-se din pricina izgonirii 
acestuia, l-au chemat înapoi. Fără a arăta în vreun fel că sar fi simţit 
jignit, el sa întors. Apoi unul dintre frați l-a întrebat: «Spune-ne, ce 
ai gândit și ce ai simţit când ai fost izgonit, iar apoi chemat îndărăt?» 
Aceasta le-a răspuns: «Mi-am amintit că sânt asemenea unui câine 
care iese când este izgonit și vine când este chemat.»” 

Aceasta este adevărata smerenie. Smerenia fățarnică are părtășie cu 
aceasta pe cât au paiele cu aurul. 

Foarte frumos a zugrăvit smerenia mincinoasă Sfântul Tihon al 


Zadonskului. El spune: „Sânt oameni care pe dinafară se arată 

smeriți, însă pe dinlăuntru nu sânt așa. Mulţi renunţă la feluritele 
trepte şi titluri ale lumii acesteia, dar nu vor să renunţe la buna părere 
pe care o au despre ei înșiși; se leapădă de cinstirile și rangurile 
lumești, dar vor să adune cinstiri pentru sfinţenia lor. Multora nu le 
este rușine să se numească pe sine păcătoși înaintea oamenilor, sau 
chiar cei mai păcătoşi dintre toți, însă nu vor să audă aceste cuvinte 
de la alții - ȘI, de aceea, se numesc astfel numai cu gura. Alții își 
îndoaie spatele ca o seceră, dar înlăuntrul lor se înalță cu cugetul. 
Alţii se pleacă până la pământ înaintea fraților, dar rămân neclintiți 
în inimile lor. Un altul poartă rasă sfâșiată, dar nu vrea să-și sfâșie 
inima. Mulţi vorbesc puțin și cu glas scăzut, iar alții defel nu vorbesc, 
dar în inimile lor îi hulesc neîncetat pe semenii lor. Unii își acoperă 
trupul cu rasă și cu mantie, dar inima nu doresc să și-o acopere. În 
același chip, ei arată și alte semne ale smereniei!... Aceștia toți, însă, 
nu au smerenie în inimi pentru că, deși poartă semnele smereniei, 
le lipsește tocmai înțelesul lor (simțământul sincer de smerenie în 
adâncul inimii) - ele nu sânt altceva decât fățărnicie. Astfel de oameni 
sânt asemenea unui burduf, umflat cu aer, care pare plin, însă când 
se golește de aer, se vădește că a fost gol. Sau, după cuvintele lui 
Hristos, aceştia se aseamănă „mormânturilor celor văruite, carile din 
afară se arată frumoase, iar dinlăuntru pline sânt de oasele morților 
și de toată necurăţia.” /Mt. 23:27/ De aceea trebuie ca omul să aibă 
în lăuntrul inimii sale smerenie, precum și toată evlavia. Pentru că 
Dumnezeu judecă după „sfaturile inimilor” /I Cor. 4:5/ şi nu după 
cele părelnice, nu după cum ne arătăm noi înaintea oamenilor.” 

Sfinții Părinți ne dau toate aceste îndrumări ca să ne păzească de 
primejdia smereniei fățarnice, care nu numai că nu aduce omului 
mântuirea, ci îi agonisește mai mari pedepse. Singura mântuitoare 
este adevărata smerenie. Prin toate celelalte nevoinţe, dacă nu sânt 


presărate cu sarea adevăratei smerenii, nu ne putem mântui. Însă, 

având adevărata smerenie, ne putem mântui și fără nevoințe. Un 
mare nevoitor din vechime a prorocit că în vremile din urmă nu vor 
mai fi ostenitori aspri sau mari nevoitori, ci adevărații Creștini se 
vor mântui numai prin smerenia lor. Și unii dintre ei vor ajunge la 


mare desăvârșire doar cu aceasta. 

CONCLUZIE 


lubiţi cititori ! 

Am schiţat înaintea ochilor noștri cele două căi ale vieții: mândria și 
smerenia. Poate că se vor găsi unii care citind cele de mai sus, vor da 
din mână și vor spune dispreţuitor: „Prostii!...,” zvârlind cartea la o 
parte și alungând din mintea lor toate cele citite. Astfel de oameni, 
prin lipsa dorinței de a fi învățați, își vădesc mândria. Calea lor duce 
neabătut la pierzanie. Dar poate că vor fi și dintre cei ce vor sorbi 
cu smerenie fiecare cuvânt, însetați de înțelepciune duhovniceas- 
că, de povaţă și mântuire. Ei pășesc pe calea smereniei, care îi va 
duce la Dumnezeu. Noi, după puterea poruncii lui Dumnezeu, ne 
simțim datori să spunem tuturor - și celor mândri, și celor smeriți 
- cuvântul lui Dumnezeu, care poate fi rezumat la următoarele: Nu 
există altă cale de mântuire și de înălțare duhovnicească în afară de 
calea smereniei. Cel ce vrea să înțeleagă aceasta, să înțeleagă! Lumea 
modernă, a cărei atenţie este astăzi prinsă de „lucruri mult mai im- 
portante,” nu mai are nici dorința, nici vremea de trebuință pentru 
a asculta povețele bisericești cele „plictisitoare, atât de străine 
năzuințelor omului zilelor noastre! Dar cel ce de la Dumnezeu este, 
ascultă cu bucurie orice îndrumare duhovnicească; el este străin de 
păgâneasca vâltoare a lumii de astăzi și știe ce o așteaptă pe aceasta 
și pe oameni, din pricina necredinței și a mândriei. În Apocalipsa 


Sfântului loan Cuvântătorul de Dumnezeu, în preafrumos chip se 

spune: „Cel ce nedreptățește mai nedreptățească, și cel ce spurcă mai 
spurce, și cel drept mai facă dreptate, și cel sfânt mai sfințească-se. lată 
viu degrab, și plata mea cu mine, ca să dau fieștecăruia dupre cum 
va fi lucrul lui.” / Apoc. 22:11-12/ Acesta este adevărul neschimbat! 
Hristos va veni pentru a doua oară în această lume păcătoasă ca 
să facă judecata Sa cea de pe urmă, spre a-i smeri pe cei mândri și 
spre a-i înălța pe cei smeriţi. „Fericiţi cei ce fac poruncile lui” / Apoc. 
22:14/ Aceştia veșnic vor fi cu EI, în patria cerească după care atât 
au însetat, „ca să fie stăpânirea lor preste lemnul vieții și pre porți să 
intre în cetate.” / Apoc. 22:14/ 

Amin! 

CAPITOLUL 
N A | ÎNŢELESUL 
SUFERINȚELOR 


Veniţi către Mine toți cei osteniți și 
împovărați, și Eu voiu odihni pre voi. 


/Mt. 11:28] 


Una dintre întrebările cele mai arzătoare este cea a înțelesului 
suferinței. Mulţime de oameni se întreabă: De ce ne-a zidit Dumnezeu 
ca să suferim în lumea aceasta felurite boli, scârbe, nenorociri, 
neplăceri și neizbândiri, de patimi în lăuntrul nostru, din pricina 
oamenilor răi în afară, de pizma semenilor, de ura vrăjmașilor? 
Pentru cei ce nu cred în Dumnezeu, lumea aceasta este o vale fără 
de nădejde a necazurilor. Viaţa, pentru ei, este o tristă simfonie de 
vaiete și tânguiri. Unii chiar, în deznădejdea lor, spun că nu există 
alt iad dincolo de mormânt, că iadul este aici pe pământ. Astfel, 
scârbele de pe pământ, neluminate de nădejdile Descoperirii cerești, 
duc la un pesimism deplin. Și cel mai înfricoșat lucru în astfel de 
cazuri este că suferințele nu ascund într însele nici un înțeles care să 
le ușureze, de aceea ele apasă îndoit. 

Ne vom osteni în cele ce urmează să cercetăm suferințele în lumina 


Dumnezeieștii Descoperiri. 
AM FOST ZIDIŢI SPRE CHIN SAU SPRE BUCURIE? 


Înainte de toate, trebuie să ne fie limpede un lucru: Dumnezeu ne-a 
zidit nu pentru durere, ci pentru bucurie. Unde îl vedem noi mai 
întâi pe om? În Rai! După mărturia Sfintei Scripturi, mai cu seamă 
a Noului Legământ, omul este menit pentru Rai, şi nu pentru 
iad. Faptul că mulți pier nu înseamnă că așa au fost vrerile lui 


Dumnezeu pentru om. Nu! „Dumnezeu dragoste este.” /I In. 4:8/ 

El nu vrea moartea păcătosului, /lez. 33:11/ ci dimpotrivă, ca 
„toți oamenii să se mântuiască și la cunoștința adevărului să vie.” 
/1 Tim. 2:4/ Plină de mare însemnătate este următoarea împrejurare: 
la Înfricoșata Judecată, Mântuitorul va spune drepţilor: „Veniţi 
binecuvântaţii Părintelui meu, moșteniți împărăția cea gătită vouă 
de la întemeierea lumii.” lar păcătoşilor le va spune: „Duceţi-vă de 
la mine, blestemaţilor, în focul cel vecinic, carele este gătit diavolului 
și îngerilor lui.” /Mt. 25:34,41/ 

De aici se vede limpede că după planul cel bun al lui Dumnezeu, 
Raiul a fost pregătit pentru oameni, iar iadul pentru diavoli. 


ADAM 


Și iată că Dumnezeu l-a așezat pe Adam în Rai. În acest minunat 
loc al bucuriilor, omul cel dintâi era nespus de fericit, căci se afla în 
preajma lui Dumnezeu. Fericirea este la Dumnezeu. În afara Sa sau 
departe de Dânsul nu există nici o bucurie adevărată și trainică. În 
Împărăția lui Dumnezeu, în care Dumnezeu singur va împărăți, nu 
va fi nici o scârbă. 

„Va șterge Dumnezeu toată lacrăma de la ochii lor.” / Apoc. 7:17 / 
Adam a fost fericit în Rai atâta vreme cât s'a aflat lăuntric în legătură 
cu Dumnezeu, prin har. Dar de unde s'au ivit durerile? Din păcat. 
De cum a păcătuit Adam, a început să se chinuiască, chiar dacă încă 
era în Rai. Păcatul își poartă în sine pedeapsa. Diavolul îi pierde pe 
prietenii săi, pe cei care îi împlinesc voia. Cugetul îl mustră pe cel 
ce merge împotriva lui Dumnezeu și calcă poruncile Sale. Înainte 
ca Dumnezeu să-l izgonească pe Adam din Rai, acesta, lăuntric, l-a 
părăsit de unul singur, călcând legea lui Dumnezeu și pierzând harul. 
Ela început să sufere din clipa în care a căzut. Și, astfel, nu Dumnezeu 
este vinovat de suferința lui Adam, ci Adam însuși! Dumnezeu l-a 


zidit pentru bucurie, iar el a ales suferința. 

CREȘTINII 


Dar unii vor spune: dacă Adam a păcătuit, de ce trebuie să suferim și 
noi astăzi din pricina lui? Pentru că sântem copiii lui și, astfel fiind, 
împărtășim soarta părintelui nostru dintâi. Acest răspuns se referă 
numai la o parte a problemei, cea obiectivă. Dar aici este și o altă 
parte, cea subiectivă. Tocmai în ea se cuprinde puterea și mângâierea 
credinței noastre. Noi nu suferim din pricina vreunei trebuințe care 
nu ține de noi. Fiecare își făurește propria soartă. În puterea acestui 
fapt, nu sântem datori a fi părtași la toate nenorocirile și suferințele 
cărora le-a căzut pradă Adam, din vreo „fatală nevoie.” Putem, dacă 
vrem, să alegem altă cale în viață - nu calea neascultării și a mândriei, 
care l-a dus pe Adam la pierzanie, ci calea ascultării şi a smereniei, și 
să fim încă de aici, de pe pământ, fericiți. Acest lucru, în parte, a fost 
cu putință încă din vremea Vechiului Legământ. Și atunci au fost 
drepți, ca de pildă Sfântul Împărat David, care au aflat în dorirea 
lor după Dumnezeu bucuria pierdută a vieții omenești. Cu atât mai 
mult este cu putință acest lucru în Noul Legământ, după venirea 
lui lisus Hristos, Care pentru aceasta S'a pogorât pe pământ - să 
înnoiască și să renască firea omenească cea căzută în păcat, să ne 
întoarcă harul și fericirea cea pierdută a Raiului! 

Cuvântul lui Dumnezeu dă mărturie despre Mântuitorul și despre 
faptele Sale cele minunate și pline de har: „Iar câţi au priimit pre 
dânsul, dat-au lor stăpânire copii ai lui Dumnezeu să se facă, celora 
ce cred întru numele lui.” /In. 1:12/ Să ajungi fiu al lui Dumnezeu 
- nu este oare aceasta întocmai cu a te întoarce în Raiul cel pierdut? 
Nu înseamnă aceasta chiar mai mult? lată cât de bun este Dumnezeu 
cu noi, fiii lui Adam. El ne-a dat putinţa de a ocoli nefericita soartă 
a strămoșului nostru, numai să vrem aceasta. Adam a fost dăruit de 


Dumnezeu cu voie slobodă, dar a dat o rea folosință libertății sale, 

a călcat legea lui Dumnezeu și de aceea a început să sufere. Și noi 
avem de la Dumnezeu acest mare dar, libertatea. Dacă îmbrățișăm 
legea lui Dumnezeu, dacă ne supunem voia păcătoasă voii sfinte a 
lui Dumnezeu, nu vom suferi ca Adam, ci vom gusta încă din viața 
aceasta bucuriile Raiului, iar în veacul ce va să vină vom fi veșnic 
fericiți împreună cu cei ce au bineplăcut lui Dumnezeu. Mărturie 
despre aceasta sânt sfinţii. Ei încă de pe pământ au trăit ca-n Rai, 
căci au fost neîntrerupt în tainică unire cu Dumnezeu, niciodată nu 
s'au lepădat de legea Sa și prin smerenie și ascultare au stat tare în 
har, care i-a făcut nemăsurat de fericiți. Unul dintre cei mai luminoși 
sfinți, ce a murit acum mai bine de un veac, Sfântul Serafim din Sarov, 
ajunsese la o așa de mare bucurie pe pământ, încât aceasta se revărsa 
peste hotarele sufletului său și-i mângâia pe toți cei ce veneau la el 
cu credinţă. Sfântul Sarovului îi întâmpina pe toți cu care se întâlnea 
prin cuvintele: „Ce te aduce la sărmanul Serafim, bucuria mea?” Pe 
fiecare om, pe fiecare păcătos chiar, Sfântul Serafim îl numea „bu- 
curia mea.” Ardea într'o stare de fericire Și bucurie atât de mare, 
încât se simțea mereu ca în ziua Învierii. lată de ce adesea, chiar și 
în toiul iernii fiind, le spunea celor cu care se întâlnea: „Hristos a 
înviat, bucuria mea!” Mai mult, Sfântul Serafim din Sarov a viețuit 
într'o minunată pace și cu animalele. La el venea un urs uriaș din 
pădure, ca să mănânce pesmeți din palmă. Pe Sfânt îl întovărășeau 
păsările pădurii. Nu amintește aceasta de starea lui Adam în Rai? 


Cu atât mai minunată este starea drepţilor acolo sus în ceruri! 
BUCURIE ÎN NECAZ 
Și astfel, noi nu suferim din pricina unei trebuințe. Suferința în sine 


nu este nimic altceva decât îndepărtarea de Dumnezeu. Împreună 


cu Dumnezeu, chiar și în iad ar fi bine. Se ştie că înainte de venirea 

lui lisus Hristos nici un drept nu a putut intra în Rai. Prin urmare, 
drepţii Vechiului Legământ care au murit întru credinţă s'au dus în 
iad, unde au așteptat să fie izbăviți. Dar chin nu s'a atins de ei, căci 
erau cu Dumnezeu. În cartea Înţelepciunii lui Solomon se spune: 
„lar sufletele drepţilor sânt în mâna lui Dumnezeu, şi nu se va 
atinge de dânsele muncă. Părutu-s'au întru ochii celor fără de minte 
a muri [...] iar ei sânt în pace.” / Înţ. Sol. 3:1-3/ 

Fără Dumnezeu, chiar și în Rai ar fi înspăimântător. 

lată, aceasta este pricina tainică a suferinței: îndepărtarea de 
Dumnezeu Și părăsirea lui Dumnezeu. Dacă este cu Dumnezeu, 
omul este fericit și spune cu Psalmistul: „Că ce este mie în cer? și 
de la tine ce am voit pre pământ?” /Ps. 72:24/ Izvorul bucuriilor 
este Dumnezeu, iar izvorul suferințelor, diavolul. De aceea și 
suferinţele, care ne vin din voia lui Dumnezeu în viața aceasta 
vremelnică, ascund în sine bucurie și duc spre slava cerească, numai 
de le vom răbda cu credinţă și nădejde în buna purtare de grijă a 
lui Dumnezeu. Și dimpotrivă, vremelnicele bucurii păcătoase, cu 
care ne ademenește diavolul, ascund în sine otravă, și sfârșitul 
lor este dezamăgirea deplină. Cel ce urmează lui Dumnezeu, și 
în suferință este fericit, după cum zice Sfântul Apostol Pavel: „Ca 
niște întristați, dar pururea bucurându-ne.” [Il Cor. 6:10/ Însă cel 
ce urmează diavolului, și în bucuriile sale pământești este nefericit. 
Cât de mulți necredincioși duc în lumea aceasta o părelnică viață 
bună. Dar pătrundeţi în inimile lor! Veţi vedea într însele atâta 
suferință, atâta pustietate! Adevărat este că nici drepții nu sânt 
lipsiți de suferință în viaţă. Însuși Mântuitorul a spus mai înainte 
Apostolilor săi: „În lume necaz veţi avea” /In. 16:33/ și Sfântul 
Apostol Pavel grăiește nemijlocit: „Toţi cari voiesc cu bună-cinstire 
a vieţui întru Hristos lisus, prigoni-se-vor.” /II Tim 3:12/ Dar cât 


de deosebite sânt aceste suferințe, prigoniri și pătimiri pentru 

Hristos și întru Hristos de suferințele celor necredincioși! La 
aceştia, suferințele duc la deznădejde și disperare, iar la cei drepți la 
nădejde și bucurie. Suferințele celor fără credință sânt furtuni care 
pustiesc totul, pe când lacrimile credincioșilor sânt ca o ploaie liniș- 
tită, dătătoare de har, ce ajută să crească şi să înflorească în suflet 
cele mai frumoase flori ale virtuților. lată ceea ce este neobișnuit 
în scumpa noastră credință Creștină: ea aduce bucurii și în suferințe. 
Preschimbă și necazurile în fericire. 

La Cina cea de Taină, cu puţin înainte ca lisus Hristos să părăsească 
viața pământească, le-a lăsat poruncă iubiților Săi ucenici, ca un dar 
preascump, necazurile și lacrimile: „Amin, amin zic vouă că voi 
veți plânge și vă veți tângui, iar lumea se va bucura; voi vă veți 
întrista, ci întristarea voastră spre bucurie se va face.” /In. 16:20/ 
Dar El a făcut aceasta nu pentru a osândi la suferințe nemângâiate 
pe iubiții Săi ucenici, ci pentru a zugrăvi pe fondul acesta întunecat 
al suferinței, încă și mai strălucitoare, bucuria negrăită ce-i așteaptă. 
„Întristarea voastră spre bucurie se va face,” /In. 16:20/ le-a spus, 
„Și bucuria voastră nimenea va lua de la voi.” /In. 16:22/ O astfel 
de bucurie veșnică, pe care nimeni nu o poate lua, o poate da numai 
Hristos. În propovăduirea Sa de pe munte, i-a numit fericiți pe cei 
pe care lumea aceasta păcătoasă îi socotea ca fiind cei mai vrednici 
de plâns. „Fericiţi cei săraci cu duhul... Fericiţi cei ce plâng... 
Fericiți cei blânzi... cei ce flămânzesc și însetoșează de dreptate... 
cei prigoniți pentru dreptate...” și așa mai departe. IMt. 5:3-11/ 
Tuturor acestora Mântuitorul le spune: „Bucuraţi-vă și vă veseliți!” 
/Mt. 5:12/ Ce lucru de mirare! Să te bucuri când ești nefericit, sărac, 
neputincios, prigonit, îndurerat, disprețuit, urât, clevetit! Lumea, 
până la Hristos, nu știa să se bucure de astfel de nenorociri. Dar 
iată, acum totul s'a prefăcut prin puterea Dumnezeului-Om. Acum 


și suferința după Dumnezeu naște bucurie. „Celora ce iubesc pre 

Dumnezeu toate împreună-lucrează spre bine.” /Rom. 8:28/ Pentru 
cei credincioși durerea și-a pierdut vena sa otrăvitoare. Liniștita 
nădejde a înlocuit amara drojdie a suferințelor. Ele nu mai sânt de 
acum grele, cu neputinţă de purtat, căci dau roade dulci. Bucurați-vă 
şi vă veseliți, căci aceste suferințe sânt foc curățitor, în care aurul se 
face și mai curat! Aceste suferințe sânt ciocanul cu care sculptorul 
face sculptura și mai frumoasă. Aceste suferințe sânt potecile 
strâmte și pline cu spini care duc către vârfurile însorite și zările 
Raiului. Bucurați-vă și vă veseliți, căci însuși lisus Hristos a sfințit cu 
nevoința Sa calea pătimirii! Bucurați-vă și vă veseliți, „căci pentru 
Hristos s'a dăruit vouă nu numai în El a crede, ci și pentru dânsul 
a pătimi.” /Fil. 1:29/ Cuvântul lui Dumnezeu numește suferința 
pentru Dumnezeu dar. Ea este însemnul aleșilor lui Dumnezeu. Ea 
este medalie a celor iubiți ai lui Hristos. Când Sfinții Apostoli au 
fost întemnițați pentru că propovăduiau învățătura lui Hristos, când 
apoi au fost judecați de sinedriul ludeilor, bătuți și amenințați să 
nu vorbească despre numele lui Hristos, și când, în cele din urmă, 
au fost sloboziți, ei au ieșit „bucurându-se de la fața soborului, căci 
pentru numele lui [Hristos] s'au învrednicit a se necinsti.” /E. Ap. 
5:41 / Astfel, cei dintâi Creștini au socotit suferințele pentru Hristos 
o mare cinste și s'au bucurat întru dânsele. În acest duh au învățat 
și Sfinții Apostoli pe următorii credincioși a lui Hristos. De pildă, 
Sfântul Apostol Iacov scrie: „Toată bucuria socotiți, frații mei, când 
în multe feluri de ispite cădeți.” /Iac. 1:2/ După cum dă mărturie 
Sfântul Dimitrie al Rostovului, „prin cuvintele «feluri de ispite», 
se înțeleg aici orice dureri, întristări, nenorociri, prigoniri, fărăde- 
legi, boli, sărăcire, suferințe, care se întâmplă fie din îngăduința lui 
Dumnezeu, fie din răutatea omenească, fie firesc, fie întâmplător, 
fie prin lucrare diavolească.” În toate aceste împrejurări, Sfinții 


Apostoli îi povățuiau pe Creștini să se bucure și să încredințeze 

Domnului durerea lor. Ce înţelegere înaltă și desăvârșită aveau cei 
dintâi Creștini asupra suferințelor și a înrâuririi lor harice pentru 
sufletul care le îndură cu răbdare! 


MUCENICII 


Istoria nu cunoaște nevoințe mai uimitoare decât cele ale Sfinților 
Mucenici, care cu bucurie și cu cântare pe buze au mers la moarte 
pentru Răscumpărătorul lor. Neînfricarea lor și pregătirea pentru 
orice chin adeseori îi dezarmau pe chinuitori, încât aceștia erau 
siliți să se minuneze cu glas tare: „Ce este această nouă învățătură 
care face muncile noastre pline de bucurie chiar și în cele mai grele 
dureri? Ce este această putere care-i face să iubească și pătimirile? 
Cine este acest Dumnezeu nou și necunoscut care le insuflă atâta 
bărbăţie, încât nu numai că nu fug de moarte, ba chiar şi-o doresc?” 
Într'adevăr, neobișnuite erau toate acestea în ochii păgânilor. Să fii 
neînfricat înaintea morții - o puteau și eroii, și ostașii lor. Dar să-ți 
dorești moartea ca pe un bun mai mare decât viața, ca o ușă prin 
care se intră la Dumnezeu, așa cum și-a dorit-o Sfântul Apostol 
Pavel /Fil. 1:23/ - era un lucru de neînțeles și înfricoșător pentru ne- 
creștini. Ei nu puteau să priceapă această nouă învățătură, în care 
mormântul nu înseamnă sfârșitul vieții, ci un adăpost de moarte. Și 
pe cât de neobișnuit era acest lucru pentru păgâni, cu atât mai firesc 
era pentru Creștini, a căror bărbăție minunată își lua puteri din 
această taină descoperită de Dumnezeu: „Căci de viem, Domnului 
viem, și de murim, Domnului murim. Deci sau de viem sau de 
murim, ai Domnului sântem. Că spre aceasta Hristos și au murit, 
şi au înviat, și au viețuit, ca să stăpânească și pre cei morți și pre cei 
vii.” /Rom.14:8-9/ „lar Dumnezeu nu este al morţilor, ci al viilor, că 
toți lui viază.” /Le. 20:38/ 

Pentru păgâni, moartea era plină de beznă și deznădejde. Chiar dacă 
și la ei, într'un loc sau altul, a luminat gândul de nemurire, această 
nemurire nu a fost nici pe departe atât de adevărată și atât de plină 
de bucurie precum ne-o descoperă Dumnezeul-Om și Sfinţii săi 
Apostoli. Sfântul Apostol Pavel, de pildă, grăiește: „Cele ce ochiul 
nu a văzut, nici urechea a auzit, nici la inima omului s'au suit, 
acestea au gătit Dumnezeu celor ce iubesc pre dânsul.” /1 Cor. 2:9/ 
Moartea de acum nu mai este înspăimântătoare pentru credincioșii 
și lucrătorii faptelor bune, căci printr însa se intră în lumea bucu- 
riei unde Dumnezeu a gătit bunuri negrăite aleșilor Săi. lar aleșii 
lui Dumnezeu sânt cei ce singuri L-au ales, din sloboda lor voie, 
în viața aceasta, pe Dumnezeu. Acești aleși ai lui Dumnezeu, știind 
că Dumnezeu a binevoit a-i face urmași ai Cereștii Sale Împărății, 
au răbdat cu bucurie aici pe pământ, pentru sfântul Său nume, 
toate suferințele de scurtă durată, amintindu-și cuvintele Sfântului 
Apostol Pavel: „socotesc că nu sânt vrednice pătimirile vremii de 
acum a se asemui cu cea viitoare slavă carea se va descoperi nouă.” 
/Rom. 8:18/ În același duh, și Sfântul Serafim din Sarov i-a spus 
unuia dintre oamenii duhovnicești apropiați lui: „Bucuria mea! 
Dumnezeu a gătit pentru noi o slavă așa de mare și atâta fericire 
în ceruri, că dacă întreagă această încăpere ar fi plină cu viermi, și 
ei ar mânca trupul nostru, și noi de vii am putrezi, tot ar trebui să 
îndurăm cu bucurie aceste chinuri, pentru Împărăția Cerurilor!” Așa 
au răbdat toți sfinții cu bucurie, credinţă și nădejde în purtarea de 
grijă cea bună a lui Dumnezeu. Ei nu s'au spăimântat de suferințele 
vremelnice care îi apropiau de Dumnezeu, ci se temeau numai de 
păcat - care rupe sufletul de har şi de bucurie, aruncându-l în bezna 


veșnicelor suferințe. 

CREDINŢA ȘI DRAGOSTEA SFINȚILOR 


Nouă, celor de astăzi, ni se pare uimitor cum toți sfinții au fost tari 
şi de neclintit în bine, cum s'au bucurat şi în suferințe, cum s'au 
hotărât a lupta cu păcatul, „împotrivindu-se până la sânge,” /Evr. 
12:4/ cum au fost gata chiar să moară - numai să nu calce poruncile 
lui Dumnezeu. Pentru noi, bărbăția, lepădarea de sine și înaltele 
virtuţi ale sfinților sânt o taină nedezlegată, pentru că astăzi nici pe 
departe nu-l iubim pe Domnul cu atâta înflăcărare cum l-au iubit ei, 
pentru că am iubit păcatul în locul Domnului. Cine a gustat că este bun 
Domnul, || Pet. 2:3/ acela pe toate le lasă, pe toate le uită şi neîncetat, 
cu sete neostoită, aleargă la acest izvor bun al nesfârșitelor bucurii. 
Dragostea față de Dumnezeu este o putere uriașă. Dacă păcătoasele 
patimi omenești obișnuite sânt în stare să-l împingă pe om la uitarea 
tuturor primejdiilor și suferințelor, numai spre a-și satisface dorințele 
nebineplăcute lui Dumnezeu, atunci ce putere cerească îi cuprinde 
pe cei ce se înflăcărează cu iubire de serafimi după Dumnezeu! lată, 
de pildă, cel cuprins de patima îmbogățirii, nu doarme nopți întregi, 
cugetând la cum să-și sporească bogăția, se tulbură, suferă, face 
călătorii lungi și primejdioase peste mări și munți - și pe toate acestea 
le îndură cu bărbăţie, în numele lui Mamona. Omul rănit de iubirea 
de slavă deșartă se frământă cum să se răzbune, este gata, chiar cu 
riscul de a muri, să se înfățișeze la duel. Cel împătimit de curvie știe 
că va plăti cu sufletul său acest păcat de moarte, dar este pregătit chiar 
și pentru chinurile veșnice, numai de-și va împlini iubirea de păcat. 
Dacă păcătoasele desfătări pământești pot birui teama de suferințe, 
atunci, oare, dragostea cerească față de Dumnezeu nu va putea izgoni 
șovăiala în fața necazurilor vremelnice, trecătoare, de scurtă durată, 
în fața chinurilor și a prigoanelor prin care se dobândește fericirea 


cea veșnică a Raiului? Toţi sfinţii au așteptat să meargă în Împărăția 

Cerurilor, au crezut cu tărie în Dumnezeu, şi într-această credință 
au aflat puteri prin care s'au ridicat deasupra neputințelor lor 
omenești și s'au întărit în trudnica nevoinţă a virtuților. Slăbiciunile 
și înclinațiile lor păcătoase s'au veștejit la umbra harului precum 
iarba deasupra căreia o pădure deasă și puternică a împletit ramuri 
viguroase. Mângâierile pe care Dumnezeu le-a trimis lor le-au dat 
aripi ca să zboare ușor către cer. Prin apropierea de Dumnezeu, ei 
au gustat bucuriile Raiului încă din viața aceasta. Purtând, după 
cuvintele lui Hristos, Împărăţia Cerurilor înlăuntrul lor, /Le. 17:21 / 
ei au socotit a fi neînsemnate suferințele vremelnice, pricinuite lor de 
oamenii răi, nu au căzut în cârtire, mânie, răzbunare sau în vreo altă 
patimă necurată, ci în fiecare clipă au luat seama, cu ajutorul harului 
lui Dumnezeu care-i călăuzea, cum să făptuiască spre împlinirea voii 
lui Dumnezeu. Ei au păstrat și în cele mai grele încercări o cumpătare 
minunată și, ca niște adevărați împărați, şi-au stăpânit simțurile, 
cugetele și dorinţele; cu voia lor întărită în bine, și-au îndreptat toate 
puterile sufletești către bine. Sfântul Serafim din Sarov, de pildă, 
a fost atacat odată de tâlhari. Aceștia veniseră să-i jefuiască coliba 
pustnicească din pădure, socotind că vor afla într'însa mulți bani. 
După ce au scotocit toată chilia și nu au aflat nimic, de mânie, l-au 
bătut atât de crunt pe sfânt, încât acesta abia a rămas viu și întreg, iar 
apoi a mers gârbovit toată viața. Dar chiar şi în aceste grele suferințe, 
Sfântul Serafim nu s'a abătut de la calea dumnezeiască. Când tâlharii 
au fost prinși, el, cu mare stăruinţă și cu lacrimi în ochi, a cerut 
stăpânirii să nu fie pedepsiți din pricina lui, păcătosul! 


PĂCATELE NOASTRE 


Dacă comparăm felul cum ne purtăm noi în împrejurări asemănă- 


toare cu cele ale sfinților, vom vedea cât de departe sântem de 

pilda lor. Mai sus am arătat că Adam a început să pătimească 
din pricină că a folosit rău voia slobodă dată lui de Dumnezeu, 
supunând-o păcatului. Sfinţii nu au întrebuințat rău acest mare dar 
al lui Dumnezeu, voia slobodă, ci au căutat întotdeauna ca faptele 
lor să fie după legea lui Dumnezeu. De aceea, ei au aflat bucurie și 
în suferințe. Noi, astăzi, asemenea lui Adam, dăm neîncetat o rea 
întrebuințare voii noastre slobode, păcătuind și călcând în picioa- 
re poruncile lui Dumnezeu. De aici şi toate suferințele noastre, de 
aici şi lipsa mângâierii noastre într însele. Dar oare cu care dar al 
lui Dumnezeu nu s'a deprins omul modern să păcătuiască înaintea 
Sa și să-i fie necredincios? lată, Dumnezeu ne-a dăruit sănătate, ca 
printr însa să putem să slujim și Lui, și semenilor noștri! lar noi 
folosim rău acest dar prețios de la Dumnezeu, întrebuințându-l spre 
păcat și spre viclenie. Dumnezeu ne-a dăruit bogății ca printr însele 
să slujim fraților Săi mai mici. Dar noi și bogăţiile le folosim rău! 
Dumnezeu ne-a dat virtuți, ca printr însele să-l putem preaslăvi. 
Dar noi, adesea, cu aceste calități, necinstim sfântul nume al lui 
Dumnezeu. Îndeajuns este să amintim, de pildă, pe acei scriitori 
care-și folosesc darul spre a-i huli pe Dumnezeu și pe sfinți. Nu 
este, oare, tot o folosire rea a darurilor primite de la Dumnezeu 
și uimitoarele realizări ale tehnicii de astăzi, prin care în loc să se 
zidească, să se ridice bunăstarea omenirii, au putinţa de a nimici 
din văzduh orașe întregi și de a ucide sute și mii de oameni pașnici? 
Adesea, toate bunurile şi toate însușirile pe care le-am primit de la 
Dumnezeu le punem în slujba satanei. Printr însele căutăm slavă 
de sine și desfătări, printr însele ne aducem mulțumire de sine, 
printr însele ne trufim, printr însele îi vătămăm și pe semenii noștri. 
Mergem, astfel, pe calea cea largă și pierzătoare care duce la iad. lar 
Dumnezeu, Cel Bun, Cel ce are dragoste îmbelșugată, nu vrea să 


pierim, ci să ne mântuim și să ajungem la cunoașterea adevărului. 

[1 Tim. 2:4/ Dar cum să ne mântuiască? Binefacerile Sale către 
noi, darurile Sale, îndelunga Sa răbdare, nu ne înțelepțesc și nu ne 
îndreaptă. Atunci EI caută în alt chip mântuirea noastră. Vede că 
folosim spre rău bunătatea și binefacerile Sale, și atunci ne trimite 
dureri şi pedepse, ca măcar așa să ne trezească, să ne înțelepțească și 


să ne aducă către Sine. 
PEDEPSELE LUI DUMNEZEU” 


Dumnezeu este nesfârșit de înțelept, bun și luminos. lot ceea ce 
face EI este bine. Și durerile ni le trimite spre binele nostru. Noi nu 
putem întotdeauna să înțelegem acest lucru în toată adâncimea și 
dreptatea lui, încă din viața aceasta. Dar dacă am putea să privim 
din cer păcătoasele noastre cărări pământești, dacă am putea 
vedea de la înălțimea lui Dumnezeu și cu îndelunga lui vedere 
ce fel de foc al iadului ne aprindem prin faptele cele rele, singuri 
am încuviința că ne rămân numai două căi: fie să fim azvârliți în 
chinurile veșnice, fie să fim înţelepțiți, învăţaţi prin pedepse vre- 
melnice și suferințe în viața aceasta. Faţă de chinurile veșnice din 
iad, cele de aici par o adevărată milostivire din partea lui Dumne- 
zeu, atât de ușoare și lesne de purtat sânt! Atât de mântuitoare! 
Atât de trebuincioase pentru îndreptarea noastră! Dacă într'o școală 
elevii sânt mereu neastâmpărațţi și se împotrivesc pedepselor, dacă 
împiedică desfășurarea cursurilor şi, în felul acesta, se vatămă şi pe 
ei și pe colegii lor - nu va dăuna, oare, înaltei lucrări a învăţării și a 
educării copiilor, acel dascăl care ar răbda toate aceste neorânduieli 
din slăbiciune de caracter și bunăvoință? Și nu ar fi oare el de folos 


acestei lucrări dacă ar fi mai „rău” cu elevii, adică dacă i-ar pedepsi pe 


19 Pedeapsa, în Greacă pedevsis, înseamnă o mustrare cu scop pedagogic, de 
îndreptare, nu o ispășire sau răzbunare împotriva unor greșeli. (n.ed.) 

cei ce fac neorânduială, asigurând astfel rânduiala, buna învățătură 
și educaţia în școală? Toată această lume este o uriașă școală, iar noi 
sântem elevi în ea. Dacă vom fi sinceri, vom recunoaște că sântem 
niște elevi foarte răi, neliniștiți, nesupuși, care ne facem voia proprie. 
Cum poate Dumnezeu să ne înveţe Sfânta Sa Lege dacă avem o astfel 
de purtare rea, decât numai prin trimiterea pedepselor? Așa cum 
învățătorul aspru este bun, la fel și Dumnezeu care ne pedepsește 
este bun. La încheierea școlii, elevul conștiincios își spune: „Slavă 
lui Dumnezeu că învățătorul nostru a fost atât de aspru și a cerut 
atât de mult de la noi. El ne pedepsea, dar măcar ne-a învăţat ceva!” 
Încheindu-și calea pământească, sufletul credincios spune Domnului 
cu ușurare și recunoștință: „Bine este mie că m'ai smerit, ca să mă 
învăţ îndreptările tale.” /Ps. 118:71/ Îţi mulțumesc, Doamne, că m'ai 
pedepsit și prin aceasta m'ai mântuit! Văzute de sus, suferințele pe 
care Dumnezeu ni le trimite în viață sânt o adevărată fericire. Sântem 
încă prea departe de culmile dumnezeiești, încă alergăm în văile de 
aici, încă sântem foarte încâlciți în grijile vieții vremelnice pentru a 
putea înțelege cu dreptate, încă de pe acum, întreaga însemnătate 
pedagogică și mântuitoare a suferințelor. Dar va veni, poate, și 
ziua în care vom binecuvânta bățul cu care Domnul ne-a bătut. 
Deocamdată însă, cât sântem școlari, cugetăm încă școlărește. De 
aceea nu este îndreptățită înțelegerea noastră cârtitoare a suferințelor 
vieţii. Cât sântem în trup, prețuim mai mult interesele și foloasele 
noastre pământești, uitând de suflet și de năzuințele lui cele veșnice. 
Dumnezeu, însă, Care știe că întreaga noastră viață pământească va 
trece ca floarea câmpului și care ne învaţă că sufletul cel nemuritor 
este cel mai de preț lucru al nostru, ne trimite adesea dureri trupului 
ca să ne mântuiască sufletul - așa cum Sfântul Apostol Pavel a 
poruncit Corinthenilor ca omul curvar să fie dat satanei, „spre 


pieirea trupului, ca duhul să se mântuiască.” /I Cor. 5:5/ O, de-am 

şti noi cât de folositoare sânt suferințele pentru mântuirea sufletelor 
noastre, singuri le-am alege în locul plăcerilor și desfătării lumești! 
Într'un loc, lisus Hristos spune: „Eu sânt buciumul viței cel adevărat 
şi Tatăl Meu lucrătorul este. Toată vița carea nu aduce roadă întru 
Mine, scoate pre ea, Și toată carea aduce roadă, curățește pre ea, ca 
mai multă roadă să aducă.” /lo. 15:1-2/ 

O curățește. Ce înseamnă aceasta? Cum se curățeșşte via? Ea se 
curățește prin tăiere și altoire. lar dacă via începe să fie tăiată, părțile 
tăiate încep să plângă. Plâng pentru că suferă. Dar dacă acea vie ar 
şti că lucrătorul o taie spre binele ei, ca s'o ferească de nerodire, ca 
să nu fie tăiată de la rădăcină și aruncată în foc, dacă ar putea să se 
vadă încărcată toamna cu ciorchini grei și dulci, ea ar striga: „Bine- 
cuvântate lacrimi, binecuvântate suferințe care m'au făcut atât de 


roditoare!” 
CÂRTIREA ESTE DE LA DIAVOL 


lată cu ce scopuri înalte și purtătoare de grijă ne trimite Dumnezeu 
suferințele! Avem însă un vrăjmaș cumplit, care caută să strice tot 
ce e bine și să facă rău. Acesta este diavolul. EI l-a mințit pe Adam 
în Rai că va ajunge dumnezeu dacă va gusta din roadele cele oprite 
ale pomului cunoștinței binelui și răului. Adam a gustat, a cunoscut 
răul, a pierdut binele și nu s'a făcut dumnezeu, ci a căzut mai jos 
decât dobitoacele, în unele privințe. Astfel, diavolul i-a insuflat 
neascultare față de Dumnezeu, Care îi dăduse poruncă să nu mă- 
nânce din acest pom, și astfel l-a dus la pierzanie. lar acum, când 
Dumnezeu ne trimite iarăși suferințele spre binele nostru, diavolul 
caută să strice și acest bine, încât nici din ele să nu avem folos, ci 
numai vătămare sufletului nostru. Dar cum caută să facă el aceasta? 


Viclene și subțiri sânt mrejele Celui Viclean. Când Dumnezeu ne 

trimite suferințe spre înțelepțirea noastră, ca să ne atragă către Sine 
și să ne despartă de Cel Viclean, diavolul ne învaţă să cârtim împo- 
triva lui Dumnezeu și prin aceasta, în mijlocul suferințelor, ne ține în 
puterea sa. Astfel, el își atinge un îndoit țel întunecat: vom rămâne 
Și aici în suferințe, căci nu avem putere să le îndepărtăm, vom fi și în 
veacul ce va să vină în chinurile iadului, căci am cârtit- Și, prin cârtire, 
am pierdut roadele suferințelor. Cârtirea este ca bruma de toamnă 
care, când cade, distruge toată truda grădinarilor. Puţini înțeleg cât 
de pierzătoare pentru suflet este cârtirea. Aproape toți o socotesc un 
păcat mic. De fapt, se poate să aibă înfățișarea unui păcat mic, dar 
are multe urmări triste. În vremea toamnei, înainte să cadă bruma, 
grădinarii cei bătrâni și iscusiți, văzând semnele răcirii vremii, își 
cheamă tinerele ajutoare să culeagă ardeii și roșiile. Tinerii râd: „De 
ce să le culegem? Vremea este încă atât de frumoasă!” Dimineaţa ur- 
mătoare, însă, văd că a dat prima brumă și a prăpădit grădinile. Rup 
un ardei, caută să-l încerce, dar acesta este amar ca otrava, nu poate 
fi mâncat! Puţină nebăgare de seamă a dus la pierderea întregii lor 
osteneli... La fel, și cârtirea mănează toate virtuțile sufletului și face 
amare toate roadele pline de har ale suferințelor. Adeseori, cârtirea 
poate ajunge, din înrâurirea diavolului, la nemulțumire și chiar la 
hulă împotriva lui Dumnezeu. Nu ați văzut, oare, oameni nefericiți, 
aflați în suferință, căzuți la pat, care mult timp, cu îndelungă-răbdare 
și-au purtat crucea, dar din insuflarea diavolului, dintr'odată, încep 
să cârtească, să fie nemulțumiți, și chiar să-l hulească pe Dumnezeu? 
Sărmanii, prin aceasta nu-și ușurează soarta, ci dimpotrivă, și-o fac 
mai rea, căci suferă și aici, şi în veacul ce va să vină se vor chinui din 
pricina hulelor împotriva Ziditorului, dacă nu se pocăiesc de acest 
păcat mare a lor. Diavolul i-a prins în mrejele sale și-i ține strâns, 
dacă nu se vor desprinde cu putere din ghearele lui. 

EVLOGHIE ȘI SĂRACUL CEL SLĂBĂNOG 


În minunata carte „Lavsaiconul” a Episcopului Paladie al 
Elenopolisului se istorisește o întâmplare plină de tâlc. Un oarecare 
monah, anume Evloghie, se întreba ce cale de nevoință călugărească 
să aleagă. Viața mănăstirească nu îi era pe plac, iar pentru 
însingurarea pustnicească nu se hotăra. Pe când șovăia el așa, a 
văzut un oarecare olog, care nu avea nici mâini, nici picioare, zăcând 
lepădat în uliţă. Săracul avea numai limbă ca să ceară milostenie 
trecătorilor. Evloghie s'a oprit, a privit la el și s'a rugat lui Dumnezeu, 
făgăduindu-se lui cu acestea: „Doamne, pentru numele tău, voi lua 
pe acest slăbănog și-l voi odihni pe el până în ziua morții lui, ca și eu, 
pentru aceasta, să mă mântuiesc. Și-mi dă mie, Doamne, răbdare ca 
să slujesc lui.” Deci, apropiindu-se de slăbănog, i-a zis lui: „Voieşti, 
prietene, ca să te iau în casa mea și să te odihnesc pe tine?” și i-a 
zis lui slăbănogul: „Adevărat, stăpâne, voiesc!.” Evloghie l-a suit 
pe slăbănog pe un catâr, l-a dus la sărăcăcioasa lui casă și l'a îngrijit 
pe el în toate trebuinţele lui. Așa au petrecut cincisprezece ani. lar 
Evloghie îi slujea ca unui părinte și-l iubea pe el cu totul: îl spăla, îl 
hrănea și-l purta cu mâinile sale. Însă după acei cincisprezece ani, 
din lucrarea diavolului, slăbănogul s'a răzvrătit într'atât, încât a 
început cumplit a se mânia și a-l defăima pe Evloghie: „Tu ești rob 
și de la stăpânul tău ai fugit, că avuţia lui i-ai furat și acum, arătând 
că ești milostiv, luându-mă pe mine în casa ta, voiești, prin mine, a 
te mântui! Aruncă-mă iarăși pe ulițe! Eu carne vreau să mănânc!” 
Iar răbdătorul Evloghie i-a adus lui carne, însă, văzând-o, acesta a 
răcnit iarăși: „Nu mai pot să mai fiu numai cu tine singur, ci popor 
vreau să privesc. De ce mă ţii aici ca un întemnițat? Du-mă de unde 
m ai luat!” Dracul îl mânia în așa măsură, încât dacă ar fi avut mâini, 


și-ar fi luat viața. 

Atunci Evloghie, plecând, s'a dus să ia sfat de la niște călugări 
nevoitori și binecinstitori, zicând: „Ce voi face, că în deznădăjduire 
m'a adus pe mine slăbănogul acesta? Să-l lepăd pe el iarăși în uliţă? 
Dar m'am făgăduit lui Dumnezeu și mă tem. lar de nu o voi face, 
îmi va amări întreaga viață și mă pune în mare încercare.” Și i-au zis 
lui aceia: „Să mergi la Marele Antonie, ia-l într'o corabie pe slăbănog 
și-l du la mănăstire, așteaptă până ce va ieși din peșteră și lasă-i lui 
hotărârea. Cere-i sfatul și fă după cum îţi va spune, căci Dumnezeu 
îți va grăi printr însul.” lar Evloghie, închinându-se, i-a ascultat pe 
dânșii, urcând cu corabia pe Nil până la mănăstire, la Marele Antonie. 
Acesta era în pustie, unde se nevoia, dar în scurtă vreme s'a întors 
în mănăstire. Era seară. Mult norod îl aștepta pe Sfântul Antonie, 
care a ieșit degrabă. Deși nimeni nu-l înștiințase despre numele oas- 
peţilor săi, a strigat în întunericul nopții: „Evloghie! Evloghie! Ev- 


pr 


loghie!” Călugărul din Alexandria tăcea, socotind că Sfântul An- 
tonie pe vreun alt cunoscut lui îl strigă, tot Evloghie. Dar Antonie 
a rostit iarăși cu glas mare: „ie îţi vorbesc, Evloghie, cel venit 
din Alexandria.” Evloghie s'a cutremurat și a strigat: „Rogu-te, ce 
poruncești?” Antonie zise: „Pentru ce ai venit?” Răspunse Evloghie: 
„Cel ce ţi-a descoperit numele meu, ţi-a descoperit şi pricina.” Îi zise 
Antonie: „știu pentru ce ai venit, dar spune înaintea tuturor fraților, 
ca să audă și ei!” Spuse Evloghie: „Pe acest slăbănog l-am aflat le- 
pădat pe uliţă și m'am făgăduit lui Dumnezeu să-l îngrijesc în boala 
lui, ca și eu să mă mântuiesc prin el și el să fie odihnit de mine. Și 
iată, sânt cincisprezece ani de când sântem împreună, și osteneală 
multă îmi face mie acum. Pentru aceasta am venit la Sfinţia ta, ca să 
mă înveți ce să fac eu și să te rogi pentru mine, căci acum cumplit 
mă ostenește.” lar Antonie i-a grăit lui cu glas greu și mânios: „Oare 
îl vei lepăda? Dar Hristos nu se va lepăda de el. Cu adevărat vrei 


să faci aceasta? Tu îl vei lepăda pe el, dar Domnul îl va socoti mai 


Viața DUHOVNICEASCĂ 
a creștinului ORTODOX | 236 


bun decât tine.” Și aceasta auzind, Evloghie s'a înspăimântat. lar 
lăsând pe Evloghie, Marele Antonie a început a bate prin cuvânt pe 
slăbănog, grăind lui: „Șchiopule și slăbănogule, nevrednic cerului și 
pământului! Cum îndrăznești a te împotrivi lui Dumnezeu? Au nu 
știi că Hristos este cel ce-ţi slujește ție? Cum îndrăznești a-l huli pe 
Hristos? Au doară nu pentru Hristos s'a robit Evloghie pe sine a-ţi 
sluji ție?” lar, după ce l-a mustrat și pe acesta prin cuvinte, a mai 
tăcut puțin. Și, după aceasta, i-a învățat pe amândoi și le-a zis lor: 
„Să mergeţi cu pace și să nu vă depărtați unul de altul! Că ispita va 
venit vouă de la satana, de vreme ce știu că amândoi sânteți aproape 
de sfârșit și vrednici de cununi veți fi de la Hristos. Deci, de acum ni- 
mic rău să nu mai gândiţi, că atunci când va veni îngerul și nu vă va 
afla pe voi împreună la același loc, lipsiți de cununi veți fi...” lar ei 
îndată s/au întors acasă, și după patruzeci de zile a murit Evloghie, 
iar, după acesta, la nici trei zile, a murit și slăbănogul, ducându-se 


amândoi la Dumnezeu. 
RĂBDARE ȘI SMERENIE 


Cât de multă învățătură cuprinde această istorisire vrednică de 
crezare! Amândoi eroii ei pătimeau în viață, schilodul suferea 
de greaua lui neputinţă, iar Evloghie de bună voie, slujind celui 
schilod! Pe amândoi îi aștepta mare răsplată în cer, pentru ducerea 
cu răbdare a crucilor lor. Dar cel viclean căuta să piardă osteneala 
celor doi, îndemnându-i să cârtească. De aceea Sfântul Antonie i-a 
mustrat cu asprime pe amândoi. lar apoi, descoperindu-le cât de 
aproape le este sfârșitul, i-a sfătuit să rabde, ca să nu-și piardă cunu- 
nile, din înrâurirea drăcească. Prin răbdarea lor, cei doi sau mântuit 
cu adevărat. Nu cârtire, ci răbdare în suferințe vrea Dumnezeu de la noi. 
„Întru răbdarea voastră veți dobândi sufletele voastre.” /Lc. 21:19/ 

ne-a poruncit Mântuitorul, căci „prin multe necazuri se cade nouă a 
intra în Împărăția lui Dumnezeu.” /F. Ap. 14:22/ În această Împărăție 
a lui Dumnezeu nu se intră cu mândria care ne învaţă să cârtim, ci 
cu smerenia care ne îndeamnă să răbdăm. Nu există învățători mai 
buni spre smerenie decât necazurile. De aceea, însuși Dumnezeu ne 
trimite suferințele, ca să ne smerim înaintea lui. Nimeni nu s'a mântuit 
prin mândrie. Căci „Dumnezeu celor mândri le stă împrotivă, iar celor 
smeriți dă har” /I Pet. 5:5/ Porţile Împărăției Cerurilor sânt foarte 
joase, încât cel mândru nu poate intra prin ele. Printr'însele poate trece 
slobod numai cel smerit și zdrobit în suferinţele vieții. Mândria este un 
păcat foarte josnic înaintea lui Dumnezeu. Diavolul nici nu a ucis, nici 
nu a furat, nici nu a săvârșit desfrânare sau alt păcat. El doar s'a trufit 
- Şi acest singur păcat l-a făcut din înger al luminii, satană întunecat. 
Spre a ne izbăvi de această mândrie pierzătoare, Dumnezeu ne trimite 
suferințe puternice, spre a ne smeri. Cât de mult trebuie să-i mulțumim 
lui Dumnezeu pentru necazurile pe care ni le trimite, care ne smeresc 
şi ne mântuiesc! „Smeriţi-vă subt cea tare mână a lui Dumnezeu, ca să 
înalțe pre voi la vreme” /I Pet. 5:6/ spune Sfântul Apostol Petru. Iar 
Psalmistul grăiește: „Fericit este omul, pe carele vei certa, Doamne, și 
din legea ta vei învăța pre el.” /Ps. 93:12 / Prin necazuri, Dumnezeu ne 
păzește de multe și mari nenorociri. Cei care nu cunosc ce este boala, 
necazul, neizbândirea, se trufesc și uită de sine. 

Să ne amintim de Napoleon Bonaparte. La începutul veacului al XIX- 
lea, el era cea mai vestită personalitate din lume. A cucerit aproape 
întreaga Europă. Nimic nu l-a putut opri și nu l-a putut împiedica 
în expedițiile sale de cucerire. Orice armată vrăjmașă se risipea 
înaintea puterii sale precum fulgerul. Și, iată, ajuns în fața zidurilor 
Moscovei, a poruncit în orbirea sa trufașă să se scrie pe un steag; 
„Cerul este al tău [al lui Dumnezeu], pământul este al meu!” Din 


acea zi au început pentru Napoleon nenorocirile. Generalul Kutuzov 

l-a zdrobit și a nimicit restul jalnicei sale oștiri, izgonind-o peste 
hotarele Rusiei. Atunci, pe un alt steag, ofițerii ruși au poruncit 
să se scrie: „Spatele este al tău, iar biciul este al meu!” Steaua lui 
Napoleon a apus de pe bolta cerească. Marele conducător de oști 
și-a sfârșit viața surghiunit pe insula Sfânta Elena. Și acolo, smerit 
de dreapta lui Dumnezeu, el a scris vestitele cuvinte: „Alexandru, 
Cezar, Carol cel Mare și eu am întemeiat mari împărăţii, dar pe ce 
temelie ne-am înălțat creațiile geniului nostru? Pe putere. Numai 
lisus și-a întemeiat împărăția pe iubire, încât și astăzi sânt milioane 
de oameni gata să moară pentru El.” 

Se istorisește despre un preot Rus foarte evlavios că i-a spus odată 
unui enoriaș, care trăia în îndestulare Și nu știa ce înseamnă necazul 
şi suferința: „Dumnezeu te-a părăsit, fericitule nefericit! Roagă-te, 
să vină să te cerceteze cu vreo pedeapsă ca să te izbăvești din trufia 


pr 


și îndestularea ta de sine!” Nu după multă vreme, casa acelui bogat 
a ars. Acesta a plâns mult și, cugetând la cuvintele bunului preot, a 
întâmpinat cu smerenie pedeapsa de la Dumnezeu, care pentru el a 
fost o adevărată binecuvântare dumnezeiască, căci din ziua aceea 
s'a făcut un bun Creștin. Astfel, prin necaz s'a mântuit omul acesta. 
Într'însul s'au împlinit cuvintele lui Moisi: „Întru necazul tău... te 
vei întoarce la Domnul.” /Deut. 4:29-30/ O, câtă înţelepciune aduc 
în viață suferințele! Numai prin ele se înțelepțește omul, după cum 
grăieşte Psalmistul: „Mai înainte de ce m'am smerit, eu am greșit; 


pentru aceasta cuvântul tău am păzit.” /Ps. 118:67/ 
PSALMUL 72 
În minunata Carte a Psalmilor, blândă mângâietoare pentru toată 


inima aflată în suferință și care caută pe Dumnezeu, se găsește 


un psalm precum balsamul pentru rănile sufletului, slăbind și 

tămăduind durerile acestuia. Acesta este Psalmul 72. În el, de 
Dumnezeu însuflatul cântător dă răspuns chinuitoarei întrebări: De 
ce adesea necredincioșii au viață bună pe pământ și nu știu ce este 
durerea, pe când cei drepți suferă? lată și cuvintele Psalmistului: 
„Cât este de bun Dumnezeul lui Israil, celor drepți la inimă. lar 
mie puţin de nu mi sau alunecat picioarele, puțin de nu s'au vărsat 
pașii mei. Că am râvnit asupra celor fără de lege, pacea păcătoșilor 
văzând. Că nu este chin întru moartea lor.” 

Luaţi aminte! Numai până la moartea lor nu este suferință pentru 
ei! lar după moarte? O, atunci vor începe chinurile veșnice pentru 
necredincioșii care nu s'au pocăit! Mai departe, psalmistul urmează 
prin a zugrăvi trufașa lor purtare pe pământ: „și întărire [este] în 
bătaia lor. Întru ostenelele oamenilor nu sânt și cu oamenii nu vor 
lua bătăi. Pentru aceasta a cuprins pre ei mândria lor până în sfârșit, 
îmbrăcatu-s/au cu nedreptatea și cu păgânătatea lor. [...] lată aceștia, 
păcătoșii și cari se îndestulează în veac, au cuprins avuție. Și am zis: 
Au doară în deșert am îndreptățit inima mea, și am spălat întru cei 
nevinovați mâinile mele? Și am fost bătut toată ziua, şi mustrarea 
mea în dimineți. (adică: Oare în zadar m'am nevoit și am viețuit 
cu credincioșie?)... Și am socotit să cunosc aceasta, osteneală este 
înaintea mea. Până ce voiu intra la sfințitorul lui Dumnezeu și voiu 
înţelege spre cele de apoi ale lor.” 

lată unde poate fi înțeleasă taina vieții, în lăcașul cel sfânt a lui 
Dumnezeu! Și, apoi, sfârșitul ne dă dezlegarea tuturor tainelor. 
Sfârşitul încununează lucrarea! Aici vin cele mai pline de tâlc 
gânduri ale cântătorului de Dumnezeu însuflat. El grăiește mai 
departe: „Însă pentru vicleșugurile lor ai pus lor rele, doborât-ai 
pre ei când sau înălțat. Cum s'au făcut întru pustiire; îndatăși sau 
stins, pierit-au pentru fărădelegea lor. Ca visul celui ce se deșteaptă, 


Doamne, în cetatea ta chipul lor de nimica vei face. [...] Că iată cei 

ce se depărtează pre sineși de la tine vor pieri, pierdut-ai pre tot cel 


ce curvește de la tine.” 
PĂCĂTOȘII FERICIȚI 


Tocmai prin aceste cuvinte insuflate de Dumnezeu, primim 
răspunsul la anevoioasa întrebare: De ce sânt fericiți cei 
necredincioși? Răspunsul este: Fericirea lor este vremelnică pe 
acest pământ, căci sânt păcătoși neîndreptați, pe care Domnul i-a 
părăsit, fiindcă nici suferințele nu i-ar mai putea îndrepta. Pe căi 
lunecoase i-a pus Dumnezeu și i-a doborât când se înălțau. Noi 
Știm că copiii în timpul iernii caută povârnișurile alunecoase, ca 
să se dea pe ele cu sania. Și cât de plăcut le este când alunecă în 
jos pe ele! Dar dacă în calea lor este vreo piedică, deși zboară în 
jos ca săgețile, cei nechibzuiţi cad în groapă, își sparg capul, își 
frâng mâinile sau picioarele! Și atunci abia văd cât de scump i-a 
costat această plăcere! Dar este prea târziu! Asemenea este și cu 
bunăstarea necredincioșilor neîndreptați din lumea aceasta. Și ei 
alunecă pe sania ușoară a reușitelor lor necontenite, pe calea cea 
largă a plăcerilor și se desfată cu veselie de-a lungul întregii lor 
vieți. Pentru ei nu există opreliști neplăcute. Ei zboară în jos ca 
săgețile... spre pierzanie! O, de-ar fi în calea lor opreliști! Negreșit 
le-ar strica rânduiala, i-ar chinui, dar ar însemna pentru ei o 
adevărată binecuvântare, căci i-ar opri şi i-ar feri de alunecarea lor 
în prăpastia fără de fund a pierzaniei veșnice! O, de-ar fi pentru ei 
suferințe! De n-ar fi existența lor pământească numai încântare și 
bucurie! Atunci și-ar aminti cu drag de Dumnezeu și s'ar mântui. 
Dar vai! „Nu este chin întru moartea lor.” /Ps. 72:4/ Pentru ei, 
suferințele sânt păstrate până după moartea lor. Și când mor, adică 


la vremea când se trezesc din scurtul și fericitul, dar mincinosul 

lor somn pământesc, vor vedea că toate bunurile pământești, toate 
bucuriile și desfătările au dispărut, așa cum piere visul după trezire, 
și cu amărăciune vor înțelege că chipul lor de nimic s'a făcut... dar 


va fi târziu, prea târziu!... 
SUFERINŢELE SÂNT FERICIRE 


De aici se vede limpede ce fericire mare sânt pentru noi suferințele 
vieții. Așadar, vom mai cârti când Dumnezeu îngăduie necazurile? 
Nu, ci vom săruta mâna nevăzută care ne pedepsește. 

„Că pre carele iubește Domnul, îl ceartă, și bate pre tot fiul pre 
carele priimește. De veți suferi certarea, ca unor fii vouă se va afla 
Dumnezeu. Căci care fiu este pre carele nu-l ceartă tatăl? Dară de 
sânteți fără de certare, căreia toți s'au făcut părtași, iată dar că sânteți 
copii din curvie, iar nu fii.” /Evr. 12:6-8/ 

Nu se află nici măcar un sfânt care să nu fi mers pe calea pătimirilor, 
până la mântuire. Sfântul loan Gură de Aur spune: „Să nu socotim 
când ni se aduc ispitiri drept un semn că Dumnezeu ne-a părăsit și 
ne-a disprețuit, ci aceasta să ne fie încredințare că Domnul se grijeș- 
te de noi, căci prin îngăduirea acestor ispitiri ne curățește păcatele!” 
Dumnezeu nu l-a uitat pe cel căruia îi trimite suferințe și încercări, 
ci tocmai prin aceasta își arătă apropierea de el. 

„Aproape este Domnul de cei zdrobiți la inimă şi pre cei smeriți cu 
duhul va mântui. Multe sânt necazurile drepţilor, și din toate acelea 
va izbăvi pre ei Domnul.” /Ps. 33:17-18/ 

Cu cât este mai adânc necazul, cu atât mai aproape fi-vom de 
Dumnezeu, cu cât mai întunecată este noaptea, cu atât mai puternic 
străluci-vor stelele! Toţi cei aflați în necazuri și smeriți sânt plăcuți 
lui Dumnezeu. Oare Dumnezeu îi va lăsa pe ei? Nu, nu-i va părăsi 


nici în lumea aceasta, nici în cea viitoare. lată, pe toți cei ce suferă 

îi cheamă cu blândeţe să vină la Dânsul: „Veniţi către Mine toţi cei 
osteniți și împovăraţi, și eu voiu odihni pre voi.” /Mt. 11:28/ Încă din 
Vechiul Legământ, Domnul a dat o minunată mângâiere poporului 
Său iubit: „Au doară uita-va muierea pre copilul ei, au nu va avea 
milă de odrasla pântecelui ei? lară de va și uita muierea acestea, ci 
eu pre tine nu te voiu uita, zice Domnul.” /Is. 49:15/ 

Pentru fiecare fiu credincios al Său, însuși Dumnezeu grăiește prin 
gura Psalmistului: „Că spre mine a nădăjduit, și voiu izbăvi pre el; 
acoperi-voiu pre el, că a cunoscut numele meu. Striga-va către mine, 
și voiu auzi pre el, cu dânsul sânt în necaz, scoate-voiu pre dânsul 
și-l voiu slăvi.” /Ps. 90:14-15/ 

Nu sânt, oare, toate acestea, o adâncă mângâiere pentru fiecare 
inimă ce suferă? Creştine, tu, care vei afla aceste rânduri și le vei 
citi, află prin ele mângâiere în durerea ta, dacă suferi! Să știi că 
Dumnezeu numai pe cei ce și-au vândut sufletele diavolului ca 
să dobândească de la acesta toate bucuriile și plăcerile pământești 
nu-i pedepsește! Dumnezeu numai pe cei ce nu sânt ai Săi nu-i 
pedepsește, așa cum orice tată nu este îngrijorat de îndreptarea 
și educarea copiilor străini! Fiecare tată își pedepsește fiii săi. 
Dacă Dumnezeu îţi trimite încercări și necazuri, nu te întrista 
fără mângâiere, „ci te bucură că ești fiul Său, că EI se îngrijește de 
mântuirea ta!” Întristează-te, nu este un păcat! Dar întristează-te cu 
credință! Plângi, dar nu fără mângâiere! Varsă-ţi durerea înaintea 
Domnului, dar nu cârti. „Aruncă spre Domnul grija ta, și el te 
va hrăni.“ /Ps. 54:25/ „Rabdă pre Domnul; îmbărbătează-te, și 
să se întărească inima ta, și rabdă pre Domnul.” /Ps. 26:20/ Prin 
suferințe, Dumnezeu te tămăduiește și te pregătește pentru slava 


cea mare ce va să vină! 

SFÂNTUL IOAN CEL MILOSTIV ȘI FEMEIA 


Cei mai adânci lucrători de taină ai credinței au prețuit suferințele 
ca niște mângâieri ale lui Dumnezeu, niște încredințări ale dragostei 
nespuse a lui Dumnezeu, ale grijilor părintești și purtătoare de grijă 
ale lui Dumnezeu - pe care noi, în lumea aceasta, nu le putem încă 
înțelege pe deplin, dar care privite din viaţa viitoare ni se vor părea 
ca binecuvântare a lui Dumnezeu. Predania Bisericii istorisește 
că Sfântul loan cel Milostiv, sfârșind într'o zi Dumnezeiasca Sluj- 
bă, a băgat de seamă că o femeie plânge amarnic într'un colț al 
bisericii. L-a privit pe diaconul său și i-a spus: „Mergi și adă pe 
femeia aceea, să vedem de ce este atât de plânsă: oare bărbatul ei 
a murit sau copiii îi sânt bolnavi, sau vreo altă nenorocire i-a trimis 
Dumnezeu?” Diaconul a mers și a adus-o pe aceea la sfânt. Când 
Patriarhul Ioan cel Milostiv a întrebat-o de ce plânge, nemângâiată, 
ea i-a spus: „Cum să nu plâng, sfinte Vlădică! lată, sânt trei ani de 
când nici un necaz nu s'a mai abătut asupra mea. Dumnezeu parcă 
ne-a uitat cu totul. Nici o boală nu este în casa noastră, nici boul 
nostru nu s'a pierdut, nici vreo oaie nu a murit și casnicii mei au 
început să trăiască fără grijă și cu nepăsare. Mă tem ca nu cumva să 
pierim din pricina vieții noastre în bunăstare. lată, de aceea plâng!” 
Sfântul Vlădică s'a minunat de răspunsul ei și l-a preaslăvit pe 
Dumnezeu. Așa priveau odinioară Creștinii suferințele, ca o venire 
a lui Dumnezeu, şi se îndurerau când nu aveau suferințe! Și dacă ei 
aveau nevoie de încercări în viață, spre a nu uita de Dumnezeu și a 
nu se răci de Dânsul, cu atât mai trebuincioase și mai mântuitoare 
sânt suferințele pentru noi, Creștinii de astăzi, care ne-am cufundat 
în păcate! Dumnezeu nu ne-ar trimite în viață dureri, dacă nu ar 
avea puterea să ne mântuiască de chinurile veșnice ale iadului. 

SUFERINȚELE SÂNT UN LEAC 


Suferințele sânt leacuri amare cu urmări bune. Ele vindecă feluritele 
noastre păcate, mai cu seamă mândria, și ne smeresc. Când doctorul 
îl vindecă pe cel bolnav, el nu îi dă dulciuri, ci leacuri amare. Dacă cel 
bolnav este înțelept, primește aceste doctorii amare cu recunoștință și 
fără cârtire, ştiind că ele îl vor tămădui. Numai copiii cei neînțelepți 
se încruntă și nu vor să bea leacurile tămăduitoare din pricină că sânt 
amare la gust! Cât de mult ne asemănăm acestor copii neînțelepți, 
atunci când cârtim împotriva suferințelor și necazurilor vieții 
pe care ni le trimite Dumnezeu! Trebuie să ne amintim în clipele 
celor mai grele necazuri de dreptul lov, care fără vină a suferit și, în 
ciuda acestui fapt, a răbdat cu bărbăție toate nenorocirile care s'au 
revărsat asupra sa fără să cârtească sau să-l hulească pe Dumnezeu. 
Și-a pierdut și averea, și turmele, și slugile, și copiii săi. Primea una 
după alta cumplitele vești despre nenorocirile ce se abăteau asupra 
lui, însă, la fiecare veste rea, rostea minunatele cuvinte: „Domnul au 
dat, Domnul au luat, cum au plăcut Domnului, așa s'au și făcut: fie 
numele Domnului binecuvântat. Întru acestea toate ce s'au întâmplat 
lui, nu a păcătuit lov înaintea Domnului, nici a socotit neînțelepție 
la Dumnezeu” /lov 1:21-22/ 


RĂBDARE PÂNĂ LA SFÂRȘIT 


Prin suferinţe, lov mare s'a făcut și s'a mântuit. Nu toate suferințele 
însă sânt de folos sufletului, nu toate îl înalță și-l duc în Împărăția 
Cerurilor, ci numai acelea care sânt îndurate cu răbdare, cu 
mulțumire, cu nădejde în Dumnezeu și fără cârtire. Mare răbdare 
trebuie să aibă cei pătimitori spre a aștepta să vadă roadele verzi 


şi amare care atârnă de crengile vieții virtuoase, cum încet, sub 

înrâurirea soarelui dreptăţii cel dătător de har, se coc și se prefac 
în roadele dulci ale desăvârșirii și ale mântuirii. Mare răbdare se 
cade a avea cei aflați în suferință pentru a nu deznădăjdui și, din 
pricina nerăbdării lor, roada să cadă înainte de vreme, necoaptă, 
amară și acră. În acest caz, suferința lor a fost zadarnică. Numai 
„cela ce va răbda până în sfârșit, acela se va mântui.” /Mt. 24:13/ 
După învățătura Sfântului Efrem Sirul, „Creștinul trebuie să stea 
în mijlocul feluritelor necazuri și ispite ca pe o nicovală, care, deși 
neîncetat este lovită, totuși nu fuge de la locul ei, nici nu se strică, 
ci rămâne la fel de tare.” Nu ne putem mântui fără suferințe, căci 
cum altfel ne va cerca Dumnezeu dacă am fost tari și neclintiți în 
bine? Multe lucruri din viața noastră le rânduiește Dumnezeu așa 
încât omul să fie ispitit, încât voia lui cea slobodă să se vădească, 
și astfel, prin răbdarea tuturor încercărilor, să afle mântuire. Căci, 
după cuvintele Sfântului Macarie cel Mare: „ceia ce viețuiesc în 
pătimiri și ispite, și până la sfârșit le rabdă, nu vor pierde Împărăția 
Cerurilor.” 

Se istorisește despre un sfânt că, asemenea Sfântului Apostol 
Pavel, a fost răpit cu duhul și luat la ceruri, unde a văzut lăcașurile 
cele luminoase ale drepţilor. S'a oprit sfântul în fața unei cămări 
minunate în care strălucea fericitul suflet al unui drept, și l-a întrebat 
pe locuitorul ceresc: „Ce-ai fost tu pe pământ?” EL i-a răspuns: „Am 
fost lepros și neîncetat am mulțumit lui Dumnezeu pentru această 
milă.” lată care sânt roadele suferințelor răbdate cu mulțumire și 
fără cârtire! Unii se tulbură la gândul dacă nu cumva suferințele 
lor sânt deșarte și neroditoare pentru mântuirea sufletelor lor. 
Ei își spun: Sfinţii au răbdat pentru Hristos și de aceea au fost 
încredințați că prin răbdarea suferințelor își mântuiesc sufletele. 
Dar noi suferim sau pentru păcatele noastre, sau din pizma 


oamenilor răi, sau din vreo întâmplare. Și pentru că nu suferim 

pentru Hristos, suferințele ne apasă ca fiind lipsite de rost - şi, prin 
nefolosul lor, îndoit mai mult ne chinuiesc. Trebuie să răspundem 
la acestea că în lume nimic nu este întâmplător, fără voia sau 
îngăduința lui Dumnezeu. Nici un fir de păr de pe capul tău nu 
va cădea fără voia lui Dumnezeu. /Lc. 12:7/ Dacă suferim pentru 
păcatele noastre, dar răbdăm şi ne căim înaintea lui Dumnezeu, 
aceste suferințe ne curățesc de pedepsele viitoare din lumea de 
dincolo și ne mântuiesc. 

Tâlharul care s'a mântuit a fost răstignit pe Cruce de-a dreapta lui 
Hristos, pentru păcatele sale. Dar prin răbdare și pocăință, a intrat în 
Rai. Suferințele sânt pentru suflet ceea ce este focul pentru minereu. 
Minereul, amestecat cu pământ, pietre și alte necurății, se curățește 
când este trecut prin foc. Sufletul tulburat de păcate se limpezește 
când trece răbdător prin suferinţe. Chiar dacă păcătosul nu suferă 
pentru Hristos precum mucenicii, dar este cuprins de dorința de a 
se mântui, dacă se smerește în necazurile sale, dacă se căieşte pentru 
păcatele săvârșite și spune: „Pentru fărădelegile mele eu merit mult 
mai multe suferințe decât mi-a trimis milostivul Dumnezeu” - atunci 
aceste suferințe ale sale îi vor fi socotite ca pătimiri pentru Dumnezeu 
şi-l vor mântui. Sfântul loan Gură de Aur spune că „sufletul se cu- 
rățește când rabdă scârbe pentru Dumnezeu.” Apa cea tulbure nu se 
poate limpezi până ce nu trece prin filtrul nisipului. Tot astfel, nici 
sufletul nu se poate curăți până nu trece prin suferință... Potrivit 
cuvintelor Sfântului Dimitrie al Rostovului, de suferim fără vină, 
din pricina răutății oamenilor răi, și mulțumim lui Dumnezeu, și nu 
cârtim, ne va fi socotită ca o suferință pentru Hristos și ne va încunu- 
na cu cunună mucenicească. Astfel, fiecare suferință poate deveni o 
pătimire pentru Dumnezeu. 

SFÂNTUL EFREM SIRUL 


Dar care dintre noi, cei de astăzi, se poate lăuda că suferă fără vină? 
Nu e oare fiecare nenorocire a noastră o pedeapsă dreaptă de la 
Dumnezeu, pentru fărădelegile noastre văzute sau ascunse, pentru 
păcatele noastre cele cunoscute și necunoscute? Păcatele noastre 
sânt peste măsură de multe. Și dacă Dumnezeu nu ne pedepsește în 
clipa în care le săvârșim, este din pricină că Dumnezeu așteaptă să 
ne pocăim. lar dacă vede că în noi nu există pocăință, ne trimite pe- 
depse. Adesea ne gândim că suferim fără vină, dar dacă pătrundem 
mai adânc, ne aflăm vina. 

Odată, Sfântul Efrem Sirul a pornit pe cale către o cetate. Pe drum, 
s'a oprit într'un sat și s'a abătut să înnopteze la o văduvă bătrână, 
bună Creștină, pe care o cunoștea de mai demult. Văduva l-a 
întâmpinat foarte bine, l-a ospătat cu lapte de la singura vacă pe 
care o avea, iar dimineaţa l-a dus pe cale. În cetate, Sfântul Efrem 
a aflat o mare zarvă. Era zi de târg. Sfântul Efrem s'a amestecat în 
mulțime, ca să vadă ce Și unde se vinde. Într'un loc unul își lăuda 
marfa, altundeva striga un altul, dincolo un al treilea se târguia 
zgomotos cu cumpărătorii... Însă, după o vreme, pe neașteptate, 
o ceată de ostași a prins un grup de oameni între care se găsea 
din întâmplare și Sfântul Efrem. Toţi au fost puși în temniţă. S'a 
vădit mai târziu că aceștia erau niște tâlhari care coborâseră din 
munți, se amestecaseră cu poporul și unelteau să jefuiască în toiul 
zarvei și al învălmășelii. Dar străjerii i-au aflat la vreme și i-au 
oprit. În încăperea întunecată și umedă a temniţei, tâlharii strigau, 
blestemau, şi se plimbau mânioși încolo şi-ncoace. Sfântul Efrem, 
așezându-se liniștit într'un colţ, osebit de ei, se ruga cu smerenie 
la Dumnezeu, neînțelegând nenorocirea ce se abătuse asupra lui. 


Nebăgat în seamă de nimeni, el vorbea în rugăciune cu Dumnezeu 

şi întreba cu durere în suflet: „Doamne, pentru ce m'ai adus în 
temnița aceasta? Cei de aci primesc răsplata cuvenită faptelor lor, 
au fost prinși și întemnițați pentru nelegiuirile lor, dar eu... pentru 
ce?” Multă vreme s'a rugat și a plâns așa Sfântul Efrem. În cele din 
urmă, a adormit. Și iată că în somnul lui aude un glas: „Îţi amintești 
că atunci când erai la văduva cea săracă, ai uitat să închizi când ai 
ieșit poarta de la drum? În curte păștea vaca văduvei. Vaca aceea a 
ieșit pe poartă și s'a pierdut! Și de la ea se hrănea sărmana femeie. 
lată, de aceea a îngăduit Dumnezeu să suferi și tu!”... Sfântul 
Efrem a tresărit și s'a trezit. Și-a amintit că toate fuseseră așa cum 
i s'au descoperit în vis. Și atunci a ridicat mâinile sale către ceruri, 
a proslăvit pe Dumnezeu și i-a mulțumit că e pedepsit cu dreptate 
pentru păcatul său fără voie și neștiut... 

Oare care este numărul păcatelor noastre cele fără voie? Cât de 
multe sânt cele cu voie? Și dacă un păcat fără voie al Sfântului 
Efrem nu a rămas nepedepsit, oare ne va cruța pe noi Dumnezeu, 
cu toate păcatele noastre cele făcute cu știință? Păcatele noastre 
sânt atât de multe, încât merităm să ne muncim veșnic în iad. Dar, 
iată, Bunul Dumnezeu a găsit o cale pentru a ne învrednici Raiului, 
ne-a trimis suferințele și necazurile de scurtă durată din viața 
trecătoare, pe care vrea să le răbdăm cu pocăință și fără cârtire. 
Dumnezeu amestecă suferințele cu bucurii, omoară amărăciunea 
necazurilor cu dulceața mângâierilor cerești, iar noi tot cârtim! O, 
dacă am putea să vedem cât de cumplite sânt păcatele noastre, am 
mulțumi cu cutremur pentru îngăduința lui Dumnezeu, înțelegând 
că „nu dupre fărădelegile noastre au făcut nouă, nici dupre păcatele 
noastre au răsplătit nouă.” /Ps. 102:10/ 

PARTEA DE-A DREAPTA ȘI CEA DE-A STÂNGA 


Pentru cei care, cu toate acestea, se chinuie, tulburați fiind din pricină 
că suferă fără vină, vrednicul de pomenire cuvios de la Optina, 
marele Stareț Ambrosie, ne dă o învățătură minunată. 

Tâlcuind cuvintele Mântuitorului: „Ci de te va lovi cineva preste 
obrazul drept, întoarce lui și pre celălalt,” /Mt. 5:39/ el cugetă astfel: 
„În chip obișnuit, omul lovește cu mâna sa dreaptă, astfel încât palma 
cade pe obrazul stâng al celui lovit. lar Hristos spune: „De te va lovi 
cineva preste obrazul drept...” Putea Atotștiutorul să nu ia în seamă 
aceste amănunte caracteristice? Bineînţeles că nu! Și dacă totuși a 
spus: „De te va lovi cineva preste obrazul drept,” înseamnă că dacă 
te vatămă vreodată cineva atunci când ai dreptate și ești nevinovat, 
întoarce-i și celălalt obraz, adică partea stângă, amintește-ți de 
păcatele și nedreptățile tale și ți se va stinge tulburarea că pătimești 


în chip nedrept.” 
SFÂNTUL MACARIE EGIPTEANUL 


Chiar de ni se va întâmpla să pătimim, întru totul nevinovați fiind, 
şi atunci, după învăţătura și cuvântul lui Dumnezeu și al Sfinților 
Părinţi, nu trebuie să cădem pradă deznădejdii, ci dimpotrivă, să ne 
bucurăm. 

„Că aceasta har este, de rabdă cineva întristăciune pentru cugetul 
lui Dumnezeu, pătimind pre nedrept. Că ce laudă este de veți răbda 
bătaie, păcătoși fiind? Ci bine făcând și pătimind, de veți răbda, 
aceasta e har înaintea lui Dumnezeu.” /I Pet. 2:19-20/ 

Pilda cea mai mare de suferință fără vină este însuși lisus Hristos, 
„lăsându-ne pildă, ca să urmăm urmelor lui.” /1 Pet. 2:21 / În Viețile 


Sfinților sânt zugrăvite o mulțime de mișcătoare suferințe pe nedrept, 

îndurate cu răbdare nemaiauzită pentru numele lui Hristos. Cel ce 
vrea să-și mângâie inima cu astfel de pilde, să citească viața Sfântului 
Pimen, cel cu multe dureri, sfânt din Lavra Pecerska (7 August) și 
a Cuviosului Dula, purtătorul de chinuri (15 Iunie). Vom pomeni 
aici numai o întâmplare, legată de marele Sfânt și bineplăcut al lui 
Dumnezeu Macarie. 

Viețuia el ca monah într'o peșteră de lângă cetatea Alexandriei, 
unde bine se nevoia. Ziua întreagă împletea coșuri și se ruga lui 
Dumnezeu. La el venea un Creștin binecinstitor, mijlocitor între el și 
cetate. El ducea coșniţele Sfântului Macarie în Alexandria, le vindea 
acolo și cumpăra din banii câștigați pesmeți și altele de trebuință 
sfântului. Astfel a trăit vreme îndelungată în liniște și tăcere Sfân- 
tul Macarie. lar mijlocitorul său se lăuda neîncetat în cetate, printre 
cunoscuți: „Ah, ce om cunosc, un adevărat înger în trup! Cât de 
sfânt trăiește! și cum se nevoiește!”... La scurtă vreme după aceasta 
însă asupra peșterii liniștite a Sfântului Macarie sa abătut o furtună 
îngrozitoare. O oarecare fecioară din oraș a rămas însărcinată. 
Când, după ceva vreme părinții ei au văzut aceasta, foarte îngrijorați 
au întrebat-o: „De ce ai adus așa rușine în casa noastră? Cu cine 
ai păcătuit?” Fata, tulburată, nu a vrut să-l vădească pe adevăratul 
vinovat și, ca să-l ascundă, a spus: „Acel pustnic, Macarie, a făcut 
aceasta!” Părinţii au fost cutremurați și tulburați până în adâncul 
sufletului. În curând sa răspândit în întreaga cetate vestea despre 
ce a săvârșit Macarie. Oamenii dădeau târcoale mijlocitorului său 
și îi reproșau: „Îl lăudai pe Macarie că este sfânt și iată ce a făcut! A 
nenorocit o fecioară. Nu e sfânt, ci mincinos și fățarnic!” Plecându-și 
capul, mijlocitorul nu știa ce să răspundă, dar în sinea sa nu putea 
crede că blândul și temătorul de Dumnezeu monah Macarie a putut 
să facă un păcat atât de mare. Părinţii tulburațţi ai fecioarei au mers 


la Macarie, l-au scos cu sila din peștera lui, l-au dus în oraș și, în bat- 

jocură și mustrare obștească, au hotărât să-l poarte așa pe cele mai 
zgomotoase uliţe ale cetăţii. Întreaga Alexandrie a aflat despre cele în- 
tâmplate. Săracul Macarie, tulburat de ispita ce l-a ajuns deodată, sa 
încredinţat voii lui Dumnezeu și a hotărât să nu se îndreptăţească, ci 
să rabde totul pentru Domnul. Cetatea sa însuflețit. L-au purtat pe 
sfânt pe cele mai îmbulzite ulițe. De pretutindeni se auzeau șușoteli 
și batjocuri la adresa monahului fără apărare. Oamenii schimbau 
priviri și râdeau batjocoritor. Unii îl loveau pe Sfântul Macarie cu 
pietre, alții se apropiau de el și îl scuipau pe față. Iar el, cu capul 
plecat, mergea acoperit de necinste, hulit de către toţi și se ruga în 
taină la Dumnezeu. Seara, judecătorii cetății au hotărât: Macarie 
se va îngriji de întreținerea fecioarei și a copilului, după ce se va 
naște. Sfântul Macarie sa întors în peștera sa și, rămânând singur, 
s'a aşezat iarăși să împletească coșuri. Multă vreme a împletit și sa 
rugat lui Dumnezeu. În cele din urmă a venit vremea să doarmă, dar 
Sfântul Macarie a început să plângă și să-și spună sieși: „Macarie, 
Macarie, nu ţi se cuvine să dormi ca până acum, de acum înainte va 
trebui să muncești îndoit mai mult, căci trebuie să întreții și femeie. 
Apoi și copilul te așteaptă.” Astfel, fără cârtire, Sfântul Macarie 
şi-a purtat crucea cea grea și aducătoare de rușine, îngăduită de 
Dumnezeu, trimițând cu rânduială în fiecare săptămână bani pentru 
întreținerea fecioarei - căci așa glăsuia osânda judecătorilor cetății. 
Dar nu așa a hotărât și judecata lui Dumnezeu. Domnul a vădit cu- 
rând nevinovăția celui bineplăcut al Său. A venit vremea ca fecioara 
să nască. S'a chinuit ea, ceasurile treceau, chinurile ei se întețeau - și 
ea tot nu putea să nască. Au trecut câteva zile în astfel de suferințe 
groaznice. Fecioara se afla înaintea morții. Atunci a înțeles că nu 
poate să nască pentru că a clevetit om nevinovat, sa căit înaintea lui 
Dumnezeu, a mărturisit totul și a arătat cine este adevăratul vinovat. 


Și încă în ceasul acela ea a născut. Părinţii și rudele care se aflau în 

preajma ei au fost nespus de tulburați și înfricoșați. Au început să se 
căiască că au batjocorit într'atât un om nevinovat, şi toți se minunau 
de răbdarea lui. Nevoinţa lui a crescut înaintea ochilor lor la măsuri 
uriașe. Și-au amintit cum a răbdat el fără cârtire rușinea, cum sa 
lăsat batjocorit și scuipat, cum nu sa îndreptăţit. Așa că au hotărât 
să meargă la el și să-i ceară iertare. Auzind aceasta mijlocitorul lui, 
cuprins fiind de mare bucurie, a alergat înaintea tuturor la peștera 
Marelui Macarie, unde l-a aflat pe sfânt împletind liniștit coșuri și 
rugându-se. El a strigat: „Bucură-te, Părinte Macarie! Nevinovăţia ta 
sa făcut vădită!” și i-a povestit tot, și cum vin oamenii din cetate ca 
să-i ceară iertare. lar Sfântul Macarie, în loc să se bucure, a strigat: 


pr 


„Vai mie, căci am pierdut răsplata cea cerească!” - şi a alergat, ascun- 
zându-se în alt loc, ca să nu fie slăvit de oameni. 

lată cât de minunate au fost nevoinţele sfinților în suferințe! În 
mijlocul lor, și mai mult au strălucit ei în lumina cea cerească. S'au 
sfințit încă și mai mult, scăldaţi în propriile lor lacrimi. Și dacă au 
îndurat cu atâta bărbăţie acele necazuri la care au fost supuși fără 
vină, ce putem spune despre noi, cei de astăzi, care suferim din 
vina nenumăratelor noastre păcate Și, cu toate acestea, cârtim! Nu 
trebuie să cârtim, ci să ne minunăm de milostivirea lui Dumnezeu, 
care prin suferințele vremelnice caută să ne facă vrednici de Rai. „Că 
pre carele iubește Domnul, îl ceartă, și bate pre tot fiul pre carele 
priimește.” /Evr. 12:6/ Ca să ne primească în Împărăția sa cea 
Cerească, Dumnezeu ne încearcă și ne pedepsește puțin în această 
viață. Suferințele vremelnice ne izbăvesc de muncile veșnice, oricât 
de osebite ar fi unele de celelalte. Dar tocmai într aceasta se ascunde 
înțelepciunea și bunătatea lui Dumnezeu. Cunoscându-le, mulți 
sfinți s'au rugat lui Dumnezeu ca să-i pedepsească în viața aceasta 
scurtă, și în cea veșnică să-i miluiască. Sfântul Efrem Sirul grăiește: 


„Pedepsește-mă aici, Mântuitorule, și dincolo mă iartă!” lar noi 

vrem ca și aici, și acolo să fim numai în bucurii și plăceri. Dar este 
cu neputinţă! Să ne închipuim că Dumnezeu ne spune să alegem 
una din cele două, fie să suferim o zi ca să fim apoi întreaga viață 
sănătoși și fericiți, fie să ne veselim și să trăim în ospeţe o singură zi, 
şi după aceea întreaga viaţă să fim nefericiți și bolnavi. Ce am alege? 
Fără îndoială, cea dintâi: să fim numai o zi în suferință și viața în- 
treagă în bucurii. Ei bine, nu se întâmplă așa și cu viața noastră? 
Viaţa noastră pământească este ca o zi dacă o asemănăm cu veșni- 
cia. Cu atât mai bine este să suferim aici și să îndurăm fără cârtire 
necazurile, iar dincolo să ne aflăm la loc de bucurie! Sfântul loan 
Gură de Aur, minunându-se că Dumnezeu este atât de milostiv în 
purtarea sa de grijă, spune: „EI a rânduit ostenelile pentru aici, unde 
viața este scurtă, iar cununile le-a păzit pentru cele ce vor fi, unde 


viața este veșnic tânără și nemuritoare!” 
UN CEAS ÎN IAD 


Sfântul Episcop Theofan Zăvorâtul ne înfățișează o pildă plină 
de multă învățătură, care deslușește mai bine decât orice altceva 
adevărul că suferințele răbdate fără cârtire, aici, pe pământ, slobozesc 
sufletul păcătos de muncile veșnice din lumea de dincolo. 

„Un om zăcea greu bolnav de ani mulți și le răbda pe toate cu 
bărbăţie. Când trupul lui a început să putrezească, nu a mai putut 
îndura durerile mari şi mirosul greu, şi a strigat: „Doamne, nu mai 


pr 


pot răbda! Ia-mi sufletul!” În aceeași clipă, i sa înfățișat un înger al 
Domnului și i-a spus: „Domnul a auzit rugăciunea ta. Dar pentru 
că după judecata dreaptă a lui Dumnezeu îţi rămâne să suferi încă 
un an pe pământ ca să te curăţești pe deplin de păcatele tale, EI îţi 

17 7 
lasă să alegi una din două: sau încă un an să te chinui bolnav, sau 


trei ceasuri să-ți fie dus sufletul în iad. Bolnavul s'a gândit: „Un an 

întreg încă de chinuri în patul acesta este de neîndurat! Nu, mai bine 
în iad vreme de trei ceasuri”... Îngerul i-a luat sufletul, l-a închis în 
iad și l-a lăsat singur. De îndată ce îngerul a zburat, a pierit și ultima 
scânteiere de lumină din acel înfricoșat loc al chinurilor. Bolnavul 
auzea numai vaietele deznădăjduite ale păcătoșilor, care se chinu- 
iau în focul cel veșnic, vedea cum se perindau înaintea lui chipurile 
pline de răutate ale dracilor și, simțindu-se singur și părăsit de toți, 
începu să strige deznădăjduit - dar la ţipetele lui răspundea numai 
ecoul surd al beznei întunecimii iadului. Nimeni nu i-a sărit în ajutor, 
căci fiecare păcătos era ocupat cu propriile chinuri. Astfel, bietul 
bolnav a început să sufere în chip de neîndurat. Clipele treceau ca 
ceasurile, ceasurile ca zilele, zilele ca anii. | se părea că se munceș- 
te de veacuri întregi în temnița iadului și a deznădăjduit că se va 
mai izbăvi vreodată din acest loc cumplit al chinurilor. A început să 
geamă și să urle din toate puterile... În cele din urmă, sa revărsat 
asupra lui o lumină lină şi sa arătat îngerul. „Cum te simți aici, 
frate?” l-a întrebat acesta. Iar bolnavul, în chinurile sale, i-a răspuns 


pr 


cu amărăciune: „N'am crezut că un înger poate minți „Cum așa?” 
l-a întrebat îngerul. lar bolnavul a urmat: „Mi-ai făgăduit că după 
trei ceasuri mă vei scoate de aici. Și iată că veacuri întregi au trecut 


i 


în aceste chinuri ale mele!” „Ce veacuri?” i-a răspuns cu un zâmbet 
blând îngerul. „A trecut numai un ceas, îți mai rămân încă două 
ceasuri de ședere în iad.” „Încă două ceasuri?” a strigat îngrozit 
bolnavul. „A trecut numai un ceas? O, nu mai pot răbda! Nu mai 
am putere! Dacă Dumnezeu are milă de mine, rogu-te, ia-mă de 
aici! Mai bine să sufăr pe pământ ani și veacuri... Sânt gata să sufăr 
acolo chiar și până la a Doua Venire, doar scoate-mă de aici!” Înge- 
rul i-a spus atunci: „Bine. Dumnezeu a îngăduit să te chinui în iad 
ca să vezi din ce munci vrea El, din dragostea Sa, să te mântuiască 


prin durerile tale vremelnice, ca, știind aceasta, să nu cârtești în 

suferințele tale.” La auzul acestor cuvinte, bolnavul a deschis ochii, 
sa trezit iarăși în trupul lui și din acea zi a răbdat cu dulceaţă boala 
sa grea, care a început să i se pară un nimic, nespus de ușoară față 


de chinurile veșnice ale iadului.” 
CITITORI ÎNDURERAȚI! 


Voi, care citiți aceste rânduri, luați învățătură pentru inimile voastre 
chinuite din aceste cuvinte dumnezeiești înfățișate în multe locuri, 
cuvinte luate din Sfânta Scriptură și din pildele minunate ale 
Sfinților bineplăcuţi lui Dumnezeu. Nu sânteți singuri în suferința 
voastră. Ascultaţi făgăduinţa Domnului: „Cu dânsul sânt în necaz; 
/Ps. 90:15/ Aproape este Domnul de cei zdrobiţi la inimă și pre cei 
smeriți cu duhul va mântui;” /Ps. 33:17/ Întru carea bucuraţi-vă, 
deși acum, pentru puțină vreme, trebuinţă ar fi a vă întrista întru 
multe feluri de ispite.” /1 Pet. 1:6/ 

Osteniţi-văsănu cârtiți! Amintiţi-vă de răbdarea lui lov și de smerenia 
lui David! Nu ne sânt trimise fără rost necazurile pe pământ. Celor 
cercați prin suferință, Domnul „roadă de pace a dreptății dă.” /Evr. 
12:11 / Cuvântul lui Dumnezeu mărturisește: „Pentru că necazul 
nostru ușor și curând trecător, vecinică și preste măsură greutate a 
slavei lucrează nouă.” /II Cor. 4:17/ Amintiţi-vă că Dumnezeu este 
dragoste și că El, când pedepsește, iubește cel mai mult, căci prin 
pedepsire își arată grija pentru voi și caută să vă mântuiască. De 
aceea, „Dumnezeu [...] nu va lăsa pre voi să vă ispitiți mai mult 
decât puteți, ci împreună cu ispita va face și sfârșitul, ca să o puteți 
suferi.” /I Cor. 10:13/ 


Dumnezeului nostru, Care ne mângâie și întru pedepse, 


fie slava în veci. Amin. 

CAPITOLUL 


) ÎI] VIAȚA 
ARHIMANDRITULUI 


SERAFIM ALEXIEV 
1912 - 1993 


Arhimandritul Serafim (în lume Stoian Gheorghiev Alexiev) s'a 
născut la 25 Februarie/9 Martie 1912 în satul Gorno Brodi, în 
vecinătatea orașului Seres (Macedonia), ca cel mai mic fiu într'o 
familie evlavioasă, sărmană, cu mulți copii. Tatăl lui, Gheorghi 
Alexiev, se ocupa cu turnarea de clopote, meșteșug pe care l-a lăsat 
moștenire la doi dintre fiii săi mai mari, Dimităr și Atanas. Fiul mai 
mic, Stoian, se remarca printr-o trează conștiință bisericească Şi O 
adâncă credință ortodoxă. După mutarea familiei în Sofia (în urma 
războaielor Balcanice), el intră la Seminarul Duhovnicesc din Sofia, 
pe care îl termină cu bine. În anul 1934 este trimis a urma cursurile 
Facultăţii de Theologie Vetero - Catolică din Berna (Elveţia), unde 
primește gradul științific de doctor în theologie cu dizertația pe 
tema Semnificația cerințelor exprimate de lisus Hristos în Predica de pe 
munte (173 de pagini), tipărită în limba Germană la Sofia, în 1939. 
La întoarcerea sa în Bulgaria, este numit profesor la Seminarul 
Duhovnicesc din Plovdiv, iar mai târziu și la Sofia. Aici, la 3 Februarie 
1940, primește tunderea în monahism cu numele de Serafim, în 
cinstea Sfântului Serafim din Sarov, pe care l-a avut la evlavie în 
chip deosebit toată viața și căruia i-a închinat mai târziu una dintre 
cărțile preferate ale cititorilor ortodocși de pretutindeni - Sfântul 
Serafim din Sarov (1957). 

Un moment de răscruce în viața tânărului monah este apropierea lui 
de Arhiepiscopul Rus Serafim Sobolev, care păstorea și trăia la acea 


vreme în Bulgaria (1950). De la acesta primește simțământul viu al 

credinţei ortodoxe și simțul subțire pentru viața duhovnicească, pe 
care și el, mai târziu, le-a înmânat numeroșilor săi fii duhovnicești. 
Este hirotonit ieromonah de praznicul Buneivestiri, în anul 1943, Și 
își începe activitatea pastorală folositoare sufletului, ca mărturisitor 
cu jertfă de sine, ce a continuat vreme de aproape jumătate de veac. 
După ce a slujit vreme de doi ani ca protosinghel al Mitropoliei din 
Sliven, Părintele Serafim a fost ridicat în cinul de arhimandrit în 
Ianuarie 1947 și mutat în funcția de responsabil al secției culturale 
și de educație al Sfântului Sinod de la Sofia. În această perioadă 
grea pentru Biserică, Arhimandritul Serafim a apărat nu o dată cu 
vitejie credința ortodoxă. În noua funcţie, a desfășurat o activitate 
neobosită ca organizator de cursuri pastorale pentru preoți, ca 
propovăduitor insuflat prin predicile sale, pe care le rostea adeseori, 
și ca autor al multor articole și lucrări mai largi, dintre care cele mai 
însemnate sânt: Credința noastră (Catehism), Nădejdea noastră (Omilii 
despre Fericiri) și Dragostea noastră (Omilii asupra celor zece porunci 
dumnezeiești), precum. și cărticele pe teme duhovnicesc-morale: 
Mândrie şi smerenie, Vrajbă și împăcare, Înţelesul suferinței, Judecătorii 
de sine numiţi, Mistică bolnavă și mistică sănătoasă, Leacul uitat, Păstorul 
ca rugător și altele. 

Arhimandritul Serafim era înzestrat, de asemenea, cu un dar poetic 
rar, pe care l-a exprimat în multe poezii și poeme, publicate în ediții 
bisericești, precum și în două culegeri de versuri: Străvederi și Cântece 
despre viață și moarte. Această întreagă lucrare duhovnicească publicată 
și nepublicată așteaptă mai întâi să fie cercetată și apreciată. 

În anul 1960, Arhimandritul Serafim a fost numit profesor la catedra 
de Theologie Dogmatică al Academiei Duhovnicești „Sfântul Climent 
al Ohridei” din Sofia și în scurt timp a fost confirmat ca doctor 
docent pentru lucrarea sa apologetică în care combătea învățătura 


apistașă privind „imaculata concepție” a Preasfintei Născătoare de 
7 | 

Dumnezeu.% Ca docent, publică în perioada 1963-1969, în Anuarul 
Academiei Duhovnicești din Sofia, o serie de studii theologice, 
printre care amintim: Două puncte de vedere extreme în cultele apusene 
față de Preasfânta Născătoare de Dumnezeu, Starea omului până la căderea 
în păcat și după aceasta, din punct de vedere ortodox, catolic și protestant, 
Răscumpărarea ca lucrare a dragostei lui Dumnezeu și a dreptății 
dumnezeiești, Franz von Bader, un filosof și theolog romano-catolic în 
căutarea Ortodoxiei și a sobornicității ei, Erezia bogomilă, din punct de 
vedere al dogmelor ortodoxe, se întemeiază pe învățătura preotului Cosma 
și, în general, pe dogmatica ortodoxă, Lucrarea misionar-bisericească a lui 
Constantin Filosoful - Sfântul Chiril. 

După o activitate didactică de zece ani în cadrul Academiei Duhov- 
nicești, Arhimandritul Serafim se vede silit să se retragă în anul 
1969, nefiind de acord din punct de vedere theologic cu introducerea 
noului stil calendaristic în Biserica Ortodoxă Bulgară și îndeobște 
cu orientarea ecumenistă a politicii bisericești din Bulgaria, în urma 
participării Bisericii Ortodoxe Bulgare ca membru în Consiliul 
Mondial al „Bisericilor.” 

Părintele Serafim și-a continuat și în afara Academiei activitatea 
creatoare mult folositoare. În anii ce au urmat, a scris o serie de cărți 
cu conținut dogmatic și duhovnicesc-moral. Cele mai însemnate 
dintre ele sânt: O vedere ortodoxă a noului și vechiului stil al Calenda- 
20 În veacul al XIX-lea (8 Decembrie 1854), în romano-catolicism a apărut credința 
în „Imaculata concepţie a Sfintei Fecioare” definită de papa Pius al IX-lea în bula 
Ineffabilis Deus. Această învăţătură pretinde că Născătoarea de Dumnezeu a fost 
zămislită de către părinţii ei, Ioachim și Ana, în chip neprihănit - adică fără să 
moștenească și să poarte urmările păcatului originar al lui Adam. Nu trebuie să 
confundăm această dogmă latină cu învățătura ortodoxă despre nașterea cea mai 
presus de fire (adică fără durerile și urmările pe care le are o naștere omenească) a 
Mântuitorului Hristos din Maica sa, pe care o prăznuim la 25 Decembrie, în fiecare 
an. Ortodoxia învaţă, legat de zămislirea Maicii Domnului, că și ea a purtat, din 


naștere, în firea ei păcatul proto-părinţilor, însă prin curăția vieții, a minții și a 
inimii, sa învrednicit a se face lăcaș Ziditorului a toate. (n. ed.) 

rului (1972), Credința noastră, Rugăciunea Sfântului Efrem Sirul în 
lumina învățăturii Sfinților Părinți, Viața după viață, Stareții de la 
Optina și altele. Arhimandritul Serafim a închinat în ultimii săi 
ani de viaţă atenție și eforturi deosebite pentru o critică profundă 
a ecumenismului, ca fiind o erezie potrivnică lui Dumnezeu și 
pierzătoare de suflet, ce macină Biserica Ortodoxă a lui Hristos în 
zilele noastre și pregătește calea venirii lui antihrist. Ultima lucrare- 
testament a Arhimandritului Serafim, Ortodoxia și Ecumenismul 
(Sofia, 1992), a ieșit de sub tipar cu numai trei săptămâni înainte 
de trecerea sa la Domnul, ce s'a întâmplat la 13/26 Ianuarie 1993. 
În această lucrare de căpătâi, rodul a un sfert de veac de stăruitoare 
activitate de cercetare, se dă un răspuns desăvârșit la întrebarea: 
„De ce nu sântem și de ce nu putem fi ecumeniști?,” printr-o serie 
de temeiuri documentate și motivate cu mulțime de citate din Sfânta 
Scriptură, din Sfinţii Părinţi și din literatura theologică. 

Cu această lucrare, Arhimandritul Serafim și-a încununat bogata 
sa activitate duhovnicesc-scriitoricească, care îi înalță numele la o 
înălțime de invidiat printre lucrătorii ortodocși și semănătorii țarinii 
lui Dumnezeu ce au plinit cuvintele de legământ ale Domnului lisus 
Hristos: „lar cela ce va face şi va învăţa, acela mare se va chema în 
împărăţia cerurilor.” /Mt. 5:19/ 

CUVÂNT AL ARHIMANDRITULUI SERGHIE IAZADJIEV 
LA ÎNMORMÂNTAREA VREDNICULUI DE POMENIRE 
ARHIMANDRIT SERAFIM ALEXIEV 


Fericiţi cei morți, 

cari întru Domnul mor de acum... 
ca să odihnească de ostenelele lor, 
iar lucrurile lor vor urma cu ei. 
/Apoc. 14:13] 


Aceste cuvinte ale sfântului cunoscător al tainelor loan Theologul 
se potrivesc în chip osebit scumpului nostru părinte duhovnicesc 
și îndrumător, Arhimandritul Serafim, pe care îl însoțim astăzi pe 
drumul către veșnicul său lăcaș. 

Cu adevărat, el sa liniștit şi s'a odihnit de mulțimea lucrărilor 
sale mântuitoare și de suflet folositoare, ale căror roade sânt astăzi 
înaintea noastră. Printre numeroșii săi fii duhovnicești şi mai cu 
seamă printre cei apropiați de această sfântă mănăstire, | cunoaștem 
pe unii pe care i-a adus la credinţă, pe care i-a învățat în adevărurile 
Evangheliei și i-a pregătit pentru Sfântul Botez. Cunoaștem și pe unii 
pe care i-a scos din tina păcatului și a patimii. Pe alţii i-a întors de la 


cumplite erezii și de la secte, și i-a unit cu Sfânta Biserică Ortodoxă. 


21 Este vorba de Mănăstirea Kniajevo din Sofia. (n.tr.) 

Încă și pe alții, printre care mă număr și eu, cel mai mic dintre fiii lui 
duhovnicești, i-a povăţuit pe calea mântuitoare a monahismului. 
Îmi amintesc că am făcut cunoștință cu Părintele Serafim încă de pe 
când era ierodiacon și profesor la Seminarul Duhovnicesc din Sofia. 
Acolo l-am vizitat pentru întâia oară, împreună cu alți oameni care 
îl îndrăgeau, după ce auzisem de la mulți cuvinte de laudă despre 
el. Încă de atunci s'a născut în mine gândul de a-l ruga să-mi fie 
povăţuitor duhovnicesc pe calea monahicească ce o alesesem. Știind 
însă că din pricina adâncii sale smerenii, el primea așa ceva cu ane- 
voie, nu m'am putut hotări să-i vorbesc de-a dreptul despre această 
temă și tot amânam. 

Între timp l-am cunoscut și pe vrednicul lui de pomenire părinte 
duhovnicesc și avvă, Vlădica Serafim (Sobolev),” și am aflat că 
părintele Serafim era credinciosul său fiu duhovnicesc. Atunci s'a 
născut în mine gândul de amă adresa lui cu cererea să mă recomande 
Părintelui Serafim. 

Aceasta se întâmpla în 1944, în timpul bombardamentelor de la 
noi (asupra Sofiei). Vlădica Serafim (Sobolev) stătea în Mănăstirea 
Kokalian; i-am trimis o scrisoare cu fierbintea mea cerere. În 
scurtă vreme am primit răspunsul, care începea cu cuvintele: „Te 
blagoslovesc să ai purtare faţă de Părintele leromonah Serafim ca 
faţă de bătrânul tău duhovnicesc.” Această scrisoare a Vlădicii o 
păstrez până astăzi. 

De îndată i-am scris Părintelui Serafim, care la acea vreme se afla 
la Mănăstirea Rila, citându-i literalmente din scrisoarea Vlădicii. 
La scurt timp, am primit răspunsul Părintelui Serafim. Mi-a scris 
că mă primește ca fiu duhovnicesc, spunând textual: „Dacă Vlădica 


pr 


Serafim a blagoslovit, cred adânc că și Dumnezeu a blagoslovit 


22 Arhiepiscopul Rus Serafim (Sobolev), (+ 13/26 Februarie 1950), refugiat în Bulgaria 
în urma prigoanelor asupra Bisericii din Rusia. Moaştele sale se găsesc în biserica 
Sfântul Nicolae din Sofia. (n. ed.) 

Aceste cuvinte arată cu ce credință, dăruire și dragoste se raporta 
părintele Serafim la părintele lui duhovnicesc! 

Astfel s'a pus început celor aproape 50 de ani de strânse legături 
duhovnicești cu vrednicul meu de pomenire părinte duhovnicesc 
Serafim, despre care lesne se poate spune că a fost cel mai apropiat 
și mai credincios fiu dintre fiii duhovnicești Bulgari ai Avvei nostru, 
întemeietorul acestei sfintei mănăstiri. Îmi amintesc cu ce răbdare 
ne asculta spovedaniile noastre săptămânale, cu ce înțelepciune și 
chibzuinţă ne povăţuia... Îl cunoștea toată Sofia și chiar întreaga 
Bulgarie, și se poate spune că a rămas până în ultima vreme aproape 
singurul duhovnic de la noi! 

Cât de bogate sânt roadele lucrării lui duhovnicești de spovedanie! 
Despre aceasta dau mărturie numeroșii săi fii duhovnicești, care sânt 
acum adânc îndurerați de plecarea învățătorului lor duhovnicesc, 
de neînlocuit. La aceste roade face el trimitere, într'una din cele mai 


prețioase dintre poeziile lui, numită Către Dumnezeu: 


Eu, încet, încet Te iubesc 
pe Tine, Rostul meu și Viața mea! 
chiar de anevoie, cu Tine mă deprind deja 
şi știu, Tu de la mine aștepți rod..... 
Eu nu-s întristat că primăvara 
demult a zburat, e deja vis, 
că vara e deja spre sfârșit, 
că toamna așteaptă afară! 
O, numai roade să fie, 
pe crengile mele să atârne, 
atunci să vină iarna, 


și mă voi duce acasă în viața cealaltă! 

